
dogovor 


ilton Smith, potpredsjednik kompanije, zadužen za pro- 

dukciju držao je sastanak. Pola tuceta ljudi udobno se 
odmaralo u dubokim, mekim naslonjačima i na divanima u 
njegovu prostranom, ukusno namještenom uredu u studiju 
kompanije B. O. Smithova stolica bila je iza velikog pisaćeg 
stola, ali je on rijetko sjedio. Bio je maštovita, snažna i 
dinamična ličnost koja je uvijek tražila slobodni prostor da bi 
došla do punog izražaja. Njegova velika stolica bila mu je 
premalena, pa je češće koračao gore-dolje nego što je sjedio, a 
ruke su mu izražavale misli jednako tečno kao i jezik. 

— To će biti pravi šok — uvjeravao je svoje slušaoce — 
nikakva umjetna džungla, nikakvi lažni zvučni efekti, nikakvi 
krezubi stari lavovi koje svaki kino-gledalac u Sjedinjenim 
Državama već zna po imenu. Ne! To će biti stvarnost. 

U sobu uđe sekretarica i zatvori vrata. 

— Ormanje ovdje. 

— Dobro! Neka uđe. Smith protrlja dlanove i okrene se 
ostalima. — Zaista sam presretan što sam se u trenutku nadah- 
nuća sjetio Ormana! On je pravi čovjek za taj film. 

— Samo još jedno u nizu vaših nadahnuća, šefe, — primi- 
jeti jedan od prisutnih. — Donijeli su vam ga na tanjuru. 

Drugi, koji je sjedio tik do govornika, primakne mu se bliže. 
— Mislim da si ti predložio Ormana — šapne. 

— Jesam — procijedi prvi kroz zube. 


Vrata se ponovo otvore i sekretarica uvede zdepastog, sun- 
cem opaljenog čovjeka kojeg svi u sobi pozdrave kao starog 
znanca. Smith mu priđe i pruži ruku. 

— Drago mi je da te vidim, Tom. Nisam te vidio otkad si se 
vratio s Bornea. Veliku stvar si tamo ostvario. Ali ja sam ti 
spremio nešto jos veće. Znas kakav je uspjeh kompanija »Su- 
perlative Pictures« postigla svojim posljednjim filmom o džungli? 

— Kako da ne, samo o tom i slušam otkad sam se vratio. 
Pretpostavljam da će sada svi snimati filmove o džungli. 

— Pa, ima svakakvih filmova o džungli. Mi ćemo snimiti 
jedan pravi. Svaka scena u filmu kompanije »Superlative Pic- 
tures« snimljena je najviše dvadeset i pet milja daleko od Ho- 
llywooda, osim nekoliko snimaka džungle što su ih uzeli iz 


arhive, a zvučni efekti su im više nego jadni! — grimasa na 
Smithovu licu odavala je prezir. 
— A gdje ćemo mi snimati? — upita Orman. — Pedeset 


milja daleko od Hollywooda? 

— NE! Poslat ćemo ekipu ravno u srce Afrike, ravno u... ovaj 
— kako se zove ona šuma, Joe? 

— Ituri. | 

— Da, ravno u šumu Ituri zajedno s aparaturom za 
snimanje zvuka i svim ostalim. Razmisli, Tom! Imaš istinski 
materijal, prave urođenike, džunglu, životinje, glasove. Slikaš 
žirafu i u isto vrijeme snimaš joj autentični glas. 

— Zato ne trebaš zvučnu aparaturu, Milt. 

— Zašto to? 

— Žirafe ne daju od sebe nikakva glasa. Kažu da nemaju 
glasovne organe. 

— Pa što onda? To je bila samo ilustracija. Ali uzmi neke 
druge životinje, na primjer: lavove, tigrove... Joe je u scenarij 
unio veliku sekvencu s tigrom. Ljudi će od oduševljenja skakati 
sa svojih stolica. 

— Nema tigrova u Africi, Milt, — objasni režiser. 

— Tko kaže da ih nema? 

— Ja — odgovori Orman i naceri se. 


— Što ti kažeš, Joe? — Smith se okrene prema scenaristu. 

— Pa šefe, vi ste rekli da hoćete sekvencu s tigrom. 

— Toje uostalom potpuno svejedno. Imat ćemo sekvencu s 
krokodilom. 

— Atibi htio da ja režiram film? — upite Orman. 

— Tako je, i on će te proslaviti. 

— Utonisam previše siguran, ali pristajem — nikad nisam 
bio u Africi. Može li se kamionom u centralnu Afriku? 

— Upravo smo se sastali da o svemu porazgovaramo — 
odgovori Smith. — Zamolili smo majora Whitea da prisustvuje 
sastanku. Vas dvojica se još niste upoznali — gospodin Orman, 
major White... Dok su se oni rukovali, Smith je nastavio. — 
Major je čuveni lovac na divlje zvijeri i poznaje Afriku kao knjigu. 
On će biti vaš tehnički savjetnik i pratilac. 

— Što vi mislite, majore, možemo li kamionom doprijeti do 
šume Ituri? — upita Orman. 

— Ovisi o tome koliko je težak. Sumnjam da biste mogli 
bilo kakvim vozilom kroz Afriku ako je teže od tone i pol. 

— Jao! — uskliknu Clarence Noice, direktor zvuka. — Naš 
kamion za zvučnu apraturu ima sedam tona, a htjeli smo uzeti 
dva. 

— Nemoguće — reče major. 

— A kako je s agregatom — upita Noice. — On teži devet 
tona. 

Major digne ruke u vis. — Zaista, gospodo, to je besmisleno. 

—  Možešli to učiniti, Tom? — upitao je Smith i ne čekajući 
na odgovor izjavio: — Moraš to učiniti. 

— Učinit ću, svakako — ako ti platiš račune. 

— Sjajno! — usklikne Smith. — To smo, dakle, uredili i sad 
dajte da vam ispričam što je posrijedi. Joe je napisao kolosalnu 
priču — to će biti pravi šok. Vidite, taj momak se rodio u 
džungli, a odgojila ga je lavica. Cijeli život druži se samo s 
lavovima, nema drugih prijatelja. Lav je kralj životinja, a dječak 
kad odraste postaje kralj lavova i gazduje nad cijelom tom 
menažerijom. Shvaćate li? On je velika šarža u džungli. 


— Čini mi se kao da sam to već negdje čuo — primijeti 
Orman. 

— Onda dolazi djevojka i opet imamo jedan kolosalan ka- 
dar. Ona misli da nikoga nema u blizini i kupa se u jezeru. Do- 
lazi čovjek-lav. Nikad prije nije vidio ženu. Vidis li Sto se od toga 
može načiniti, Tom? Gledaoci će se onesvijestiti od uzbuđenja. 
— Smith je hodao po sobi izvodeći tu scenu. U jednom uglu sobe 
glumio je djevojku koja se kupa u jezeru, u drugom uglu 
čovjeka-lava. — Genijalno, zar ne? Treba da čestitate Joeu. 

— Joe je uvijek bio originalan momak — reče Orman. — 
Reci, tko će igrati ovog čovjeka-lava koji treba da se druži s 
lavovima? Nadam se da je dovoljno hrabar. 

— Taj je pravo otkriće, boljeg nisam mogao naći. Tako je 
savršeno građen da će sve djevojke za njim poludjeti. 

— Ioneinjihove bake — dodao je netko od prisutnih. 

— Tko je on? 

— Svjetski prvak u maratonu. 

— Pleše maraton? 

— Ne, trči. 

— Dajaigram tu ulogu radije bih bio sprinter nego trkač na 
duge pruge. Kako se zove? 

— Stanley Obroski. 

— Stanley Obroski. Nikad nisam čuo za njega. 

— Onje usprkos tome slavan, a osim toga uvjeren sam da 
je rođen za tu ulogu. Čekaj samo dok ga vidiš. 

— Znali glumiti? 

— Uopće ne treba glumiti, ali zato kolosalno izgleda kad se 
svuče. Pokazat ću ti pokusne snimke. 

— Tko su ostali glumci? 

— Glavnu žensku ulogu igra Madisonova... 

— M-m-m, Naomi je vruće na 34. stupnju sjeverne širine; 
na ekvatoru će se vjerojatno rastopiti. 

— Gordon Z. Marcus glumit će njezina oca; on je bijeli 
trgovac. 

— Mislis da Marcus to može izdržati? Već je zašao u godine. 


— O, on ludo želi da ide. A major White, ovaj ovdje, bit će 
bijelac lovac. 

— Bojim se — primijeti major — da neću znati kako da 
glumim odličnog lovca. 

— Treba samo da se prirodno vladate. Ne brinite. 

— Neka se o tome brine režiser — reče scenarist. — Zato je 
plaćen. 

— Izato da prerađuje tvoj scenarij — uzvrati mu Orman. — 
Ali, Milt, vratimo se na Naomi. Ona je sjajna u kabaretskim 
prizorima i u filmovima o zapaljivoj omladini, ali kad se bude 
trebala pojaviti s lavovima — zaista ne znam. 

— Angažirali smo Rhondu Terry da je dublira. 

— Dobro! Rhonda bi otisla i ugrizla lava za zglavak kad bi 
joj režiser to naložio, a osim toga, sjetio sam se da ona veoma 
nalikuje Naomi. 

— Što je po mome mišljenju veoma laskavo za Madi- 
sonovu — izjavio je scenarist. 

— Nitko njoj nije htio laskati — odgovori Smith. 

— Idalje, ako mene pitate — nastavio je Joe — Rhonda je 
mnogo bolja glumica od Madisonove. Nikako ne shvaćam kako 
neke od tih ništarija dospijevaju ondje gdje jesu. 

— Ati se već deset godina potucaš od studija do studija! — 
pecne ga Orman. — Bit će da si nijem. 

— Da nije nijem, ne bi pisao scenarije — podsmjehne se 
jedan od prisutnih. 

— Dakle — upita Orman — koga još vodim? Tko je moj. 
glavni snimatelj? 

— Bill West. 

— Odlično. 

— U ekipi ćeš zajedno s tehničkim osobljem, glumcima i 
vozačima automobila imati oko trideset i pet ili četrdeset bijela- 
ca. Osim kamiona za agregat i dva kamiona za zvučnu aparatu- 
ru dobit ćeš dvadeset kamiona od pet tona i pet putničkih 
automobila. Među tehničarima i mehaničarima biramo ljude 
koji znaju voziti kamion tako da nam ekipa bude što manja. Žao 


mi je što nisi bio u gradu da sam biraš, ali morali smo se žuriti. 
Već su svi potpisali ugovore osim asistenta režije. Možeš uzeti 
koga hoćes. 

— Kada polazimo? 

— Za desetak dana. 

— Divan je ovo život — uzdahne Orman. — Deset mjeseci 
na Borneu, deset dana u Hollywoodu i onda opet šest mjeseci u 
Africi! Vi, momci, dajete čovjeku jedva toliko vremena koliko mu 
treba da se obrije između dva putovanja. 

— Između dva zalogaja, kažeš? — upita Joe. 

— Između dva zalogaja! — dobaci netko od prisutnih. — 
Nema u Tomovu mladom životu nikakvog — između — kad su 
posrijedi dobri zalogaji. 


blato 


A eik Ab el-Ghrennem i njegova tamnoputa pratnja sjedili su 

na svojim ponijima i suteći promatrali kako ti ludi bijelci 
znojeći se od muke i proklinjući sve na svijetu prisiljavaju dvije 
stotine Crnaca da vuku kamion od devet tona s agregatom po 
blatnjavu dnu potoka. 

Blizu njih, Jerrold Baine je naslonivši se na vrata blatnjavog 
putničkog automobila razgovarao s dvije djevojke koje su sjedile 
na stražnjim sjedištima. 

— Kako se osjećaš, Naomi? — pitao je. 

— Trulo. 

— Opet imaš groznicu? 

— Ne više otkako smo otišli iz Jinje. Željela bih da sam opet 
u Hollywoodu, ali nikad više neću vidjeti Hollywood. Umrijet ću 
ovdje. 

—  Gluposti! Naprosto si potištena. Sve će biti dobro. 

— Sanjala je ružan san prošle noći — rekla je druga dje- 
vojka, Naomi vjeruje u snove. 

— Šuti! — ljutito će gospođica Madison. 


— Ti se prilično dobro držiš, Rhonda, — primijeti Baine. 
Rhonda Terry potvrdno kimne glavom. — Mislim da imam 
sreću. 

— Bolje bi bilo da pokucaš o drvo — savjetovala joj je 
gospođica Madison. — Nitko ne zna što mi umjetnici trpimo s 


našim napetim, kompleksnim i nervoznim organizmima. 
— Boljeje biti sretna krava nego nesretan umjetnik. 


Šeik i njegova pratnja hladnokrvno su promatrali kako bijelci iz filmske ekipe — znojeći 
se od muke i proklinjući sve na svijetu — gone dvije stotine Crnaca da vuku kamion od 
devet tona s agregatom po blatnjavom dnu potoka. 


— Osim toga, Rhonda ima sreće — tužila se Naomi. — 
Jučer su snimali prvu scenu u kojoj se pojavljujem, a gdje sam 
ja bila? Ležala sam u groznici, a Rhonda je glumila mjesto mene 
— čak i u krupnom planu. 

— Dobro što ste tako slične — reče Baine. Zaista, iako vas 
obje odlično poznajem, tesko vas razlikujem. 

— To i jest nevolja — gunđala je Naomi. — Ljudi gledaju 
nju, a misle da sam to ja. 

— Pa što onda? — upita Rhonda. — Tebi će pljeskati. 

—  Pljeskati! Draga moja, to će unistiti moju reputaciju. Ti 
si slatka djevojka, Rhonda, ali upamti, ja sam Naomi Madison. 
Moja publika očekuje od mene savršenu glumu. Bit će ra- 
zočarana i mene će za to kriviti. 

Rhonda se dobroćudno smijala. — Učinit ću sve što mogu da 
potpuno ne uništim tvoju reputaciju, Naomi. 

— Oh, nisi ti kriva, ne okrivljujem ja tebe. Netko se rađa s 
talentom, a netko ne. To je sve. Nisi kriva što ne znaš glumiti, 
kao što ni ovaj šeik nije kriv što se nije rodio kao bijelac. 

— Kako sam se razočarala u ovom šeiku! — uzvikne 
Rhonda. 

— Zašto? — upita Baine. 

— Kad sam bila mala djevojčica, vidjela sam Rudolfa 
Valentina na filmu. Šeici su u ono doba bili pravi šeici. 

— Ova ptičica ne izgleda kao Valentino — složio se Baine. 

— Zamislite da vas ovakav prljavko sa zaliscima odvede u 
pustinju! A ja sam sve ove godine Čekala da sretnem šeika koji 
će me odvesti. 

— Govorit ću s Billom o tome — reče Baine. 

Djevojka je prezirno frknula nosom. — Bill West je dobar 
snimatelj, ali on nije šeik. Romantičan je kao i njegova kamera. 

— Onje silan momak — reče Baine. 

— Naravno. Ja sam luda za njim. On bi divno igrao ulogu 
brata. 

— Koliko ćemo još dugo ovdje sjediti? — upita Naomi 
mrzovoljno. 


— Dok ne izvuku agregat i preostala dvadeset i dva kami- 
ona iz ove blatnjave rupe. 

— Ne shvaćam zašto mi ne možemo dalje. Ne vidim zašto 
moramo ovdje sjediti i loviti muhe i buhe. 

— Isto ih tako možemo loviti bilo gdje drugdje — rekla je 
Rhonda. 

— Orman se ne usuđuje razdvojiti ekspediciju — objasni 
joj Baine. — Ovo je opasan kraj. Opomenuli su ga da ne dolazi s 
ekipom ovamo. Ovdašnji stanovnici nikad nisu bili potpuno 
pokoreni i nedavno su ponovo poćeli dizati glave. 

Šutjeli su jedno vrijeme, skidali sa sebe insekte i gledali kako 
urođenici izvlače teški kamion na blatnjavu obalu. Poniji na 
kojima su sjedili beduini mahali su repovima i grizli se tjerajući 
insekte koji su im dosađivali svojim ujedima. 

Šeik Ab el-Ghrennem obratio se jednom čovjeku iz svoje 
pratnje, tamnoputom beduinu sa zlim očima. — Atewy, koja od 
ovih djevojaka čuva tajnu o dolini dijamanata? 

— Ne znam! — uzvikne Atewy i otpljune. — Nalikuju jedna 
drugoj kao dva komada istog novca. Ne mogu ih razlikovati. 

— Alijedna od njih ima onaj papir? Siguran si? 

— Jesam. Imao ga je onaj stari bijelac koji je otac jedne od 
njih, ali mu ga je ona uzela. Onaj mladić koji se naslonio na taj 
đavolji izum i koji sada s njima razgovara imao je plan da ubije 
starca kako bi ukrao papir; ali ova djevojka, njegova kći, saznala 
je za urotu i uzela je papir. Sada i starac i mladić vjeruju da je 
papir izgubljen. 

— Ali ova djevojka razgovara s mladićem koji joj je htio 


ubiti oca — rekao je šeik. — Izgleda jako ljubazna s njim. Ne 
razumijem ovakve tipove. 
— Nija — prizna Atewy. — Oni su svi ludi. Svađaju se i 


tuku, a odmah poslije toga zajedno sjede, smiju se i razgovaraju. 
Najpovjerljivije poslove obavljaju kad ih svatko gleda. Mladić je 
vidio kad je djevojka uzela onaj papir pa ipak izgleda da ništa o 
tome ne zna. Odmah poslije toga otišao je k njenom ocu i 


zatražio da ga vidi. Starac ga je onda tražo i nije ga mogao naći. 
Rekao je da ga je izgubio i bio je zbog toga jako nesretan. 

— Sve je to veoma čudno — mrmljao je šeik Ab el- 
Ghrennem. — Jesi li siguran da razumiješ taj njihov prokleti 
jezik i da znaš o čemu oni govore, Atewy? 

— Zar se ne sjećaš da sam više od godinu dana radio s 
onim ludim starim bijelcem koji je kopao pijesak u Kheybaru? 
Kad je pronašao samo jedan komad razbijenog lonca, bio je do 
kraja dana sretan. Od njega sam naučio i njihov jezik. 

— Istina — uzdahne šeik. — Mora da je posrijedi zaista 
golemo blago, veće nego što su blaga Howware i Geryeha 
zajedno. Inače ne bi došli s toliko mnogo kola... Ispitivački je 
zurio u kamione parkirane na suprotnoj obali potoka koji si 
čekali da ih prevuku. 

— Kada treba da otmem djevojku koja ima papir? — upita 
Atewy nakon kratke šutnje. 

—  Čekajmo na najbolju priliku — odgovori šeik, — Ne 
treba žuriti jer nas oni vode sve bliže blagu i još nas i hrane. 
Bijelci su budale. Misle da će nas nasamariti svojim fotogra- 
firanjem, ali mi smo od njih pametniji. Znamo da im i snimanje 
filma služi samo kao izlika da sakriju pravu svrhu svoje 
ekspedicije. 

Uznojen i blatnjav, gospodin Thomas Orman stajao je kraj 
Crnaca koji su vukli užad zavezanu za teški kamion. U jednoj 
ruci držao je dugačak bić. Tik do njega stajao je crni nosač, alije 
umjesto puške držao bocu viskija. 

Po svojoj prirodi Orman nije bio ni okrutan ni surov 
poslodavac. U pravilu su ga i njegove sklonosti i razum spriječili 
da upotrijebi bič. Ali prkosna šutnja urođenika umjesto da mu 
služi kao opomena da popusti i da se svlada, sve više ga je 
razdraživala. 

Prošlo je već tri mjeseca otkad je otišao iz Holliwooda, a sa 
poslom je bio skoro dva mjeseca u zakašnjenju. Osim toga 
plašio se da će tek za mjesec dana stići do mjesta gdje će snimiti 
veći dio filma. Njegova glavna glumica ležala je u groznici, a 


njena bolest, ako se razvije, mogla bi je spriječiti da nastupi u 
filmu. On je pretrpio već dva napada groznice što je utjecalo na 
njegovo raspoloženje. Činilo mu se da se sve urotilo protiv njega. 
»A sad ovi prokleti divljaci«, mislio je, »ljenčare umjesto da rade.« 

— Na posao, vi lijene protuhe! — zaurla, a dugi bič se izvii 
omota oko ramena urođenika. 

Mladić u košulji kaki-boje i u kratkim hlačama okrenuo se s 
gnušanjem i pošao prema kolima gdje je Baine razgovarao s 
dvije djevojke. Zaustavi se u sjeni drveta i skinuvši tropski šljem 
obrisa znoj sa čela i s unutrašnje strane oboda; onda opet krenu 
i pridruži im se. 

Baine se makne da mu načini mjesta kraj stražnjih vrata 
kola. — Izgleda kao da se na nešto ljutis, Bili. 

Snimatelj sočno opsuje. — Orman je poludio. Ako ne baci taj 
bič i ne prestane piti, mogli bismo gadno nastradati. 

— Nešto se osjeća u zraku — reče Rhonda. — Ljudi se ne 
smiju i ne pjevaju kao obično. 

— Vidio sam kako ga je Kwamudi gledao prije nekoliko 
minuta — nastavio je West. — Oči su mu bile pune mržnje, ali 
je u njima bilo još nešto gore. 

— Znam — reče Baine — ali s tim radnicima treba biti 
grub, a što se Kwamudija tiče, Tom ga može otjerati i postaviti 
nekoga drugog za starješinu. 

— Prošlo je vrijeme kada si s robom mogao raditi što si 
htio, Baine, a urođenici to znaju. Orman bi mogao imati velikih 
neprilika ako ga ovi ljudi prijave, a što se Kwamudija tiče, nemoj 
se zavaravati. On nije običan starješina, on je veliki poglavica u 
svojoj zemlji. Većina naših radnika su iz njegova plemena. Ako 
im on kaže da idu, oni će otići, nemoj to zaboraviti. Naći ćemo se 
u škripcu ako nas ti momci napuste. 

— Što da radimo? Tom nas, kako vidim, ne pita za savjet. 

— Ti bi mogla nešto učiniti, Naomi, — reće West, obrativši 
se djevojci. 

— Tko, ja? Što ja mogu učiniti? 


otrovne strijele 


LIE čovjeka su tupe. Čak i na otvorenom pašnjaku one ne 
čuju pucanj ako dolazi iz bilo kakve veće udaljenosti. Ali uši 
divljih zvjeri nisu kao uši čovjeka; zato su se čak i zvjeri koje su 
bile veoma daleko zaustavile kad su čule puščanu vatru što je 
uplašila O'Gradyja i Whitea. Većina njih odšuljala se što dalje od 
ovog strašnog zvuka. 

To, međutim, nisu učinili ova dvojica koji su ležali u sjeni 
drveta. Jedan je od njih bio veliki Zlatni lav sa crnom grivom; 
drugi je bio čovjek. Ležao je ispružen na leđima, a lav koji je 
ležao pored njega naslonio je svoju golemu šapu na njegove 
grudi. 

— Bijelci! — promrmlja čovjek. 

Potmulo režanje doprlo je iz dubine mesožderovih pluća. 

— Morat ću vidjeti što se događa — možda danas, a možda 
sutra. — Zaklopi oči i ponovo utone u san, onaj iz kojeg su ga 
prenuli pucnji. 

Lav je žmirkao svojim žuto-zelenim očima i zijevao; onda i on 
spusti svoju veliku glavu i zaspi. 

Pored njih ležala je djelomično požderana strvina zebre, 
plijen što su ga ulovili u zoru. Ni Ungo, šakal, ni Dango, hijena, 
nisu još bili namirisali gozbu. Vladala je tišina koju je prekidalo 
jedino zujanje insekata i povremeno dozivanje ptica. 

Prije nego je major White stigao do čela kolone, pucnjava je 
prestala. On je još samo vidio kako su se askariji i bijelci 
šćućurili iza drveća i s otkočenim puškama zurili u tamnu 
šumu. Dva crna vojnika ležala su na zemlji, a tijela su im bila 


probodena strijelama. Grčili su se i trzali u samrtnim mukama. 
Naomi Madison zgurila se na podu svog automobila. Rhonda 
Terry stajala je jednom nogom na papučici i s pištoljem u ruci. 

White pritrči Ormanu koji je stajao s puškom u ruci i zurio u 
šumu. — Što se dogodilo gospodine Ormane? 

— Napad iz zasjede. Ovi đavoli su jednostavno ispalili salvu 
strelica i onda utekli. Jedva smo ih i vidjeli. 

— To su bili Bansuti — reče White. 

Orman kimne glavom. — Misle da me mogu uplašiti s 
nekoliko strelica, ali pokazat ću ja tim prljavim pacovima. 

— To je bila samo opomena, Ormane. Ne žele nas na svojoj 
zemlji. 

— Baš me briga što oni žele. Ja idem kamo hoću. Ne mogu 
oni mene uplašiti. 

— Ne zaboravite, gospodine Ormane, da vi ovdje odgovarate 
za živote velikog broja ljudi uključujući i živote dviju bijelih 
žena, i da su vas opomenuli da ne prolazite kroz zemlju 
Bansuta. 

— Ja ću svoje ljude provesti kroz tu zemlju zdrave i čitave, 
ja odgovaram za njih, a ne vi... — Ormanov je glas zvučao iza- 
zovno. Govorio je kao čovjek koji zna da ima krivo, ali mu tvr- 
doglavost ne dopušta da to prizna. 

— Ne mogu da se i sam ne osjećam u izvjesnom smislu 
odgovoran — odgovorio je White. — Vi znate da su me poslali s 
vama u svojstvu savjetnika. 

— Tražit ću vaš savjet kad ga budem trebao. 

— Vi ga sada trebate. Ne poznajete ove ljude i ne znate što 
od njih možete očekivati. 

— Dali smo im dobru lekciju kada smo ih dočekali spremni 
i ispalili na njih salvu metaka — hvalio se Orman. — Možete biti 
sigurni da nam više neće dosađivati. 

— Želio bih da u to vjerujem, ali ne mogu. Ti prosjaci opet 
će se pojaviti. Ono što smo vidjeli bio je samo primjer njihove 
uobičajene ratne strategije. Oni nikad ne napadaju u velikom 


broju ili na otvorenom — jednostavno svaki put ubiju dvojicu ili 
trojicu. Možda nikad nećemo ni jednog od njih vidjeti. 

— Akovasje strah, vratite se — osorno odgovori Orman. — 
Dat ću vam nosače i stražu. 

White se osmjehne. — Ostajem s ekipom, naravno... Onda se 
okrene i priđe k Rhondi Terry koja je još uvijek stajala na istom 
mjestu, ponešto blijeda i s pištoljem u ruci. 

— Bolje da ostanete u kolima, gospođice Terry, tamo ćete 
biti zaštićeni od strijela. Ne smijete se ovako izlagati. 

— Čula sam što ste rekli gospodinu Ormanu — saopći 
djevojka. — Zar zaista mislite da će nas oni ovako ubijati? 

— Bojim se da hoće. To je njihov način borbe. Ne bih vas 
želio nepotrebno plašiti, ali morate biti oprezni. 

Pogledala je u dva tijela koja su sada mirno ležala u stravi- 


čnoj pozi smrti. — Nisam mislila da te strelice mogu tako brzo 
ubiti... — Njezine je riječi popratio lagan drhtaj. 

— Bile su otrovne. 

—  Otrovne!... — U toj riječi bio je sadržan neizreciv užas. 

White je pogledao u unutrašnjost automobila. — Mislim da 
se gospođica Madison onesvijestila. 

— Kako i ne bi! — uzvikne Rhonda okrenuvši se prema 


onesviještenoj glumici. 

Zajedničkim snagama podigli su je na sjedalo, a onda ju je 
Rhonda pokušala vratiti k svijesti. Orman je za to vrijeme poja- 
čao straže i davao upute ljudima koji su se oko njega okupili. 

— Držite puške cijelo vrijeme spremne. Pokušat ću da 
svakom kamionu dam još po jednog naoružanog čovjeka. Otvo- 
rite oči i čim primijetite bilo što sumnjivo, pucajte. 

— Bili, ti i Baine vozite se s djevojkama; postavit ću po 
jednog naoružanog pratioca na obje papućice njihova automo- 
bila. Clarence, otiđi do kraja kolone i ispričaj Patu što se do- 
godilo. Reci da pojača zaštitnicu i ostani s njim da mu pomo- 
gneš. A vi, majore White! — Englez je istupio naprijed. — Želio 
bih da potražite starog šeika i da ga molite da pola svojih snaga 
pošalje na kraj kolone, a drugu polovicu ovamo k nama. Ako 


bude potrebno, možemo ih upotrijebiti da prenose poruke s 
jednog na drugi kraj kolone. 
— Gospodine Marcus — obratio se starom glumcu karak- 


ternih uloga — vi i Obroski držite se sredine kolone... — Izne- 
nada se ogledao. — A gdje je Obroski? 

Nitko ga nije vidio od časa kad su bili napadnuti. — Ostavio 
sam ga u kolima — reće Marcus. — Možda je ponovo zaspao... 


Stare oči prepredeno su svjetlucale. 

— Evo ga, ide — reče Clarence Noice. 

Visok, pristao mladić čupave crne kose prilazio im je duž 
kolone vozila. Oko bokova mu je visio revolver, u ruci je nosio 
pušku. Vidjevši da gledaju prema njemu, potrči u njihovu 
pravcu. 

— Gdje su — vikao je — kamo su otišli? 

—  Gdjesiti bio? — upita Orman. 

— Tražio sam ih. Mislio sam da su se vratili ovamo. 

Bill West se okrene prema Gordonu Marcusu i namigne mu. 

Kolona je malo kasnije ponovo krenula. Orman je bio u 
predstraži, na najopasnijem mjestu, a White je ostao zajedno s 
njim. 

Poput velike zmije filmska ekipa se vijugavo kretala kroz 
šumu, a pratili su je samo škripa kočnica, zvuk automobilskih 
guma i prigušeno dahtanje ispušnih ventila. Zamro je svaki 
razgovor jer su svi bili puni napetog, bojažljivog iščekivanja. 

Više puta su se zaustavljali dok su urođenici noževima i 
sjekirama krčili prolaz za velike kamione. Onda su išli dalje u 
mrak divljine. Njihovo je napredovanje bilo sporo, monotono i 
sumorno. 

Napokon su dospjeli do rijeke. — Ovdje ćemo podići logor — 
reče Orman. 

White potvrdno kimne glavom. Bila mu je povjerena dužnost 
da postavi logor. Mirnim glasom davao je upute za parkiranje 
automobila i kamiona koji su polagano vozili prema maloj čistini 
na obali rijeke. 


Ormanova filmska ekipa više se puta morala zaustavljati dok su urođenici noževima i 
sjekirama krčili prolaz za velike kamione. Onda su ponovo kretali dalje u neizvjesnost. 


Dok je on bio zabavljen ovim poslom, putnici su izlazili iz 
kola i protezali se. Orman je sjedio na papučici automobila i pio 
viski. Naomi Madison sjedne pored njega i zapali cigaretu. 
Bacala je bojažljive poglede prema šumi koja ih je okruživala i 
prema jos tajanstvenijoj nepoznanici s onu stranu rijeke. 


— Nije trebalo dolaziti ovamo, Tom, vratimo se prije no što 
nas sve poubijaju. 

— Nisu me zato ovamo poslali. Došao sam snimiti film i ja 
ću to učiniti, pa makar morao kroz sito i rešeto. 

Ona mu se primakne i pripije se svojim podatnim tijelom uz 
njega. — Ah, Tom, da me voliš, izveo bi me odavde. Bojim se. 
Znam da ću umrijeti. Ako ne od groznice, onda od onih otrovnih 
strelica. 

— Idiijadaj se svom čovjeku-lavu — progunđa Orman i 
ponovo ispije gutljaj iz boce. 

— Ne budi stari podlac, Tom. Znaš da mi nije ni najmanje 
stalo do njega. Ti si jedini kojeg volim. 

— Znam, osim kad mislis da ne gledam. Nisam valjda 
slijep. 

— Alisipijan! Ja... 

Pucanj na kraju kolone presiječe joj riječ. Slijedio je drugi, pa 
odmah i treći te čitava salva pucnjeva. 

Orman skoči. Ljudi počeše trčati prema kraju kolone. Pozvao 
ih je natrag. — Ostanite ovdje! Mogu nas i ovdje napasti — ako 
su to oni isti. Majore White! Recite šeiku da brzo pošalje 
konjanika k onima straga da vidi što se dogodilo. 

Naomi Madison se onesvijestila. Nitko nije na nju obraćao 
pažnju. Crni askari 1 bijelci iz ekipe stajali su s puškama u na- 
petim prstima i pažljivo gledali u šumu oko sebe. 

Pucnjava na kraju kolone prestala je iznenadno kao što je i 
poćela. Tišina koja je slijedila činila se puna značenja. Prekine je 
jeziv krik iz mračne šume na suprotnoj obali rijeke. 

— Za ime božje! — uzvikne Baine. — Što je ovo bilo? 

— Mislim da nas ovi prostaci hoće uplašiti — reće White. 

— Što se mene tiče, to im je savršeno uspjelo — prizna 
Marcus. — Kad bi strah unazad djelovao na čovjekove godine, 
ubrzo bih opet bio dijete. 

Bill West je zaštitnički zagrlio Rhondu Terry. — Podvuci se 
ispod kola. Tamo ćeš biti sigurna od strelica. 

— Ne, hvala, ući će mi kolomast u oči. 


— Dolazi šeikov čovjek — reče Baine. — Netko je iza njega 
na konju — bijelac. 

— To je Clarence — reče West. 

Kad je beduin zaustavio svog ponija pored Ormana, Clarence 
je skočio na zemlju. 

— Dakle, što se dogodilo? — upita režiser. 

— Isto što i onda kad su napali ćelo kolone — odgovori 
Clarence. — Bez ikakve opomene ispalili su salvu strelica i ubili 
dvojica. Mi smo pucali, ali nismo vidjeli ni žive duše. To je stra- 
hovito neugodno. Čuj, svi naši nosači su potišteni. U mraku im 
se vide samo bjeloočnice, a tako se tresu da im zubi škljocaju. 

— Požuruje li Pat ostatak ekipe u logor? — upita Orman. 

Clarence se cerio. — Ne treba ih požurivati. Tako se žure da 
će vjerojatno proći kroz logor, a neće ga ni vidjeti. 

Kraj njih se iznenada prolomi krik, tako blizu da je čak i 
spokojni major White skočio. Svi su se ustumarali spremni da 
pucaju. 

Naomi Madison se uspravi u sjedeći položaj. Kosa joj je bila 
rašćupana, a oči su divlje sjale. Još jednom krikne, a onda se 
ponovo onesvijesti. 

— Šuti! — zaurla Orman bijesno, na rubu živčanog sloma, 
ali ga ona nije čula. 

— Ako ti postaviš nas šator, spremit ću je u krevet — 
predložila je Rhonda. 

Automobili, konjanici i Crnci, koji su išli pješice, okupili su 
se na čistini. Nitko nije želio ostati u šumi. Vladao je sveopći 
nered. 

Major White je uz pomoć Billa Westa pokušavao učiniti red, a 
pomagao im je Pat O'Grady koji je upravo došao. 

Napokon su podigli logor. Crnci, bijelci i konji gurali su se 
jedni pored drugih, Crnci na jednoj, a bijelci na drugoj strani. 

— Ako vjetar promijeni smjer — rekla je Rhonda Terry — 
propali smo. 


— Kakva gužva — uzdisao je Baine — a ja sam mislio da će 
to biti divan izlet. Tako sam se bojao da me neće povesti da sam 
se od muke gotovo razbolio. 

— Sad tije muka zato što su te poveli. 

— Jeste, i nije me stid to priznati. 

— Bit će ti jos mučnije prije nego iziđemo iz zemlje Ban- 
suta — primijeti Bill West. 

— Kao da to i bez tebe ne znam. 

— Kakoje Madisonova, Rhonda? — upita West. 

Djevojka slegne ramenima — Da se nije tako prokleto pre- 
strašila, ne bijoj bilo tako loše. Nema više groznicu, ali leži tamo 
i trese se ukočena od straha. 

— Ti si divna, Rhonda. Izgleda da se ničega ne bojis. 

— Pa, doviđenja, — reče Baine i pođe prema svom šatoru. 

— Bojim se! — usklikne djevojka, — Bill, nikad prije nisam 
znala što znači bojati se. Sva sam se naježila od straha. 

West potrese glavom. — Ti si silna. Nitko ne bi rekao da se ti 
bojiš — ne pokazuješ to. 

— Možda sam samo toliko pametna da shvatim da me to 
nikamo neće dovesti. Nju čak i ne žale... Pokazala je glavom 
prema šatoru. 

West se naceri. — Ona je... — oklijevao je tražeći prikladnu 
pogrdnu rijeć. 

Djevojka mu prstom pritisne usta i potrese glavom. — Šuti — 
prekori ga. — Ona sebi ne može pomoći. Ja je zaista žalim. 

— Ti si silna. A ona s tobom postupa kao s ništarijom. 
Dijete, ti imaš divnu narav. Ne shvaćam kako možeš biti s njom 
tako pristojna. Ide mi na živce taj njezin prokleti zaštitnički stav 
prema tebi. Velika umjetnica! Pa ti glumiš mnogo bolje od nje, a 
da i ne govorimo o tvom izgledu. Ti si je potpuno zasjenila 
svojom pojavom. 

Rhonda se nasmijala. — Zato ona i jest čuvena zvijezda, a ja 
samo njen dvojnik. Prestani me zadirkivati. 


— Čitava ekipa o tome govori. Ti si je nadmašila u scenama 
koje smo snimili dok je ona ležala bolesna. Čak i Orman to zna, 
a on je lud za njom. 

— Tisi pristran, ti je ne volis. 

— Ona meni ništa ne znači. Tebe volim, Rhonda. Veoma. 
Što da ti pričam, znaš što mislim ... 

— Što to govoriš Bili, izjavljuješ mi ljubav? 

— Pokušavam. 

— Tisi bolji snimatelj nego ljubavnik. Ovo nije baš idealan 
dekor za ljubavnu scenu. Čudi me da tako veliki snimatelj kao ti 
nije to opazio. Ti nikad ne bi snimao ljubavnu scenu u ovakvom 
eksterijeru. 

— Upravo sad snimam takvu scenu, Rhonda. Volim te. 

— Prekini! — nasmijala se djevojka. 


odmetnici 


wamudi, crni poglavica, stajao je pred Ormanom. — Moji 
ljudi ići natrag, ne ostati u Bansuto zemlji i biti ubijeni. 

— Ne možete ići natrag — zareži Orman. — Potpisali ste da 
ćete ostati snama do kraja. Reci im da ne smiju ići, ili ću, sveca 
mi... 

— Mi ne potpisati ići Bansuto zemlja, mi ne potpisati biti 
ubijeni. Ti se vratiti, mi doći s vama. Ti ostati, mi se vratiti. Mi ići 


ujutro.. — Okrenuo se i otišao. 
Orman ljutito skoči sa svoje stolice i zgrabi bič koji mu je 
uvijek bio pri ruci. — Naučit ću ja tebe, ti crni... — urlao je. 


White koji je stajao kraj njega zgrabio ga je za rame. — Stoj! 
— govorio je tiho, ali odlučno. — Ne smiješ to učiniti! Nisam se 
prije uplitao, ali sada me moraš slušati. Životi sviju nas su na 
kocki. 

— Ne miješaj se u moja posla, ti nametljiva stara budalo — 
izdere se Orman. — Ja rukovodim ovom ekipom. 

Bolje bi bilo da odeš 1 da se otrijezniš, Tom, — reče O'Grady 
— pijan si. Major ima pravo. U gadnom smo škripcu, a viski nas 
iz njega nikad neće izvući... Okrenuo se Englezu. — Uredite to, 
majore. Ne obraćajte pažnju na Toma, on je pijan. Sutra će mu 
biti zbog toga žao — ako se otrijezni. Mi svi stojimo uz vas. 
Izvucite nas iz ove gužve ako možete. Koliko bi nam vremena 
trebalo da iziđemo iz zemlje Bansuta ako produžimo u smjeru 
kojim smo pošli? 

Orman je izgledao zapanjen ovim iznenadnim odmetni- 
štvom svog asistenta. Ostao je bez riječi. 


White je razmišljao o O'Gradyjevu pitanju. — Ako se ne 
budemo predugo zadržavali zbog kamiona, trebat će nam za to 
dva dana. 

— A koliko bi nam trebalo da stignemo do cilja ako se 
vratimo i obiđemo zemlju Bansuta? 

— Najmanje dva tjedna. Bili bismo jako sretni kad bismo 
taj put za to vrijeme prevalili — odgovorio je major. — Morali 
bismo skrenuti prema jugu i proći kroz vraški divlji kraj. 

— Studio je u ovo uložio već mnogo novaca — reče O'Gra- 
dy — a mijosš ništa nismo učinili. Rado bismo stigli na odredište 
što prije. Mislite li da bismo mogli nagovoriti Kwamudija da 
ostane s nama? Ako pođemo natrag, ovi Bansuti će nam visiti za 
vratom barem još jedan dan. Ako nastavimo ići naprijed, imat 
ćemo samo još jedan dan više s njima posla. Ponudite 
Kwamudijevoj družini da ćete im posebno platiti ako ostanu — 
to bi nam bilo ipak mnogo jeftinije nego da uludo izgubimo još 
dva tjedna. 

— Hoće li gospodin Orman dopustiti da im se još plati? — 
upita White. 

— Učinit će sve što mu kažem, ili ću mu razbiti ludu glavu. 

Orman utone u svoju poljsku stolicu i zabulji se u tlo. Ništa 
nije rekao. 

— Vrlo dobro — reče White — vidjet ću što mogu učiniti. 
Razgovarat ću s Kwamudijem prijeko u svom šatoru. Pošalji 
jednog dječaka po njega. 

White ode u svoj šator, a O'Grady pošalje dječaka da dovede 
poglavicu. Onda se obrati Ormanu. — Idi u krevet, Tom, i ostavi 
se pića! 

Orman bez riječi ustane i ode u svoj šator. 

— Ti si ga propisno ponizio, Pat, primijeti Clarence cereći 
se. — Platit ćes za to. 

O'Grady nije odgovorio. Oči su mu lutale po logoru, a na 
njegovu inače vedrom licu bio je zabrinut izraz. Osjećao je da je 
atmosfera puna napetosti i usiljenosti, kao da su svi čekali da se 
nešto dogodi, ali nisu znali što. 


Vidio je kako dječak prilazi Kwamudiju i kako poglavica 
odlazi u Whiteov šator. Vidio je kako urođenici šutljivo pale male 
vatre na kojima su pekli jelo. Nisu pjevali niti su se smijali, a 
kad, su govorili, saputali su. 

Beduini su čučali podvitih nogu usred šeikova šatora. Oni su 
se uvijek kiselo držali, pa tako i noćas, ali O'Grady je ipak 
primjećivao razliku. 

Čak su i bijelci govorili tiše nego obično i manje se među- 
sobno zadirkivali. Svi su neprekidno pogledavali prema šumi što 
ih je okruživala. 

Malo kasnije opazio je kako Kwamudi izlazi iz Whiteova 
šatora i vraća se svojim ljudima. O'Grady pođe prema Englezu 
koji je sjedio u poljskoj stolici otpuhujući dimove iz lule. — Jeste 
li imali sreće?' 


— Primamila ga je nagrada — odgovori White. — Ići će s 
nama, ali pod jednim uvjetom. 

— Kojim? 

— Da ne bičujemo njegove ljude. 

— Dobro. 


— Kako ćete to spriječiti? 

— Prije svega, bacit ću bič, a zatim ću reći Ormanu da ćemo 
ga svi napustiti ako s tim ne prestane. Nikad prije nije bio takav. 
U toku proteklih pet godina mnogo smo zajedno radili. 

— Previše alkohola — reče White — napokon mu je pod- 
legao. 

— Sve ce biti u redu s njim kad dođemo do odredišta i 
prihvatimo se posla. Ima previše briga. Kad jednom prođemo 
ovu zemlju Bansuta, sve će ići kao po loju. 

— Nismo još izišli iz nje, Pat. Ubit će još nekoliko sutra i još 
nekoliko narednog dana. Ne znam kako će urođenici to izdržati. 
To je opasno. Zaista bi trebalo da se vratimo. Bolje bi bilo da 
izgubimo dva tjedna nego da izgubimo sve. A to se lako može 
dogoditi ako nas urođenici napuste. Znaš da se bez njih ne 
možemo ni pomaknuti u ovoj zemlji. 


Kratak sumrak najavio je noć punu opasnosti. Napad je ponovo svaki čas mogao 
uslijediti. Ljudi su predlagali da se vrate iz zemlje Bansuta, pa makar izgubili dva tjedna, 
jer je postojala opasnost da nosači svojevoljno napuste ekipu. 


— Izvući ćemo se nekako — uvjeravao ga je O'Grady — 
uvijek se nekako izvlačimo. Idem u šator. Laku noć, majore. 

Kratak sumrak najavio je noć. Mjesec nije izišao. Šuma je 
nestala pod plaštem tame. Svijet se sastojao od svega nekoliko 
malih vatara, oko kojih su čučale zgurene ljudske prilike, i od 
nekoliko zvijezda visoko gore na nebu. 

Obroski se zaustavio ispred šatora u kojem su bile djevojke, i 
zastrugao po zaklopcu. — Tko je? — upita Naomi Madison iz 
šatora. 

— To sam ja, Stanley. 

Pozvala ga je da uđe. Ušao je i našao je kako leži u visećem 
krevetu zaštićena mrežom od moskita, a na kutiji kraj nje gorio 
je fenjer? 

— No — rekla je mrzovoljno — čudo da je uopće netko 
došao. Mogla bih tu ležati i umrijeti i nitko ne bi za to znao. 

— Jabih i prije došao, ali sam bio uvjeren da je Orman 
ovdje. 

— On vjerojatno leži pijan u svom šatoru. 

— Da, leži. Kad sam to ustanovio, došao sam ravno ovamo. 

— Zar se ti njega bojiš? Čovjek bi mislio da se ti ničega ne 
bojiš ... Zadivljeno je gledala njegovo savršeno građeno tijelo i 
lijepo lice. 

— Jada se bojim te naduvene mješine podrugljivo je rekao. 
— Ja se ničega ne bojim, ali ti si sama kazala da Orman me 
smije saznati o — o tebi i meni. 

— Ne — složila se Naomi zamišljeno — to ne bi bilo dobro. 
On ima gadnu narav, a režiser kad se naljuti može svašta 
učiniti. 

— U filmu kao što je ovaj može ubiti čovjeka i montirati to 
tako da izgleda kao nesretan slučaj. 

Ona potvrdno kimne glavom. — Vidjela sam to jedanput. I 
režiser i glavni glumac bili su zaljubljeni u istu djevojku. Režiser 
je dresiranom slonu uputio pogrešnu zapovijed. 

Obroskom je postalo neugodno. — Misliš li da bi on mogao 
doći ovamo? 


— Nebi. Onje mrtav za ovaj svijet do sutra ujutro. 

— Gdjeje Rhonda? 

— Ah, vjerojatno igra bridž s Billom Westom, Baineom i 
starim Marcusom. Ona je u stanju igrati bridž a mene ostaviti 
da ovdje sama ležim i umrem. 

— Ona neće ništa reći Ormanu o nama — o tome da sam 
bio ovdje? 

— Nije ona takva. 

Obroski je uzdahnuo od olakšanja. — Ona zna o nama, zar 
ne? 

— Nije naročito bistra, ali nije ni budala. Jedina je nevolja s 
Rhondom što je sebi u vrtjela u glavu da može glumiti otkad je 
nastupila umjesto mene kad sam ležala u groznici. Netko joj je 
polaskao, i sad misli da je velika glumica. Drsko mi je rekla da 
ću požnjeti pljesak za ono što je ona uradila. Vjeruj, kad budu 
montirali film, neću dopustiti da uđe ni u jedan kadar. 

— Nitko ne može glumiti kao ti, Naomi, — reče Obroski. — 
Dok još nisam ni sanjao da ću glumiti išao sam da gledam sve 
filmove u kojima si igrala. Imam album pun tvojih slika iz 
filmskih časopisa i novina. I sad, evo, nastupam u ekipi s tobom 
i — spustio je glas — ti me volis. Voliš me, zar ne? 

— Naravno. 

— Azašto si tako ljubazna s Ormanom? 

— Moram biti diplomata, moram misliti na karijeru. 

— Ponekad se vladaš kao da si zaljubljena u njega — rekao 
je mrzovoljno. 

— U tog ispičuturu! — Da on nije režiser, ne bih ga pri- 
mijetila čak ni najoštrijim povećalom. 

Iz daljine, kroz tamu noći, doprlo je zavijanje. Lav je odgo- 
vorio svojom gromoglasnom rikom, a zboru se pridruži jezivo 
podrugljiv glas hijene. 

Djevojka protrne. — Dala bih milijun dolara da sam sada u 
Hollywoodu. 

— Kao da se javljaju izgubljene duše — prošapta Obroski. 


— Onenas zovu. Čekaju. Znaju da ćemo doći i onda će nas 
šeepati. 

Kapak od šatora se pomakne, a Obroski nervozno skoči na 
noge. Djevojka se uspravi na svome krevetu širom otvorivši oči. 
Kapak se digao i Rhonda Terry uđe u svjetlo usamljenog fenjera. 

— Hej, kako ste? — veselo uzvikne. 

— Bio bi red da zastružes po platnu prije nego uđeš — 
prekori je Naomi. — Uplašila si me. 

— Ako budemo svake noći morali logorovati ovako blizu 
šume, uskoro ćemo svi strugati zemlju posljednjim trzajima... 
Okrenula se prema Obroskom. — Idi kući, vrijeme je da svi mali 
ljudi-lavovi budu u krevetu. 

— Upravo sam se spremao da pođem. Ja... 

— Samo što prije. Upravo sam vidjela Toma Ormana kako 
tetura ovamo. 

Obroski problijedi. — Idem — reče i brzo iziđe. 

Naomi Madison je izgledala očito zabrinuta. — Jesi li zaista 
vidjela Toma vani? 

— Jesam. Valjao se okolo poput broda na nemirnom moru. 

— Alirekli su da je otišao u krevet? 

— Ako jeste, onda je uzeo bocu. 

Izvana se začu Ormanov glas. — Hej, ti. Dođi! 

— Jeste li to vi, gospodine Ormane? — Obroskijev glas je 
primjetno podrhtavao. 

— Da, to sam ja. Što radite u ženskom šatoru? Zar nisam 
zapovjedio da nijedan od vas momaka ne smije ulaziti u taj 
šator? 

— Tražio sam Rhondu. Htio sam je nešto pitati. 

— Lažeš, Rhonda nije bila u šatoru. Vidio sam je malo prije 
kad je ulazila. Bio si s Naomi. Silno želim da ti razbijem njušku. 

— Časna riječ, gospodine Ormane, bio sam samo jednu 
minutu u šatoru. Čim sam vidio da Rhonde nema, izišao sam. 

— Izišao si kad je Rhonda ušla, ti prljavi, puzavi smrd- 
ljivče, i sad slušaj što ću ti reći. Ostavi Naomi na miru. Ona je 


moja. Ako te još jednom nađem da majmunišesš oko nje, ubit ću 
te! Jesi li razumio? 

— Jesam, gospodine. 

Rhonda pogleda Naomi i namigne. Tatica se ljuti, bit će 
batina. 

— Ubit će me — drhtala je Naomi. 

Šator se silovito rastvori i Orman uđe. Rhonda se okrene 
prema njemu i pogleda mu u oči. 

— Što tražiš u našem šatoru? Izlazi! 

Ormanova je vilica klonula. Nije navikao da netko tako s 
njim razgovara, i to ga je učinilo nesigurnim. Bio je iznenađen 
kao što bi se iznenadio lav da ga pljusne miš. Stajao je jedan 
trenutak oklijevajući na ulazu i zurio u Rhondu kao da je otkrio 
neku novu vrstu životinje. 

— Htio sam samo govoriti s Naomi. Nisam znao da ste 
ovdje. 

— S Naomi možete razgovarati i ujutro. Osim toga, znali ste 
da sam ovdje, čula sam kad ste to rekli Stanleyu. 

Na spomen imena Obroskog Ormanova je srdžba iznova 
nabujala. — O tome i hoću s njom razgovarati... Zakorakne u 
pravcu Naomina kreveta. — Slušaj, ti prljava, mala skitnice, — 
zaurla — nećeš ti praviti majmuna od mene. Ako te još jednom 
uhvatim kako se ljubakaš s ovim Poljakom, izbit ću te na mrtvo 
ime. 

Naomi se uplašeno zguri izacvili. — Ne dotiči me! Nisam 
ništa učinila. Sve si krivo shvatio, Tom. On nije došao ovamo 
zbog mene, došao je zbog Rhonde. Ne dopusti mu da me tuče, 
Rhonda, ne daj da me tuče. 

Orman je oklijevao i promatrao Rhondu. — Je li to istina? 

— Jeste. Došao je k meni. Zvala sam ga. 

— Zašto onda nije ostao kad si ti ušla u šator? — Orman je 
mislio da ju je uhvatio. 

— Vidjela sam da dolazis pa sam mu rekla da ode. 

— S ovim treba da prekineš — ljutito će Orman. — Mu- 
škarci ne smiju ulaziti u ovaj šator, posjećujte se napolju. 


— U redu. Laku noć. 

Kađ je Orman otišao, Madison drhćuči klone na svoj krevet. 
— K vragu! — prošaputa kad je mislila da ih više ne može ćuti. 
— Za dlaku sam izbjegla batinama... Nije zahvalila Rhondi. Bila 
je toliko sebična da je prihvaćala svaku uslugu kao pravo koje 
joj pripada. 

— Čuj — rekla je Rhonda. Plaćena sam da nastupam 
mjesto tebe u filmu, ali ne i u tvojim ljubavnim aferama. Pazi sto 
radiš. 

Orman opazi svjetlo u šatoru u kojem su spavali West i još 
jedan snimatelj. Priđe šatoru i uđe. West se svlačio. — Halo, 
Tom! Što te je dovelo ovamo? Zar nešto nije u redu? 

— Sad je sve u redu, ali malo prije nije bilo. Upravo sam 
istjerao onog prljavog Poljaka iz ženskog šatora. Bio je tamo s 
Rhondom. 

West je problijedio. — Ne Vjerujem! 

— Zar tvrdiš da lažem? 

— Lažeteitiisvioni koji to kažu. 

Orman je slegnuo ramenima. — Ona mi je to sama rekla — 
kazala je da ga je zvala i otjerala kad je vidjela da dolazim. To 
mora prestati — rekao sam joj. Kazao sam to i tom prokletom 
Poljaku... Teturajući izišao je i uputio se prema svem šatoru. 

Bill West je ležao budan gotovo do zore. 

komada krzna oko bokova, razgledao ga je — penjući se na 
grane drveća koje se nadvijalo nad šatore, ili provlačeći se po tlu 
između stražara. Tiho, poput sjene, prolazio je između šatora 
bijelaca i skloništa urođenika. Sve je vidio i čuo. U zoru je nestao 
stopivši se s maglom što je obavijala šumu. 

Davno prije nego je svanulo logor se pokrenuo. Major White 
uspio je odspavati nekoliko sati poslije ponoći. Ustao je rano da 
probudi kuhare, izvuče bijelce iz njihovih kreveta, jer je trebalo 
rano krenuti i pravovremeno srušiti šatore, da nadgleda 
Kwamudijeve ljude dok pakuju i tovare stvari u kamione. 
Saznao je da je noćas pobjeglo dvadest i pet crnih nosača. 

Ispitivao je stražu, ali nisu vidjeli da netko napušta logor po 
noći. Znao je da neki lažu. Kad je Orman izišao iz šatora, 
ispričao mu je što se dogodilo. 


Režiser slegne ramenima. — Još ih je uvijek više no što ih 
trebamo. 

— Ako danas opet budemo imali neprilika s Bansutima, 
noćas će ih još više pobjeći — opomene ga White. — Oni mogu 


otići usprkos Kwamudiju. A ako ostanemo u ovoj zemlji bez 
nosača, ne vjerujem da ćemo se ikada odavde izvući. 

— Najpametnije je, gospodine Ormane, da se okrenemo i 
vratimo. Naša situacija je veoma ozbiljna. 

— Akoželite, vratite se i povedite sa sobom štakore — zareži 
Orman. — Ja idem dalje s kamionima i ekipom ... Okrenuo se i 
otišao. 


Bijelci su se okupili za stolom za kojim se posluživao doru- 
čak. Bio je to dugačak stol pa su svi mogli sjesti. U slabom 
svjetlu svitanja i magli sto se dizala sa zemlje oblici su na maloj 
udaljenosti izgledali sablasno, a tu iluziju pojačavala je sveopća 
šutnja. Bili su pospani i bilo im je hladno. Strahovali su od 
pomisli što im donosi novi dan. Svima se i previše jasno u mozak 
urezalo sjećanje na crne vojnike koji su se probodeni otrovnim 
strelicama savijali na tlu. 

Vruća kava ih je napokon malo otkravila. Pat O'Grady prvi je 
došao k sebi. — Dobro jutro, dragi učitelju, dobro jutro — 
zapjevao je pokušavajući imitirati dječji sopran. 

— Bas se dobro zabavljamo — uzviknula je Rhonda Terry. 
Pogledala je niz stol i opazila Billa Westa. Malo ju je čudilo što ne 
sjedi kraj nje kao obično. Pokušala je uhvatiti njegov pogled i 
osmjehnuti mu se, ali on nije gledao u njezinu pravcu — 
izgledalo je da je izbjegava. 

— »Jedimo, pijmo i veselimo se, jer ćemo sutra umrijeti« — 
pogrešno je citirao Gordon Z. Marcus stih jedne pjesme. 

— To nije smiješno — reče Baine. 

— Kad malo razmislim, potpuno se slažem s tobom. Htio 
sam se šaliti, a ispalo je ozbiljno. 

— Iviše nego ozbiljno — reče Clarence Noice. 

— Neki od nas neće možda dočekati ono sutra — izjavio je 
Obroski. — Neki će možda još danas umrijeti. Glas mu je zvučao 
promuklo. 

— Prestani brbljati — okosi se na nj Orman. — Ako te je 
strah, drži to za sebe. 

— Mene nije strah. 

— Čovjeka-lava da je strah. Ne budite glupi... Baine je 
namignuo Marcusu. — Znaš li, Tom, što treba učiniti kad se već 
nalazimo u ovoj opakoj zemlji. Čudno da se nitko nije prije toga 
sjetio. 

— O čemu je rijeć — upita Orman. 


— Treba da čovjeka-lava pošaljemo naprijed da utre put 
ostalima. On će jednostavno zgrabiti te Bansute i zdrobiti im 
kosti ako se ne budu vladali kako treba. 

— Nije loša ideja — odgovori Orman hladno. — Što misliš o 
tome Obroski? 

Obroski se usiljeno nasmiješi. — Volio bih da je autor ove 
priče s nama pa da njega pošaljemo u izvidnicu. 

— Neki od ovih nosača su razborita bića — izjavio je jedan 
od sofera kamiona koji je sjedio na dnu stola. 

— Zašto? — upita njegov susjed. 

— Zarnisi čuo? Dvadaset i pet ili trideset Crnaca je noćas 
uteklo — pobjegli su kućama. 

— Ti Crnci vjerojatno znaju što rade — mrmljao je drugi. — 
To je njihova zemlja. 

— Šutite! — izdere se Orman. — Vi mi se, momci, gadite. 
Tko god da je sastavljao ovu ekipu, mora da je tražio ljude u 
dječjem vrtiću. 

Naomi Madison sjedila je pokraj njega. Pogledala ga je 
uplašenim očima. — Zar su neki Crnci zaista pobjegli prošle 
noći? 

— Molim te, nemoj još i ti početi! — uzviknuo je, a onda 
ustao i ljutito otišao od stola. 

Na dnu stola netko je nešto smiješno promrmljao, ali nitko 
se nije nasmijao. 

Jedan po jedan ustajali su od stola dovršivši doručak i 
prihvaćali se svog posla. Odlazili su šuteći i ne zbijajući 
uobičajene šale. 

Rhonda i Naomi pokupile su ručnu prtljagu i otišle do svog 
automobila. Baine je bio za volanom i zagrijavao motor. Gordon 
Z. Marcus spremao je kutiju sa šminkom u prednji dio kola. 

— Gdjeje Bili? — upitala je Rhonda. 

— Vozi se na kamionu na kojem su kamere — objasni 
Baine. 

— Čudno. — Iznenada je shvatila da je on izbjegava i pitala 
se zašto. Pokušala se sjetiti svega što je rekla ili učinila što ga je 


moglo uvrijediti, ali uzalud. Osjetila se čudnovato žalosnom. 

— Neki kamioni krenuli su prema rijeci. Beduini i jedan 
odred askara već su bili presli da čuvaju kamione pri prijelazu. 

— Odlučili su najprije prebaciti agregat — objasni Baine. — 
Ako njega prevezu, sve ostalo je lako. Ako ne uspiju, morat ćemo 
se vratiti. 

— Nadam se da će tako duboko zaglibiti da ga nikad neće 
izvući — reče Naomi. 

Prijelaz preko rijeke, koji je major White očekivao s mnogo 
zlih slutnji, prošao je lako. Dno je bilo kamenito, a obale tvrde i 
kose. Nigdje nije bilo ni traga Bansutima, nitko nije napao 
kolonu dok je zavijala u šumu. 

Cijelo jutro kretali su se razmjerno lako i zaustavljali se 
jedino kad je kao i obično trebalo očistiti prolaz za velike ka- 
mione i prorijediti drveće. Preko šikare su prelazili velikim 
teškim kotačima i poravnavali je u dobru cestu po kojoj su vozila 
lakša kola. 

Raspoloženje je postalo vedrije, nigdje nije bilo traga Ban- 
sutima. Svi su osjećali primjetno olakšanje. Razgovor je oživio, a 
čuo se i smijeh. Čak su se i Crnci počeli vladati kao obično. 
Možda su primijetili da Orman više ne nosi bič, da više nije vođa 
puta ili da ne izdaje zapovijedi. On i White išli su pješice zajedno 
s predstražom i budno osmatrali okolinu. U njihovu vladanju 
još je uvijek bilo mnogo usiljenosti, a razgovarali su samo kad je 
to bilo neophodno potrebno. 

Podnevni odmor za ručak je prošao i kolona se opet poput 
zmije kretala prašumom. Udaranje sjekira o drvo na čelu kolone 
pratili su pjesma i smijeh. Nosači su zaboravili strah. 

Iznenada, bez opomene, dvanaestak strelica s perima do- 
letjelo je iz naizgled puste šume. Dva urođenika su se srušila. 
Major White, koji je isao pored Ormana, zgrabi strelicu što mu je 
virila iz grudiju i pade do Ormanovih nogu. Askari i beduini 
naslijepo su pucali. Kolona se zaustavila. 

— Opet — prošapta Rhonda Terry. 


Naomi Madison vrisne i sklizne na pod kola. Rhonda otvori 
vrata i izađe. 

— Vrati se, Rhonda! — vikao je Baine. — Skloni se! 

Djevojka je odrečno potresla glavom kao da je taj prijedlog 
ljuti. — Gdje je Bili? 

— Tu je blizu — odgovori Baine. — Svega nekoliko auto- 
mobila ispred nas. 

Ljudi duž cijelog reda vozila skočili su na zemlju sa svojim 
pušakama i stajali tražeći u šumi lijevo i desno nekakav trag 
neprijatelja. 

Jedan je čovjek puzao ispod kamiona. 

— Što, do vraga, radiš ovdje, Obroski? — upita Noice. 

— Htio sam... htio sam da se ovdje sklonim dok ponovo ne 
krenemo. 

Noice je prostački mljacnuo usnama i jezikom. 

Na kraju kolone Pat O'Grady prestao je zviždati. Zaostao je 
tamo s askarima kao zaštitnica. Ogledavali su se i nervozno 
osmatrali u šumu. Jedan čovjek s posljednjeg kamiona im se 
pridružio i stajao je kraj O'Gradyja. 

— Želio bih da ih već jedanput opazimo — rekao je. 

— Neugodno je boriti se protiv napadača koje i ne vidiš — 
rekao je O'Grady. 

— To čovjeku ide na živce — rekao je drugi. — Volio bih 
znati koga su ovaj put, tamo naprijed pogodili. 

— Idući put je na nama red; tako je bilo jučer — rekao je 
čovjek. 

O'Grady ga je gledao. Vidio je da se ne boji nego samo 
konstatira ono u što je vjerovao. — Nikad ne možeš znati. Ako je 
na tebi red, onda će te pogoditi, ako nije, neće. 

— Vjeruješ li u to? Volio bih da u to mogu vjerovati. 

— Naravno, zašto ne bih vjerovao? Tako je ugodnije. Ne 
volim se uzrujavati. 

— Ne znam — rekao je drugi neodlučno. — Nisam pra- 
znovjeran ... Zašutio je i zapalio cigaretu. 

— Nisam ni ja — rekao je O'Grady. 


— Jutros sam jednu čarapu navukao s krive strane — re- 
kao je čovjek zamisljeno. 

— Jesilije ponovo svukao? — upita O'Grady. 

— Nisam. 

— Dobro si učinio. 

Duž kolone javljali su da su major White i dva askara ubi- 
jeni. O'Grady je opsovao. — Major je bio silan momak. Vrijedio je 
više od svih ušljivih afričkih divljaka. Nadam se da će mi zbog 
ovoga nekoliko tih Bansuta dopasti šaka. 

Nosači su bili nervozni, prestrašeni, zlovoljni. Kwamudi je 
prišao O'Gradyju. — Moji ljudi ne ići dalje. Oni se vratiti kući. 

— Bolje bi bilo da ostanu s nama — reče mu O'Grady. — 
Ako krenu natrag, sve će ih pobiti; neće imati nas, momke s 
puškama da se borimo za njih! Sutra treba da iziđemo iz zemlje 
Bansuta. Bolje bi bilo da im kažeš da ostanu s nama, Kwamudi. 

Kwamudi nešto progunđa i ode. 

— Toje bio običan blef — povjerio je O'Grady onom drugom 
bijelcu. — Ne vjerujem da bi se oni vraćali sami kroz ovu zemlju. 

Ubrzo kolona opet krene, a Kwamudi i njegovi ljudi su je 
pratili. 

Na čelu kolone položili su tijela majora Whitea i dvojice 
urođenika na vrh jednog tereta da bi ih u narednom logoru 
pristojno pokopali. Orman je koračao daleko ispred ostalih, 
odlučnog, oporog izraza lica. Askari su bili nervozni i zaostajali 
su. Grupa Crnaca koji su krčili prolaz kamionima samo što se 
nije pobunila. Arapi su vukli odostrag. Svi su imali povjerenja u 
Whitea i njegova im je smrt svima oduzela hrabrost. Pamtili su 
Ormanov bič i njegove psovke; ne bi ga slijedili da nije bio tako 
hrabar. Njegova hrabrost ulijevala im je poštovanje. 

Sada ih nije psovao. Razgovarao je s njima kao što je trebao 
činiti od samog početka. — Moramo ići naprijed. Ako se sad 
vratimo, bit ćemo u mnogo gorem položaju. Sutra bi trebalo da 
se izvučemo iz ovog. 

Silu je upotrebljavao samo kad je uvjeravanje bilo uzaludno. 
Jedan drvosječa odbio je da radi i krenuo je prema kraju kolone. 


Orman ga je oborio na zemlju, udario ga nogom i potjerao da 
radi svoj posao. To su svi mogli razumjeti, jer je bilo pravedno. 
Orman je znao da životi dvije stotine ljudi ovise o tome da li 
svaki radi svoj posao i pazio je da tako i bude. 


a 


Orman je drvosječu oborio na zemlju jer ovaj više nije htio da radi svoj posao. Orman je 
znao da životi dvije stotine ljudi ovise o zalaganju svakog pojedinca. 


Zaštitnica kolone nije tog dana bila napadnuta, ali upravo 
prije nego su stigli do mjesta gdje su se htjeli utaboriti, još jedna 
salva strelica sručila se na čelo kolone. Ovaj put tri su čovjeka 
umrla, a jedna je strelica zbacila Ormanu tropski šljem s 
njegove glave. 

Ljudi koji su kasno tog poslijepodneva podizali logor bili su 
potišteni i neveseli. Smrt majora Whitea učinila je da su bijelci 
postali jos svjesniji opasnosti. Prije toga su se podsvjesno 
osjećali na neki način imuni, kao da otrovne strelice Bansuta 
pogađaju samo crne ljude. Sada su veoma živo osjećali sav užas 
svog položaja. Tko će biti idući? Koliki su sami sebi postavljali 
ovo pitanje! 


grižnja savjesti 


Ao koristeći se svojim znanjem engleskog često je obilazio 
oko Amerikanaca, postavljao pitanja, brbljao. Toliko su se 
navikli na njega, da nisu ni razmišljali o njegovoj prisutnosti. 
Nije im ni padalo na pamet da se možda iza njegovih nespretnih 
pokušaja da bude druževan sakriva kakva potajna namjera, 
iako je svaki pozorniji promatrač mogao vidjeti da Atewy po 
prirodi nije bio društven čovjek. 

On je, međutim, bio lukav i uspio je sakriti da ga najviše 
zanimaju dva ženska člana ekipe. Nikad im nije prilazio ako 
nisu bile u društvu bijelaca. 

Tog poslijepodneva Rhonda Terry pisala je za malim poljskim 
stolom ispred svog šatora jer se još nije spustio mrak. Gordon Z. 
Marcus se zaustavio da s njom razgovara. Atewy je — gledajući 
ih iskosa — to primijetio i kao slučajno došetao se bliže. 

— Počela si se baviti književnošću, Rhonda? — upita Mar- 
cus. 

Djevojka ga pogleda i osmjehne se. — Dovodim svoj dnevnik 
u red. 

— Bojim se da će to biti veoma tužan dokument. 

— Kakav bio da bio. Usput bih te nešto pitala! — Pokazala 
mu je savijeni komad papira. — Našla sam ovu mapu među 
svojim dokumentima. U posljednoj sceni što smo je snimali 
pojavljujem se u krupnom planu i proučavam ovu mapu. Ne 
znam da li im ona još treba, voljela bih je zadržati za uspomenu. 


Dok je ona odmatala papir, Atewy im se još više približio, a 
oči su mu zasjale novim sjajem. 

— Zadrži je — savjetovao je Marcus — dok te za nju ne 
pitaju. Možda im više ne treba. Izgleda kao autentičan doku- 
ment, zar ne? Zanima me da li su je nacrtali u studiju. 

— Ne. Bili kaže da ju je Joe našao među listovima neke 
knjige koju je kupio u antikvarijatu. Kad su od njega naručili 
scenarij, palo mu je na um da ga napiše oko ove stare mape, 
Zanimljiva je, zar ne? Čovjek bi gotovo povjerovao da bi pomoću 
nje lako našao dolinu dijamanata... Smotala je mapu i gurnula 
je u svoju torbu. Tamnoputi Atewy promatrao ju je oštro kao 
jastreb. 

Marcus ju je gledao svojim prijaznim očima. — Govorila si o 
Billu. Što se događa između vas dvoje, djeco? Prije je tako često 
bio s tobom? 

Nemoćnom kretnjom Rhonda je pokazala da ne zna. — 
Nemam pojma. On me jednostavno izbjegava kao da sam 
nekakva naročita vrsta peluda na koji je alergičan. Dobijaš li ti 
od mene osip ili hunjavicu? 

Marcus se nasmijao. — Mogu zamisliti, Rhonda, da ti u 
muškarcima izazivaš visoke temperature, ali govoriti o hunja- 
vici ili osipu — to je svetogrđe. 

Naomi Madison je izišla iz šatora. Lice joj je bilo blijedo i 
ispijeno. — Kako se možete šaliti. Svakog časa mogu nekog 
ubiti! 

— Moramo biti hrabri — rekao je Marcus. — Ne vrijedi jadi- 
kovati i prepuštati se tuzi. 

—  Kiselim licem nećemo oživjeti ni majora Whitea ni druge 
jadnike — rekla je Rhonda. — Svima nam je žao što se to 
dogodilo, ne moramo nositi crninu da to dokažemo. 

— Mogli bismo se s poštovanjem odnositi prema mrtvima, 
bar dok ih ne pokopaju — rekla je Naomi. 

— Ne budi glupa — rekla je Rhonda pomalo osorno. 

— Kada će ih pokopati, gospodine Marcus? — upita Naomi. 


— Ne prije mraka. Ne žele da Bansuti vide gdje su zako- 
pani. 

Djevojka je zadrhtala. — Kakva užasna zemlja. Ne vjerujem 
da ću ikada iz nje izići — živa. 

— Mrtva sigurno nećeš... — Rhonda, koja je rijetko pokazi- 
vala svoje osjećaje, nije mogla sakriti ljutinu. 

Madison je prezirno napućila usne. — Mene oni nikad ne bi 
ovdje pokopali. Moji obožavaoci im to nikad ne bi oprostili. Mene 
će svečano izložiti na odru u Hollywoodu. 

— Hajde, smiri se! — uzviknuo je Marcus. — Vi, djevojke, 
ne smijete misliti o takvim bolesnim, ubitačnim stvarima. Klo- 
nimo se sumornih misli. Što mislite o partiji bridža prije večere? 
Imamo dovoljno vremena. 

— Nemam ništa protiv — složila se Rhonda. 

— Otkud bi ti imala nešto protiv — pecnula ju je Madi- 
sonova — ti, debelokožac. Ne želim u ovakvom času igrati bridž. 
Previše sam osjećajna i kompleksna. Mislim da su takvi svi 
istinski umjetnici; zar ne, gospodine Marcus? Svi smo mi kao 
vatreni, plemeniti konji. 

— Lijepo — nasmijala se Rhonda uhvativši Marcusa ispod 
ruke. — Potražimo još dva partnera ako želimo igrati bridž prije 
večere. Možda Bili i Baine pristanu. Ni jedan od njih nema šanse 
da ikad dobije nagradu na izložbi konja. 

Zatekli su Billa Westa zabavljenog oko kamera. Zlovoljno je 
odbio. — Pozovite Obroskog, ako ga uspijete probuditi. 

Rhonda baci brz pogled na nj ispod spuštenih očnih kapa- 
ka. — Još jedan čistokrvni pastuh — rekla je odlazeći, A mislila 
je: »To je druga aluzija koju je napravio o Obroskom. U redu. 
Pokazat ću ja njemu.« 

— Što ćemo sad, Rhonda, — upita Marcus. 

— Pronađi Bainea, a ja ću Obroskog. Ipak ćemo se kartati. 

I kartali su se. Slučajno su sjedili za stolom za kojim ih je Bill 
West morao vidjeti. Marcusu se činilo da se Rhonda smije više 
no obično i više no što je potrebno. Te su noći i bijelci i Crnci 
nosili svoje mrtve u mračnu šumu oko logora kamo nije dopiralo 


svjetlo vatri. Grobove su prekrili lišćem i granjem, a preostalu 
iskopanu zemlju odnijeli su na drugi kraj logora i načinili male 
humke poput grobova. 

Pravi su grobovi ležali tačno u smjeru kojim je sutradan 
kolona trebala krenuti. Dvadeset i tri kamiona i pet putničkih 
automobila izbrisat će i posljednji trag svježih grobova. Šutljivi 
ljudi koji su radili u tami vjerovali su da ih nisu vidjele ničije 
radoznale oči. Međutim, dugo u noć jedna je prilika, sakrivena u 
krošnji velikog drveta na ivici logora, motrila sve što se 
događalo. A kada je otišao u krevet i posljednji bijelac, tiho se 
odsuljala i stopila s tamnom dubinom šume. 

Pred jutro Orman je ležao budan na svome vojničkom 
krevetu. Pokušao je čitati da bi se oslobodio sablasnih misli koje 
su ga progonile usprkos pokušajima da zaspi ili misli na nešto 
drugo. U svjetlu fenjera što ga je postavio do svog uzglavlja lice 
mu je izgledalo kao izobličeno, oronula maska. 

Na svom krevetu, na drugoj strani šatora, Pat O'Grady 
otvorio je oči i promatrao šefa. — Do đavola, Torn, — reče — bilo 
bi bolje da pokušaš zaspati jer ćeš poludjeti. 

— Ne mogu — Orman će umorno. — Stalno mi se prikazuje 
White. Ja sam ga ubio. I sve one Crnce. 

—  Gluposti! Kompanija te je poslala ovamo da snimiš film. I 
ti si učinio što si mislio da treba. Nitko ne može tebe optuživati. 

— Kriv sam i tačka. White me je upozorio da ne idem ovim 
putem. Imao je pravo. Znao sam da ima pravo, ali sam bio 
suviše tvrdoglav. 

— Treba da nešto popiješ. Jedan gutljaj će te osvježiti i 
pomoći da zaspiš. 

— Ostario sam piće. 

— Dobro je što si ga ostavio, ali ne smiješ odjednom — 
postepeno se privikavaj. 

Orman odmahne glavom. — Ne krivim piće — rekao je — kriv 
sam jedini ja. Ali da nisam pio, nikad se to ne bi dogodilo. A 
White i oni jadni Crnci bili bi živi. 

— Jedan gutljaj neće ti naškoditi, Tom. Potreban ti je. 


Orman je šutke ležao, utonuvši u misli, Onda odmakne 
mrežu koja ga je štitila od moskita i ustane. — Možda imaš 
pravo, Pat. 

Priđe teškoj, istrošenaj torbi od svinjske kože što je ležala 
kod podnožja kreveta i sagnuvši se izvadi oveću bocu i času. 
Tresao se dok je punio čašu do ruba. 

O'Grady se naceri. — Rekao sam gutljaj, a ne četiri. 

Orman polagano prinese čašu ustima. Držao ju je jedan 
trenutak i gledao je, a onda mu misli, izgleda, odlutaju dalje od 
čaše kroz platneni zid šatora u noć prema svježim grabovima. 

Najednom zavitla, s kletvom, punu čašu na zemlju, a za 
njom i bocu koja se razbije u tisuću komadića. 

— Bit će to pakao za bosonoge — reče O'Grady. 

— Žao mi je, Pat — reče Orman i umorno sjedne na rub 
svog kreveta zakopavši lice u ruke. 

O'Grady ustane, navuče cipele na bose noge i prijeđe preko 
šatora. Sjedne pored prijatelja i prebaci ruku preko njegovih 
ramena. — Saberi se, Tom!... Samo je to rekao, ali je pritisak 
prijateljske ruke ulijevao više snage od brda riječi i alkohola. 

Odnekud iz noćne tame dopre rika lava, a trenutak kasnije i 
jeziv krik što nije zvučao ni ljudski ni životinjski. 

— Do đavola! — izusti O'Grady. — Što je to? 

Orman digne glavu pažljivo osluškujući. — Vjerojatno nam 
se sprema nova nevolja — odgovori proročanski. 

Sjedili su šutke jedno vrijeme i osluškivali. 

— Pitam se što je moglo proizvesti takvu buku. O'Grady je 
govorio prigušenim glasom. 

— Pst! — Orman će ozbiljno. — Vjeruješ li u duhove? 

O'Grady je oklijevao. — Ne znam, ali već sam svašta neobi- 
čno doživio. 

— lja— reče Orman. 

Ali vjerojatno ništa nije bilo neobičnije od stvarnosti. Jer 
kako su mogli znati da je ono što su čuli bio pobjednički urlik 
jednog engleskog lorda i velikog lava koji su zajednički uhvatili 
Plijen. 


katastrofa 


ladna i sumorna zora odražavala je raspoloženje ekipe dok 

su se bijelci apatično izvlačili ispod pokrivača. Ali prve koji 
su ugledali logor u danjem svjetlu odmah je razbudio prizor što 
se pružao pred njihovim očima. 

Bill West prvi je shvatio što se dogodilo. Gledao je trenutak 
začuđeno oko sebe, a tada je pošao, gotovo potrčao, prema 
provizornim skloništima koja su Crnci sebi podigli prošle večeri. 

Glasno je dozivao Kwamudija i one čija je imena znao, ali 
nitko mu nije odgovarao. Nije ih našao u njihovim skloništima. 
Požurio se prema Ormanovu šatoru. Režiser je upravo izlazio 
kad je West k njemu dotrčao. O'Grady je stajao na ulazu u šator. 

— Što je s doručkom? Nigdje ne vidim kuhare. 

— Inećeš — rekao je West. — Otišli su, strugnuli, odma- 
glili. Ako želiš doručak, kuhaj sam. 

— Što znači to — otišli, Bili, — upita Orman. 

— Pobjegli su, svi od reda. Nema ni jedne vatre u logoru. 
Čak su i stražari utekli. Nema ni jednog da čuva logor — sam 
bog zna otkada. 

— Otišli! ? — Orman nije vjerovao. — Kako su mogli! Kamo 
su otišli? 

— Nemam pojma — odgovori West. — Ponijeli su velik dio 
naših zaliha. Pretpostavljam da su se obilato snabdjeli. Izgleda 
da su opljačkali nekoliko kamiona. 

Orman ispod glasa sočno opsuje, a onda se uspravi i s nje- 
gova lica nesta izmučenog paćeničkog izraza. O'Grady ga je 


cijelo vrijeme zabrinuto promatrao i sada s olakšanjem uzdahne 
i naceri se — šef je opet bio onaj stari. 

— Probudite ljude, dižite ih iz kreveta — zapovjedi Orman. 
Neka soferi pregledaju svoje terete. Vodi o tome računa, Bili, a 
Pat neka postavi stražu oko logora. Vidim da su još snama stari 
šeik i njegovo društvo. Zaduži ih da čuvaju stražu, Pat. Onda 
pozovi sve ostale neka se okupe oko stola za doručak radi 
dogovora. 

Dok su izvršavali njegove zapovijedi, Orman je žurno pre- 
gledavao logor. Mozak mu se razbistrio. U ovom kritičnom času 
nije osjećao nikakve posljedice neprospavane noći. Svoju ener- 
giju više nije rasipao na uzaludno žaljenje, iako je bio potpuno 
svjestan da je sam skrivio sve ono sto se dosad dogodilo. 

Nakon pet minuta priđe dugačkom stolu, gdje su stajali 
okupljeni svi članovi ekipe, uzbuđeno raspravljajući o odmet- 
ništvu Crnaca i o izgledima za budućnost koji nisu bili naročito 
ružičasti. 

Orman je slučajno čuo jednu primjedbu, — Sanduk viskija 
bio je dovoljan da nas uvuče u ovu gužvu, ali nas nikakav viski 
neće iz nje izvući. 

— Svi znate što se dogodilo — počne Orman — a pretpo- 
stavljam da znate i zašto se dogodilo. Ali uzajamnim okrivlja- 
vanjem nećemo ništa riješiti. Nas položaj zaista nije tako bez- 
nadan. Nemojmo zato što su nas nosači napustili ovdje sjesti i 
čekati sudnji dan. 

— Nema smisla da se okrenemo i pođemo natrag — naj- 
kraći put iz zemlje Bansuta vodi ravno naprijed. Kad iziđemo 
možemo unajmiti nove Crnce iz prijateljskih plemena i nastaviti 
snimanje. 

— U međuvremenu svatko mora raditi, i to mnogo i na- 
porno. Trebamo raditi umjesto Crnaca — postavljati i dizati 
logor, skidati teret s kamiona i ponovo ga tovariti, kuhati, krčiti 
prolaz za kamione, vući kamione kroz blato, čuvati stražu na 
maršu i u logoru. To je opasno kao i krčenje šume, ali će svatko 
morati to raditi kad na njega dođe red — svi osim djevojaka i 


kuhara; to su najvažniji članovi ekspedicije — Na Ormanovim se 
usnama i očima pojavio slab smiješak. 

— A sada — nastavio je — prvo doručkujmo. Tko zna ku- 
hati? 

— Ne volim jesti što drugi kuhaju — rekla je Rhonda. 

— Jamčim za to — reče Marcus. — Rhonda me jednom 
pozvala u svoj stan na večeru i servirala pile sa svim potrebnim 
prilozima. 

— Jaznam kuhati — javio se muški glas. 

Svi se okrenu da vide tko to govori. Bio je to jedini muškarac 
koji se dobrovoljno javio za bezopasan posao. 

— Kad si naučio kuhati, Obroski? — upita Noice. — Je- 
dnom smo zajedno bili na izletu, a ti nisi znao čak ni kako se 
vatra pali, a kamoli kuhati. 

Obroski se zacrveni. — Pa netko treba pomoći Rhondi — reče 
tromo — a nitko se drugi nije javio. 

— Jimmy, ovaj ovdje, zna kuhati — reče jedan električar. — 
Bio je pomoćnik glavnog kuhara u kafeteriji u Los Angelesu. 

— Ne želim kuhati — reče Jimmy. — Zašto da radim takav 
posao. Služio sam u mornarici u Nicaragui. Dajte mi pušku i 
pustite da čuvam stražu. 

— Tko još zna kuhati? — upita Orman. — Trebamo troje. 


— Shorty zna — javi se jedan glas iz pozadine. — Pekao je 
kobasice na kiosku na bulevaru Ventura. 
— O. K. reče Orman. — Gospođica Terry bit će glavni 


kuhar, a Jimmy i Shorty pomoćnici. Pat će svakog dana odrediti 
još troje da ispomažu. Sada na posao. Dok kuhari nešto 
pripreme, vi ostali sklopite šatore i natovarite kamione. 

— Oh, Tom, — javila se Naomi Madison koja je stajala tik 
do njega — dječak što me je služio pobjegao je noćas. Trebalo bi 
da mi dodijeliš nekog. 

Orman se okrene prema njoj i pogleda je zaprepašteno. 

— Gotovo zaboravih na tebe, Naomi. Drago mi je da si me 
podsjetila. Ako ne znaš kuhati, a to pretpostavljam, gulit ćes 
krumpir, posluživati za stolom i pomoći prati suđe. 


Madisonova je trenutak zabezeknuto gledala, a onda se 
ledeno nasmiješila. — Vjerojatno mislis da si duhovit, ali zaista, 
nije vrijeme za šalu. 

— Ne šalim se, Naomi... Govorio je ozbiljno i nije se 
smiješio. 

— Očekuješ li da ja, Naomi Madison, ljuštim krumpire, 
poslužujem za stolovima i perem suđe?! Ne budi smiješan — ne 
pada mi ni na um. 

— Opameti se, Naomi! Prije nego te je Milt Smith otkrio, 
sjeckala si meso u krčmi na Main Streetu; radit ćeš to i ovdje ili 
nećeš jesti... Okrenuo se i otišao. 

Za vrijeme doručka Naomi Madison ostala je u svom auto- 
mobilu, ohola i uvrijeđena. Nije posluživala za stolom i nije jela. 

Kad je ekspedicija napokon ponovo krenula, Amerikanci i 
Arapi sačinjavali su predstražu i zaštitnicu. U grupi koja je 
krčila put bili su isključivo Amerikanci. Arapi su se htjeli boriti, 
ali nisu htjeli raditi. To je bilo ispod njihova dostojanstva. 

Kad su i posljednju kuhinjsku posudu oprali, spakovali i 
utovarili u kamion, Rhonda je sjela u automobil u kojem su se 
vozile ona i Naomi Madison. Bila je rumena i malo umorna. 

Naomi ju je gledala stisnutih usana. — Budala si, Rhonda, 
— napala ju je. — Spuštaš se tako nisko pa radiš taj prosti 
posao. Nisu nas uzeli da budemo sudopere. 

Rhonda glavom pokaže prema čelu kolone. — U ugovorima 
onih momaka vjerojatno ne piše ništa o sjeći drveća ili borbi s 
ljudožderima... Izvadila je iz svoje torbe paketić zamotan u 
papir. — Donijela sam ti nekoliko sendvića. Mislila sam, možda 
si gladna. 

Madisonova je šuteći jela utonuvši u misli. 

Kolona je sporo napredovala. Ljudi koji su sjekli drveće nisu 
bili navikli na ovaj posao, a vrućina ekvatorijalne šume brzo ih 
je umarala. Probijali su se ubitačno sporo kroz džunglu, a ona 
kao da im je zavidjela na svakom koraku. Orman je radio kao i 
ostali, zamahivao sjekirom kad je trebalo rusiti drveće i stupao 
na ćelu u predstraži kad je prolaz bio slobodan. 


— Težak je to život — primijeti Bill West podbočćivši se na 
držak sjekire i brišući znoj sa čela. 

— Čekaju nas i teže stvari — odgovori Orman. 

— Što misliš time reći? 

— Otkad su vodiči pobjegli, mi i ne znamo kuda idemo? 

West je zazviždao. — Nisam na to ni pomislio. 

Teškom su se mukom probijali kroz šumu, a poslije podneva 
ugledali su pred sobom čistinu. Na njoj gotovo da i nije bilo 
drveća, a bila je prekrivena gustom, visokom travom, višom od 
čovjeka. 

— Ovo mjesto izgleda privlačno — primijeti Orman. — Mogli 
bismo se tu nekoliko minuta odmoriti. 

Prvi kamion je ušao u čistinu izravnavajući travu pod svojim 
širokim gumama. 

Penjite se na kamione — doviknuo je Orman predstraži i 
drvosječama. — Ovi nam Bansuti ovdje neće dosađivati jer 
nema drveća iza kojeg bi se sakrili. 

Duga kolona vozila ulazila je u travu. Svi su živnuli osjetivši 
olakšanje što su se oslobodili tjeskobne blizine šume. 

A kada je i posljednji kamion ušao u travu, najednom se na 
njih sruči iz visoke trave duž cijele kolone tuča strelica. Divlji 
ratnički poklici ispuniše zrak. Bansuti su jurišali na kolonu s 
krvožednim kricima punim mržnje. 

Jedan od šofera na prednjim kamionima skotrlja se sa svog 
sjedišta kad mu je strelica probola srce. Njegov kamion 
zaokrene nalijevo i izvrne se na bok usred grupe divljaka. 

Puške su pucale, ljudi vikali i psovali, ranjenici vrištali od 
bola. Kolona se zaustavila da bi svaki čovjek mogao upotrijebiti 
svoju pušku, Naomi Madison sklizne na pod svog automobila. 
Rhonda izvuče revolver i ispali nekoliko metaka u divljake koji 
su navaljivali. Dvanaestak ljudi požurilo je da zaštiti kola u 
kojima su bile djevojke. 

Netko je viknuo: — Pazite! Napadaju i s druge strane! — 
Puške se okrenu u pravcu nove prijetnje. Paljba je bila nepre- 
kidna i smrtonosna. Bansuti, koji su im bili prisli sasvim blizu, 


pokolebasše se i uzmaknuse. Pusćana paljba ih je pratila dok su 
nestajali u gustoj travi i mnogi su meci pogodili cilj. 


Kada je i posljednji kamion stigao na čistinu, najednom se na njih sruči iz trave duž 
cijele kolone tuča strelica. Divlji ratnički poklici ispuniše prostor. Bansuti su jurišali na 
kolonu s krvožednim kricima punim mržnje. 


Sve se brzo završilo. Čitava priča nije trajala više od dvije 
minute, ali je za sobom ostavila strahovitu pustoš. Dvanaestak 
mrtvih ili umirućih, jedan kamion uništen, a moral ove male 
grupe uzdrman. 

Orman preda komandu nad predstražom Billu Westu i 
požuri niz kolonu da prebroji mrtve, O'Grady mu je trčao u 
susret. 


— Bolje bi bilo da odemo odavde, Tom — vikne — ovi bi 
đavoli mogli zapaliti travu. 
Orman problijedi. Toga se nije sjetio. — Natovarite mrtve i 


ranjene na kola i krenite! Kasnije ćemo vidjeti koga smo izgubili. 

Olakšanje koje je grupa osjetila ulazeći u travu jedva da je 
bilo ravno onome što ga je osjećala kad ju je napuštala 
sklanjajući se u gustu, vlažnu šumu gdje bar nije bilo nikakve 
opasnosti od vatre. 

O'Grady krene duž kolone s popisom imena članova ekipe 
provjeravajući tko je živ, a tko je mrtav. Tijela Noicea, Bainea, 
sedmorice ostalih Amerikanaca i trojice Arapa nalazila su se na 
kamionima. 

— Obroski! — vikne O'Grady. — Obroski! Da li je itko vidio 
Obroskog? 

— Gospode! — uzvikne Gordon Z. Marcus. — Ja sam ga 
vidio. Sjećam se. Kad su ovi đavoli navalili s lijeva, on je s druge 
strane iskočio iz kola i pobjegao u visoku travu. 

Orman pođe prema kraju kolone. — Kamo ćeš, Tom? — 
upita West. 

— Idem potražiti Obroskog. 

— Ne možeš sam. Poći ću s tobom. 

Pridružiše im se još šestorica. Iako su ga tražili dulje od sata, 
nisu naišli ni na kakav trag Obroskome, živom ili mrtvom. 

Šutljivi, tužni i sumorni tek su kasno poslijepodne našli 
mjesto gdje su mogli podići logor. Govorili su prigušenim gla- 
sovima. Nitko se nije šalio ni smijao. Potišteno su sjeli za stol da 
večeraju i jedva da je tko i primijetio da ih poslužuje čuvena 
Naomi Madison. 


kukavica 


S“ smo mi ili žrtve svog naslijeđa i okoline ili sretnici koji 
uživaju u njihovim blagodatima. Stanley Obroski bio je 
jedna od žrtava. Naslijedio je snažno tijelo, izvanredno držanje i 
privlačno lice. Okolina ga je uvijek štitila i čuvala. Svi s kojima je 
dolazio u dodir divili su se njegovoj snazi i pripisivali mu 
hrabrost primjernu izgledu. 

Nikad, sve do ovih nekoliko proteklih dana, Obroski nije bio 
u situaciji u kojoj bi provjerio svoju hrabrost. I tako se cijelog 
života pitao hoće li mu u kritičnom času hrabrost biti ravna 
onome što se od njega očekuje. 

O tome je razmišljao više od drugih snažnih ljudi, jer je znao 
da se od njega očekuje mnogo više nego od običnog čovjeka. Za 
njega je to postala prava opsesija, plašio se da bi mogao 
iznevjeriti očekivanja svojih obožavalaca. I napokon se počeo 
bojati — plašio se da ne ispadne kukavica. 

Gotovo svi krupni ljudi strahuju da ne ispadnu smiješni. 
Obroski se nije bojao fizičkih patnji, nesvjesno je strahovao da 
bi ga mogli ismijati ako pokaže strah. Njegova je psiha bila 
previše složena da bi je čovjek mogao lako analizirati. 

Posljedice su bile katastrofalne. Obroski je osjećao pod- 
svjesnu potrebu da izbjegne sve opasnosti, samo da ne bi 
pokazao da se boji i da se ne izvrgne ruglu. 

I tako je Obroski, kada se prva salva strelica sručila na 
ekspediciju, iskočio iz automobila na suprotnu stranu u visoku 
trava. Reagirao je na opasnost spontano i neovisno o svojoj volji. 


Dok se naslijepo probijao kroz travu ni o čemu nije ra- 
zmišljao, vladao se kao prestrašena životinja u bijegu. Pretrčao 
je svega nekoliko metara i zaletio se ravno u naručje 
gorostasnog crnog ratnika. 

Ovo je zaista bila kritična situacija. Crnac nije bio manje 
iznenađen od Obroskog. Vjerojatno je mislio da su svi bijelci 
krenuli u napad i uplašio se. Htio je pobjeći, ali je bijelac bio 
preblizu; preostalo mu je samo da ga napadne i pozove u pomoć 
ostale. 

Obroski nije imao vremena da umakne šakama Crnca. Ako 
nešto ne učini, ovaj će ga čovjek ubiti! Ako ga se oslobodi, moći 
će se vratili ekspediciji. Znači, mora se osloboditi! 

Crnac ga ščepa za odjeću. Obroski je vidio da u drugoj, 
slobodnoj ruci drži nož. Suočio se sa smrću! Sve opasnosti u 
kojima se Obroski dotad nalazio bile su više ili manje plod 
mašte; ali ovo je bila surova stvarnost. 

Strah ga je potakao na akciju i svojim divovskim mišicama u 
tren oka zgrabi Crnca i podigne visoko iznad glave, a onda ga 
tresne o zemlju. 

Bojeći se za svoj život Crnac je pokušao ustati. Obroski, u 
istoj mjeri strahujući za svoj, ponovo ga podigne iznad glave i 
ponovo tresne. U tom času okružiše ga pola tuceta Crnaca koji 
su došli kroz visoku travu i oboriše ga na zemlju. 

Napola ošamućen od straha, Obroski se borio kao pacov 
kojeg su natjerali u škripac. Crnci nisu bili dorasli njegovim 
snažnim mišicama. Zgrabio ih je i zbacio sa sebe, a onda se dao 
u bijeg. Ali ga je Crnac kojeg je prvog tresnuo o zemlju uhvatio 
za gležanj, tako da je posrnuo i pao. Tada se i ostali oboriše na 
nj, a nove su im snage pritekle u pomoć. Savladali su ga za- 
hvaljujući brojčanoj nadmoći i svezali mu ruke na leđima. 

Obroski se nikad prije nije tukao. Njegova dobra narav i 
kompleks koji ga je mučio učinili su da se klonio kavge, a 
njegova pojava i snaga odvraćali su druge od toga da se s njim 
biju. Nikad nije bio svjestan svoje vlastite snage. A i sada, 
nesposoban da misli od silnog straha, tek je djelomično shvaćao 


što se dogodilo. Jedino o čemu je mogao misliti bilo je da su mu 
zavezali ruke, da je bespomoćan i da će ga vjerojatno ubiti. 

Napokon su mu dopustili da ustane. Nije shvaćao zašto ga 
nisu ubili. Činilo se da se boje njegove veličine i snage. Cijelo su 
vrijeme nešto govorili dok su ga vodili prema šumi. 

Obroski je čuo divlje ratničke povike Crnaca koji su napadali 
ekspediciju i pucnjavu koja je značila da su se njegovi drugovi 
hrabro branili. Nekoliko metaka prozujalo je i pokraj njih, a 
jedan se od njegovih crnih otmičara pogođen srušio na zemlju. 

Vodili su ga kroz šumu duž vijugava puta gdje su ih ubrzo 
dostigli ostali članovi plemena. Svi su ga novodošli divljaci 
okruživali, stipali i opipavali njegove jake mišiće upoređujući 
njegovu visinu sa svojom. 

Zakrvavljene oći zurile su u njega iz užasnih, bojama pre- 
mazanih lica, izražavajući mržnju koju je mogao shvatiti i ne 
znajući urođenički jezik. Neki su mu prijetili kopljima i nože- 
vima, ali ga je grupa koja ga je zarobila štitila. 

Stanley Obroski bio je toliko uplašen da je hodao kao u snu, 
ne odajući nikakvim vanjskim znakom što osjeća; Crnci su 
vjerovali da je njegovo vladanje znak ravnodušnosti i velike 
hrabrosti. 

Naposljetku ih je dostigao jedan visoki ratnik. Na njemu su 
blistale boje, sav je bio okićen perjem, ogrlicama, narukvicama i 
kolutovima. Nosio je oslikani štit, a njegovo koplje, luk i tobolac 
za strijele, bili su mnogo raskošnije okićeni nego u ostalih. 

Obroski je zaključio po njegovu autoritativnom vladanju i 
zapovjedničkom izgledu da je poglavica. Dok je slušao izvještaje 
onih koji su ga zarobili, poglavica je promatrao zarobljenika s 
divljim prezirom, a tada je nešto zapovjedio ljudima oko sebe i 
krenuo dalje. Ostali su ga slijedili, ali nitko se više nije prijetio 
bijelom čovjeku. 

Hodali su, čitavo poslijepodne ulazeći sve dublje u šumu. 
Konopac kojim su mu zavezali ruke urezao se Obroskome u 
meso nanoseći mu bol; drugi konopac, koji su mu prebacili oko 
vrata i za koji ga je urođenik vodio, snažno ga je stezao, i kad bi 


ga god divljak povukao, što je povremeno i činio, Obroski bi se 
gotovo zagušio. 

Osjećao se jadno, ali je bio tako ošamućen od užasa da se 
nije ni tužio ni vikao. Možda je osjećao da bi to bilo beskorisno i 
da će bolje proći ako im bude manje dosađivao i privlačio 
njihovu pažnju. 

Nije ni slutio što je ovim postigao. Nije ih razumio kad su 
razgovarali o hrabrosti bijelog čovjeka. 

Za vrijeme ovog dugog marša često je mislio o članovima 
filmske ekipe. Pitao se kako su prosli u ovom okršaju i da li je 
tko ubijen. Znao je da su ga mnogi prezirali. Što će sada o njemu 
misliti. Marcus ga je sigurno vidio kad je pobjegao na prvi znak 
opasnosti. Obroski osjeti kako ga hvata onaj stari grozan strah 
od podsmijeha, ali to nije bilo ništa prema strahu koji je trpio 
dok je oko sebe gledao divlja lica otmičara i prisjećao se priča 
koje je slušao o mučeničkoj smrti onih koji su pali u šake 
ljudoždera. 

Začuo je viku ispred sebe i malo kasnije nađe se na čistini 
usred koje ugleda koljem ograđeno selo i stožaste slamom po- 
krivene kolibe. Bilo je kasno poslijepodne i Obroski je znao da 
su prevalili prilično velik put od vremena kad su ga zarobili. 
Pitao se da li bi, kad bi pobjegao ili kad bi ga oslobodili, mogao 
naći put do filmske ekipe. Sumnjao je u to. 

Kad su ušli u selo, žene i djeca nagrnuše naprijed da ga vide. 
Vikali su na njega. Po izrazima lica mnogih žena pretpostavljao 
je da ga psuju i proklinju. Neke žene počeše ga udarati i grepsti. 
Djeca su se nabacivala kamenjem i smećem. 

Ratnici koji su ga čuvali tjerali su napadače dok su ga vodili 
niz jedinu seosku ulicu do kolibe koja je bila jedna od po- 
sljednjih. Pokazali su mu da uđe. Ali kroz niska vrata kolibe 
moglo se ući samo četvoronoške. A njegove ruke bile su vezane 
pa nije mogao ući. Oborili su ga na zemlju i uvukli unutra. 
Svezali su mu gležnjeve i ostavili ga. 

U kolibi je bilo mračno, ali kad su mu se oči privikle na tamu 
opazio je da nije sam. Vidio je tri ljudske prilike. Jedna je ležala 
ispružena na zemljanom podu, druge dvije su sjedile nagnute 


naprijed preko savijenih koljena. Osjeti da ga jedan od ljudi 
promatra. Pitao se sto oni ovdje rade ako su također zaro- 
bljenici. 

Odmah zatim jedan od njih progovori. — Kako su te Ban- 
suti uhvatili, Bwana Simba? — To je bilo ime koje su mu uro- 
đenici iz ekspedicije dali zbog uloge čovjeka-lava koju je igrao u 
filmu. 

— Do đavola, tko si ti? — upita Obroski. 


— Kwamudi. 
— Kwamudi! Nije ti baš koristilo što si pobjegao. — Gotovo 
je bio dodao »također«, ali se pravovremeno zaustavio. — Napali 


su ekipu odmah iza podneva i zarobili me. Kako su tebe 
uhvatili? 

— Rano ujutro. Pošao sam za svojim ljudima da ih nago- 
vorim da se vrate... Obroski je znao da Kwamudi laže. — Naišli 
smo na grupu ratnika koji su dolazili iz udaljenog sela da se 
priključe glavnini plemena. Ubili su mnoge od mojih ljudi. Neki 
su pobjegli, a neke su zarobili. Sve su pobili samo su Kwamudija 
ostavili i ovu dvojicu. Doveli su nas ovamo. 

— Što će uraditi s vama? Zašto nisu ubili i vas kad su ubili 
druge? 

— Nisu ubili tebe, nisu ubili Kwamudija, nisu ubili ovu 
dvojicu — iz istog razloga. Ubit će kasnije. 

— Zašto nas ubijaju kasnije? 

— Onijedu. 

— Misliš li reći da su oni ljudožderi? 

— Ne kao ostali. Bansuti ne jedu sve. Samo poglavice, 
hrabre ljude, jake. Jesti hrabre ljude, postati hrabri; jesti jake 
ljude, biti jaki; jesti poglavice, postati mudri. 

— Užasno! — promrmlja Obroski. — Ali oni ne mogu mene 
pojesti — ja nisam ni poglavica — nisam ni hrabar — kukavica 
sam — mrmljao je. 

— Što kažeš, Bwana? 

— Ah, nista. Kad mislis da će to učiniti? Odmah? 


Kwamudi odmahne glavom. — Možda. Možda mnogo kasni 
je. Vračevi će govoriti s duhovima i razgovarati s Mjesecom. Oni 
će im reći kada. Mozda će nas pojesti ubrzo, a možda će mnogo 
vremena proći. 

— Hoće li nas držati ovako zavezane sve dok nas ne ubiju? 
To nije nimalo ugodno. Ali ti nisi zavezan, je li? 

— Jesam, Kwamudi zavezan — ruke i noge. Zato on nagnut 
naprijed preko koljena. 

— Govoriš ti njihov jezik, Kwamudi? 

— Malo. 

— Reci im da nam odvežu ruke i noge. 

— Ne isplati se. Uzalud govoriti. 

— Čuj, Kwamudi! Oni žele da budemo jaki kad nas budu 
jeli, zar ne? 

— Da, Bwana. 

— Vrlo dobro. Onda nađi poglavicu i reci mu da ćemo 
oslabiti ako nas drži ovako zavezane. Sigurno je toliko pametan 
da shvati da je to istina. Ima dovoljno ratnika da nas čuvaju, a 
osim toga ne vidim kako bismo mogli pobjeći iz ovog sela, 
pogotovu kad se ova deriščad i ove žene motaju okolo. 

Kwamudi je shvatio što mu je bijelac htio reći. — Čim budem 
imao priliku, reći ću mu — obeća. 

Spustio se mrak. Svjetlo vatara prodiralo je kroz niski ulaz u 
kolibu. Žene su plakale i jadikovale za poginulim ratnicima. 
Mnoge su se premazale od glave do pete pepelom i izgledale su 
užasnije nego što ih je načinila priroda. Drugi su se smijali i 
brbljali. 

Obroski je bio i gladan i žedan, ali mu nisu donijeli ni hrane 
ni vode. Sati su se vukli. Ratnici su počeli plesati pobjednički 
ples. Tam-tam je zloslutno odjekivao u noći. Jadikovke i urlici i 
ratnički poklici plesača stopiše se s divljinom prizora i poveća- 
vali su potištenost zarobljenih. 

— Tako se ne postupa s ljudima koje se želi pojesti gunđao 
je Obroski. — Njih bi trebalo toviti, a ne moriti glađu. 


Bansuti ne mare za naše salo — reče Kwamudi.— Oni 


jedu naša srca, naše dlanove i naše tabane. Jedu mišiće ruku i 
nogu. Oni pojesti moj mozak. 


Nisi ni naročito zabavan ni naročito učtiv — Obroski će 


kiselo. — Između naših mozgova nema velike razlike, obojica 
smo upali u istu stupicu. 


izdaja 


(JE i Bill West ušli su u kuhinjski šator poslije večere. 

— Mi ćemo oprati suđe, Rhonda reče režiser. — 
Ostalo nas je tako malo da moramo povući ljude iz kuhinje i 
dati ih Patu da čuvaju stražu. Jimmy i Shorty ostat će da 
pomažu u kuhinji. 

Rhonda odrečno odmahne glavom. — Vi ste, momci, danas 
imali težak dan. Mi nismo ništa drugo radili nego sjedili u 
automobilu. Sjednite, zapušite i razgovarajte s nama — treba 
nam netko da nas ohrabri. Nas četvoro ćemo već oprati suđe. Je 
li tako? — obratila se Jimmyju, Shortyju i Naomi. 

Tako je! — rekoše u jedan glas Jimmy i Shorty. Naomi 
potvrdno kimne glavom. — Često sam u krčmi na Main Streetu 
prala suđe sve do poslije ponoći. Zašto ne bih ovdje — rekla je i 
nasmijala se. — Ali, za ime božje, učinite što vam je Rhonda 
rekla — sjednite i razgovarajte s nama, recite nešto šaljivo. 
Umalo što nisam dobila slom živaca. 

Slijedio je trenutak neugodne šutnje. Ne bi se više iznenadili 
da su vidjeli englesku kraljicu gdje prodaje sladoled na Trafalgar 
Squareu. 

Onda se Tom Orman nasmije i pljesne Naomi po stražnjici. 
— Što je ovo cura! 

To je bila nova Madison, i svi su znali da će je voljeti više od 
one stare. 

— Nemam ništa protiv da sjednem — prizna West — i ne- 
mam ništa protiv toga da pričam, ali proklet bio ako mije do šale 
— ne mogu zaboraviti Clarenca i Jerrolda i sve ostale. 


— Jadni Obroski — reče Rhonda — neće imati čak ni pri- 
stojan pogreb. 

— Ine zaslužuje ga. — promrmlja Jimmy koji je služio u 
mornarici — dezertirao je u času napada. 

— Nemojmo ga preosštro osuđivati — molila je Rhonda. 

— Nitko nije kukavica zato što bi htio biti. Tu je čovjek 
bespomoćan. Trebalo bi ga žaliti... Jimmy je mislio drukčije. 


Bill West progunđa: — Možda bismo ga i žalili da smo svi 
zaljubljeni u njega. 
Rhonda se okrene i hladno ga pogleda. — Imao je svojih 


pogrešaka, ali nikad nisam čula da je o bilo kome ružno govorio. 

— Uvijek bi zaspao prije nego bi počeo govoriti — reče s 
prezirom Jimmy. 

— Ne znam što ću bez njega — reče Orman. — U ekipi nema 
tko da ga zamijeni. 

— Zar ti namjeravaš nastaviti snimanje poslije svega što se 
dogodilo? — upita Naomi. 

— Zato smo i došli ovamo i to ćemo učiniti pa makar svi 
izgubili glave — rekao je Orman. 

— Ali izgubio si glavnog glumca, stražare, snimatelje zvuka 
i mnoge druge, nemaš više ni vodiče ni nosače. Ako misliš da 
možeš nastaviti snimati, obična si budala, Tom. 

— Nikad još nisam vidio dobrog režisera koji nije budala — 
reče Bill West. 

Pat O'Grady priviri u šator. — Je li šef tu? Ah, tu si! Čuj, 
Tom, Atewy kaže da će stari šejk sam sa svojim ljudima čuvati 
stražu od 12 do 6 ako je mi čuvamo od sada do ponoći. Pita da li 
se ti s tim slažeš. Atewy kaže da je njima lakše kada su sami 
nego kad su s Amerikancima koje ne razumiju. 

— Uredu — odgovori Orman. — Pristojno je što su odabrali 
ovu smjenu. Naši će se momci moći odmoriti prije nego krenemo 
sutra ujutro, a odmor im je itekako potreban. Reci im da ćemo 
ih pozvati u ponoć. 

Iscrpljeni tjelesnim i duševnim naporom tog dana članovi 
ekipe koji nisu bili na straži ubrzo su zaspali. Za stražare vri- 


jeme do ponoći sporo je pretjecalo, a ubitačna monotonija i 
gotovo potpuna tisina džungle dovodile su ih u iskušenje da 
zaspu. Samo su iz daljine dopirali slabi oubičajeni zvuci na koje 
su se već navikli. Činilo se kao da su ih napustile čak i šumske 
životinje. Napokon je došla ponoć i O'Grady je probudio 
beduine. Umorni ljudi, posrćući kroz mrak, odlazili su u svoje 
šatore i za petnaest minuta svi su Amerikanci u logoru, krajnje 
iscrpljeni, zaspali dubokim snom. 

Ni neobična djelatnost beduina nije ih mogla probuditi, iako 
treba priznati da su se ti sinovi pustinje kretali tako tiho koliko 
im je to dopuštao njihov ponos. Taj posao bio je zaista neobičan 
za čuvare logora. 

Dan je već bio svanuo prije nego sto se prvi Amerikanac 
probudio, a to je bilo nekoliko sati kasnije nego što je obično 
započinjao život u logoru. 

Gordon Z. Marcus prvi je ustao jer starcima ne treba toliko 
sna kao mladima. Žurno se obukao; primijetio je da je dan i da 
je u logoru mrtva tišina. I prije no što je izišao iz šatora naslutio 
je da nešto nije u redu. Brzo se ogledao oko sebe. Logor je 
izgledao napušten. Vatre su se pogasile i samo je još žeravica 
tinjala. Nikoga nije bilo na straži. 

Marcus požuri prema šatoru u kojem su spavali Orman i 
O"Grady 1 bez ikakvih formalnosti uđe. — Gospodine Orman, 
gospodine Orman! 

Uzbuđeni starčev glas trgne Ormana i O'Gradyja iz duboka 
sna. Odmaknuvši mreže koje su ih štitile od komaraca skočili su 
sa svojih kreveta. 

— Što se dogodilo? — upita Orman, 

— Beduini! — odgovori Marcus uzbuđeno. — Otišli su. 
Nema ni njihovih šatora, ni konja. 

Režiser i njegov asistent bez riječi su se na brzinu obukli i 
napustili šator. Orman je brzo pogledao po logoru. 

— Davno su već otišli — rekao je — vatre su se ugasile. — 
Slegne ramenima. — Morat ćemo dalje bez njih, ali to ne znači 


da ćemo prestati jesti. Gdje su kuhari? Probudi djevojke, 
Marcus, izvuci Jimmyja i Shortyja iz kreveta. 

— Pomislio sam da su ti momci iznenada postali strašno 
uviđavni kad su se prosle noći ponudili da čuvaju stražu od 
ponoći do jutra — reće O'Grady. 

— Mogao sam pretpostavljati da nešto smjeraju — gunđao 
je Orman. — Izigrali su me kao dojenče. Ja sam običan prokleti 
klipan. 


GOG 
an rls. 


Gordon Z. Marcus doista se uznemirio. Prije no što je stigao do Ormana i njegova 
asistenta, vikao im je da Madison i Rhonda nisu u šatoru. 


— Marcus se vraća — reče O'Grady. — Što ga opet muči? 
Izgleda uznemiren. 

Gordon Z. Marcus je uistinu bio uznemiren. Prije nego što je 
stigao do ove dvojice, dovikne im glasno: — Djevojke nisu 
unutra, a šator im je u neredu. 

Orman se okrene i potrči prema šatoru u kojem je bila 
kuhinja. — Vjerojatno spremaju doručak — objasnio je. Ali u 
kuhinji nije bilo nikoga. 

U međuvremenu su se svi probudili. Logor su temeljito 
pretražili, ali nigdje ni traga Naomi Madison ni Rhondi Terry. 
Bill West je svako mjesto pregledavao dva i tri puta ne vjerujući 
vlastitim očima. Orman je spremao mali zavežljaj hrane, 
pokrivača i municije. 

— Što misliš, zašto su ih odveli? — upita Marcus. 

— Vjerojatno radi ucjene — odgovori O'Grady. 

— Želio bih u to vjerovati — reče Orman ali u Africi i Aziji 
još uvijek cvjeta trgovina bijelim robljem. 

— Zašto su sve u šatoru poderali i iscijepali — glasno je 
razmišljao Marcus. — Kao da ga je ciklon opustošio. 

— Nije bilo borbe — reče O'Grady. — Inače bi se netko 
probudio. 

— Beduini su vjerojatno tražili dragocjenosti — pretpo- 
stavio je Jimmy. 

Bill West je promatrao što Orman radi. Tada i on počne 
pakirati zavežljaj. Režiser to primijeti. 

— Što namjeravaš? 

— Idem s tobom. 

Orman odmahne glavom, — Ni govora! Dovoljno je da ja 
umrem. 

West bez riječi nastavi pakovati. 

— Ako vi, momci, idete u potragu za djevojkama, i ja ću s 
vama — izjavi O'Grady. 

— Ilja —reče još netko. 

Čitava ekipa se dobrovoljno javi da ide u potragu. 


— Idem sam — izjavi Orman. — Jedan čovjek može pješice 
mnogo brže napredovati nego čitava kolona kamiona, i brže od 
ljudi na konjima koji se moraju zaustavljati da krče prolaz. 

— Ali što, do đavola, može jedan čovjek protiv beduina — 
upita O'Grady. Ubit će ga. Ne može se sam protiv njih boriti. 

— Ne namjeravam se boriti — odgovori Orman. — Doveo 
sam svojom nepromisšljenošću djevojke u opasnost i sada ih 
moram izbaviti pomoću lukavstva. Ti će otmičari sve učiniti za 
novac, a ja ću im obećati više nego sto se mogu nadati. 

O'Grady se počeše iza uha. — Mislim da imaš pravo, Tom. 

— Naravno. Ti vodi računa o ekipi dok sam ja na putu. 
Odvedi ih do Omwamwi slapova i čekaj tamo. Tamo ćeš moći 
unajmiti urođenike. Pošalji glasnika natrag u Jinju južnim 
prolazom s porukom za kompaniju i javi što se dogodilo ako se 
ja ne pojavim za trideset dana. Zahtijevaj da ti jave što da učiniš. 

— Valjda nećeš otići bez doručka — upita Marcus. 

— Neću, najprije ću jesti. 

— Hej, kuhari, je li gotovo — vikne O'Grady. 

— Evo, odmah! — javi se iz kuhinjskog šatora Shorty. 

Orman je užurbano jeo i između zalogaja davao O'Gradyju 
posljednje upute. Kad je završio, ustane, prebaci svoj zavežljaj 
preko ramena i dohvati pušku. 

— Do viđenja, momci! 

Okupili su se oko njega da mu pruže ruku i požele sreću. Bill 
West je stezao kaiševe na svojoj uprtnjači i onda je prebaci preko 
leđa. Orman ga je gledao. 

— Ostani ovdje, Bill. To je moja stvar. 

— Idem s tobom — reće West. 

— Ne dopuštam ti. 

— Nemoj — izjavi West i onda doda prigušujući drhtanje u 
svom glasu — oteli su Rhondu. 

Tvrd, nepopustljiv izraz na Ormanovu licu se ublažio. — 
Hajde, onda — nisam na to mislio, Bili. 

Dva čovjeka iziđosše iz logora i krenuše po jasnom tragu koji 
su za sobom ostavili konjanici u pravcu sjevera. 


mučenje 


SO Obroski nikad nije tako oduševljeno pozdravljao 
zoru. Novi dan mu je mogao donijeti smrt, ali sve bi radije 
podnio od užasnih muka protekle noći kojoj se činilo da nema 
kraja. 

Vezovi na rukama i nogama zadavali su mu bol, zglobovi mu 
utrnuše od hladnoće i mirovanja; bio je gladan, ali najviše je 
trpio od žeđi. Gamad je puzala po njemu i grizla ga. Sve to, i 
hladnoća, jezivo urlanje plesača i onih koji su žalili za mrtvima, 
i udaranje u bubnjeve nije mu dalo da zaspi. 

Bio je i tjelesno i duševno posve iscrpljen i osjećao se kao 
uplašeno dijete koje bi rado zaplakalo. Jedva se suzdržavao od 
plača. Činilo mu se kao da bi to donijelo neizrecivo olakšanje. 

Nejasno poluuvjerenje prodrlo mu je u ošamućenu svijest da 
bi plakanjem pokazao da se boji, a strah znači kukavičluk! 
Obroski nije zaplakao. Umjesto toga našao je djelomično ola- 
kšanje u psovanju. Inaće nije psovao, ali ako mu je nedostojalo 
prakse, u ovoj je situaciji to činio prilično dobro. 

Njegove psovke su probudile Kwamudija koji je mirno 
spavao. Njih dvojica su počeli razgovarati — uglavnom o svojoj 
gladi i žeđi. 

— Traži da nam donesu vode i nešto za jelo predloži 
Obroski — i viči sve dok se ne odazovu. 

Kwamudi je smatrao da je to dobar plan i počne vikati. 
Poslije pet minuta pokazali su se rezultati. Jedan od čuvara, koji 
su vani spavali, se probudio. Uđe u kolibu i počne psovati. 


Probudila su se i druga dva zarobljenika i uspravila se u 
sjedeći položaj. Jedan od njih sjedio je bliže ulazu u kolibu nego 
ostali. Stražar je na njega prvog naišao i počne ga udarati 
kopljem po glavi i ramenima. 

— Ako i dalje budete vikali odsjeći ću vam jezike! — reče 
strogo. Onda iziđe napolje i opet zaspi. 

— Ovaideja nije baš naročito uspjela — primijeti Obroski. 

— Što kažeš, Bwana? — upita Kwamudi. 

Već je bilo podne, a selo je još spavalo. Spavalo je iscrpljeno 
orgijanjem prosle noći. Napokon se žene ipak pojave i počnu 
pripremati doručak. 

Sat kasnije pojave se i ratnici u kolibi. Izvuku zatvorenike i 
odvežu im noge i udarcima ih prisile da ustanu. Zatim ih povedu 
do velike kolibe blizu sredine sela. To je bila koliba Rungule, 
poglavice Bansuta. 

Rungula je sjedio na niskom stolcu pred ulazom u kolibu. Iza 
njega stajali su najugledniji plemenski starješine, a sa strane u 
širokom polukrugu okupili su se ostali ratnici oko tisuću 
ratobornih divljaka iz mnogih udaljenih sela plemena Bansuta. 

Na vratima poglavičine kolibe nekoliko njegovih žena pro- 
matralo je ovaj ceremonijal, dok im je gomila dječurlije pro- 
virivala između nogu. 

Rungula je namrgođeno gledao bijelog zarobljenika, a onda 
mu se obratio. 

— Što on kaže, Kwamudi? — upita Obroski. 

— Pita što tražiš u njegovoj zemlji. 

— Reci mu da smo mi prolazili kroz ovu zemlju, da smo 
prijatelji — i da nas mora osloboditi. 

Kad je Kwamudi protumačio poglavici što je Obroski rekao, 
Rungula se nasmijao. — Reci bijelom čovjeku da samo poglavica 
veći od Rungule smije Rimguli reći »moraš«, i da nema većeg 
poglavice od Rungule. 

— Bijelog čovjeka ćemo ubiti i ostale njegove ljude. Ubili 
bismo ga još jućer da nije tako velik i snažan. 


— Neće ostati snažan ako mu ne date hrane i vode — od- 
govori Kwamudi. — Ni jedan od nas vam neće koristiti ako nas 
morite glađu i držite ovako zavezane. 

Rungula je razmislio i posavjetovao se sa svojim dogla- 
vnicima. Onda ustane i priđe Obroskome. Opipa bijelčevu ko- 
šulju, cijelo vrijeme nešto govoreći. Obroskijeve hlače i cipele, 
izgleda, snažno su ga se dojmile. 

— Kaže da skineš odjeću, Bwana, — reče Kwamudi. — Traži 
da mu je daš. 

— Sve da skinem? — Sve, Bwana. 

Iscrpljen besanicom, neudobnošću i strahom, Obroski je 
vjerovao da ništa osim mučenja ne može povećati njegov jad, ali 
ga je pomisao na golotinju užasnula. Civiliziranom čovjeku 
odjeća ulijeva samopouzdanje i sastavni je dio njegova bića. Ali 
Obroski se nije usudio suprotstaviti poglavici. 

— Reci mu da ne mogu skinuti svoju odjeću dok su mi ruke 
zavezane na leđima. 

Kad je Kwamudi protumačio što je Obroski rekao, Rungula 
je naredio da mu oslobode ruke. 

Bijelac skine košulju i baci je Runguli. Poglavica je pokazao i 
na cipele. Polagano Obroski se razvezivao i izuo sjedeći na 
zemlji. Dok je to radio, Rungulu su zbunile bijelčeve čarape pa 
ih je sam svukao. 

Obroski ustane čekajući. Rungula opipa njegove snažne 
mišice i nešto objasni svojim sunarodnjacima. Onda pozove 
svog najvišeg ratnika i postavi ga pored zatvorenika. Obroski je 
bio za glavu viši od njega. Crnci su uzbuđeno brbljali. 

Rungula dodirne Obroskijeve hlače i nešto progunđa. — 
Traži da ih skineš — reće Kwamudi. 

— Oh, Za ime božje, reci mu da se smiluje — uzvikne Obro- 
ski. — Reci mu da moram nešto imati na sebi. 

Kwamudi i poglavica su se dogovarali, živo gestikulirajući. 

— Skini ih, Bwana, — reče Kwamudi. — Ništa ti drugo ne 
preostaje. Rekao je da će ti dati da obučeš nešto drugo. 


Dok je otkopčavao hlače i svlačio ih, Obroski je s grozom 
primjećivao kako se djevojke i žene iza njega hihoću. Ali to još 
nije bilo najgore — Rungula se silno oduševio njegovim svilenim 
gaćicama koje je otkrio kad je Obroski skinuo hlače. 

Kad su i ove prešle u Rungulino vlasništvo, Obroski je osje- 
ćao kako se zacrvenjeo od stida, iako se to na njegovoj koži, 
preplanuloj od sunca na plaži u Malibuu, nije vidjelo. 

— Reci mu da mi da nešto da obučem — molio je. 

Rungula se gromoglasno nasmijao kad mu je Kwamudi 
preveo ovu molbu, ali se okrenuo i doviknuo nešto ženama u 
svojoj kolibi, i trenutak kasnije mali crnački dječak je istrčao 
napolje noseći veoma prljav pojas koji je bacio Obroskom pred 
noge da ga omota oko bedara. 

Ubrzo poslije toga odveli su zatvorenike u kolibu, ali im više 
nisu vezali gležnjeve, a i Obroskom su ostavili slobodne ruke. 
Dok je on odvezivao konopac s ručnih zglavaka ostale trojice 
zatvorenika, pojavila se jedna žena koja im je donijela hranu i 
vodu. Poslije toga su ih redovito hranili. 

Dani su se monotono vukli. Svaka polagana, užasna noć 
činila se bijelcu kao da traje čitavu vječnost. Drhtao je onako gol 
od hladnoće tražeći toplinu, šćućuren između tijela dvojice 
urođenika. Po svima je plazila gamad. 

Prošla je nedjelja dana, a onda su jedne noći došli neki 
ratnici i odveli jednog od crnih zatvorenika. Obroski i ostali 
gledali su kroz vrata. Čovjek nestade iza ugla kolibe koja je 
stajala uz poglavičinu. Nikad ga više nisu vidjeli. 

Tam-tami su započeli polagano bubnjati; ljudski su glasovi 
izvodili čudnovate napjeve, a s vremena na vrijeme ugledali su 
ostatak prizora. 

Iznenada užasan samrtni vrisak nadjača glasove plesača. 
Više od pola sata povremeno stenjanje miješalo se s divljačkim 
kricima ratnika dok napokon nije prestalo. 

— Otišao je, Bwana, — prošaputa Kwamudi. 

— Kakve muke je morao pretrpjeti — promrmlja bijelac. 


Naredne noći ponovo dođoše ratnici i odvedoše drugog crnog 
zatvorenika. Obroski je pokušao začepiti uši da ne čuje jauke 
umirućeg. Ta je noć bila veoma hladna jer je samo Kwamudi 
ležao pored njega da ga grije. 

— Sutra naveće, Bwana, — reče Crnac — spavat ćeš sam. 

— Aiduće noći... ? 

— Nju više nećes doživjeti, Bwana. 

Za vrijeme hladnih, besanih sati misli Obroskog vraćale su 
se u prošlost, a naročito u blisku prošlost. Mislio je o Naomi 
Madison i pitao se da li ona žali što je nestao. Nešto mu je go- 
vorilo da ne žali. 

Većina ostalih lica izblijedjela je u njegovu sjećanju — nije ih 
ni volio ni mrzio. Ali jednog se čovjeka sjećao mnogo jasnije nego 
čak i Naomi. To je bio Orman. Mržnja na Ormana nadjačala je 
sve ostale strasti — bila je veća čak i od njegove ljubavi prema 
Naomi, veća od njegova straha od muka i smrti. Privijao ju je na 
grudi i tetošio je, zahvaljujući bogu što mrzi tog čovjeka, jer mu 
je to pomoglo da zaboravi uši i hladnoću i ono što će mu se 
dogoditi narednih noći. 

Sati su se vukli, dan je došao i prošao i opet je nastupila noć. 
Obroski i Kwamudi vidjeli su kako se ratnici približavaju 
njihovoj kolibi. 

— Dolaze, Bwana, — reče Crnac. — Zbogom. 

Ali ovaj su ih put obojicu odveli. Poveli su ih do čistine ispred 
kolibe Rungule, poglavice Bansuta i privezali ih uz dva debla 
tako da su stajali jedan nasuprot drugom. 

Obroski je promatrao što rade s Kwamudijem. Vidio je kako 
ga muće na tako užasan, tako odvratan način, misleći da je 
sišao s uma i da je taj prizor samo izmišljotina njegove po- 
remećene psihe. Pokušao je odvratiti pogled, ali ga je užas ovog 
prizora opčarao. I tako je vidio kako Kwamudi umire. 

Poslije toga je vidio još mnogo ogavnije, stvari, koje su ga 
tjerale na povraćanje. Pitao se kad će njega početi mučiti i molio 
se da se to što prije dogodi i da što prije svrši. Pokušao je 
zatomiti strah, ali je znao da se boji. Odlučio je da će se svim 


silama truditi, kad na njega dođe red, da im ne pokaže da pati, 
jer je vidio da su uživali u Kwamudijevim mukama. 

Bilo je skoro već jutro kad su ga odvezali i odveli u kolibu. 
Tada mu je postalo jasno da ga nisu namjeravali ubiti te noći. To 
je značilo da se njegove muke produžuju. 

U jutarnjoj hladnoći skvrčio se sam na prljavom podu 
zatvora, budan i drhteći od zime. Uši su mu nesmetano gmizle 
po tijelu. Dospio je do najniže tačke bijede i očajanja i ondje ga je 
zahvatila tupa apatija koja mu je sačuvala razum. 

Napokon je zaspao i nije se probudio sve do kasnog poslije- 
podneva. Bilo mu je toplo i činilo mu se da novi život struji nje- 
govim žilama donoseći sobom novu nadu. Poćeo je kovati 
planove. Nije htio umrijeti kao ostali, poput ovce koju vode na 
klaonicu. Što je duže razmišljao o svom planu, više mu je bilo 
stalo da ga provede i u djelo. Nestrpljivo je očekivao one koji će 
ga povesti na muke. 

U svome planu nije imao bijeg; znao je da je bijeg nemoguć, 
ali se zato htio na neki način osvetiti svojim mučiteljima i 
umrijeti bezbolno. Obroski više nije bio u stanju da razumno 
misli. 

Kad je vidio da ratnici dolaze po njega, izišao je iz kolibe i 
dočekao ih se smiješkom na licu. 

Onda su ga odveli kao i trojicu urođenika prije njega. 


posljednja žrtva 


di hesako see krstario je krajem koji nije poznavao i zato je 
oprezno, kao i sva divlja stvorenja, vodio računa o svemu što 
mu je bilo nepoznato ili čudnovato. Želio je što više znati da bi se 
što uspješnije mogao uhvatiti u koštac s opasnostima koje u 
sebi krije nepoznata okolina. Sve je bilo važno, sve je krilo 
opasnosti i zavrijedilo je da se istraži. Zato je on o navikama i 
skrovištima divljači, male i velike, znao isto toliko, ako ne i više, 
od mnogih bića koja su se ovdje rodila. 

Tri je noći slušao gotovo neprekidno slabo bubnjanje tam- 
-tama koje je dolazilo iz daljine. Četvrtog je dana loveći divljač 
polagano krenuo u pravcu odakle su dolazili ovi zvuci. 

Vidio je već neke urođenike koji su nastavali ovaj kraj. 
Upoznao je metode njihova ratovanja protiv bijelaca koji su 
prodrli u njihovu zemlju. Njegove simpatije nisu bile ni na jednoj 
ni na drugoj strani. Vidio je Ormana pijanog kako bičuje svoje 
crne nosače i osjećao da je zaslužio svu nesreću koja ga je 
snašla. 

Tarzan nije poznavao ove Tarmanganije i zato su mu oni 
značili manje od ostalih životinja, koje je on, poznavajući dobro 
sve vrste živih bića, držao za nadmoćnije i po srcu i po umu. 

Neki prolazni hir, neki neznatan poriv, mogao ga je pota- 
knuti da im pomogne kao što je često pomagao Numi i Saboru i 
Šiti koji su po svojoj prirodi bili njegovi neprijatelji. Međutim 
nikakav ga hir na to nije poticao. Gledao ih je kako idu svojim 
putem i rijetko je o njima razmisljao sve do prošle noći kad je bio 
ušao u njihov logor. 


Čuo je puškaranje koje je uslijedilo nakon napada Bansuta 
na ekipu, ali je bio predaleko. Budući da je proteklih dana već 
bio svjedokom sličnih napada, nije bio ni naročito znatiželjan. 
Zato nije išao da vidi što se dogodilo. 

Mnogo su ga više zanimali Bansuti. Tarmangani će uskoro 
otići, — neki mrtvi a neki živi — ali Gomangani će ostati ovdje i 
zato ih on mora upoznati ako želi ostati u njihovoj zemlji. 

Lijeno se provlaćio kroz drveće u pravcu njihova sela. Bio je 
sam jer je veliki Zlatni lav, Jad-bal-ja pošao drugdje da lovi, i da 
sebi navuče nevolju na vrat — mislio je Tarzan i osmijehnuo se 
sjetivši se mlade lavice glatke kože za kojom je velika zvijer 
krenula u duboku šumu. 

Već je pao mrak kad je čovjek-majmun došao do Rungulina 
sela. Ritam tam-tama stapao se s poluglasnim tugaljivim 
napjevom. Nekoliko je ratnika nehajno plesalo — to su bili tek 
prvi probni koraci, uvod u divljačku ekstazu kojoj će se kasnije 
predati kad se njihov broj poveća uporedo sa sve bržim tempom 
plesa. 

Tarzan ih je promatrao sakriven u krošnji drveta na ivici 
čistine. Prizor ga nije naročito zanimao jer su divljačke orgije 
Crnaca za nj bile stara priča. Očevidno nije bilo ničega što bi mu 
privuklo pažnju. Upravo je htio otići, kad najednom ugleda 
ljudsku priliku čiji se izgled neobično razlikovao od divljih crnih 
stanovnika sela. 

Visok, suncem opaljen i gotovo gol bijelac ulazio je u krug u 
kojem su plesači plesali, okružen grupom ratnika. Očevidno je 
bio zarobljenik. 

Njegova pojava probudila je znatiželju čovjeka-majmuna. 
Bešumno je skočio na zemlju i kroz mračnu šumu, u koju nije 
prodiralo mjesećevo svjetlo, odšuljao se u polukrugu do kraja 
sela. Tamo nije bilo žive duše jer su svi stanovnici otišli da 
gledaju prizor ispred poglavičine kolibe. 

Brzo i oprezno je pretrčao preko mjesečinom obasjanog 
pojasa između šume i ograde od kolja. Ograda se sastojala od 
kolaca koji su bili gusto zabijeni u zemlju i povezani lijanama. 
Bila je visoka oko dva i pol metra. 


Tarzan je potrčao, skočio i uhvatio se za vrh prepreke, a onda 
se na rukama privukao gore i pogledao prijeko u selo. Oslušnuo 
je pažljivo i onjušio zrak. Zadovoljno je prebacio nogu preko 
ruba ograde i trenutak kasnije lako skočio na tlo Rungulina 
sela. 

Kad su krčili čistinu da na njoj sagrade selo, urođenici su 
ostavili nekoliko stabala unutar ograde da se u njihovoj sjeni 
zaklone od vrelog ekvatorijalnog sunca. Jedno od njih nadvi- 
jalo se nad Rungulinu kolibu, Tarzan je odlučio da se popne na 
nj i odatle izbliza razgleda bijelog zarobljenika. 

Poglavičina koliba skrivala ga je od pogleda urođenika. 
Krećući se oprezno u sjeni koliba ćovjek-majmun se približavao 
svom cilju. Čak da je i pravio buku krećući se, nitko ga ne bi čuo 
od bubnjanja tam-tama i glasova koji su pjevali. Ali on se kretao 
bešumno u skladu sa svojom drugom prirodom. 

Otkriti ga je mogao samo urođenik koji još nije izišao iz svoje 
kolibe da se pridruži gomili plesača. Taj bi, vjerojatno, digao 
uzbunu kad bi ugledao čudnovatog bijelog diva. Međutim, 
Tarzan se neprimijećen došuljao do Runguline kolibe. 

Ovdje ga je opet poslužila sreća. Jer dok je drvo na koje se 
želio popeti stajalo ispred kolibe gdje ga je cijelo pleme vidjelo, 
drugo, manje drvo, raslo je iza kolibe. Njihove su se grane 
isprepletale. 

Dok se čovjek-majmun kriomice provlačio kroz granje ovog 
drveća i popeo na veliku granu koja se nije savijala pod njego- 
vom težinom, pred njim se odvijao divljački prizor. Ples je 
postajao brži. Bojama premazani ratnici skakali su oko male 
grupe što je okruživala zarobljenika. Kad je Tarzan ugledao tog 
čovjeka, osjetio je snažno uzbuđenje. Činilo mu se kao da to nije 
on, već njegov duh koji ovdje gore lebdi i gleda dolje na sebe, 
tako je zapanjujuće sličan bio ovaj čovjek gospodaru džungle. 

Po stasu, boji kože, čak i po crtama lica, taj je čovjek bio slika 
i prilika Tarzana-majmuna. Tarzan je to u tren oka shvatio, 
premda se rijetko događa da primijetimo sličnost sa sobom u 
drugom čovjeku, čak kad je ona i očita. 


Čovjek-majmun postao je znatiželjan. Pitao se tko je taj 
čovjek, odakle dolazi. Pukim slučajem nije ga primijetio kad je 
posjetio logor filmske ekipe i zato ga nije dovodio u vezu s tim 
ljudima. To nije učinio možda i zato sto je ovaj čovjek bio gol. Da 
je imao na sebi odjeću koju su mu oduzeli, Tarzan bi shvatio 
kome on pripada. Njegova golotinja ga je činila bližim 
životinjama. Možda je upravo zato Tarzan o njemu na prvi 
pogled stekao povoljan dojam. 

Obroski, koji nije znao da ga gledaju još nečije oči osim očiju 
njegovih crnih neprijatelja, sumorno je promatrao prizor oko 
sebe. Ovdje su njegova tri druga iz zarobljeničke kolibe doživjela 
užasna mučenja i smrt. Obroski nije želio poslušno slijediti 
njihov primjer. 

Znao je da će umrijeti. Nije imao ni najmanje nade u spas, ali 
je odlučio da im ne dopusti da ga muče. Imao je plan. 

Rungula je čučao na stolcu i svojim zakrvavljenim očima 
namrgođeno promatrao prizor. Zatim dovikne upute ratnicima 
koji su čuvali Obroskog i oni ga povedu do drveta na suprotnoj 
strani čistine. Spremali su se upravo da ga remenjem privežu za 
deblo, i u tom času je zarobljenik odlučio provesti u djelo svoj 
plan, plan čovjeka izbezumljena od straha. 

Zgrabivši ratnika koji mu je bio najbliži, zavitla ga poput 
malog djeteta preko svoje glave i baci na ostale oborivši neko- 
licinu njih na zemlju. Onda se zaleti i baci na jednog od plesača 
oborivši ga takvom snagom na zemlju da je ovaj ostao ležati kao 
mrtav. 

Taj je napad bio tako iznenadan i neočekivan da je u prvi 
mah zapanjio Bansute. Onda Rungula skoči na noge. — Zgra- 
bite ga! Ali nemojte ga ubiti... Rungula je želio da snažni stranac 
umre na način koji će Rungula sam odabrati, a ne brzom smrću 
kojoj se Obroski nadao kad je goloruk navalio na tisuću 
naoružanih ratnika. 

Kad su ga okružili, izbezumljeni Obroski ih je s lijeva i s 
desna obarao snažnim udarcima. Strah ga je pretvorio u bjeso- 
mućnika. 


Kada su ga Rungulini ratnici okružili, zarobljenik Obroski ih je obarao snažnim 
udarcima. Povici ratnika i vrištanje žena i djece parali su mu uši i podjarivali bijes. 
Ruke, koje su se pružale da ga zgrabe, hvatao je i lomio poput kamiša od lule. I tako se, 
izbezumljen od užasa, borio protiv tisuću ljudi. 


Povici ratnika i vrištanje žena i djece parali su mu uši i 
podjarivali bijes. Ruke, koje su se pružale da ga zgrabe, hvatao 
je i lomio poput kamiša od lule. 

Želio je zavrištati i psovati, ali se borio ne dajući od sebe 
glasa. Htio je vikati da se oslobodi straha koji ga je gušio, ali nije 
mogao. I tako se izbezumljen od užasa borio protiv tisuću ljudi. 

Ali ova neravnopravna bitka nije mogla dugo trajati. Pola- 
gano su ga brojno nadmoćni Crnci pritisli, zgrabili ga za noge. 
Svojim teškim šakama udarao je po njima i jednim ih udarcem 
rušio u nesvijest, ali naposljetku su ga ipak savladali. 

A onda... 


mapa 


Nini mi se da je šeik pogriješio što je oteo ove djevojke. Sad će 

nas bijelci slijediti s mnogim puškama i neće prestati da 

pucaju dok nas sve ne pobiju i ne otmu djevojke. Poznajem ja te 
bijelce — rekao je Eyad. 

— Ti si strašljivac! — rugao mu se Atewy. 

— Našao si mapu i zar to nije bilo dovoljno? Oni nas ne bi 
slijedili i ne bi nas ubijali zbog mape, ali kad ljudima odvedeš 
žene, onda idu za tobom i ubijaju — da, bili oni Arapi, Englezi ili 
Crnci... Eyad je pljunuo. 

— Reći ću ti, budalo, zašto smo poveli ove dvije djevojke 
rekao je Atewy. — Možda ne postoji dolina dijamanata ili je 
možda nećemo moći naći. Zar da se onda nakon tolikih muka 
vratimo praznoruki u našu zemlju? Ove djevojke nisu ružne. Za 
njih možemo na mnogo mjesta dobiti novaca, a možda će i ti ludi 
bijelci platiti veliku svotu samo da ih dobiju natrag. U svakom 
slučaju na njima ćemo zaraditi ako im ne učinimo ništa na žao. 
Sjetio sam se, Evad, da sam te vidio kako ih požudno gledas. 
Zaista, ako ih itko dotakne, šeik će ga ubiti, a ako šeik to ne 
učini, onda ću ja. 

— One će nam donijeti samo nesreću — ponavljao je Eyad. 
— Želio bih da ih se riješimo. 

— Postoji još jedan razlog zašto smo ih odveli — nastavio je 
Atewy. — Mapa je pisana njihovim jezikom koji ja govorim, ali ga 
ne znam čitati. Djevojke će mi pročitati mapu i zato ih moramo 
zadržati. 


Eyad je i dalje gunđao. Bio je to mrki mladi beduin s opakim 
očima i predebelom donjom usnom. On nije rekao ono što je 
mislio jer po prirodi bas nije bio istinoljubiv. 

Od ranog jutra konjanici su se probijali prema sjeveru 
zajedno s dvije djevojke. Naisšli su na otvoren prolaz i slijedili ga 
pa se zato nisu morali zaustavljati. Zarobljenice su jahale u 
sredini male kolone, često jedna do druge, jer je put uglavnom 
bio dovoljno širok. Za njih je to bio težak dan, ne samo zbog 
umora i napornog jahanja nego i zbog nervnog šoka koji su 
pretrpjele kad se Atewy s još dva beduina uvukao u njihov šator 
sat poslije ponoći, ušutkao ih zaprijetivši im smrću i onda ih, 
pošto je pretražio njihov šator, odveo u noć. 

Cio dan čekale su na neki znak spasenja iako su shvaćale da 
čekaju uzalud. Ljudi koji su pješačili nisu mogli dostići 
konjanike, a nikakvo vozilo nije se moglo bez dugog zadržavanja 
kretati stazom kojom su oni prolazili, jer je na mnogim mjestima 
trebalo sjeći drveće. 

— Neću više dugo izdržati — rekla je Naomi. — Padam od 
umora. 

Rhonda pritegne uzde jašući tik uz nju. — Ako misliš da ćeš 
pasti, prihvati se za mene — reče. — To ne može više dugo 
trajati. Uskoro će se zaustaviti 1 ulogoriti se. Ovo jahanje je 
svakako naporno — sasvim različito od onog što sam doživjela 
kad sam, s Erniem Vogtom jahala kroz Coldwater Canyon, a 
onda sam mislila da sam izvršila neki podvig. Ah! Mora da su 
ovo sedlo pravili od opeka. 

— Ne shvaćam kako možeš biti tako vesela. 

— Vesela! Vesela sam kao i filmska zvijezda kojoj nisu 
obnovili ugovor. 

— Misliš li da će nas ubiti, Rhonda? 

— Nebi nas vodili sa sobom ovako daleko da nas žele ubiti. 
Vjerojatno su nas oteli zbog ucjene. 

— Nadam se da imaš pravo. Tom će im platiti koliko god 
traže samo da nas dobije. Ali pretpostavi da nas hoće prodati. 


Čula sam da oni prodaju bijele djevojke crnim afričkim sul- 
tanima. 

— Onaj sultan koji mene dobije bit će slabe sreće. 

Sunce je već nestajalo na zapadu kad su se zaustavili da 
načine logor. Šeik Ab el-Ghrennem nije sumnjao da ga progone 
ljutiti i odlučni ljudi, ali je bio siguran da ga više neće dostići. 

Prva stvar na umu bila mu je da pobjegne daleko od bijelaca 
koje je izdao, i tek je sada mogao pogledati mapu o kojoj mu je 
Atewy govorio i koja ga je potakla na ovo lupeštvo. 

Poslije večere sjeo je podvijenih nogu pored vatre koja je 
bacala svjetlo na dragocjeni dokumenat. Atewy se nadvio preko 
njegova ramena i zajedno s njim pomno ispitivao mapu. 

— Ništa ne razumijem — gunđao je šeik. — Dovedi onu 
djevojku od koje si je uzeo. 

— Morat ću ih obje dovesti — odgovorio je Atewy jer ne 
razlikujem jednu od druge. 

— U redu, dovedi ih obje — zapovjedi stari šeik. Dok je 
čekao zamišljeno je pušio svoju nargilu i razmišljao o dolini 
punoj dijamanata i o mnogim devama i kobilama koje će kupiti. 
Bio je odlično raspoložen kad se Atewy vratio sa zarobljenim 
djevojkama. 

Rhonda se približavala uzdignute glave i izazovna pogleda, 
dok su Naomino blijedo lice i klecava koljena pokazivali da se 
boji. 

Šeik Ab el-Ghrennem je pogleda i nasmiješi se. — Ne bojte se 
— reće glasom koji je trebalo da zvuči ohrabrujuće. 

— On kaže — tumačio je Atewy — da se ne trebate bojati, 
da vam se nikakvo zlo neće dogoditi. 

— Recimu — odgovorila je Rhonda — da će biti zlo po njega 
ako nam se nešto dogodi, neka nas odmah vrati našim ljudima 
ako želi sačuvati vlastitu kožu. 

— Mi se ne bojimo vaših ljudi — odgovori Atewy — ali ako 
učinite ono što vam šeik zapovjedi, ništa vam se neće dogoditi. 

— Što želi od nas? — upita Rhonda. 

— Da mu pomognete naći dolinu dijamanata. 


— Kakvu dolinu dijamanata? 

— Ucrtanaje u mapi koju ne razumijemo jer ne znamo čitati 
vaš jezik... Pokazao je na mapu u šeikovoj ruci. 

Rhonda je pogledala taj papir i prasnula u smijeh. — Zar ste 
nas vi, glupani, oteli zato sto ste povjerovali da postoji dolina 
dijamanata. Pa ta mapa je običan rekvizit za snimanje. 

— Glupani! Rekvizit! Ne razumijem. 

— Pokušavam ti reći da ta mapa ništa ne predstavlja. 
Trebala nam je za film koji smo snimali. Mirne nas duše možeš 
vratiti našim ljudima, dolina dijamanata uopće ne postoji. 

Atewy i šeik su se uzbuđeno o nečem dogovarali, a onda se 
prvi opet obratio djevojkama. — Ne možete vi nama podvaliti. 
Pametniji smo mi od vas. Znali smo da ćete tvrditi da ne postoji 
dolina dijamanata jer je želite za vašeg oca. Ako želite ostati žive 
i zdrave, pročitat ćete nam mapu i pomoći da nađemo dolinu. 
Inače... — odvratno se namrgodio i potegnuo kažiprst preko 
svog grla. 

Naomi protrne, ali Rhondu ta prijetnja nije uzbudila. Znala 
je da ih beduini neće ubiti dokle god mogu za njih dobiti novac 
osim u samoobrani. 

— Vinas nećete ubiti, Atewy, — rekla je — čak ako vam i ne 
protumačim mapu, ali nema razloga da to ne učinim. Rado ću 
vam je pročitati, ali nemojte nas kriviti ako dolina dijamanata ne 
postoji. 

— Dođi, sjedni kraj Ab el-Ghrennema i objasni nam što 
piše u mapi — zapovjedi Atewy. 

Rhonda klekne pored šeika i preko njegova ramena pogleda 
u požutjelu, izlizanu mapu. Svoj nježni prstić uprla je u vrh 
mape. — To je sjever — reče — a ovdje gore nalazi se dolina 
dijamanata. Vidite li ovu nepravilnu stvar tačno zapadno od 
doline, odmah do nje? Tu je strelica i tu piše: »Monolitska 
gromada. Sloj crvenog granita proviruje iz zemlje blizu jedinog 
ulaza u dolinu.« A sjeverno od te strelice piše »Ulaz u dolinu.« 


— Ovdje na južnom kraju doline piše »Slapovi«, a ispod 
slapova je rijeka koja teće prema jugu, a onda skreće prema 
jugoistoku. 

— Pitaj što je to — reče šeik Atewyju pokazujući na ljudske 
prilike na istočnoj ivici mape jugoistočno od slapova. 

— Piše da je to »selo ljudoždera« — objasni djevojka. — A 
preko čitave mape ovdje dolje piše »Šuma«. Vidite li ovu rijeku 
koja izvire na jugoistočnom kraju doline, teče prema istoku i 
jugoistoku, a onda u velikom luku zavija prema zapadu prije 
nego što se ulijeva u »veliku rijeku«. Unutar zavoja piše 
»visoravan«, a blizu zapadnog kraja zavoja nalazi se »golo 
stožasto brdo — vulkanskog porijekla«. Ovdje je još jedna rijeka 
koja dolazi iz jugoistočnog dijela mape, teče prema sje- 
verozapadu i ulijeva se u drugu rijeku blizu mjesta gdje se ova 
spaja s velikom rijekom. 

Šeik Ab el-Ghrennem provlačio je prste kroz svoju bradu i 
zamišljeno gledao u mapu. Naposljetku upre prstom u slapove. 

— Gledaj, Atewy! — usklikne. — To su Omwamvwi slapovi, a 
ovdje gore je selo Bansuta. Stigli smo na cilj... Pokazao je na 
tačku blizu ušća druge u treću rijeku. — Sutra ćemo prijeći 
preko ove rijeke i izbiti na visoravan. Tamo ćemo naći golo brdo. 

— Zaista! — usklikne Atewy. — Ako je tako, onda ćemo 
skoro biti u dolini dijamanata jer je put pred nama čist. 

— Što je rekao šeik? — upita Rhonda. 

Atewy joj protumači i doda: — Bit ćemo jako bogati, aja ću te 
onda kupiti od šeika i odvesti u svoj harem. 

— Tiitko jos? 

— Nitko više. Kupit ću te samo za sebe. 

— Pokajat ćeš se — savjetovala mu je djevojka. 

— Ne razumijem te, djevojko, — reče Atewy. 

— Razumjet ćeš ako me ikad budes kupio. 

Atewy se nacerio. Preveo je šeiku što je ona rekla i obojica su 
se smijali. — Volio bih da imam ovu bjelkinju u svom haremu — 
reče šeik koji nije razumio ni riječi od onog sto je Atewy kazao 
Rhondi. — Kad dovršimo ovaj posao, možda ću ih obje zadržati. 


Bit ću dovoljno bogat pa ih neću morati prodati. Ova će me cura 
zabavljati, ima oštar jezik poput začina u neukusnoj hrani. 

Atewyju to nije bilo naročito drago. Želio je zadržati Rhondu 
za sebe. Odlučio je da će biti njegova bez obzira na šeika. Tog 
časa Atewy je počeo kovati planove zbog kojih bi seiku porastao 
krvni tlak da je za njih znao. 

Beduini su prostrli pokrivače uz vatru za djevojke. Stražar 
koji je čuvao logor stajao je kraj njih da ne bi slučajno pobjegle. 

— Moramo pobjeći ovim ljudima — reče Rhonda ležeći uz 
Naomi ispod pokrivača. — Kad ustanove da dolina dijamanata 
nije tu odmah iza ugla, razbjesnit će se. Te jadne budale zaista 
vjeruju da je mapa originalna i očekuju da će sutra otkriti golo 
vulkansko brdo. Kad ga ne nađu ni sutra, ni za nedjelju, ni za 
dvije nedjelje dana, prodat će nas kao bijelo roblje, a onda će biti 
prekasno da tražimo našu ekipu. 

— Zar bi se usudila sama noću zaći u ovu šumu? — pro- 
šapta Naomi prestravljeno. — Pomisli na lavove! 

— Mislim, ali i na debelog, masnog, crnog sultana. Radije 
ću pokušati sreću s lavom. 

— Sve je to tako grozno. Da bar nisam nikad odlazila iz 
Hollywooda. 

— Znašli, Naomi, čudno je da se žena više boji ljudi nego 
zvijeri. Nije li tu nešto naopako — teško je vjerovati da bi ne- 
kakav bog mogao stvoriti biće nalik sebi a koje je pokvarenije, 
okrutnije i surovije od svega ostalog što je stvorio. To objašnjava 
zašto su stari narodi obožavali zmije, bikove i ptice. Bili su 
pametniji od nas. 

Na kraju logora Atewy je čućao pored Eyada. — Ti bi volio da 
imaš jednu od ovih bijelih žena, Eyad, — šapne Atewy. — Vidio 
sam to u tvojim očima. 

Eyad ga pogleda ispod spuštenih kapaka. — A tko ne bi? Zar 
ja nisam muškarac? 

— Ali, nećeš je dobiti jer šeik hoće obje da zadrži za sebe. 
Nećeš dobiti ni jedne, ukoliko... 

— Ukoliko, što? 


— Ukoliko se šeiku ne dogodi nesreća. Nećeš dobiti ni 
mnogo dijamanata jer šeik traži za sebe četvrtinu plijena. Kad 
ne bi bilo šeika, ostalo bi više za nas dvojicu. 

— Tisi pravi zloduh — uzvikne Eyad. 

— Možda ijesam — prizna Atewy. 

— Što ćeš time dobiti? — upita nakon kratke šutnje Eyad. 

Atewy od olakšanja nečujno uzdahne. Eyad je zagrizao u 


meku. — Isto što i ti, moj dio dijamanata i jednu djevojku. 
»Nesreća se može dogoditi šeiku bas kao i svakom drugom 
čovjeku« — mislio je Eyad umatajući se u svoj pokrivač i 


spremajući se na spavanje. 

Logor je utihnuo. Jedan jedini stražar čučao je kraj vatre i 
napola drijemao. Ostali su spavali. 

Rhonda Terry nije spavala. Ležala je i slušala kako glasovi u 
logoru zamiru, kako dišu pozaspali ljudi, promatrala je stražara 
koji joj je okrenuo leđa. 

— Čuj — šapne Naomi Madison u uho — ne miči se i ne 
pravi buku. Kad ustanem, slijedi me. To je sve što treba da 
radiš. Nastoj biti tiha. 

— Što namjeravaš? — Naomin glas je drhtao. 

— Šutiiradi što sam ti rekla. 

Rhonda Terry je sve isplanirala. U mislima je uvježbala i 
najmanji djelić drame koju je trebalo odigrati. U drami nije bilo 
dijaloga bar se nadala da ih neće biti. Ako ih bude, drama bi 
mogla završiti drukčije nego se nadala. 

Pružila je ruku i dohvatila kladu koja je ležala kraj vatre. 
Polagano, kradomice, poput mačke, izvukla se ispod pokrivača. 
Naomi Madison ju je drhćući slijedila. 

Rhonda ustane i s komadom drveta u ruci prisulja se stra- 
žaru koji nije ništa slutio. Podigla je batinu i zamahnula njome 
iznad glave, a onda... 


duh 


rman i Bill West lutali su kroz sumu, koja kao da nije imala 

kraja. Dan za danom slijedili su jasan trag konjanika, a 
jednog su ga dana izgubili. Ni jedan od njih nije bio iskusan 
tragač. Trag ih dovede do malog potoka i u njemu se izgubio jer 
ga na suprotnoj obali više nije bilo. 

Pretpostavljajući da su beduini morali jahati duž korita 
potoka, uzvodno ili nizvodno prije nego su prešli na drugu 
stranu, njih dvojica su prešli prijeko i pretražili obalu, ali bez 
rezultata. Nisu se dosjetili da su progonjeni izišli na istu stranu 
potoka s koje su ušli, pa ih ovdje nisu ni tražili. Pretpostavili su 
da je onaj koji je ušao u rijeku učinio to da bi prešao na drugu 
stranu. 

Potrošili su mršavu zalihu hrane koju su ponijeli iz logora, a 
u lovu na divljač nisu imali sreće. Ubili su iz pušaka nekoliko 
majmuna i glodavaca da ne bi umrli od gladi, ali budućnost nije 
izgledala ružičasto. Prošlo je već jedanaest dana, a oni nisu 
ništa obavili. 

— Najgore je od svega što smo se izgubili — reće Orman. — 
Otišli smo tako daleko od potoka u kojem se izgubio trag da više 
ne znamo natrag. 

— Ne želim natrag — reće West. — Dok ne nađem Rhondu, 
ne vraćam se u logor. 

— Bojim se da je prekasno da išta učinimo, Bili. 

— Još uvijek možemo ispaliti nekoliko metaka u te ušljive 
otmičare. 


— Volio bih to učiniti, ali treba misliti i na ostatak ekipe. 
Moram ih izvesti iz ove zemlje. Vjerovao sam da ćemo još prvog 
dana dostići šeika i idućeg se dana vratiti u logor. Sve sam 
upropastio. Ona dva sanduka viskija stajat će blizu milijun 
dolara i sam bog zna koliko ljudskih života prije nego bilo tko iz 
ekipe ponovo ugleda Hollywood. Pomisli, Bili — major White, 
Noice, Baine, Obroski i još sedmorica su ubijeni, da i ne 
govorimo o beduinima i Crncima, a djevojke su otete. Ponekad 
mislim da ću poludjeti kad se toga sjetim. 

West je šutio. O tome je mnogo razmišljao, a mislio je i o 
danu kad će u Hollywoodu Orman morati pogledati u oči že- 
nama i djevojkama ovih ljudi. West ga je žalio. 

Kad je Orman ponovo progovorio, činilo se kao da je pročitao 
njegove misli. — Kad to ne bi bilo kukavički, jednostavno bih se 
ubio. To bi bilo mnogo lakše od onog što me kod kuće čeka. 

Razgovarajući nasumce slijedili su tragove divljači. Znali su 
da su beznadno izgubljeni. 

— Ne znam zašto uopće hodamo — reče West. — Ne znamo 
ni kamo idemo. 

— Još manje ćemo znati sjedeći, a ovako ćemo možda na 
nešto naići. 

West se iznenada okrene i pogleda iza sebe. To sam i mislio 
— izusti prigušenim glasom. — Kao da sam nešto čuo. 

Orman je slijedio pogled svog druga. — To je u svakom 
slučaju dovoljan razlog da ne sjedimo i da se ne vraćamo natrag 
— reče. 

— On nas već duže vremena slijedi — primijeti West. — Sad 
se sjećam da sam ga ćuo dok smo još bili daleko odavde. 

— Nadam se da nam neće učiniti ništa nažao. 

— Zašto mislis da nas slijedi? — upita West. 

— Možda se osjeća osamljeno. 

— Ilije gladan. 

— Zaista, izgleda gladan — složi se Orman. 


Ovdje nas lako može uhvatiti. Prolaz je uzak, a šikara na obje 
strane tako gusta da mu teško možemo umaći. Drveće je 
preveliko da se na nj popnemo. 

— Možemo pucati u njega — predloži Orman — ali ne vjeru- 
jem ovim puškama. White je rekao da su prelagane za veliku 
divljač, a ako ga ne ubijemo, to će za jednog od nas značiti kraj. 

— Ja sam slab strijelac — prizna West. — Vjerojatno ga 
neću čak ni pogoditi. 

— Alionnam se još ne približava. Pođimo dalje i vidimo sto 
će se dogoditi. 

Produžiše stazom neprekidno se osvrćući. Otkočili su puške 
i držali ih spremne. Na zavojima za trenutak gubili su iz vida 
nemilosrdnog progonitelja. 

—  Izgledaju nekako drukčije u džungli, zar ne? — primijeti 
West. — Krvoločni i neizbježni — ako shvaćaš što želim reći — 
kao smrt i porezi. 

— Imaš pravo. Ponekad kad sam režirao mislio sam kako 
su krotitelji dosadni ljudi, ali bih sada volio da se Charlie Gay 
pojavi iz ove šikare i kaže: »Slats, lezi!« 

— Nečiniliti se da ovaj momak izgleda slično kao Slats — 
ima isti podmukao izraz. 

Dok su razgovarali staza je izbila na malu čistinu gdje je 
šikara bila niža a drveće rjeđe. Bili su tek malo dalje odmakli 
kad se zvjer koja je slijedila njihov trag pojavila iza posljednjeg 
zavoja i usla u čistinu. 

Zaustavila se na kraju staze mašući repom dok joj je slina 
curila iz golemih čeljusti. Spuštene glave prijeteći ih je pro- 
matrala svojim žutozelenim očima. Onda se zgurila i počela 
puziti prema njima. 

— Treba da pucamo — reče Ormari — napast će nas. 

Režiser je zapucao prvi, ali je njegov metak samo okrznuo 
kožu na glavi lava. West opali i promaši. Riknuvši, mesožder 
nasrne na njih. Prazna čahura se zaglavila u ležištu Westove 
puške. Orman ponovo opali kad je lav bio svega nekoliko koraka 
daleko od njega, a onda se spremio da ga udari kundakom. 


Golema lavlja šapa izbije mu pušku iz ruke i zavitla je u stranu, 
a zatim se i Orman nađe na zemlji. 

West je stajao paraliziran stisćući oružje koje mu više nije 
koristilo. Vidio je kako se lav okrenuo da skoči na Ormana, a 
onda je vidio nešto od čega se zaprepašten skamenio. Neki go- 
tovo gol čovjek skočio je s drveta iznad njih na leđa lava. 


Snažna ruka uhvatila je zvijer za vrat. Nož je bljeskao pri svakom zamahu, a onda se 
zabadao u tijelo lava. West i Orman, kao začarani, promatrali su ovu borbu. 


Snažna ruka uhvatila je zvijer za vrat kad se okrenula da se 
suprotstavi novom napadacću. Noge bronzane boje poput kliješta 
zabadah oštricu u tijelo mesoždera drugi, treći, četvrti put. Lav 
se valjao po tlu nastojeći sa sebe zbaciti čovjeka. Njegova snažna 
rika odzvanjala je po proplanku i potresala zemlju. 

Orman je nepovrijeđen ustao. Kao začarani promatrali su 
ovu primitivnu bitku titana. Urlanje čovjeka miješalo se s rikom 
lava. Osjećali su kako im se koža ježi. 

Čas kasnije lav je skočio visoko u zrak, a kad je pao na 
zemlju nije se više digao. Čovjek koji ga je nadvladao skočio je na 
noge. Jedan je trenutak promatrao lešinu, a onda stao nogom 
na nju i podignuvši lice prema nebu ispustio užasan krik od 
kojeg su tijelima dvojice Amerikanaca prostrujali trnci. 

Dok su posljednji tonovi ovog stravičnog urlika odjekivali 
šumom, stranac je, ne pogledavši dvojicu ljudi koje je spasio, 
skočio na granu obližnjeg drveta i nestao u krošnji. 

Orman se, blijed kao krpa ispod svoje, suncem opaljene 
kože, okrenuo prema Westu. — Jesi li i ti vidio ono što ija, Bili? 
— Upita drhtavim glasom. 

— Ne znam što si ti vidio, ali znam što sam mislio da sam 
vidio — mada to nisam mogao vidjeti. 

— Vjeruješ li u duhove, Bili? 

— Ja... ne znam ... ti valjda ne misliš... 

— Znaš dobro kao i ja da to nije mogao biti on i zato mora 
da je bio njegov duh. 

— Alimine znamo da li je Obroski sigurno mrtav, Tom. 

— Sada znamo. 


luđak 


ad su Stanleya Obroskog oborili na tlo u Rungulinom selu i 

kad se oko njega okupila gomila gorostasnih crnih ratnika, 
bijelac, koji je na sebi imao samo povezana bedra, promatrao je 
ovaj prizor iz krošnje obližnjeg drveta. 

Jak konopac, ispleten od trave koja raste u džungli, vitlao je 
svojim snažnim rukama, a oko usana igrao mu je okrutan 
osmijeh. 

Iznenada konopac poleti dolje, a omča na njegovu donjem 
kraju obavije se oko Rungulina tijela pritisnuvši mu ruke uz 
bokove. Poglavica krikne od iznenađenja i užasa kad je osjetio 
da je vezan. A kad su se oni pokraj njega okrenuli čuvši njegov 
krik, vidjeli su ga kako lebdi u zraku i nestaje u krošnji drveta 
iznad kolibe, kao da ga u vis vuče neka nadnaravna sila. 

Rungula se našao na jednoj debeloj grani, a onda ga zgrabii 
ušutka nečija snažna ruka. Bio je uplašen misleći da mu je 
došao kraj. U selu ispod njega nije se čuo glas. Svi su zaboravili 
čak i na zarobljenika, uzbuđeni i užasnuti zbog misterioznog 
nestanka poglavice. 

Obroski je stajao zapanjeno gledajući oko sebe. Bio je 
okružen ratnicima koji su na nj navaljivali pa nije vidio kakvo se 
to čudo dogodilo s Rungulom. Svi su gledali gore prema drvetu 
koje se uzdizalo iznad poglavičine kolibe. Pitao se što gledaju. 
Nije opažao ništa neobično. Sjećao se samo iznenadnog 
uplašenog Rungulinog krika kad se stegla omća oko njegova 
tijela. 


Rungula je čuo glas koji mu se obratio na njegovu vlastitom 
jeziku. — Pogledaj me — zapovjedio je taj glas. 

Rungula se okrenuo. Svjetlo iz sela probijalo se kroz lišće 1 
nejasno otkrivalo crte lica bijelog čovjeka koji se naginjao nad 


njega. Rungula zine od čuda i ustukne. — Walumbe! — izusti 
užasnuto. 
— Ja nisam bog smrti — odgovori Tarzan. — Nisam Wa- 


lumbe. Ali ja mogu zadati smrt jednako brzo kao i Walumbe jer 
sam moćniji od njega. Ja sam Tarzan-majmun. 

— Što hoćeš? — upita Rungula cvokoćući zubima. — Što 
ćeš uraditi sa mnom? 

— Iskusšao sam te da vidim da li si dobar čovjek i da li su 
tvoji ljudi dobri ljudi. Pretvorio sam se u dva čovjeka i jednog 
sam poslao tamo gdje ga tvoji ratnici mogu uhvatiti. Htio sam 
vidjeti što ćeš učiniti sa strancem koji ti nije napravio ništa na 
žao. Sad znam. Zbog onog što si učinio treba da umreš. Što mi 
na to možeš odgovoriti? 

— Ti si ovdje i tamo dolje — Rungula je pokazao prema 
Obroskom koji je stajao dolje okružen zaprepaštenim ratnicima. 

— Ti zato mora da si zloduh. Što da kažem zloduhu. Mogu 
ti dati hrane, pića i oružja. Mogu ti dati djevojke koje znaju 
kuhati, koje će ti donositi vodu i drva i cio dan raditi u polju — 
djevojke sa širokim bokovima. Dat ću ti sve ove stvari ako me ne 
ubiješ — ako naprosto odeš i ostavis nas na miru. 

— Ne trebaju mi ni tvoja hrana, ni tvoje oružje, ni tvoje 
žene. Tražim samo jedno od tebe, Rungula, kao cijenu za tvoj 
život. 

— Što, gospodaru? 

— Obećaj da nikad više nećeš ratovati protiv bijelih ljudi i 
da ćeš im pomagati kad budu prolazili kroz tvoju zemlju umjesto 
da ih ubijas. 

— Obećajem, gospodaru. 

— Onda sejavi svojim ljudima i reci da otvore vrata ograde 
i puste zarobljenika u sumu. 


Rungula se jakim glasom obrati svojim ljudima, a oni se 
odmaknu od Obroskog i ostave ga samog. Zatim ratnici odu do 
ulaza u selo i širom otvore vrata. 

Obroski je čuo poglavičin glas s vrha drveta i zaprepašteno 
gledao što se događa. Pitao se sto znače ti čudni postupci 
ratnika sumnjajući u podvalu. Zašto bi ga pustili kad su ga 
malo prije pokušavali uhvatiti i zavezati za drvo. Zašto su širom 
otvorili vrata? Čekao je uvjeren da ga žele namamiti na bijeg s 
nekakvom namjerom. 

Uto se s drveta iznad poglavičine kolibe začuje drugi glas koji 
mu se obrati na engleskom. — Iziđi iz sela i pođi u šumu. Oni ti 
sada neće učiniti ništa nažao. Ja ću ti se pridružiti u šumi. 

Obroski se zapanjio, ali ga spokojni glas koji mu se obratio 
na engleskom jeziku ohrabri. Okrene se i pođe niz seosku ulicu 
prema izlaznim vratima. 

Tarzan oslobodi Rungulu, s lakoćom se preko drveta prebaci 
na drugi kraj kolibe i skoči na zemlju. Zaklonjen kolibama brzo 
je došao do suprotnog kraja sela, popeo se na ogradu i skočio na 
drugu stranu. Trenutak kasnije već je bio u šumi i žurio se 
natrag prema mjestu gdje se nalazio Obroski. 

Ovaj nije čuo kad mu se Tarzan približio jer se čovjek-maj- 
mun kretao bešumno. Jedan trenutak bio je sasvim sam, a se- 
kundu kasnije čuo je kako netko sasvim blizu njega govori: — 
Slijedi me! 

Obroski se osvrne oko sebe. U tami šume samo je nejasno 
vidio ljudsku priliku visoku koliko i on. — Tko si ti? — upita je. 

— Ja sam Tarzan-majmun. 

Obroski je zaprepašteno šutio. Bio je čuo o Tarzanu-maj- 
munu, ali je mislio da je to izmišljeno lice iz bajke, fikcija 
afričkog folklora. Pitao se nije li to neko suludo stvorenje koje 
zamišlja da je Tarzan-majmun. Želio je vidjeti lice tog čovjeka i 
po njemu zaključiti ima li posla s razumnim bićem. Pitao se sto 
taj stranac namjerava učiniti s njim. 

Tarzan-majmun žurio je kroz šumu. Okrenuo se i ponovio 
zapovijed: — Slijedi me! 


— Nisam vam još zahvalio što ste me izvukli iz nevolje — 
reče Obroski dok je slijedio stranca. — Da nije vas, sada bih bio 
mrtav. 

Čovjek-majmun je šutio i išao dalje, a Obroski ga je slijedio. 
Šutnja mu je postajala sve mučnija. Činilo mu se da potvrđuje 
njegovu pretpostavku kako ovaj čovjek nije sasvim normalan, 
da nije kao ostali ljudi. Normalan ćovjek koji prvi put sretne 
stranca u tako uzbudljivim okolnostima osjeća potrebu da 
postavlja i da odgovara na bezbrojna pitanja. 

Njegove pretpostavke nisu bile sasvim netačne jer Tarzan 
nije bio kao drugi ljudi. Odgojen među divljim životinjama, u 
sebi je razvio instinkte slične njihovima i imao je svoje vlastite 
pojmove o moralu i naročita pravila vladanja. Za Tarzana je 
postojalo vrijeme šutnje i vrijeme razgovora. Noć u džungli, kad 
divlje zvijeri lutaju okolo, nije vrijeme za brbljanje. Osim toga 
nije mnogo mario za razgovor sa strancima ako im nije 
istovremeno mogao promatrati oči i promjenljivi izraz lica, koji 
su mu često govorili više od riječi. 

Tako su oni šuteći prolazili kroz šumu, a Obroski je u stopu 
slijedio čovjeka-majmuna da ga ne izgubi u tami. Ispred njih 
rikne lav, a Amerikanac se upita neće li njegov drug promijeniti 
pravac kretanja ili potražiti zaklon u drveću. Tarzan ne učini ni 
jedno ni drugo. Nastavio je ići pravcem kojim je krenuo. 

S vremena na vrijeme ispred njih bi se začula rika lava koja 
im se sve više približavala. Obroski, nenaoružan i gotovo gol, 
osjećao se bespomoćan i uznemiren. Još se više uznemirio kad 
se iz grla njegova suputnika izvio sablasan krik, neka mješavina 
lavlje rike i čudovišnog vriska. 

Malo kasnije došli su do šumske čistine na obali rijeke. 
Mjesec je izišao. Njegovo blago svjetlo obasjavalo je krajolik i 
poigravalo na valovima rijeke, a rijetko drveće i grmlje bacalo je 
duboke sjene po travnatom proplanku. 

Ljepota ovog prizora samo je trenutno privukla njegovu 
pažnju, a onda ju je iz njegove svijesti izbrisala golema prilika 
koja se ispred njih pojavila u punom svjetlu afričkog mjeseca. 


Veliki lav stajao je usred čistine i promatrao ih. Obroski je vi- 
dio kako mu crna griva vijori na noćnom vjetru i kako mu žuto 
tijelo svjetluca na mjesečini. Kraj njega je ležala lavica koja je 
ustala i zarežala. 

Stranac se okrenuo prema Obroskom. — Ostani gdje jesi. Ne 
poznajem ovu Sabor. Možda je zla. 

Obroski se sav sretan zaustavio. Bilo mu je lakše kad je 
otkrio da stoji pored drveta. Želio je da ima pušku kako bi 
mogao spasiti život ovog luđaka koji je bezbrižno išao ususret 
svojoj propasti. 

Začuo je glas čovjeka koji se nazivao Tarzan-majmun, ali nije 
razumio ni riječi od onog što je čovjek rekao: — Tarmangani yo. 
Jad-bal-ja tand bundolo. Sabor tand bundolo. 

Luđak je govorio velikom lavu. Obroski se bojao za njega 
gledajući ga kako sve bliže prilazi zvijeri. 

Lavica se podigla i počela puziti naprijed. Bježi Sabor! — 
vikne čovjek. 

Lav se okrene i režeći navali na lavicu, a ona se zgurila i 
pobjegla u stranu. Lav ju je jedan trenutak promatrao i gunđao, 
a onda se okrenuo i pošao u susret čovjeku. Obroski osjeti kako 
mu je srce prestalo kucati. 

Vidio je kako čovjek rukom gladi glavu golemog mesoždera, a 
onda se okrene prema njemu i zovne ga. — Možeš mu sad prići 
da te Jad-bal-ja omiriše i shvati da si mu prijatelj. Poslije toga te 
više neće napadati — ako mu ja to ne zapovjedim. 

Obroski se užasnuo. Htio je pobjeći ili se popeti na drvo kraj 
kojeg je stajao, ili učiniti bilo što samo da ode što dalje od lava i 
lavice. Ipak, još više se bojao ostaviti čovjeka koji mu je iskazao 
prijateljstvo. Ukočćen od straha pođe naprijed na zadovoljstvo 
Tarzana-majmuna koji je povjerovao u njegovu hrabrost. 

Jad-bal-ja je promuklo režao. Tarzan mu je nešto rekao pa je 
prestao. Obroski im pristupi i zaustavi se sasvim blizu lava koji 
je onjušio njegovo tijelo i noge. Obroski je osjećao njegov vrući 
dah na svojoj koži. 


—  Položi mu ruku na glavu — reće Tarzan. — Ne pokazuj da 
se bojis. 

Amerikanac je učinio što su od njega tražili. Onda je Jad- 
bal-ja protrljao svoju glavu o tijelo ovog čovjeka. Tarzan je 
ponovo nešto rekao i lav se okrene, ode k lavici i legne pored nje. 

Tek sada je Obroski prvi put vidio svog neobičnog druga u 
svjetlu punog mjeseca. Viknuo je od zaprepaštenja jer mu se 
učinilo da gleda sebe u ogledalu. 

Tarzan se nasmiješio, a on se rijetko smiješi. — Čudnovato 
zar ne? — rekao je. 

— To je neshvatljivo — reče Obroski. 

— Zato sam te spasio od Bansuta — izgledalo mi je kao da 
hoće mene ubiti. 

— Siguran sam da bi me i inače spasio. 


Čovjek-majmun slegne ramenima. — Zašto? Ja te ne po- 
znajem. 

Tarzan se ispruži na mekoj travi. — Noćas ćemo ovdje 
spavati. 


Obroski baci brz pogled prema lavu i lavici koji su ležali 
nekoliko metara daleko, a Tarzan je proniknuo u njegove misli. 

— Ne brini se zbog njih. Jad-bal-ja će paziti da ti se ništa ne 
dogodi, ali čuvaj se lavice kad njega nema u blizini. On ju je tek 
neki dan pronašao. Nije se još sprijateljila sa mnom i vjerojatno 
to nikad neće učiniti. A sada mi reci što radiš u ovoj zemlji. 

Obroski mu ukratko objasni, a Tarzan ga je slušao dok nije 
dovršio svoju priču, 

— Da sam znao da pripadaš ekipi, vjerojatno bih pustio 
Bansute da te ubiju. 

— Zašto? Što imaš protiv nas? 

— Vidio sam kako vaš vođa bičuje Crnce. 

Obroski je šutio. Shvatio je da je ovaj čovjek koji se nazivao 
Tarzan-majmun veoma neobičan i da on u ovoj divljoj zemlji 
može ekipi učiniti mnogo dobra i mnogo zla. Bilo bi dobro imati 
ga za prijatelja, dok bi njegovo neprijateljstvo, moglo biti fatalno. 


On bi mogao upropastiti sve njihove šanse da snime film, kao 
što bi mogao upropastiti i Ormana. 

Obroski nije volio Ormana. Imao je mnogo razloga da ga ne 
voli. Jedan od njih bila je Naomi Madison. Ali trebalo je misliti i 
na druge stvari, a ne samo na ličnu mržnju. U pitanju je bio 
novac koji je kompanija uložila u ovaj pothvat, karijere njegovih 
kolega, pa čak i sam Orman, jer Orman je bio veliki režiser. 

Sve to objasnio je Tarzanu — sve osim svoje mržnje prema 
Ormanu. — Orman je bio pijan kad je bičevao Crnce, bio je 
iscrpljen groznicom i silno zabrinut. Oni koji su ga dobro 
poznavali rekli su da on nikad prije nije bio takav. 

Tarzan nije odgovorio, a Obroski je šutio. Ležao je i ra- 
zmišljao gledajući u puni mjesec. Mislio je o Naomi i pitao se što 
je on na njoj toliko volio. Bila je sitničava, bezobzirna, ohola, 
pokvarena. Njen karakter se nije mogao uspoređivati s 
karakterom Rhonde Terry, a Rhonda je bila jednako lijepa. 

Na kraju je zaključio da ga je k Madisonovoj privuklo njezino 
ime i slava, jer ona osim lijepog lica i savršenog tijela nije imala 
ništa što bi u čovjeku moglo pobuditi neko plemenitije 
osjećanje. 

Razmišljao je o svojim drugovima iz ekspedicije i pitao se što 
bi oni pomislili da ga vide kako ovdje leži i spava zajedno s 
divljim čovjekom i dva divlja afrička lava. S osmijehom na licu 
zadrijemao je i ubrzo zatim zaspao. Nije vidio kad je lavica ustala 
i krenula preko čistine dok je za njom veličanstveno koračćao 
Jad-bal-ja prateći je u nesmiljeni lov za plijenom. 


strah 


ID: je Rhonda Terry stajala držeći svoje oružje iznad glave 
stražara, ovaj se iznenada okrene i ugleda je. Odmah je 
shvatio u kakvoj se opasnosti nalazi, pokušavajući ustati, ali se 
batina već bila spustila na njegovu glavu. On se bez svijesti 
skotrlja na zemlju ne pustivši ni glasa. 

Djevojka se žurno obazre oko sebe. Logor je spavao, nitko se 
nije micao. Pozove Naomi znakom da je slijedi i brzo pođe do 
mjesta gdje su na zemlji ležale konjske orme. Pružila je Naomi 
sedlo i uzde i uzela druge za sebe. 

Napola vukući, napola noseći svoj teret, djevojke se do- 
šuljaju do zavezanih ponija. Naomi je bila gotovo bespomoćna, i 
Rhonda je morala osedlati i staviti uzde na oba ponija. 
Zahvaljivala je svojoj radoznalosti koja ju je svojevremeno 
potakla da gleda kako to beduini čine. 

Naomi je uzjahala, a Rhonda joj pruži uzde svog ponija. — 
Drži ga — šapne — drži ga čvrsto. 

Zatim žurno priđe ostalim ponijima i odveže ih. Svaki ćas je 
pogledavala prema ljudima koji su spavali. Ako se samo jedan 
od njih probudi, uhvatit će ih. Ali ako joj uspije da provede svoj 
plan, neće ih moći progoniti. Osjećala je da zbog toga vrijedi 
riskirati. 

Naposljetku je i zadnji poni bio odvezan. Neki su se, osjetivši 
da su na slobodi, već pokrenuli. U tome je ležala jedna od 
glavnih opasnosti djevojčina plana, jer bi konji koji se slobodno 
kreću oko logora morali brzo probuditi takve konjanike kakvi su 
bili spavaći. 


Rhonda potrči prema svom poniju i uzjaše ga. — Pokusat 
ćemo ih rastjerati — šapne. — Ako nam to uspije, sigurne smo, 
bar što se tiče beduina. 

Što su tiše mogle, djevojke su jahale na svojim ponijima 
tjerajući ispred sebe raspušteno stado što dalje od logora. 
Rhonda nije mogla vjerovati da ova buka nije probudila spavaće. 

Poniji su bili privezani na sjevernoj strani logora i zato su ih 
djevojke potjerale prema sjeveru. Njihova se ekipa nalazila na 
suprotnoj strani, ali je Rhonda namjeravala zaobići logor kad 
rastjera konje. 

Poniji su se polagano i nevoljko kretali prema crnim sjenama 
šume s onu stranu male čistine na kojoj su se utaborili — 
pedeset, osamdeset, sto metara. Bili su već doprli do samog 
ruba šume kad se iza njih začuje vika. Do njih su doprli ljutiti 
glasovi mnogih ljudi koji su uzbuđeno galamili i psovali na 
nerazumljivom jeziku. 

Bila je svjetla, zvjezdana noć. Rhonda je znala da ih lako 
mogu vidjeti. Okrenula se u svom sedlu i vidjela kako trče 
prema njima. S kaubojskim povikom podbode svog ponija i 
potjera ga prema onima ispred sebe. Uplašeni, poniji su potrčali 
kasom. 

— Viči, Naomi! Moramo ih uplašiti da potrče. 

Madison je vikala što je glasnije mogla, a vriska ljudi koji su 
im se približavali samo je još više uznemirila ponije. Onda jedan 
opali iz svoje muškete, i dok je zrno zujalo iznad njihovih glava 
poniji pojure i zajedno s dvije djevojke nestanu u šumi. 

Poni koji je bio na ćelu nabasao je na stazu niz koju su sada 
jurili u galopu. Svaki korak bio je pun opasnosti. Niska grana ili 
pogrešan korak jednog od ponija značili bi propast, pa ipak nisu 
pomišljale smanjiti brzinu. Osjećale su možda da je sve drugo 
bolje nego da opet padnu u ruke starom šeiku. 

Tek kad su se glasovi ljudi iza njih izgubili u daljini, Rhonda 
pritegne uzde i pojaši korakom. — Uspjelo je — veselo je 
povikala. — Kladim se da stari šeik sad čupa zaliske. Kako se 
osjećaš — umorno? 

Poni, koji je bio na čelu, nabasao je na stazu niz koju su sada jurili u galopu. Niska 
grana ili pogrešan korak ponija značili bi propast, pa ipak Naomi i Rhonda nisu ni 
pomišljale da smanje brzinu. Sve je bilo bolje nego da ih ponovo zarobi šeik. 


Madisonova nije odgovorila, a onda je Rhonda čula kako 
jeca. — Što je? — upita je zabrinuto. — Pozlijedila si se? 

— Ja... tako se bojim. Nikad u životu nisam bila tako 
uplašena. 

— Budi hrabra, Naomi, i mene je strah, ali plakanje, ja- 
dikovanje i škripanje zubima neće nam pomoći. Pobjegle smo 
im, a prije nekoliko sati to je izgledalo nemoguće. Sada se 
trebamo samo vratiti ekipi, a vrlo je vjerojatno da ćemo sresti 
neke od naših momaka koji nas traže. 

— Nikad više neću ni jednog od njih vidjeti. Znam da ću 


umrijeti u ovoj strašnoj zemlji — reče Naomi i opet počne 
histerično jecati. 
Rhorida joj priđe bliže i zagrli je. — Znam da je strašno, 


draga, ali ne smijemo sustati. Izvući ću te odavde i jednog ćemo 
dana ležati u pijesku na plaži u Malibuu i smijati se kad se 
budemo ovoga sjećale. 

Jedno vrijeme su obje šutjele. Poniji su lagano išli kroz 
tamnu šumu. Ispred njih oslobođene životinje slijedile su trag 
koji ljudsko oko nije moglo vidjeti. Povremeno bi se koja od njih 
zaustavila, dahćući i naslućujući nešto što djevojke nisu mogle 
ni čuti ni vidjeti. Onda bi ih Rhonda ponovo potjerala i tako su 
se dugi sati vukli prema novom danu. 

Nakon duge šutnje Naomi prva progovori. — Rhonda, ne 
shvaćam kako možeš biti tako dobra prema meni. Ja sam s 
tobom tako podlo postupala. Kao prljava mala mačka. Tek sad 
to uviđam. Ovi posljednji dani mnogo su za mene značili — 
otvorile su mi se oči. Nemoj govoriti — jednostavno želim da to 
znaš i to je sve. 

— Razumijem — Rhonda će blago — tome je kriv Holly- 
wood. Svi pokušavamo biti nešto što nismo, a većina nas 
uspijeva da bude samo ono što ne bi trebalo biti. 

Staza pred njima se iznenada proširila, i konji se zaustave. 
Rhonda ih pokuša potjerati, ali su oni samo tumarali u krugu i 
nisu htjeli dalje. 


Pitala se sto se to dogodilo i potjeravši svog ponija dospjela 
do rijeke koja im je prepriječila put. To nije bila velika rijeka pa 
Rhonda potjera ponije da je prijeđu, ali se oni nisu dali. 

— Što da radimo? — upita Naomi. 

— Ne možemo ovdje ostati. Moramo dalje još neko vrijeme. 
Ako se vratimo, naletjet ćemo na sšeika. 

— Ali kako da prijeđemo rijeku? 

— Ne znam. Ovdje mora biti neki gaz jer ova staza vodi 
ravno do rijeke. Vidis kako je obala izgažena. Pokušat ću prijeći. 

— Oh, Rhonda, utopit ćemo se! 

— Kažu da je to laka smrt. Dođi!... Potjerala je svog ponija 
niz obalu u vodu. — Ne bismo smjele ostaviti ove ponije ovdje — 
šeik će ih naći i poći za nama. Ali, ne možemo ih natjerati da 
uđu u vodu. 

Njezin je poni ustuknuo kad je trebalo da uđe u vodu, ali 
naposljetku ipak zagazi u rijeku. — Dođi bliže, Naomi. Čini mi se 
da će dva konja zajedno lakše pregaziti rijeku. Ako zagazimo 
duboko, drži glavu svog ponija upravljenu prema drugoj obali. 

Dva ponija su odvažno gazila kroz vodu. Rijeka nije bila ni 
duboka ni brza pa su se ubrzo osjetili sigurni. Na obali koju su 
ostavili ostali su poniji gledali za njima. 

Kad su se približili suprotnoj obali, Rhonda začuje pljuska- 
nje vode iza sebe. Osvrnuvši se vidjela je da ih i ostali poniji 
slijede preko rijeke i nasmijala se. — Sad sam nešto naučila. 
Cijelu smo ih noć tjerale, a da smo ih ostavile na miru, sami bi 
nas slijedili. 

Ubrzo nakon što su prešli preko rijeke svjetlo novog dana 
otkrilo im je visoravan posutu drvećem i žbunjem. Na sjeve- 
rozapadu su se vidjeli obrisi planinskog lanca. Krajolik je bio 
sasvim različit od onog kroz koji su cijelo vrijeme prolazili. 

— Ovoje čaroban kraj ! — usklikne Rhonda. 


— Sve mi izgleda čarobno nakon one šume — odgovori 
Naomi. — Mrzim je. 
Iznenada Rhonda pritegne uzde i zastane. — Vidiš li ti ono 


tamo? 


— Ono brdo? 

— Shvaćaš li da smo upravo izašle iz šume i prešle rijeku i 
da se nalazimo na visoravni, da je ono tamo goli stožasti brijeg 
— vulkanskog porijekla? 

— Zar misliš... ? 

— Mapa! A tamo, prema sjeverozapadu su planine. Ne 
vjerujem da je to samo slučaj. 

Naomi htjede odgovoriti kad se najednom oba njihova ponija 
dršćući zaustave. Raširenih nozdrva i naćulenih ušiju zurili su 
u grmlje S desne strane staze. Obje djevojke gledale su u istom 
smjeru. 

Iznenada jedna je žutosmeđa prilika s jezivom rikom iskočila 
iz grma. Poniji se zaustave. Rhonda je jahala s Naomine desne 
strane i bliže lavu. Poniji se više nisu dali zauzdati. Slobodni 
konji razbježaše se poput uplašenih antilopa. 

Naomi je zaprepašteno zurila u lava. Kretao se nevjero- 
jatnom brzinom. Vidjela je kako skače i zabada svoje pandže u 
sapi Rhondina ponija. Uplašena životinja ritajući se zbacila je 
Rhondu iz sedla, a onda ga je lav odvukao na oči prestravljene 
Madisonove. 

Naomin poni odnio je djevojku daleko od stravičnog prizora. 
Osvrnula se i vidjela kako lav stoji sa šapom na lešini konja. 
Samo pola metra dalje ležalo je nepomično Rhondino tijelo. 

Uplašeni poniji jurili su natrag stazom kojom su došli. 
Naomi nije mogla upravljati prestrašenom životinjom koja ju je 
brzo nosila za ostalim ponijima. Put što su ga prevalili 
posljednjih nekoliko sati prelazili su sada u minutama jer su se 
životinje sada plašile odjeka vlastitih kopita. 

Rijeka koju su se bojali prijeći nije im više bila nikakva 
prepreka. Voda je visoko pljuskala dok su je gazili. 

Uplašena, bespomoćna i jadna djevojka se pripila uz svog 
konja, ali prvi put u životu nije mislila o sebi. Prizor nepokretne 
prilike koja je ostala ležati tik do užasnog mesoždera nije joj 
dopuštao da misli o sebi. Njezin užas, bespomoćnost i jad ovaj 
put su se ticali Rhonde Terry. 


evad 


E) su se otezali dok su Orman i West uzaludno tražili u 
gustoj šumi put koji su izgubili. Prošla su već dva tjedna 
otkako su otisli iz logora u potragu za djevojkama, kad su 
sastali lava i »duh« Obroskoga. 

Taj događaj potpuno ih je obeshrabrio. Obojica su bili 
iscrpljeni od nestašice hrane, živci su im popustili od brige nad 
sudbinom Naomi i Rhonde i zbog svega što su pretrpjeli. 

Stajali su jedno vrijeme kraj lešine lava gledajući i oslu- 
škujući neće li se prikaza ponovo pojaviti. 

— Ne misliš li — reče West — da smo možda toliko izmučeni 
glađu i brigom da smo samo uobrazili da vidimo... ono što smo 
mislili da smo vidjeli. 

Orman pokaže na mrtvog lava. — Ovo ovdje očito ne 
uobražavamo. Zar smo obojica u istom trenutku imali isto 
priviđenje? Ne! Vidjeli smo ono što smo vidjeli. Ne vjerujem u 
duhove — ili nisam prije vjerovao — ali ako to nije bio Obro- 
skijev duh, onda je bio Obroski, a ti znaš da se Obroski nikad ne 
bi usudio napasti lava. 

West je zamišljeno trljao bradu. — Postoji i drugačije 
objašnjenje. Obroski je bio najveća kukavica na svijetu. Možda 
je pobjegao Bansutima i izgubio se u džungli. Ako se to zaista 
dogodilo, Obroski, koji se boji i svoje vlastite sjene, lako je 
mogao poludjeti od straha. Možda je sad luđak, a za manijake 
kažu da su deset puta jači od normalnih ljudi. 

— Ne vjerujem da su manijaci jači od drugih — reče Orman. 
— To je popularna teorija, a popularne su teorije često pogrešne. 


Ali je poznato da luđak čini stvari koje normalan čovjek ne bi 
učinio. Možda imaš pravo možda je Obroski poludio. Samo 
luđak može skočiti na lava, a Obroski sigurno ne bi meni spasio 
život da je pri pameti — on nema razloga da me baš naročito 
voli. 

— Što bilo da bilo, učinio nam je višestruku uslugu — 
ostavio nam je nesto za jelo... West pokaže prema lavljoj lešini. 

— Nadam se da nećemo pokvariti želuce — reče Orman. — 
Izgleda da je šugav. 

— Mačje meso mi ne ide previše u tek — prizna West — ali 
ovog časa pojeo bih i psa — ljubimca. 

Kad su se najeli i odrezali nekoliko komada mesa da ih 
ponesu sa sobom, ustanu i ponovo krenu u svoju, naizgled, 
uzaludnu potragu. Hrana im je dala novu snagu, ali nije po- 
pravila raspoloženje, i oni su se s mukom vukli kroz šumu 
potišteni kao i prije. 

Predveče, West koji je išao naprijed iznenada se zaustavi, 
vrati se nekoliko koraka i upozori Ormana da ne pravi buku. 
Ovaj se uporno približi Westu koji mu pokaže dugačku priliku 
šćućurenu kraj male vatre na obali potoka. 

— To je jedan od šeikovih ljudi — reče West. 

— To je Eyad. Je li još netko s njim? 

— Nije. Što radi on ovdje sam? 

— Vidjet ćemo. Spremi se da pucaš ako bilo što pokuša ili 
ako se još koji beduin odnekud pojavi. 

Orman pođe prema usamljenoj prilici spreman da puca, a 
West ga je u stopu slijedio. Prešli su jedva nekoliko metara kad 
Eyad podigne glavu i otkrije ih. Zgrabivši svoju pušku skoči, ali 
ga je Orman već imao na nišanu. 

— Baci tu pušku — zapovjedi režiser. 

Eyad nije razumio engleski, ali je po odlučnom tonu 
Amerikančeva glasa pogodio značenje riječi i spustio kundak 
puške na zemlju. 

Orman i West mu priđu. — Gdje je šeik? — upita Orman. — 
Gdje su gospođica Madison i gospođica Terry? 


Eyad je prepoznao imena i upitnu intonaciju. Pokazujući 
prema sjeveru počne nešto brbljati na svom jeziku. Ni Orman ni 
West nisu shvaćali što im govori, ali su vidjeli da je veoma 
uzbuđen. Omršavio je, odjeća mu je u krpama, a lice ii tijelo puni 
rana. Bilo je očito da je Eyad u međuvremenu svašta proživio. 

Vidjevši da ga Amerikanci ne razumiju, Eyad pribjegne 
pantomimi iako je nastavio brbljati na svom jeziku. 

— Razumijesš li ti što nam on pokušava reći, Tom — upita 
West. 

— Pokupio sam nekoliko riječi od Atewyja, ali ne mnogo. 
Izgleda da im se nešto strašno dogodilo — ova je ptičica na smrt 
uplašena. Razumio sam kad je rekao šeik i djevojke. Govori o 
šeiku, o ostalim beduinima i o djevojkama. Jednu je djevojku 
usmrtila neka životinja — prema tome kako je rikao i urlao dok 
mi je to objašnjavao, pretpostavljam da je to bio lav. Ostalima se 
dogodila neka druga nesreća i čini mi se strašna. 

West je problijedio. — Zna li koja je djevojka ubijena? 

— Ne mogu ustanoviti koja — možda su obadvije mrtve. 

— To moramo saznati. Moramo ih naći. Može li reći gdje im 
se to dogodilo? 

— Prisilit ću ga da nas onamo odvede — odgovori Orman. — 
Nema mnogo smisla da idemo večeras — prekasno je. Krenut 
ćemo ujutro. 

Načinili su neki jadni logor i ispekli nekoliko komada lavljeg 
mesa. Eyad je požudno jeo. Legli su pokušavajući zaspati, ali 
san im nije sve do kasno u noć dolazio na oči. 

Južno od njih, nekoliko kilometara daleko, Stanley Obroski 
čučao je na drvetu tresući se od hladnoće i straha. Ispod njega 
lav i lavica žderali su lešinu životinje koju su ulovili. Hijene su 
neprijatno zavijale u velikom krugu obilazeći oko njih. Obroski 
spazi jednu od njih kako se ohrabrena glađu prišuljala da se 
dočepa zalogaja plijena. Veliki lav okrenuvši glavu opazio je 
lopova i nasrnuo na nj divlje režeći. Hijena uzmakne, ali nije bila 
dovoljno brza. Snažna pandža odbaci je krvavu i mrtvu prema 


njezinom čoporu. Obroski protrne i još se jače pripije uz drvo. 
Pun mjesec obasjavao je ovaj divljački prizor. 

Malo kasnije ljudska prilika se nečujno pojavila na čistini. 
Lav pogleda čovjeka i zareži, a on mu odgovori istim takvim 
režanjem. U tom času hijena nasrne na čovjeka, a Obroski se 
skameni od užasa. Što će biti s njim ako ovaj čovjek pogine? 
Bojao ga se, doduše, ali manje od ostalih strašnih stanovnika 
džungle. 

Vidio je kako je čovjek odskočio ustranu, a onda se iznenada 
bacio na zvijer i sčepao je za kožu na šiji, tresnuo njome o 
zemlju, a onda je zavitlao i bacio na strvinu koju su dva lava 
žderala. Lavica razjapi svoje čeljusti i pregrize životinji vrat, a 
onda je odbaci. Ostale su hijene jezivo zavijale. 

Tarzan se ogleda oko sebe. — Obroski! — vikne. 

— Ovdje sam — odgovori Amerikanac s drveta. 

Tarzan se u jednom zamahu popne na drvo. — Vidio sam 
dvojicu tvojih ljudi danas — Ormana i Westa. 

— Gdje su? Što su ti rekli? 

— Nisam s njima razgovarao. Nalaze se nekoliko kilometara 
sjeverno od nas. Mislim da su se izgubili. 

— Tko je bio s njima, 

— Bili su sami. Tražio sam njihovu ekipu, ali je nisam 
našao. Još sjevernije vidio sam jednog beduina iz ekipe. Bio je 
izgubljen i iscrpljen od gladi. 

— Ekipa se vjerojatno i raspršila — rekao je Obroski. — Što 
se moglo dogoditi? Što se dogodilo s djevojkama? 

— Sutra ćemo potražiti Ormana — reće Tarzan. — Možda 
će ti on moći odgovoriti na ova pitanja. 


sama 


honda Terry ležala je nekoliko časaka na mjestu gdje ju je 

zbacio uplašeni konj. Lav je prednjom šapom stajao na 
plijenu sto ga je ubio i bijesno režao za životinjom koja je u pu- 
nom trku nosila Naomi Madison u šumu. 

Prvo što je Rhonda Terry ugledala kad se osvijestila i otvorila 
oči bio je lav, leđima okrenut prema njoj, i odmah se sjetila 
svega što se dogodilo. Pokušala je ugledati Naomi, ne mičćući 
glavu, jer nije htjela privući pažnju zvijeri. Ali Madisonovoj nije 
bilo ni traga. 

Lav je njuškao po svome plijenu, a zatim se ogledao. Oči mu 
se zaustave na djevojci i duboko režanje zagrmi u njegovu grlu. 
Rhonda se sledi od straha. Željela je zatvoriti oči, da zbriše iz 
svijesti opasnu njušku koja reži, ali se bojala da čak i taj 
neznatni pokret ne izazove napad zvijeri. Sjetila se da je čula ako 
zvijeri smatraju čovjeka mrtvim, da ga neće napasti. Plašila se 
da to možda nije tačno u odnosu na mesoždere. 

Bila je toliko uplašena da je samo najvećim naporom 
savladala želju da skoči na noge i bježi, iako je znala da bi je 
takav postupak stajao glave. Velika mačka mogla ju je preteći 
jednim jedinim skokom. 

Lav se polako okrenuo i približio se, dok mu je duboko 
režanje neprestano odzvanjalo grlom. Počeo, ju je njuškati. 
Osjetila je njegov vrući dah na licu i od mirisa joj pozli. 

Činilo se da je zvijer neodlučna i nemirna. Najednom je lav 
primakao njušku njenom licu i bijesno zarežao, dok su mu oči 
sijevnule u neposrednoj blizini. Mislila je da je to kraj. Zvijer je 


digla šapu i dohvatila joj rame. Okrenuo ju je licem prema 
zemlji. Čula je kako njuška i reži nad njom. Djevojci se vrijeme 
dok je on stajao nad njom učinilo kao vječnost. Tada najednom 
osjeti da je otišao. 

Nakon jednog časa u kojem joj se zamaglilo, te je gotovo pala 
u nesvijest, okom koje nije bilo zastrto ugledala je lava. Vratio se 
strvini konja i na čas je zastao, a zatim je zahvatio strvinu i 
odvukao je u žbunje odakle je bio krenuo u napad. 

Djevojka se divila silnoj snazi te zvijeri koja je strvinu vukla 
bez ikakvog napora i nestala u gustisu. Pitala se je li cudom 
spasena, ili će se lav kada sakrije strvinu konja, vratiti. 

Podigla je malo glavu i pogledala unaokolo. Na udaljenosti od 
šest metara raslo je malo drvo. Ležala je između tog drveta i 
gustiša u kojem je režao lav. 

Počela se oprezno povlačiti prema stablu neprestano mo- 
treći gustiš. Centimetar po centimetar prevalila je taj razmak. 
Metar, dva, dva i pol! Pogledala je natrag i opazila glavu i prednje 
šape lava kako se pojavljuje iz žbunja. 

Nije više bilo mjesta oklijevaju. Skočivši na noge, potrči 
punom snagom prema stablu. Iza sebe čula je bijesnu riku lava 
koji je napadao. 

Skočila je na jednu od niskih grana i počela se penjati. Strah 
joj je dao snagu i spretnost koja je znatno premašila njene 
normalne mogućnosti. Dok se grozničavo penjala od grane na 
granu, osjetila je kako se drvo potreslo od udarca lavljeg tijela, 
koje udari u stablo, a isturene kandže velike šape tek što joj 
nisu dohvatile nogu. 

Rhonda Terry nije se prestala penjati dok nije stigla do tačke 
od koje se dalje nije usuđivala. Uhvativši se za već tanko stablo, 
pogledala je dolje. 

Lav je stajao i gledao u nju. Nekoliko minuta obilazio je oko 
stabla, a zatim se bijesno zarežavši veličanstveno vratio u 
gustis. 

Tek se tada djevojka usudila spustiti na deblju i sigurniju 
granu. Tu je sjedila i dugo drhtala pokušavajući se smiriti. 

Rhonda je ležala nekoliko časaka na mjestu kamo ju je zbacio uplašeni konj, a lav je 
njuškao po svom plijenu, onda se okrenuo. Oči mu se zaustave na djevojci i duboko 
režanje odjekne prostorom. 


Izbjegla je lavu, bar privremeno. Ali što joj donosi budu- 
ćnost? Sama, nenaoružana, izgubljena u divljini. Na kako tan- 
koj niti je visila i najmanja mrvica njene nade u spas. 

Pitala se što se dogodilo s Naomi. Gotovo je željela da nikad 
nisu ni pokušale bježati. Ako su ih Tom Orman, Bill West i ostali 


tražili, bilo je izgleda da ih nađu da su ostale šeikove zaroblje- 
nice, ali ovako: tko ih je mogao pronaći. 

Sa svog stabla mogla je osmatrati okolinu na sve strane. 
Drvećem obrasla ravnica pružala se prema sjeverozapadu sve 
do planinskog lanca. Blizu, u sjeveroistočnom pravcu, dizao se 
vulkanski brežuljak u obliku stošca, sto ga je pokazivala Naomi 
kad ih je napao lav. 

Sva ta obilježja zemljišta, koja su se tako tačno poklapala s 
opisom zemljopisne karte, potakla su radoznalost i natjerala je 
da razmislja i sniva o dolini dijamanata. Najednom se sjetila 
nečega sto joj je Atewy rekao — da su slapovi na podnožju 
vjerojatno Omwamwi slapovi, prema kojima je pošla ekipa. 

Ako je to bila istina, bilo je više izgleda da se sastane s eki- 
pom ukoliko krene prema slapovima i tamo je dočeka, nego da 
se vrati u šumu gdje bi se zacijelo izgubila. 

Bilo joj je smiješno što odjednom vjeruje u lažnu zemljopisnu 
kartu, ali joj je položaj bio takav da se hvatala svake slamke. 

Izgledalo je da bregovi nisu tako daleko, ali ona je znala da 
udaljenost može biti veoma varljiva. Mislila je da do njih može 
stići u toku jednog dana, i vjerovala je da može izdržati bez 
hrane i vode sve dok ne stigne do rijeke. 

Sad je svaki tren bio dragocjen, ali nije mogla krenuti sve 
dok je lav ležao u obližnjem gustišu. Čula ga je kako reži dok je 
žderao strvinu konja. 

Prošao je jedan sat, a tada je ugledala lava koji se pojavio iz 
svog skrovišta. Nije ni pogledao prema njoj, već je krenuo prema 
rijeci što su je ona i Naomi presle prije nekoliko sati. 

Djevojka je promatrala zvijer sve dok ova nije nestala u 
žbunju što je raslo na obali rijeke. Tada se spustila sa stabla i 
krenula prema brdima. 

Bilo je još rano, a teren nije bio odviše težak, te se Rhonda 
osjećala razmjerno svježom i snažnom usprkos noćnom jahanju 
i užasu nekoliko posljednjih sati. 

Ravnica je bila obrasla drvećem, pa je djevojka koračćala tako 
da je bila u blizini nekog stabla, što je zahtijevalo da povremeno 


skreće s pravca i tako je produljivala put. Ali nakon iskustva s 
lavom nije se usudila udaljiti od stabala. 

Često se obazirala, da je lav ne bi iznenadio. Sati su prolazili, 
a sunce je sjalo sve jače i jače. Rhonda je počela trpjeti glad i 
žeđ. Korak joj je postajao nesiguran. Činilo joj se da su joj noge 
otežane olovom. Sve češće i češće zastajala je u hladu kakve 
krošnje da se odmori. Bregovi su bili — bar se tako činilo — 
jednako udaljeni kao i ranije. Počele su je salijetati sumnje. 

Travom ispred nje preletjela je sjena. Pogledala je gore. 
Lešinar je kružio. Zgrozila se. — Pitam se — rekla je glasno — 
nada li se on samo, ili možda već zna? 

Ali uporno je nastavljala put. Odlučila je da ne odustane sve 
dok se ne sruši od iznemoglosti. Pitala se koliko će jos izdržati. 

Primicala se velikoj sivoj pećini što je ležala nasred puta, ali 
pećina je ustala i krenula, te ona otkri da je to nosorog. Zvijer je 
nekoliko časaka suludo trčala naokolo, njuške podignute visoko 
u zrak, a zatim je napala. Rhonda se uspela na stablo, a velika 
zvijer protutnjala je poput poludjele parne lokomotive. 

Kad je nosorog odjurio visoko uzdignuta, smiješna, mala 
repa, djevojka se nasmiješila. Opazila je da je zaboravila na 
iscrpljenost pod dojmom nove opasnosti, kao što bogalji u 
krevetima zaborave na svoje nedostatke kad gori kuća. 

Ova posljednja pustolovina obnovila je nadu da će ipak stići 
do rijeke, i ona krene s više pouzdanja. Ali vrući i prašni sati što 
su se izmjenjivali jedan za drugim, i žeđ sto ju je spopala 
pojačanom žestinom, pokolebali su je ponovo i pojačali umor 
koji joj se uvlačio, kako se činilo, u kosti. 

Dugo je koračala udolinom beskrajne ravnice, pa joj je 
horizont bio ograničen uzvisinama. Dan se primicao kraju. 
Njena izdužena sjena padala je već daleko iza nje. Nisko sunce 
bockalo joj je oči kosim zracima. 

Poželjela je da sjedne i da se odmori, ali se bojala da nikad 
više neće ustati. No više od svega željela je vidjeti što leži iza 
naredne uzvisine. Uvijek nova uzvisina privlači putnika, iako ga 
iskustvo uči da ne smije očekivati ništa drugo već samo novu 
uzvisinu. 


Uspon je bio strmiji nego što je očekivala i bila joj je potrebna 
sva snaga i hrabrost da stigne do vrha, kako je pretpostavljala, 
isušenog korita rijeke ili, možda, nekakve poprečne doline. Ali 
pogled sto se pred njom pružio nagradio ju je za izvanredni 
napor. 

Ispod nje nazirao se rub šume kojom je protjecala široka 
rijeka, a s desne strane brdo kao da se veoma približilo. 

Zaboravivši na zvijer ili divljake, koji bi mogli tu vrebati, 
djevojka izmučena žeđom potrčala je prema zamamnoj rijeci. 
Kad se približila obali, ugledala je tuce velikih gromada koje su 
plutale po površini. Podigla se velika glava široko razjapljena 
ždrijela, koje je otkrivalo golemu supljinu, ali Rhonda nije 
zastala. Potrčala je prema rijeci i bacila se licem u vodu te je 
pila, dok su vodeni konji hrkanjem i gunđanjem izražavali 
negodovanje. 

Te noći spavala je na drvetu drijemajući, spremna na sve i 
budeći se od svakog iznenadnog šuma džungle. Iz ravnice do- 
pirala je rika lavova koji su hvatali plijen. Ispod nje izašlo je iz 
vode veliko krdo vodenih konja i počelo se hraniti na obali, dok 
je njihovo frktanje i mumljanje odagnalo svaku pomisao na san. 
U daljini čula je zavijanje šakala i tužne krikove hijena, a bilo je 
i drugih neobičnih i strašnih zvukova koje nije mogla odgone- 
tati. Noć nije bila ugodna. 

Jutro ju je zateklo umornu od nespavanja, napora i gladi 
Znala je da mora nabaviti hrane, ali nije znala kako. Mislila je da 
je možda ekipa već stigla do slapova i odlučila je da pođe uz 
rijeku nadajući se da će zateći svoje zemljake kod slapova. Mala 
nada, u čije je ostvarenje slabo vjerovala. 

Otkrila je dobru stazu što ju je divljač prokrčila, a vodila je 
usporedo s rijekom. Dok je tako posrtala, dopirala joj je do 
svijesti stalna mukla tutnjava u daljini. Postajala je sve glasnija 
što je više napredovala, i ona je znala da se približuje slapovima. 

Oko podne stigla je do njih. Bio je to veličanstven prizor što 
ga njena umorna čula nisu mogla uočiti. Velika rijeka prelijevala 
se preko ruba divovske klisure. Velo vode i pjene ispunilo je kla- 
nac na dnu slapova, a zaglušna tutnjava vode nadaleko se ćula. 


Veličanstvenost i samoća ovog prizora polako su je se počeli 
doimati. Osjećala se kao osamljenik, jedini stanovnik zemlje, 
koji gleda prizor vječnosti koji još niko i nikada nije ugledao. 

Ali nije bila sama. Visoko gore, s ruba klanca, na uskoj 
povlaci, promatralo ju je dlakavo biće kroz mrke obrve. Kim- 
nulo je drugom, isto takvom biću, i pokazalo mu je. 

Neko su vrijeme oba promatrala djevojku. Zatim su se počeli 
spuštati niz obronak. Poput muha lijepili su se za vlažnu 
pećinu, a kad je strmina prestala, prebacili su se na niska 
stabla koja su rasla na kamenitom obronku klanca. 

Dva golema bića spuštala su se sve niže, dlakavi, snažni i 
opasni. Brzo su se spuštali pazeći da ih djevojka ne otkrije. 

Golemi slapovi, tutnjava i zapjenjena rijeka zbunili su 
Rhondu Terry i učinili je bespomoćnom. Nije bilo ni traga 
njenim zemljacima, a sve da su se i bili ulogorili na drugoj obali 
mogli su isto tako biti i na drugom svijetu. Zapreka što se 
ispriječila činila joj se nepremostivom. 

Osjetila se veoma sitna, sama i umorna. S uzdahom sjela je 
na zaobljenu stijenu i naslonila se na drugu što je iza nje stršila. 
Činilo se da ju je napustila preostala snaga. Zatvorila je oči i 
dvije krupne suze skotrljale su se niz obraze. Možda je 
zadrijemala. Iznenadio ju je glas koji je nešto govorio blizu nje. U 
prvi je čas pomislila da sanja pa nije otvorila oči. 

— Sama je — rekao je glas. — Odvest ćemo je bogu, to će 
mu biti drago. 

Kao da je to bilo izgovoreno engleski, ili je u najmanju ruku 
bio engleski akcenat. Ali glas je bio grub, dubok i grlen. 

Neobične riječi uvjerile su je da ne sanja. Otvorila je. oči 1 
ustuknula kriknuvši prigušeno od straha. U blizini, kraj nje, 
stajala su dva gorile, ili ih je ona barem takvim smatrala, sve 
dok jedan nije otvorio usta i progovorio. 

— Dođi snama. — Mi ćemo te odvesti našem bogu... Zatim 
je pružio snažnu dlakavu ruku i uhvatio je. 


kralj gorila 


honda Terry borila se da se otme velikoj zvijeri što ju je 
držala, ali je bila bespomoćna. Stvor ju je lako podigao i 
stavio pod mišku. 

— Budi mirna — rekao je on — inače ću ti zavrnuti šijom. 

— Radije nemoj — opomenuo ga je njegov drug. — Bog će se 
ljutiti ako mu je ne doneseš živu i netaknutu. Dugo je čekao 
takvu ženku. 

— Što će mu ona? On je već tako star da jedva žvače svoju 
hranu. 

— Možda će je dati Henriku Osmom. 

— Taj već ima sedam žena. Mislim da ću je sakriti i sačuvati 
za sebe. 

— Odvest ćeš je našem bogu — rekao je drugi. — Ako ti 
nećeš, ja ću. 

— To ćemo vidjeti — viknu stvorenje koje je držalo djevojku. 
Bacio ju je na zemlju i režeći krenuo prema svom drugu. Kad su 
se oni dohvatili iskešenih zubi, Rhonda skoči na noge i pokuša 
pobjeći. 

Sve je to izgledalo kao nakazna i groteskna mora, ali je sve 
bilo tako stvarno da nije mogla znati sanja li, ili ne. 

Kad je skočila na noge, prestali su se svađati i poćeli je 
goniti. Lako su je stigli, i ona je opet bila zarobljena. 

— Vidis što će se dogoditi — reće zvijer koja ju je htjela 
odvesti bogu — ako budemo gubili vrijeme svađajući se. Neću 
dopustiti da bude tvoja, osim ako ti je bog bude dao. 


Drugi je gunđao i opet uzeo djevojku pod mišku. — U redu — 
rekao je on — ali Henrik Osmi neće je dobiti. Dosta mi je tog 
momka. Misli da je veći od boga. 

Majmunskom spretnošću obojica su se uspinjali visokim 
stablima i vrletnim liticama kojima su bili sišli, dok je Rhonda 
Terry pred vrtoglavim visinama od straha zatvorila oči i poku- 
šala se uvjeriti da sanja. 

Ali stvarnost je bila previše očita. Čak je ni sva besmislenost 
položaja nije mogla uvjeriti u protivno. Znala je da ne sanja i da 
je zaista u vlasti dvaju velikih gorila koji govore engleski 
izrazitim otočkim akcentom. Bilo je neshvatljivo, ali je znala da 
je istina. 

Kakvoj su je sudbini nosili u susret? Iz razgovora mogla je 
naslutiti što je čeka. Ali tko je bio Henrik Osmi i tko je bio bog? 

Zvijeri su je nosile uzbrdo uspinjući se sve više, dok nisu 
stigli na vrh. Ispod njenih nogu — prema jugu — rijeka se rušila 
preko ruba stvarajući Omwamwi slapove. Prema sjeveru 
pružala se dolina omeđena planinama; možda dolina dijama- 
nata. 

Iznenađenje, koje je dosizalo gotovo do odvratnosti, što ga je 
osjetila kad je čula kako obje zvijeri govore ljudskim jezikom, 
čudno je se dojmilo. Iako je razumjela da govore engleski, nije se 
sjetila da može s njima razgovarati. Ova pustolovina se činila 
tako nevjerojatnom da je možda sumnjala i u vlastita čula. 

Prvi šok bio je ublažen jer je vrh dostignut bez nezgoda. Sad 
je imala vremena da jedan tren mirno razmišlja i u tom, času joj 
je sinulo da može razgovarati s onima koji su je uhvatili. 

— Tko ste vi? — Upitala je. — Zašto ste me zarobili? 

Obojica se iznenada okrenu prema njoj. Činilo joj se da 
njihova lica izražavaju iznenađenje. 

— Ona govori engleski! — viknu jedan. 

— Naravno da govorim engleski. Ali recite mi što hoćete od 
mene? Nemate prava da me vodite sa sobom. Nisam vam ništa 
učinila. Čekala sam samo na svoje zemljake. Pustite me da 
idem. 


— To će se svidjeti bogu — reče jedan. — Uvijek je govorio: 
»Kad bi se samo mogao domoći engleske žene, mogao bih učiniti 
mnogo za našu rasu«. 

— Što je to što vi zovete bogom? — pitala je ona. 

— To nije stvar, već čovjek — odgovori joj onaj koji ju je 
nosio uz klanac. — On je vrlo star. Najstarije biće na svijetu i 
najmudrije. On nasje stvorio. Ali jednog dana će umrijeti, a tada 
mi nećemo imati boga. 

— Henrik Osmi bi htio biti bog — reče drugi. 

— Neće dok je Wolsey živ — Wolsey bi bio mnogo bolji bog 
od njega. 

— Henrik Osmi će se pobrinuti da on ne živi. 

Rhonda Terry zatvorila je oči i uštinula se. Mora biti san. 
Henrik Osmi! Thomas Wolsey! Kako su nakazno zvučala ta 
poznata imena ljudi iz šesnaestog stoljeća u ustima ovih 
dlakavih gorila. 

Obje zvijeri nisu zastale na vrhu klanca, već su smjesta 
započele silaziti u dolinu. Nijedan, pa čak ni onaj kojiju je nosio 
uz strmi klanac nije pokazivao nikakve znake umora, čak nije ni 
ubrzano disao. 

Djevojka je sada koračala, iako ju je jedna od zvijeri držala za 
ruku i grubo vukla naprijed, čim bi zastala. 

— Ne mogu tako brzo hodati — rekla je ona napokon. — Već 
dugo nisam jela i slaba sam. 

Stvorenje ju je bez riječi uzelo pod mišku i nastavilo put u 
dolinu. Njen je položaj bio težak, bila je slaba i uplašena. 
Nekoliko je puta izgubila svijest. 

Nije znala kako je dugo trajalo to putovanje. Kad je bila pri 
svijesti, duh joj je bio zaokupljen uzaludnim razmišljanjem o 
sudbini koja je čeka. Pokusšala je sebi predočiti boga tih divljih 
stvorenja. Kakvo je sažaljenje i kakvu je samilost mogla 
očekivati od takvog bića, ukoliko je taj bog zaista i postojao i 
izvan njihove mašte. 


Nakon vremena koje se činilo vrlo dugo, djevojka je začula 
glasove u daljini koji su postajali sve snažniji što su se više 
približavali. I malo poslije je onaj kojiju je nosio postavi na noge. 

Kad se ogledala, opazila je da stoji na podnožju pećine ispred 
grada koji je bio podignut dijelom na podnožju, a dijelom 
uklesan u samoj pećini. 

Prilaz gradu bio je omeđen velikim poljima bambusa, celera, 
voća i bobica u kojima su mnoge gorile radile nespretnim, 
rukom izrađenim alatom. 

Kad su ugledali zarobljenicu, ti su radnici napustili polja i 
sakupili se postavljajući bezbrojna pitanja i razgledavajući 
djevojku, ali su je njeni čuvari brzo odvukli prema gradu. 

I tu su bili okruženi radoznalom svjetinom. Ali nigdje 
zarobljenica nije naišla na nasilje. 

Dio grada koji je bio sagrađen na ravnici, uz podnožje kli- 
sure, sastojao se od okruglih bambusovih koliba sa stožastim 
krovovima, i četvrtastim građevinama sazdanih od suncem 
pržene opeke i drugog kamenja. 

U blizni podnožja pećine uzdizala se trokutna zgrada s 
tornjevima i bedemima, koja je nekako podsjećala na građevine 
srednjovjekovne Engleske. A dalje na pećini, na širokom 
zaravanku, stajala je još jedna veća građevina slična izgleda. 

Rhondini otmičari odveli su je ravno do prve zgrade, pred 
čijim vratima su čučala dva golema gorile naoružani nezgrap- 
nim oružjem nalik bojnim sjekirama. Tu su stali dok su oba 
gorile ispitali Rhondu i njene otmičare. 

Uvijek ponovo djevojka se pokušavala uvjeriti da sanja. Sve 
njezino iskustvo i sakupljeno znanje govorilo je protiv 
nevjerojatnih doživljaja u ovih posljednjih nekoliko sati. Nije 
moglo biti takvih stvari, kao što su gorile koje govore engleski, 
obrađuju polja i žive u dvorcima od kamena. A ipak su joj sve te 
nemogućnosti bile pred očima, kao stvaran dokaz postojanja. 
Slušala je kao u snu dok su njeni vodiči tražili da budu pušteni, 
kako bi zarobljenicu mogli odvesti kralju. Čula je kako stražar 
oklijeva, rekavši da kralja ne može smetati jer je zabavljen 
poslovima svoga savjeta. 


Alakovi vodiči vukli su zarobljenu Rhondu prema zgradi a pred vratima koje su čučala 
dva golema gorile, naoružani oružjem nalik bojnim sjekirama. Tu su se zaustavili dok su 
oba gorile ispitali Rhondu i njene vodiče ... 


— Tada ćemo je odvesti bogu — zaprijeti jedan od njenih 
otmičara — a kad kralj sazna što si učinio, radit ćes na polju, 
umjesto da sjediš ovdje u hladu. 

Napokon su dozvali mladog gorilu i poslali ga u dvorac s 
izvještajem. Vratio se s viješću da kralj želi da mu smjesta 
dovedu zarobljenicu. 

Rhondu su odveli u veliku sobu... Pod je bio pokriven suhom 
travom. Na povišenju, na jednom kraju dvorane, golemi gorila 
koračao je gore-dolje, dok je pola tuceta gorila ćučalo na tlu u 
podnožju prijestolja. Svi golemi i dlakavi. U toj sobi nije bilo ni 
stolaca, ni stolova, a ni klupa. Iz sredine povišanja dizalo se golo 
deblo s granama bez lisća. 

Kad su djevojku doveli u sobu, gorila na povišenju prekinuo 
je svoje nemirno koračanje i poče je promatrati. — Gdje si je 
našao Buckingham? — upita on. 

— Nedaleko slapova, gospodaru — odgovorila je zvijer koja 
ju je uhvatila. 

— Što je tamo radila? 

— Rekla je da traži svoje prijatelje s kojima se trebala 
sastati kod slapova. 

— Rekla je? Hoćeš reći da ona govori engleski? — upita 
kralj. 

— Da, ja govorim engleski — rekla je Rhonda — I ako ne 
sanjam, vi ste kralj, zahtijevam da me pošaljete natrag do sla- 
pova, tako da se mogu sastati sa svojim zemljacima. 

— Da sanjaš. Tko ti je to spomenuo? Ti valjda ne spavaš? 

— Ne znam. Koji puta mi se čini da ipak spavam. 

— Ne spavaš? — zareži kralj. — A tko tije utuvio u glavu i 
sumnju da sam ja kralj. To zvući kao da je učinio Buckingham! 

— Vaše veličanstvo me s nepravom objeđuje — reče Buck- 
ingham ukočeno. — Baš sam ja nastojao da ona bude dovedena 
kralju. 

— Dobro što si tako postupio. Cura nam se sviđa. Zadržat 
ćemo je. 


— Ali, veličanstvo — vikne drugi Rhondin pratilac — naša 
je dužnost da je odvedemo bogu. Doveli smo je najprije ovamo 
da je vaše veličanstvo vidi. Ali je moramo voditi bogu koji se već 
godinama nada da će dobiti takvu ženu. 

— Što! Zar si ti Craner protiv mene? 

— Craner ima pravo — reče jedan od velikih mužjaka koji 
su čučali na podu. — Ovu ženu treba odvesti bogu. Ne zabora- 
vite, veličanstvo, da već imate sedam žena. 

— Toje upravo slično vama, Wolsley, — reče kralj zlovoljno. 
Uvijek ste na strani boga. 

— Svi moramo imati na pameti — reče Wolsley — da sve 
dugujemo bogu. On nas je stvorio. On nas je učinio takvima 
kakvi jesmo. On nas može i uništiti. 

Kralj je brzo koračao gore-dolje po uzvišenom prijestolju. Oči 
su mu sijevale, a usnice pokazivale zube. Režao je. Najednom se 
zaustavi kraj debla i počne ga bijesno tresti, kao da ga hoće 
iščupati iz zida odakle je raslo. Zatim se brzo popne na granu i 
pogleda dolje. Jedan čas, ali samo jedan čas, tamo zastane. 
Spretnošću majmuna skočio je na povišenje. Velikim sakama 
počeo je udarati po dlakavim grudima, a iz golemih pluća izvila 
se strahovita rika što je potresla zgradu. 

— Ja sam kralj — rikne. — Moja riječ je zakon. Odvedite 
curu u ženske odaje. 

Zvijer koju je kralj nazvao Wolsley skočila je na noge, počela 
udarati po grudima i urlati. — To je svetogrđe — zaviče. — Onaj 
koji prezire boga mora umrijeti. Takav je zakon. Pokaj se i 
pošalji djevojku bogu. 

— Nikad! — vrištao je kralj. — Ona je moja! 

Obje zvijeri udarale su se u prsa i tako glasno rikale da se 
riječi nisu mogle razumjeti. Ostali mužjaci nemirno su se kretali 
nakostriješene dlake i iskešenih zubi. 

Tada je Wolsley izigrao svoj adut. — Posalji djevojku bogu, — 
krikne on — ili ćeš biti isključen iz crkve. 

No kralj se već tako raspalio te nije više bio pri zdravom 
razumu. — Straža! Straža! — vikao je. — Suffolk, pozovi stražu i 


odvedi kardinala Wolsleyja u tamnicu! Buckingham, vodi 
djevojku u ženske odaje ili ti ode glava! 

Oba mužjaka još su se udarala u prsa i vrištala jedan na 
drugoga kad je dlakavi Buckingham odvukao Rhondu iz sobe. 

Zvijer ju je vukla uz okrugle kamene stepenice i po hodniku 
do sobe na kraju drugog kata. Bila je to velika soba u uglu 
zgrade, a na travnatom podu cucćalo je ili ležalo nekoliko odra- 
slih gorila, dok su se mladi svih godina naokolo igrali, ili sisali 
grudi svojih majki. 

Mnoge od tih životinja jele su polako celer, nježne vrhove 
bambusa ili voća. Ali skamenili su se kad je Buckingham doveo 
među njih mladu Amerikanku. 

— Što tije to, Buckingham — zarežala je stara ženka. 


— Djevojka što smo je uhvatili kod slapova — odgovori 
Buckingham. — Kralj je zapovjedio, vaše veličanstvo, da je 
dovedemo ovamo... Zatim se obratio zarobljenici. — To je 


kraljica Catherine — rekao je on. — Catherine Aragonska. 

— Što hoće on od nje? — zapitala je Catherine zlovoljno. 

Buckingham je slegnuo širokim ramenima i pogledao svih 
šest odraslih ženki. — Vaše veličanstvo bi to moglo pogoditi. 

— Zaron misli tu žgoljavu stvar bez dlaka uzeti za ženu? — 
upitala je druga koja je sjedila malo dalje od Catherine. 

— Naravno da on to namjerava, Anne Boleyn zareži 


Catherine. — Inače je ne bi poslao ovamo. 

— Zarnema već dovoljno žena? — upita druga. 

— O tome odlučuje kralj — reče Buckingham izlazeći iz 
odaje. 


Velike ženke počele su se skupljati oko djevojke. Njuškale su 
je i pipale njenu odjeću. Oni mlađi dopuzali su i vukli je za 
suknju. Jedan malo odrasliji uhvati je za gležnjeve i povuće za 
noge. Kad je pala, plesao je, vikao i kreveljio se po sobi. 

Kad je pokušala ustati, nasrne na nju. Udarila ga je po licu 
misleći da je želi napasti. On je cvileći otrčao do Catherine, a 
jedna ženka uhvati Rhondu za rame i gurne je tako snažno daje 
udarila o stijenu. 


— Kako se usuđuješ udariti Princa od Walesa! — viknula je 
zvijer koja je gurnula Rhondu. 

Princ od Walesa, Catherine i Anne Boleyn! Budući da nije 
spavala, bilo joj je jasno da je poludjela. Kako se inače mogla 
objasniti ova luda lakrdija u kojoj su gorile glumile uloge i 
govorile ljudskim jezikom. Što bi to drugo moglo biti nego igra 
mašte ili ludosti. 

Sjela je zgrčena kraj zida ondje gdje je pala i prekrila lice 
rukama. 


očaj 


plašeni poni nosio je Naomi Madison tragom svog čopora, 
Jedino što je mogla učiniti bilo je da se grčevito drži sedla, u 
neprestanom strahu da bude zbačena. Ondje gdje je staza skre- 
tala na čistinu, konji se najednom zaustave, a onaj, na kom je 
jahala zaleti se među njih prije nego što ga je uspjela zaustaviti. 

Tada je vidjela razlog. Bio je to šeik i njegovi pratioci. Po- 
kušala je okrenuti uzdama konja i pobjeći, ali je njen konj već 
bio ukliješten između drugih konja i za čas je mali čopor bio 
opkoljen. Ponovo je bila zarobljena. 

Šeik je bio toliko zadovoljan što su mu se konji vratili da se 
zaboravio ljutiti na podvalu koja ga je bar privremeno lišila 
konja. Bilo mu je drago da se opet dokopao bar jedne zaro- 
bljenice. Mogla im je čitati zemljopisnu kartu i biti inače ko- 
risna, ukoliko se ne odluči da je proda. 

— Gdjeje druga? — upita Atewy. 

— Lavju je ubio — odgovori Naomi. 

Atewy slegne ramenima. — Mi ipak imamo tebe i imamo 
zemljopisnu kartu. Nismo tako loše prošli. 

Naomi se sjetila vulkanskog brijega i planina u daljini. — 
Ako vas odvedem u dolinu dijamanata, hoćete li me vratiti mo- 
jim zemljacima? — upita ona. 

Atewy je to preveo šeiku. Stari šeik kimnu glavom u znak 
pristajanja. — Reci joj da ćemo to učiniti ako nas odvede u 
dolinu dijamanata. Reci joj to. Ali kada nađemo dolinu dija- 
manata, mogli bismo i zaboraviti naše obećanje. No, to joj nemoj 
reći. 


Atewy se naceri. — Odvedi nas u dolinu dijamanata — reče 
on Naomi — i sve što poželis bit će ispunjeno. 

Nenaučeni na teškoće probijanja pješice kroz džunglu be- 
duini su se ulogorili čim su stigli do rijeke. 

Idućeg dana ušli su u otvorenu ravnicu. Osjetili su znatno 
olakšanje kad im je Naomi pokazala vulkanski stožac brda i 
položaj planina na sjeverozapadu, pa su oni sve to usporedili sa 
zemljopisnom kartom. 

No kad su stigli do rijeke ispod slapova, široka i divlja voda 
činila se nepremostivom a pećine pred njom neosvojive. 

Te noći logorovali su na istočnoj obali rijeke, i sve do duboko 
u noć raspravljali o tome kako da prijeđu na zapadnu stranu jer 
je zemljopisna karta jasno pokazivala da postoji samo jedan 
ulaz u dolinu, a taj je bio nekoliko kilometara zapadno. 

Ujutro pošli su niz rijeku da potraže mjesto za prijelaz, ali su 
prošla dva dana prije no što su otkrili mjesto na kojem su se 
odvažili prijeći. I ovdje su imali najveće teškoće da savladaju 
rijeku, pa su veći dio dana proveli u bezuspješnim pokušajima, 
dok im napokon nije uspjelo stići na drugu obalu uz gubitak 
dvojice ljudi i njihovih konja. 

Naomi je bila gotovo paralizirana od straha, ne samo zbog 
prirodnih opasnosti brzice već i zbog stalne prijetnje krokodila 
kojima je ova rijeka vrvjela. Mokra do kože skutrila se uz vatru i 
napokon je gladna i bijedna zaspala od iscrpljenosti. 

Sve zalihe hrane koju su beduini nosili sa sobom bile su 
izgubljene, ili ih je voda upropastila pri prijelazu. Toliko su 
vremena potrošili da stignu na zapadnu obalu da nisu dospjeli 
poći u lov prije mraka. No oni su bili navikli na život težak i pun 
odricanja, a duh im je bio poletan jer su znali da će za koji dan 
kupiti sa zemlje pregršti dijamanata u čarobnoj dolini, koja je 
sad već bila na dohvat ruke. 

Došavši niz istočnu obalu rijeke izgubili su mnogo vremena 
u neuspjelim pokušajima da je prijeđu, a osim toga put se ote- 
gao i zbog pomanjkanja prohodanih staza. Međutim na zapa- 
dnoj obali rijeke našli su širok i dobro utaban put kojim su brzo 
odmicali. 


Sredinom poslijepodneva prvog dana nakon prijelaza rijeke 
Naomi se obratila Atewyju koji je jahao uz nju. 

— Gledaj — rekla je pokazujući naprijed. — To je crveni 
granitni stup, nacrtan na karti. Odmah istočno je ulaz u dolinu. 

Uzbuđeni Atewy prenio je ovu obavijest šeiku i drugima, a 
široki osmijesi razvukli su njihova inaće mrka lica. 

— A sada — rekla je Naomi kad sam vas dovela u dolinu, 
održite obećanje što ste mi ga dali i pošaljite me zemljacima. 

— Čekaj malo — odgovori Atewy — još nismo u dolini. 
Moramo se uvjeriti da je to zaista dolina dijamanata. Moraš s 
nama još malo ići. 

— Ali tako se nismo dogovorili — odgovori djevojka. — Moja 
je dužnost bila da vas dovedem dovde, a to sam i učinila. 
Vraćam se da potražim svoje zemljake, dali mi pratnju ili ne. 

Okrenula je naglo konja i pojahala putem kojim su upravo 
došli. Nije znala gdje su joj zemljaci, ali je čula da su otmičari 
rekli da su slapovi kraj kojih su prošli Omwamwi slapovi, a 
znala je da je to bio cilj ekipe kad su je oteli beduini prije ne- 
djelju dana. Oni mora da su već sada veoma blizu. 

Ali nije joj bilo suđeno da provede ovu svoju namjeru, jer kad 
je okrenula konja, Atewy je dojahao do nje, uhvatio uzde i s 
kletvom je udario po licu. 

— Akotojošjednom pokušaš, proći ćeš još gore! 

Od udarca, beznadnosti i bespomoćnosti djevojka je za- 
plakala. Činilo joj se da je doprla do dna straha i očaja ne 
znajući što joj nosi bliska budućnost. 

Te noći logorovali su na ulasku u uski kanjon neposredno 
pored crvene granitne stijene, za koju su vjerovali da označuje 
ulaz u dolinu dijamanata. 

Rano idućeg jutra posli su uz kanjon vjerujući da će ih taj 
put dovesti u zemlju basnoslovnog blaga. Visoko iznad njih, 
divlje oći gledale su ih s mrkih, crnih lica prateći njihovo na- 
predovanje. 


dođi sa mnom 


a svjetlu novog dana Tarzan-majmun promatrao je čovjeka 

koji je bio njemu tako nalik da je čovjek-majmun osjećao 
nelagodnost što stoji sam kraj sebe, poput bestjelesnog duha 
koji promatra vlastito tijelo. 

Tog jutra kad su odlučili poći u potragu za Ormanom i 
Westom Tarzan je vidio da će im još trebati vremena dok Obro- 
ski bude opet mogao koračati na vlastitim nogama. 

Iznenada, kao što to groznica zna, oborila je Amerikanca. 
Njegovo je buncanje u vrućici probudilo Tarzana, ali je sada 
Obroski ležao tu bez svijesti. 

Gospodar džungle kratko je razmišljao o položaju. Nije htio 
ostaviti čovjeka sama i prepustiti ga na milost i nemilost džun- 
gle, a nije želio ni ostati s njim. Razgovor s Obroskim uvjerio ga 
je da će bez obzira na svoje uvjerenje, pomoći nedužnim člano- 
vima Ormanove grupe. 

Nezgoda djevojaka potakla je njegovo viteštvo i on se uo- 
bičajenom brzinom odlučio. 

Podigao je Obroskog, koji je bio u nesvijesti, na ruke, pre- 
bacio preko širokih pleća i krenuo kroz džunglu prema jugu. 

Putovao je cijeli dan zastavši jednom na čas zbog vode, a da 
nije ništa pojeo. Amerikanac je na časove bio bez svijesti, a koji 
put se opirao i bacao u bunilu. Ili bi, kad se vratio k svijesti, 
zamolio čovjeka-majmuna da stane i da mu dopusti da se 
odmori. Ali Tarzan se nije obazirao na njegove molbe već je 
nastavio put prema jugu. 


Predvećer stigli su do sela izvan područja Bansuta. Bilo je to 
selo poglavice Mpugu, za koga je Tarzan znao da je prijatelj 
bijelaca i da prema njemu ima obaveza jer mu je jednom spasio 
život. 

Obroski je bio bez svijesti kad su stigli u selo, pa ga je Tarzan 
smjestio u kolibu koju mu je Mpugu stavio na raspolaganje. 

— Kad ozdravi, odvedi ga u Jinji — rekao je Tarzan Mpu- 
guu — zatraži od upravitelja da ga odvede na obalu. 

Čovjek-majmun ostao je u selu samo toliko da napuni prazni 
želudac, zatim je ponovo, kroz mrak koji se spuštao, krenuo 
prema sjeveru, dok je daleko u gradu kralja gorila Rhonda Terry 
ležala na suhoj travi koja je pokrivala odaju kraljevskih žena i 
snivala o strašnoj sudbini koja je čeka. 


Već je prošlo nedjelju dana otkako je bila bačena u ovu odaju 
s njenim divljim stanovnicima. Mnogo je o njima odonda 
naučila, ali nije saznala tajnu njihova roda. Većina nije bila 
nimalo ljubezna, iako joj ni jedna nije ništa ozbiljnije učinila 
nažao. Samo joj je jedna obraćala pažnju, a od nje, i iz razgovora 
što je čula, saznala je samo neke pojedinosti. 

Šest odraslih ženki bile su žene kralja Henrika Osmog. 
Nosile su historijska imena žena engleskog kralja mnogoženca. 
Bile su to Catherine Aragonska, Anne Boleyn, Jane Seymour, 
Anne od Clevesa, Catherine Howard i Catherine Parr. 

Catherine Parr, najmlađa bila je najmanje neprijateljski 
raspoložena. Možda zato što su je druge zlostavljale, pa ih je 
mrzila. 

Rhonda joj je pričala da je u dalekoj zemlji bio neki kralj koji 
je živio prije četiri stotine godina i koji se zvao Henrik Osmi. 
Imao je šest žena koje su nosile ista imena kao i one, a takva je 
istovetnost bila, kako se čini izvan granica mogućeg. Nevje- 
rojatno je da je njihov kralj u ovoj zabačenoj dolini našao šest 
žena koje je želio oženiti i koje su nosile istovetna imena. 


— Mise nismo tako zvale prije no sto smo postale kraljeve 
žene — objasnila je Catherine Parr. — Imena smo dobile kad 
smo vjerovali u boga i dobro mu služili. 

— Jeli vam kralj dao ta imena? — Nije on, već bog! 

— Kako izgleda vaš bog? — upita Rhonda. 

— Veoma je star. Nitko ne zna koliko mu je godina. Uvijek 
je bio ovdje u Engleskoj. On je bog Engleske. On sve zna i vrlo je 
moćan. 

— Jesili ga ikad vidjela? 

— Nisam. Već mnogo godina nije izašao iz svog dvorca. On 
i kralj se sada svađaju. Zato kralj nije bio ovdje otkako si ti 
dosla. Bog je zaprijetio da će ga ubiti ako uzme još jednu ženu. 

— Zašto? — upita Rhonda. 

— Bog kaže da Henrik Osmi smije imati samo šest žena. — 
Za više njih nema imena. 

— Tomi se ne čini vrlo razumnim — dobaci djevojka. 

— Nije nam dopušteno da raspravljamo o razlozima boga. 
On nas je stvorio i on sve zna. Moramo vjerovati jer će nas on 
inače uništiti. 

— Gdje živi vaš bog? 

— U velikom dvorcu na litici iznad grada. Dvorac zovu 
»Zlatna vrata«, kroz njih ulazimo u nebo kada umremo, ako smo 
vjerovali u boga i dobro mu služili. 

— Kako izgleda dvorac iznutra? — upita Rhonda. — Onaj 
božji dvorac. 

— Nikad nisam tamo bila. Samo kralj i nekoliko njegovih 
velikaša, kardinala, nadbiskupi i svećenici, jedini su ušli kroz 
»Zlatna vrata« i opet izašli. Duše umrlih ulaze, ali se, naravno, 
nikad ne vraćaju. A povremeno bog pošalje po nekog mladića ili 
djevojku. Nitko ne zna što se s njima događa, ali se oni nikad ne 
vraćaju. Govori se... i ona je počela oklijevati. 

— Što se govori?... Rhonda je bila zbunjena tajnom što je 
okruživala tog neobičnog boga koji je bio čuvar ulaza u nebo. 

— Govore se strašne stvari, ali ja se ne usuđujem ni da ih 
šapnem. Ne smijem ni misliti na njih. Bog može čitati naše misli. 


Nemoj me više nista pitati. Tebe je poslao đavo da me odvućeš u 
propast... I to je bilo sve što je Rhonda mogla saznati od 
Catherine Parr. 

Idućeg jutra mladu Amerikanku probudilo je strašno režanje 
i urlanje, koje se čulo ne samo izvana već i u palači. 

Ženke gorila koje su bile s njom zatvorene postale su ne- 
mirne. Režale su gurajući se oko prozora da bi vidjele što se 
događa. 

Rhonda je stala iza njih i pogledala preko njihovih leđa. 
Vidjela je dlakave zvijeri kako se tuku i bore kod vrata što vode 
kroz vanjski bedem, kako trče kroz dvorište i kako se tuku na 
ulazu u dvoranu. Borili su se toljagama i ratnim sjekirama, 
šapama i zubima. 

— Oslobodili su Wolsleyja iz tamnice čula je gdje kaže Jane 
Seymour — i on vodi stranku boga protiv kralja. 

Chaterine Aragonska čučnula je na suhu travu i stala guliti 
bananu. — Henrik i bog se uvijek svađaju — rekla je mrko. — I 
od toga nikad ne bude ništa. Svaki put kad Henrik hoće novu 
ženu, oni se svađaju. 

— Ali sam opazila da on uvijek dobije svoju ženu — rekla je 
Chaterine Howard. 

— Prije je Wolsley bio na njegovoj strani, ovog će puta 
možda, biti drugačije. Čula sam da bog hoće ovu ženku bez 
dlaka za sebe. Ako je dobije, bit će to posljednji put što ju je itko 
vidio. Ja nemam ništa protiv boga... I Chaterine Aragonska 
iskesi svoje zube na Amerikanku, a zatim se opet posveti 
banani. 

Metež bitke dopirao je s donjeg kata, dok ga nisu jasno ćčulii 
na hodniku ispred zatvorenih vrata svojih odaja. Vrata se 
najednom otvore i nekoliko mužjaka provali u sobu. 

— Gdje je ona bez dlaka? — upita mužjak na čelu. — Ah, 
evo je, tu je! 

On prijeđe sobu i uhvati Rhondu grubo za ruku. 

— Dođi sa mnom — zapovjedi. — Bog je poslao po tebe. 

Rhonda je ugledala dlakave zvijeri koje su se tukle i borile toljagama, ratnim sjekirama i 
zubima nedaleko vrata što su vodila kroz vanjski bedem. 


oteta 


eduini su se uspinjali tijesnim kanjonom prema vrhu 

klanca što je vodio u dolinu dijamanata. Opake i okrutne 
oči promatrale su ih odozgo. Šeik se veselo obazirao naokolo. U 
mašti je vidio golema blaga koja će ga učiniti bogatijim nego sto 
je on to u svojim najdivnijim snovima mogao i pretpostaviti. 
Atewy je jahao uz Naomi Madison kako bi je spriječio da 
pobjegne. 

Napokon stignu do strmog zida, što ga nijedan konj nije 
mogao prijeći. Okomite stijene kamenitog kanjona približile su 
se jedna drugoj. 

— Konji ne mogu dalje — objavi šeik. — Eyade, ti ćeš čuvati 
konje. Mi ostali nastavit ćemo put pješice. 

— A što ćemo s djevojkom? — upita Atewy. 

— Povedi je da ne pobjegne Eyadu dok on čuva konje — 
odgovori šeik. — Ne želim je izgubiti. 

Penjali su se kamenitim obronkom i vukli sa sobom Naomi 
Madison. Na vrhu su naišli na zaravanak. Kamena prepreka nije 
bila visoka, ali dovoljno da spriječi prolaz konjima. 

Eyad je sjedeći u sedlu mogao vidjeti preko zapreke kako 
njegovi drugovi napreduju dalje u kanjonu, koji se sada širio 
omeđen blažim padinama na kojima je raslo drveće, kao i na 
vrhu. 

Tek su malo napredovali, kad Eyad opazi crnu, dlakavu 
ljudsku priliku koja se pojavila iz bambusova gustiša što se 
pružao ispred i iza šeikovih ljudi. Zatim se još nekoliko takvih 


bića pojavi iza onog prvog. Svi su nosili toljage ili sjekire s dugim 
drškama. 

Eyad vikne da opomene svoje drugove. Ovi naglo stanu, ali u 
isto vrijeme gomila dlakavih bića nasrne sa zidova kanjona. 

Režeći i urlajući zvijeri se bace na ljude. Kremenjačće su 
planule ispunjajući kanjon gromoglasnom tutnjavom koja je 
pojačala opći metež. 

Neki od gorila bili su pogođeni. Neki su pali. Ali dragi, ra- 
zjareni ranama do strašne srdžbe, napali su još žešće. Istrgli su 
oružje iz ruku beduina i bacili ga u stranu. Zgrabivsši ljude u 
svoje snažne ruke, oštrim su ih zubima grizli, dok su ih drugi 
udarali toljagama i ratnim sjekirama. 

Vrišteći i psujući, beduini su pomišljali samo na bijeg. Eyad 
je drhtao od straha kad je vidio u kakav su krkljanac upali 
njegovi drugovi. Zatim je opazio velikog mužjaka kako je svojim 
ručetinama zgrabio djevojku i pojurio uza zid kanjona prema 
pošumljenom vrhu. A dva snažna gorile spuštali su se 
kanjonom prema njemu. Tada je Eyad okrenuo konja i podbo ga 
ostrugama. Dok je jurio niz kanjon buka borbe postajala je sve 
tiša i tiša. Napokon nije više ništa čuo. 

Kad je Evad nestao u donjem dijelu kanjona, Buckingham je 
Naomi Madison odnio u šumu iznad neobičnog grada kralja 
gorila. 

Buckingham je bio zbunjen. Mislio je da je ova ženka, koja je 
imala kožu bez dlaka, bila ona ista što je uhvatio prije nekoliko 
dana ispod velikih slapova koje je on znao kao Viktorija slapove. 
Baš toga jutra vidio je kad ju je Wolsley odnio u dvorac boga. 

Zastao je ispod vrha, na mjestu s kojega je vidio svoj grad. 
Bio je u nedoumici. Silno je želio ovu ženku zadržati za sebe, ali 
je znao da je i kralj i bog žele. Stao je i češao glavu, kujući plan 
pomoću kojega bi je mogao zadržati, a da se pri tom ne izloži 
srdžbi dviju tako moćnih osoba. 

Naomi, koja ja visila pod njegovom miškom, bila se sledila od 
straha. Već su beduini bili strašni, a tek ova divlja zvijer. Pitala 
se kada i kako će je ubiti. 


Najednom je on stavi na noge i pogleda je. — Kako si pobjegla 
bogu? -— upitni on. 

Naomi je zinula od čuda i raširila oči. Spopade je užasan 
strah, veći od tjelesnog užasa što ga je pobuđivala ova zvijer. 
Bojala se da je poludjela. Stajala je buljeći izbezumljenim očima 
u gorilu. Zatim je iznenada obuze očajan i divlji smijeh. 

— Što se smiješ? — zareži Bučkingahm. 

— Tebi — vikala je ona. — Misliš da me možeš prevariti, ali 
nećeš. Znam da samo sanjam. Začas ću se probuditi i vidjeti 
sunce kako sija kroz prozor svoje spavaće sobe. Ugledat ću 
stablo narance i lopoča u mome predvorju. Vidjet ću Hollywood 
sa crvenim krovovima i zelenim stablima. 

— Ne znam o čemu govoriš — rekao je Bučkingahm. — Ti 
ne spavaš. Ti si budna. Pogledaj dolje i vidjet ćeš London i 
Temzu. 

Naomi pogleda u pravcu u kojem je on pokazivao. Vidjela je 
čudan grad na obali male rijeke. Uštinula se. Boljelo je, ali se 
nije probudila. Polako je shvaćala da ne sanja i da su strašne 
situacije kroz koje je prošla ipak bile stvarnost. 

— Tko ste? Što ste vi? — upita ona. 

— Odgovori na moje pitanje — zapovjedi Buckingham. 

— Kako si pobjegla bogu? 

— Ne znam o čemu govorite. Beduini su me uhvatili. Je- 
dnom sam im pobjegla, ali su me ponovo zarobili. 

— Ali prije nekoliko dana sam te ja uhvatio? 

— Nikad vas prije nisam vidjela. 

Buckingham se opet počeše po glavi. — Ima li vas dvije? — 
upita on. — Siguran sam da sam ulovio tebe, ili jednu nalik tebi 
prije više od nedjelju dana kraj slapova. 


Naomi najednom shvati. — Uhvatili ste djevojku poput 
mene? — upita ona. 

— Jest. 

— Jelinosila crvenu maramu oko vrata? 

— Jest. 


— Gdje je ona sada? 


— Ako ti nisi ona, tada je ona s bogom u njegovu dvorcu 
tamo dolje... Nagnuo se iznad grebena i pokazao na kameni 
dvorac, duboko dolje na zaravanku. Obratio joj se ponovo, kad 
mu se nova misao rodila u glavi. — Ako ti nisi ona reće — tada 
bog posjeduje onu drugu, a ja mogu zadržati tebe. 

— Ne, ne! — vrisnula je djevojka. — Pustite me. Pustite me. 
Pustite me da se vratim svojim zemljacima. 

Buckingham je uhvati i stavi pod svoju moćnu mišku. — Ni 
bog, ni Henrik Osmi, neće te nikad vidjeti — zareži on. — Odvest 
ću te daleko gdje te nitko neće naći. Neće mi ukrasti tebe, kao 
što su mi ukrali onu drugu. Odvest ću te na mjesto koje samo ja 
znam i gdje ima vode i hrane. Sazidao sam skrovište između 
drveća. Tamo ćemo biti sigurni i od boga i od kralja. 

Naomi se borila i udarala ga, ali on nije na nju obraćao 
pažnju. Krenuo je na jug, prema nižem dijelu doline. 


varalica 


ospodar džungle se probudio i protegao. Svitao je novi dan. 

Prošle noći putovao je daleko od Mpuguova sela prije no sto 
je legao da otpočine. Sada je osvježen krenuo prema sjeveru. 
Možda će nešto uhvatiti putem i jesti, a možda će putovati 
gladan, sve je ovisilo o sreći. Tarzan je bez naprezanja mogao 
prevaljivati velike udaljenosti a da nije jeo. Nije on bio rob 
navike, kao što su to civilizirani ljudi. 

Prošao je malen dio puta, kad osjeti miris čovjeka — Tar- 
mangana — bijela čovjeka. I prije no što ih je vidio, prepoznao ih 
je po mirisu. 

Zastao je na drvetu i pogledao dolje. Bila su trojica. Dva 
bijelca i jedan beduin. Noć prije logorovali su bez hrane, kojoj 
Tarzan nije vidio ni traga. Ljudi su izgledali umorni, gotovo 
iscrpljeni. Nedaleko stajala je antilopa, ali izgladnjeli ljudi to 
nisu znali. Tarzan je to znao jer je Usha, vjetar, donosio miris 
antilope do njegovih nozdrva. 

Shvativši da su ona trojica gladni, a bojeći se da ne uplaše 
životinju prije no što je ubije, Tarzan ih je obišao i tiho se stao 
prebacivati s grane na granu. 

Antilopa je pasla nježne travke na maloj čistini. Brstila je 
malo, a zatim je digla glavu gledajući i osluškujući, uvijek na 
oprezu. Ali nije bila dovoljno oprezna da otkrije prisutnost lovca 
koji joj se približavao. 

Antilopa najednom potrči. Čula je, ali je bilo kasno. Gra- 
bežljiva zvijer baci se na nju iz krošnje. 


Četiri stotine metara dalje Orman je ustao. — Mogli bismo i 
poći, Bili — reće. 

— Zar ne možemo ovom lopovu objasniti da želimo da nas 
vodi do onog mjesta gdje je posljednji put vidio djevojku. 

— Pokušao sam. Čuo si da sam mu zaprijetio da ću ga ubiti 
ako to ne učini, ali on ili ne može, ili ne razumije. 

— Ako ubrzo ne nabavimo nešto za jelo, nećemo nikada 
nikoga naći. Ako... započeta rečenica zamre mu u grlu. 

Neobičan urlik odjeknuo je iz neprohodne tajanstvene 
džungle sledivši krv u žilama ove trojice. 

— Duh! — reče Orman šaptom. 

Nehotičan drhtaj prođe Westovim tijelom. — Znas da su to 
sve gluposti, Tom — reče. 

— Znam — prizna Orman — ali... 

— Možda to uopće nije bio Obroski. Mora da je bila neka 
životinja nastavi West. 

— Gledaj! — kriknu Orman pokazujući iza Westa. 

Kad se snimatelj okrenuo, ugledao je gotovo golog bijelog 
čovjeka kako im se približava noseći na širokom ramenu tijelo 
ubijene antilope. 

— Obroski! — kriknu West. 

Tarzan je vidio da obojica zapanjeno bulje u njega, začuo je 
Westov povik i sjetio se neobične sličnosti između sebe i 
Obroskog. Ako mu je iskra smiješka 1 sijevnula u sivim očima, 
ona je nestala kad se zaustavio pred dvojicom bijelaca i bacio im 
tijelo antilope pod noge. 

— Mislio sam da ste možda gladni — rekao je on. — Tako 
djelujete. 

— Obroski! — promuca Orman. — Jesi li to zaista ti? Prišao 
je bliže Tarzanu i dotaknuo mu rame. 

— Zar ste mislili da sam duh? — upita Tarzan-majmun. 

Orman se nasmije zbunjenim smijehom koji je bio kao 
nekakvo izvinjenje. — Ja... ovaj, mi smo mislili da si mrtav. Jako 
smo se iznenadili kad smo te vidjeli. Pa način na koji si ubio 
onog lava prije nekoliko dana. Je li da si ti ubio tog lava? 


— Čini se da sam ga ja ubio — odgovori Tarzan-majmun. 

— Naravno. Ali to sve nije bilo u tvome stilu. Nismo znali da 
ti to možeš učiniti. 

— Možda ima niz stvari u vezi sa mnom koje vi ne znate. Ali 
ostavimo to. Došao sam da saznam što vi znate o djevojkama. 
Jesu li na sigurnom mjestu? I što je s ostalim članovima ekipe? 

— Djevojke su ukrali beduini prije skoro dvije nedjelje. Bili i 
ja smo ih tražili. Ne znam gdje su ostali članovi ekipe. Rekao 
sam Patu da ih pokuša sve prebaciti do Omwamvwi slapova i da 
me tamo čeka, ako se ja prije ne javim. Uhvatili smo ovog 
beduina. To je Eyad. Mozda ga se sjećaš. Ne razumijemo sto 
nam on govori. Ali po onom što smo shvatili jednu od djevojaka 
ubila je divlja životinja, a nešto se strašno dogodilo onoj drugoj 
djevojci i ostalim beduinima. 

Tarzan se obrati Eyadu i na Eyadovo najveće iznenađenje 
počne ga ispitivati na njegovu vlastitom jeziku, dok su Orman i 
West začuđeno slušali. Razgovarali su brzo nekoliko minuta. 
Tada je Tarzan dodao Eyadu strijelu, a ovaj je čučeći poravnao 
malu površinu tla dlanom i počeo vrškom strijele nešto crtati. 

— Što to crta? — upita West. — Što kaže? 

— Crta mi kartu da pokaže mjesto gdje su se sukobili 
bedulini i gorile. 

— Gorile? Što je rekao o djevojkama? 

— Jednu od njih ubio je lav prije nedjelju ili više dana, a 
kad je posljednji put vidio drugu, upravo ju je odnosio veliki 
gorila. 

— Kojaje mrtva? — upita West. — Je li to rekao? 

Tarzan je ispitivao Eyada, a tada se okrene Amerikancu. — 
Ne zna. Kaže da ih nikada, nije mogao razlikovati. 

Eyad je završio crtanje po pijesku i pokazivao je Tarzanu 
pojedine tačke. Orman i West također su proučavali taj grubi 
crtež. 

Režiser se nasmije. — Ovaj te lopov vara, Obroski, — reče on. 
— To je kopija lažne karte koju smo nosili sa sobom kao rekvizit 
za snimanje. 


Tarzan brzo ispita Eyada. Zatim se opet obrati Ormanu. 

— Mislim da govori istinu — reče on. — Ali i onako ću to 
brzo saznati. Poći ću u tu dolinu i pogledati. Vi i West krenite za 
mnom prema slapovima. Eyad će vas voditi. Antilopa će vam biti 
dovoljna za hranu dok stignete tamo. — Tarzan se okrene i 
nestane u krošnjama. 

Sva trojica buljila su jedan čas u tu tačku. Napokon Orman 
strese glavom. — Ni u kome se za čitavog svog života nisam 
toliko prevario — reče on. — Pogrešno sam ocijenio Obroskog. 
Svi smo ga krivo ocijenili. U cijelom svom životu nisam doživio 
tolike promjene u jednom jedinom čovjeku. 

— Čak mu sei glas promijenio — reče West. 

— Potajno je svakako bio momak i po — reče Orman. 

— Nisam imao ni pojma da znade jezik ovih beduina. 

— Čini mi se da je spomenuo da postoje nekoliko činjenica 
koje ti o njemu ne znaš. 

— Dami njegova romantika i izvrsna građa tijela nije tako 
poznata, zakleo bih se da taj čovjek nije uopće Obroski. 

— Ni govora — reče West. — Prepoznao bih ga između 
milijuna. 


čovjek i zvijer 


Mi gorila nosio je Naomi Madison prema jugu po šumom 
obraslom hrptu planine. Kad su prelazili otvorene površine 
on ih je pretrčavao ogledavajući se često kao da se boji progona. 

Djevojčin prvi strah nestao je i bio je zamijenjen čudnom 
ravnodušnošću koju ona nije mogla shvatiti. Kao da je na njen 
živčani sistem djelovala nekakva droga što je uništila strah, ali 
je sve druge osobine ostavila netaknute. Možda je toliko pre- 
trpjela da joj više nije bilo stalo ni do čega. 

Činjenica da je s tom divljom zvijeri mogla razgovarati 
engleski stavljala je čitavu pustolovinu u nestvarno svjetlo, a 
možda je i to pridonijelo duševnom stanju u koje je zapala. 
Poslije toga sve je bilo moguće, sve se moglo dogoditi. 

Neugodni položaj u kojem ju je gorila nosio postajao je sve 
nepodnošljiviji. A glad ju je toliko mučila da su sve opasnosti 
nestale. 

— Pustite me da hodam — reče ona. 

Buckingham zareži i spusti je na zemlju. — Nemoj poku- 
šavati pobjeći — opomenu je on. 

Nastavili su put kroz šumu prema jugu, a zvijer je koji put 
stala da se ogleda i prisluškuje. Kretao se prema vjetru, pa je 
njegovo čulo mirisa bilo neupotrebljivo za opasnosti koje bi mu 
dolazile s leđa. 

Za vrijeme jednog takvog zastajkivanja Naomi opazi voće što 
je raslo na stablu. — Gladna sam — reće ona. — Može li se ovo 
voće jesti? 

— Može — odgovori on i dopusti joj da ga ubere. 

Naomi se — očekujući da će ih beduini progoniti — svaki čas osvrtala puna očekivanja. 
Čak i odvratna pojava Atewyja bila bi joj u ovoj situaciji dobro došla. Ali progoniteljima nije 
bilo ni traga. Na rubu šume pojavila se zdepasta pojava mužjaka gorile. 


Stigli su gotovo do kraja doline i prelazili preko čistine na 
kojoj nije bilo drveća. Na tom mjestu brdo se rušilo u nizu 
strmih pećina sve do podnožja doline, a gorila je opet zastao da 
pogleda unatrag. 

Djevojka se, nadajući se da će ih progoniti beduini, stalno 
obazirala puna očekivanja. Čak i odvratna pojava Atewyja bila bi 
joj pod ovakvim okolnostima dobro došla. Do sada nije bilo ni 
traga progoniteljima, ali iznenada pojavi se na rubu šume, koju 
su upravo napustili, neka prikaza. Bila je to zdepasta pojava još 
jednog gorile. 

Zarežavši, Buckingham digne djevojku i potrči gegajući se u 
kasu. Kada su sa čistine ušli u šumu, on naglo skrene prema 
pećinama, a kad je stigao do ruba prebaci djevojku na leđa i 
stavi njene ruke oko svoga vrata da se pridrži. 

Naomi Madison pogledala je samo jednom u provaliju, zatim 
je zatvorila oči i zaželjela da ima snage da se drži za to dlakavo 
biće koje se spuštalo po samom rubu provalije, 

Nije znala za što se pridržavao jer nije otvorila oči sve dok joj 
nije silom rastavio ruke i spustio je na zemlju. 

— Vratit ću se po tebe kad otresem Suffolka s našeg traga 
— reče gorila i ode. 

Naomi se našla u maloj, prirodnoj spilji. Tanki mlaz vode 
curio je iz skrivenog vrela, stvarao malo jezerce ispred spilje i 
tekao preko ruba po samoj pećini. Dio spilje bio je ipak suh, na 
tlu nije bilo ničega. Sam goli kamen. 

Djevojka se primakne rubu i pogleda dolje. Ustuknula je u 
vrtoglavici pred velikom dubinom. Zatim je ponovo pokušala i 
pogledala gore. Nigdje nije bilo ni traga kakvoj izbočini za koju bi 
se mogla prihvatiti. Čudila se kako je teški gorila — noseći nju 
— uspio stići do spilje. 

Dok je ispitivala svoj položaj, Buckingham se brzo popeo na 
vrh pećine i nastavio dalje put prema jugu. Kretao se polako i 
nije trajalo dugo, pa ga je zvijer što mu je bila na tragu stigla. 

Biće koje ga je slijedilo upita ga: — Gdje je ženka bez dlaka? 

— Me znam. Pobjegla mi je. Upravo je tražim. 


— A zašto si bježao od mene, Buckingham? 

— Nisam znao da si to ti, Suffolk. Mislio sam da je netko od 
Wolseyjevih ljudi koji namjeravaju da mi otmu ženku, kako je ja 
ne bih odveo kralju, 

Soffolk zareži. — Radije je ulovimo. Kralj nije dobre volje. Što 
misliš, kako je pobjegla bogu? 

— Ona nije pobjegla bogu, to je druga ženka, one su vrlo 
nalik jedna na drugu... Obojica su se kretali šumom tražeći 
Naomi. 

Dva dana i dvije noći djevojka je provela sama u kamenoj 
Spilji. Nije se mogla ni popeti ni spustiti po okomitoj stijeni. Ako 
se zvijer ne vrati, osuđena je da umre od gladi. Znala je to, a ipak 
se nadala da se zvijer neće vratiti. 

Spustila se treća noć. Naomi je patila od gladi. Srećom ju je 
tanki mlaz vode, što je curio niz pećinu, spasio da ne trpi i žeđ. 
Slušala je strašne zvuke noćnog života prašume, ali se nije 
bojala. Spilja je imala bar tu prednost. Da je bilo hrane, mogla je 
ovdje živjeti u sigurnosti. Ali hrane nije bilo. 

Prošli su prvi grčevi gladi. Nije više patila. Znala je da sve više 
slabi. Bilo joj je čudno da ona, Naomi Madison, umire od gladi, i 
to sama. U cijelom svijetu jedino biće koje ju je moglo oteti 
smrti, jedino biće koje je znalo gdje se ona nalazi, bio je veliki 
divlji gorila. I to se dogodilo njoj koja je imala na milijune 
obožavatelja i čiji je svaki boravak i svaki čin bio zabilježen u 
stotinama novina i magazina. Osjećala se vrlo malom i vrlo 
beznačajnom. Ovdje nije bilo mjesta drskoj sebičnosti. 

U dugim časovima imala je više prilike nego ikad da ispita 
samu sebe, a ono što je otkrila nije bilo naročito laskavo. Opa- 
zila je da se već u posljednjih dvije nedjelje mnogo izmijenila. 
Mnogo je naučila od ostalih članova ekipe, ali najviše od Rhonde 
Terry. Znala je da bi sada bila potpuno druga žena, samo ako za 
to bude imala prilike. Nije željela živjeti uz cijenu koju će morati 
platiti. Nadala se da će umrijeti prije nego što se gorila vrati i 
zatraži svoju nagradu. 


Nemirno je spavala treće noći. Kamena pećina, koja joj je- 
bila krevet, mučila je njeno tijelo. Jutarnje sunce, što je zasjalo 
u otvorima spilje, obnovilo je nade, iako joj je razum govorio da 
nade nema. 

Pila je a zatim je oprala ruke i lice. Sjela je i pogledala na 
dolinu dijamanata. Morala bije mrziti jer je pobudila gramzivost 
koja ju je i dovela u ovu pećinu. Ali nije mogla, dolina je bila 
previše lijepa. 

Najednom joj pažnju privuče nekakvo struganje izvan spilje i 
iznad nje. Pažljivo je osluškivala. Djevojka se stisla uz unutarnji 
zid dršćući. 

Zvijer zastane i zagleda se u tamnu spilju. — Dođi ovamo — 
zapovjedi on. — Vidim te. Požuri, nemamo previše vremena. 
Možda su me slijedili. Suffolk me dao nadzirati dva dana. Nije 
vjerovao da si pobjegla. Naslućivao je da sam te sakrio. Dođi! 
Požuri! 

— Idiiostavi me — molila je ona. — Radije bih ostala ovdje. 

Nije odmah odgovorio, već je zastao i pošao prema njoj. 
Uhvativši je surovo za ruku dovučće je do izlaza iz spilje. — 
Dakle, nisam dovoljno dobar za tebe? — zareži on. — Zar ti ne 
znaš da sam ja vojvoda od Buckinghama? Penji se na leđa i drži 
se dobro. 

On je prebaci na leđa a ona se uhvati za njegov vrat. Htjela se 
je baciti preko ruba pećine, ali nije imala dovoljno hrabrosti. 
Držala se dlakave zvijeri protiv svoje volje, dok se ova penjala po 
samoj pećini prema vrhu. Nije se usuđivala pogledati dolje. 

Popevši se na vrh, spusti je na zemlju, te krene prema jugu i 
nižem dijelu doline vukući je za sobom. 

Bila je slaba i često se spoticala. On bi je grubo povukao i 
osovio na noge režeći na nju i služeći se neobičnim kletvama. 

— Ne mogu dalje — rekla je ona. — Slaba sam, već dva dana 
nisam jela. 

— Ti me samo pokušavaš zadržati kako bi nas Suffolk 
dostigao. Ti bi radije pripala kralju, ali nećeš! On samo čeka 
nekakvu ispriku da mi domogne glave, ali je neće dobiti. Ti i ja 


nećemo nikada u London. Izaći ćemo iz doline i pronaći mjesto 
ispod slapova. 

Ona je posrnula i pala. Zvijer se naljutila. Udario ju je dok je 
ležala na zemlji. Zatim ju je uhvatio za kosu i poćeo vući. 

Ali nije daleko stigao. Učinio je samo nekoliko koraka, kad se 
naglo zaustavi. Divljim urlikom i iskešenih moćnih žutih zuba 
ispod uzdignutih usnica stajao je nasuprot prikazi koja je pala iz 
krošnje ravno na njihov put. 

I djevojka je to vidjela, a oči joj se rašire. 

— Stanley! — viknu ona. — O Stanley, spasi me, spasi me! 

Bio je to stravičan krik izgubljene žene, ali ćim je viknula, 
znala je da se ne može nadati pomoći od kukavice Obroskog. 
Nestalo je borbenosti, a užas njena položaja izgledao je naje- 
dnom mnogo bolniji zbog lažne nade u spas. 

Gorila ispusti njenu kosu i baci je na zemlju. Ležala je pre- 
više slaba da ustane i gledala veliku zvijer kraj sebe i prepla- 
nulog bijelog diva. 

— Nosi se, Bolgani! — zapovjedi Tarzan jezikom čovjeko- 
likih majmuna. — Ova ženka je moja. Idi, ili ću te ubiti. 

Buckingham nije razumio jezik ovog stranca, ali je shvatio 
prijetnju. — Nosi se! — viknu on engleski. — Nosi se, ili ću te 
ubiti! ... Tako je zvijer govorila Englezu engleski, a Englez zvijeri 
na njenom jeziku. 

Nije lako začuditi Tarzana. Ali kad je čuo kako Bolgani, 
gorila, govori engleski, najprije je posumnjao u svoj sluh, a 
zatim u svoj razum. Ali ma kakve bile namjere jednog ili drugog, 
nije se mogao sakriti očiti bijes mužjaka gorile koji je prijeteći 
prilazio lupajući se u prsa i uzvikujući prijetnje. 

Naomi Madison promatrala ih je očiju raširenih od strave. 
Vidjela je čovjeka kojega je smatrala Stanleyjem Obroskim kako 
se zgrčio očekujući napad. Čudila se kako da se nije okrenuo i 
pobjegao. Jer to bi svi oni koji su ga poznavali, uključujući inju, 
očekivali od Obroskog. 

Gorila je najednom napao, ali je čovjek i dalje stajao na svom 
mjestu. Velike dlakave kandže pružile su se da ga uhvate, ali im 


on izbjegne brzim panterskim pokretom. Zastavši, on jurne 
ispod ispružene dlakave ruke, i prije no što se zvijer mogla 
okrenuti, skoči joj na leđa. Bronzana ruka stegne široku siju 
dlakavog Buckinghama. U luđačkom bijesu zvijer se okrene 
isturivši kandže u uzaludnom naporu da se riješi protivnika. 

Osjećao je kako se čelični stisak čovjeka-majmuna steže i 
je očekivao. Bacio se na zemlju pokušavajući zdrobiti ne- 
prijatelja golemom težinom, ali je Tarzan osujetio pad svojom 
nogom i dijelom se izvukao ispod ogromnog tijela, 

Buckingham je osjetio kako mu se snažne čeljusti stežu oko 
šije u blizini žile kucavice i čuo divlje režanje koje se miješalo s 
njegovim. To je čula i Naomi Madison, a novi užas je obuzme. 
Sad je znala zašto Stanley Obroski nije pobjegao — poludio je. 
Strah i patnje pretvorile su ga u luđaka. 

Zgrozila se od te pomisli i zgrčila se u sebi kad je vidjela kako 
bijeli snažni zubi prodiru u crnu kožu gorile te začula zvjerske 
urlike koji su se izvijali iz tih lijepih usta. 

Obje zvijeri valjale su se jedna preko druge po zemlji, dok su 
se urlici gorile miješali s režanjem čovjeka. Djevojka je, po- 
digavši se na ruke, razrogačenih očiju od straha to promatrala. 

Znala je da ta borba može završiti samo na jedan način. Iako 
se činilo da je čovjek imao malu prednost u početku, divovska 
snaga velikog mužjaka morala je na kraju pobijediti. Tada je 
vidjela kako je sijevnuo nož, na kojem su bljesnule zrake 
izlazećeg sunca. Vidjela je kako se nož zabio u slabine velikog 
mužjaka. Čula je njegov samrtni krik boli i bijesa. Udvostručio je 
napore da se riješi nametnika koji mu se pripio uz leđa. 

Ali uvijek iznova nož se zabijao. Najednom je divljačka borba 
mužjaka oslabila, i zatim prestala. Grčevitim se drhtajem velika 
gomila smiri te ostane ležati nepomično. 

Čovjek je skočio na noge. Nije se obazirao na djevojku. Na 
licu mu zaigra divlje režanje zvijeri. Naomi je bila uplašena. 
Pokušala je otpuzati i sakriti se, ali je bila preslaba. Stavio je 
nogu na tijelo mrtvog gorile, zabacio glavu, a zatim se s usana 
oteo krik, od kojeg joj se naježila koža. Bio je to jedini krik 


majmuna-mužjaka. Kad se jeka stišala u daljini, čovjek se 
obrati njoj. 

S lica mu je nestao divlji izraz. Pogled mu je bio pažljiv 1 
ozbiljan. Tražila je luđački izraz u njegovim očima, ali one su 
djelovale staloženo i normalno. 

— Jesili ozlijeđena? — upita on. 

— Nisam — odgovori Naomi i pokuša ustati, ali nije imala 
snage. 

Prišao joj je i podigao je na noge. Bio je tako snažan. Osjećaj 
sigurnosti prožme Naomi i uzbudi je. Rukama je zagrlila njegov 
vrat i stala jecati. 

— O Stanley, Stanley — jecala je ona... Pokušala je reći još 
nešto, ali jecaji joj nisu dali. 

Obroski je Tarzanu pričao mnogo o članovima ekipe. Znao je 
njihova imena, i većinu ih je upoznao još dok je pazio na 
kretanje ekipe. Znao je za flert između Obroskog i Naomi Ma- 
dison, pa je iz djevojčina vladanja zaključio da je ona Naomi. 
Njemu je odgovaralo da ga ovi ljudi drže za Obroskog, jer je 
okrutni teški život što ga je provodio u džungli zahtijevao i da se 
pokatkad malo zabavi. 

Podigao ju je na ruke. — Zašto si tako slaba? — upita on. — 
Jeli to od gladi? 

Ona potvrdi jedva čujno 1 sakrije glavu na njegovo rame. Još 
uvijek ga se malo bojala. Istina je da se nije vladao kao luđak, ali 
što je drugo moglo biti povod njegovoj neobičnoj hrabrosti i 
snazi, koje su ga otkako ga je vidjela posljednji put toliko 
promijenile. 

Znala je da je mišićav, ali mu nikad nije pripisivala tako 
nadljudsku snagu kakvu je pokazao dok se borio s gorilom. 
Osim toga znala je da je kukavica, ali ovaj čovjek nije bio 
kukavica. 

Nosio ju je komadić puta, a zatim je položi na hrpu meke 
trave. — Donijet ću ti nešto za jelo — rekao je. 

Vidjela ga je kako se lako vinuo u krošnje i nestao, a nju opet 
uhvati strah. Kakva razlika! Ona skupi obrve od iznenadne 


pomisli. Zašto se sada osjeća tako sigurnom uz Stanlyja 
Obroskog? Nikad nije u njemu razmišljala kao o zaštitniku. 
Svatko ga je smatrao kukavicom. Ma kakva se promjena s njim 
dogodila, bila je dovoljno duboka da se nametne njenoj pod- 
svijesti i da stvori ovaj novi osjećaj povjerenja. 

Bio je odsutan kratko vrijeme, a zatim se vratio noseći orahe 


i voće. Došao je i čučnuo kraj nje. — Jedi pomalo — opomenuo 
je on. — Uskoro ću nabaviti mesa. To će ti vratiti snagu. 

Dok je jela, promatrala ga je, — Promijenio si se, Stanley — 
rekla je. 

— Jesam. 


— Ovako mi se više sviđaš. Ne mogu shvatiti da si tu 
strašnu zvijer ubio sam. Bilo je divno. 

— Kakva je to bila životinja? — upita on. — Govorila je 
engleski. 

— Zamene je to tajna. Tvrdio je da je Englez i da je vojvoda 
od Buckinghama. Onoga što ga je uhodio, zvao je Suffolk. Velik 
broj takvih gorila napao nas je u isti čas kad me je ovaj oteo 
beduinima. Žive u gradu koji zovu London. Pokazao mi ga je. 
Rhonda je tamo zarobljenica u dvorcu na litici, malo iznad 
glavnog dijela grada. Rekao je da je s bogom u njegovu dvorcu. 

— Mislio sam da je Rhondu ubio lav — reće Tarzan. 

— To sam ija mislila, dok mi ovaj stvor nije rekao drugačije. 
Jadna mala. Možda bi bilo bolje da ju je lav ubio. Zamisli biti u 
vlasti ovih strašnih polu-ljudi, polu-zvijeri. 

— Gdjeje taj grad? — upita Tarzan. 

— Ovdje. Kad dođeš do podnožja pećine, vidi se jasno s 
vrha. 

Čovjek je ustao i opet podigao djevojku na ruke. 

— Kamo ćeš — upita ona. 

— Odvest ću te Ormanu i Westu. Oni bi morali stići do 
slapova prije noći. 

— Oni su živi? 

— Tražili su vas, pa su se izgubili. Bili su gladni, ali inače je 
s njima sve u redu. Radovat će se kad te vide. 


— A tada ćemo otići iz ove strašne zemlje? — upita ona. 

— Najprije moramo saznati što se dogodilo s drugima i naći 
Rhondu. 

— Nju je nemoguće spasiti — vikne djevojka. — Trebao bi 
vidjeti kako se ovi đavoli bore. Čak su i beduini s puškama bili 
prema njima nemoćni. Nema nikakvih izgleda da se jadna 
Rhonda spasi, čak ako je još i živa, u što ja sumnjam. 

— Moramo pokušati, a osim toga htio bih vidjeti ovaj grad 
gorila — London. 

— Hoćeš reći da ćeš poći tamo? 

— Kako bih ga inače mogao vidjeti? 

— Stanley, molim te, ne idi tamo! 

— Došao sam ovamo po tebe. 

— Tada prepusti Billu Westu da traži Rhondu. — Misliš li da 
bi je on mogao naći? 

— Mislim da je nitko ne može naći! 

— Možda ne može — reče on ali ću bar vidjeti grad i možda 
naučiti nešto o ovim gorilama koji govore engleski. To je tajna 
koju vrijedi riješiti. 

Stigli su na južni kraj doline, gdje se pećine ruše gotovo do 
površine rijeke. Ovdje iznad slapova struja nije bila tako brza i 
Tarzan zađe u vodu noseći djevojku na rukama. 

— Kamo ideš? — vikne ona uplašeno. 

— Moramo prijeći rijeku, a lakse ju je prijeći ovdje nego 
ispod slapova. Tamo je struja mnogo jača i ima vodenih konja i 
krokodila. Uhvati se za moja pleća i drži se čvrsto. 

On skoči i zapliva na suprotnu obalu, dok ga se djevojka u 
očaju grčevito držala. Suprotna obala izgledala je daleko. Čula je 
tutnjavu slapova. Činilo se da ih struja nosi prema slapovima. 

Ali najednom osjeti da joj snažni zamasi plivača stvaraju 
osjećaj sigurnosti. Činilo se da mu se ne žuri, i da ga sve to ne 
uzbuđuje, pa se i ona opustila kao da je dio njegove sigurnosti 
prešao ina nju. No ipak je uzdahnula s olakšanjem kad su osje- 
tili tlo pod nogama. 


Tarzan i Naomi stigli su u južni kraj doline gdje se pećine ruše gotovo do obala rijeka. 
Ovdje — iznad vodopada — struja nije bila tako brza i Tarzan zađe u vodu noseći 
djevojku na rukama. 


Njen strah pri prijelazu rijeke nije bio ništa prema onome 
kakav je osjetila pri silasku niz stijene klanca do podnožja slapa. 
Zamrla je u strahu, bez glasa. 

Čovjek je silazio spretno kao majmun. Njenu težinu kao da 
nije ni osjećao. Gdje je Stanley Obroski stekao toliku spretnost 
koja je mogla postidjeti divokozu i majmuna? 


Kad su bili na pola puta upozori je na tri prilike kraj pod- 
nožja pećine. — Tu su Orman, West i beduin — reče on, ali se 
ona nije usudila pogledati dolje. 

Ona trojica promatrala su prizor sa čuđenjem. U likovima 
koji su silazili prepoznali su Obroskoga, ali nisu bili sigurni je li 
to Naomi ili Rhonda. 

Orman i West potrče im u susret kad su se primicali pod- 
nožju pećine. Suze su Ormanu zamaglile oči kad je uzeo Naomi 
u naručcaj. I Westu je bilo drago da je vidi, ali se ražalostio kad je 
vidio da to nije Rhonda. 

— Jadna djevojka — promuca on kad su se vraćali prema 
svom malom logoru. — Jadna Rhonda. Kakva strašna smrt! 

— Ali ona nije mrtva — reče Naomi. 

— Nije mrtva. Kako znas? 

— Bolje bi bilo daje mrtva, Bill, — reče Naomi i tada ispriča 
sve što je znala o Rhondinoj sudbini. 

Kad je završila, Tarzan ustane. — Ostalo vam je dovoljno 
mesa od antilope, dok nešto ne ubijete? 

— Jeste — odgovori Orman. 

— Tada ja idem — reče čovjek-majmun. 

— Kamo? — upita režiser. 

— Da nađem Rhondu. 

West skoči na noge. — Idem s tobom, Stanley. 

— Čovječe, tako ti boga, pa ne možeš je sada spasiti. Nakon 
onoga što smo saznali od Eyada o tim zvijerima i Naomina 
iskustva, valjda ti je jasno da nemaš izgleda... Orman je govorio 
vrlo ozbiljno. 


— Moja je dužnost da je nađem a ne Stanleyjeva. — reče 
West — Ja idem. 
— Radije ostani ovdje — posavjetova ga Tarzan. — Nemaš 


zaista nikakvih izgleda. 

— Zašto ne bi moji izgledi bili kao i tvoji? — upita West. 

— Možda je tako, ali ti bi me zadržavao... Tarzan se okrene 
i pođe prema podnožju pećine. 


Naomi Madison promatrala ga je poluzatvorenih očiju. — 
Zbogom Stanley — vikne ona. 

— Zbogom! — odgovori čovjek-majmun i nastavi put. Vidjeli 
su ga kako je uhvatio lijanu sto je visila i popeo se do narednog 
prihvatilišta. Tropska noć sakrije ga prije nego sto je stigao do 
vrha. 

West je stajao sutke, ošamućen tugom, i promatrao — Idem 
s njim — reče napokon i pođe prema pećini. 

— Nidanju se ne bi mogao popeti gore, a pogotovu ne noću 
— opomenu ga Orman. 

— Ne budi lud, Bili — posavjetova ga Naomi. — Znamo sto 
osjećaš, ali nema smisla straćiti beskorisno još jedan život. — 
Čak se i Stanley nikada više neće vratiti... Počela je jecati. 

— Tada neću ni ja reče West — ali ipak idem. 


bog ubojica 


o vrhu klanca čovjek-majmun kretao se bešumno kroz noć. 

Čuo je poznate zvukove i njuh mu je osjetio poznate mirise 
po kojima je znao da velike mačke prolaze ovom čudnom 
dolinom gorila. 

Prešao je rijeku više uzvodno od mjesta gdje je prešao s 
Naomi i držao se podnožja doline tražeći tajanstveni grad. Nije 
imao plana jer nije znao što ga čeka. Morao je najprije da izvidi 
situaciju a onda će već nešto isplanirati. 

Kretao se brzo, često kasom, kojim, je brzo savladavao veliku 
udaljenost. Najednom opazi pred sobom prigušena svjetla. To 
mora da je grad! Ostavi rijeku i krene direktno prema svjetlima, 
presjekavši zavoj rijeke koja mu se opet ispriječila na putu, 
upravo prije no što je stigao do tamne gromade mnogih 
građevina. 

Grad je bio okružen bedemima, možda protiv lavova, pomisli 
on. No to nije Tarzana zabrinjavalo. Već je on i ranije prelazio 
preko zidova. Kad je stigao do bedema, opazi da nije visok, 
možda tri i pol metra, ali su naoštreni kolci virili u malim 
razmacima upravo ispod vrha, kao dobra obrana protiv velikih 
mačaka. 

Čovjek-majmun slijedio je bedem sve do pećine gdje se on 
spajao sa strmom kamenom liticom klanca. Osluškivao je i 
njuškao zrak svojim osjetljivim nozdrvama pokušavajući otkriti 
kakva je situacija s druge strane bedema. 

Kad je utvrdio da s druge strane nema živa stvora, skočio je 
na kolce. Rukama prihvati dva kolca, a zatim se polako uspne 


sve dok mu se bokovi nisu izjednačili s rukama koje su bile 
pripijene uz tijelo. Nagnuvši se naprijed, spuštao je svoje tijelo, 
dok nije leglo na kolce na vrhu bedema. 

Sad je mogao pogledati u usku ulicu s druge strane bedema. 
Znakovi života nisu se vidjeli ni u jednom pravcu dokle mu je 
oko sezalo. Bila je to samo tamna, sjenovita napuštena uličica. 
Samo jedan tren bio mu je potreban da privuće tijelo na vrh 
bedema i skoči na zemlju u grad gorila. 

S uzvisine bedema ugledao je svjetla u blizini, iznad razine 
središta grada, koja su otkrivala obrise velikih građevina. To 
mora da je dvorac boga, zaključi on, o kojemu je Naomi Madi- 
son govorila. 

Ako je bio u pravu, to će mu biti cilj jer je pretpostavljao daje 
tamo zatvorena djevojka. Šuljao se dalje uz pećinu po uskoj 
vijugavoj ulici koja je išla uz podnožje brda, osim kad je obilazila 
zgrade što su bile tik uz pećinu. 

Nadao se da neće sresti stanovnike, jer je uličica bila previše 
tijesna da bi mogao izbjeći susret. A bila je tako krivudava da bi 
ga neprijatelj dohvatio prije no što bi stigao da se sakrije u 
tamnu vežu, ili na vrh krova. Poslije je zaključio da je krov 
najsigurnije skrovište, do kojeg je najlakše doprijeti jer su 
mnoge zgrade bile niske. 

U drugom dijelu grada čuo je glasove i vidio prigušeni sjaj 
svjetla i najednom se nad čudnim gradom prolomilo udaranje 
bubnjeva. 

Malo kasnije Tarzan stigne do stepenica isklesanih u živom 
kamenu. Vodile su gore i nestajale u mraku, ali su uglavnom 
vodile u smjeru zgrade do koje je htio doprijeti. Zastavši samo da 
osluhne, Tarzan nastavi uspon. 

Uspeo se tek nekoliko stepenica, kad je na zaokretu ugledao 
grad što se pružao ispod njega. Nedaleko od podnožja pećine 
dizali su se tornjevi i bedemi građevine, koja je djelovala kao 
srednjovjekovni dvorac. Mutno svjetlo sto ga je vidio da izbija iz 
drugog dijela grada, dopiralo je do njega iza vanjskih zidina. 
Odande su se ćuli i zvuci bubnjeva. Sve to podsjetilo ga je na 


drugi jedan dan i drugačiji prizor. Sad mu je sve to živo iskrslo 
pred očima. 

Vidio je dlakave prikaze velikih majmuna Kerčakova ple- 
mena. Vidio je zemljani bubanj oko kojega su majmuni stvorili 
veliki krug. Ženke i mladunčad sjedili su na njegovu vanjskom 
rubu, dok su upravo pred njima sjedili stari mužjaci. Pred 
bubnjem sjedile su tri stare ženke, od kojih je svaka imala u ruci 
čvorastu granu dugu četrdesetak centimetara. 

Polako i nježno one su udarale po površini bubnja koja je 
ječila, upravo kad su prve nježne zrake izlazećeg mjeseca 
posrebrile vrhove stabala. A kad je svjetlo u polukrugu postalo 
jače, ženke su povećale snagu i brzinu, dok divlji i ritmički 
udarci nisu ispunili cijelu džunglu na kilometre daleko. 

Kad je jeka bubnjeva dosegla gotovo zaglušnu snagu, Ker- 
čak je skočio na otvoreni prostor između ženki koje su čućale i 
bubnjarica. Stojeći uspravno, zabacio je glavu i gledajući ravno 
u mjesec počeo udarati po grudima velikim dlakavim šapama 
ispustivši strašan urlik. 

Zatim se Kerčak čučeći i bešumno počeo suljati oko otvorena 
kruga, okrenuvši glavu od mrtva tijela što je ležalo pred oltarom 
bubnjeva, ali u prolazu nije skidao svoje plamteće opake oči s 
lešine. 

Još jedan mužjak skočio je u krug i ponovivši strašan urlik 
svoga kralja, pošao krišom njegovim tragom. Jedan za drugim 
slijedili su u kratkim razmacima, sve dok džungla niie odzva- 
njala neprestanim urlicima krvožednih glasova. To je bio izazov 
neprijateljima i poziv u lov. 

Kako se jasno sve to sad vratilo u sjećanje čovjeka-maj- 
muna kad je čuo udaranje bubnjeva u ovom dalekom gradu. 

Penjući se dalje stepenicama mogao je vidjeti preko bedema 
u unutarnje dvorište palače. Spazio je nekoliko gorila koji su 
plesali uz udarce bubnjeva. Prizor je bio osvijetljen bakljama, a 
dok ga je on promatrao, zapaljena je vatra kraj plesača. Suho 
drvo odmah plane i plamen lizne visoko osvijetlivši prizor u 
dvorištu palače jasno kao dan obasjavši pećinu i stepenice 


kojima se Tarzan uspinjao. Zatim se isto tako brzo i ugasi, kao 
što je i planuo. 

Tarzan se žurio uz kamene stepenice što su zavijale i krivu- 
dale uz pećinu nadajući se da ga nijedno oko nije ugledalo za 
vrijeme kratkotrajnog osvjetljivanja pećine. Nije bilo znakova da 
je otkriven i on se počeo približavati mrkoj gromadi što se 
nadvila iznad njega. No čudni lik, koji ga je promatrao s vrha 
bedema, nije dao od sebe znaka po kojem bi Tarzan mogao 
zaključiti da je primijećen. On se hihoćući okrenuo i nestao u 
otvoru tornja. 

Došavši na vrh stepenica, Tarzan se našao na širokoj terasi 
koju je tvorio prednji dio litice na kojoj je dvorac bio sagrađen. 

Mrka zgrada dizala se pred njim bez bedema ili jarka i 
prijeteći se nazirala u tami. 

Jedini otvor na razini litice bila su široka dvokrilna vrata, 
kojih je jedna strana bila malo odškrinuta. Možda je ovaj laki 
pristup morao opomenuti gospodara džungle. Možda je on i 
pobudio sumnju — prirodnu sumnju divljači prema stupici — 
ali on je došao s namjerom da uđe u zgradu, pa nije mogao 
propustiti tako dobrii priliku. 

Oprezno se primicao vratima. Iza njih bila je tama. Gurnuo je 
velika vrata i ona su se bez šuma otvorila. Bilo mu je drago da 
šarke nisu zacviljele. Načas je zastao na ulazu i prisluškivao. Do 
njega je dopirao miris gorila, neobičan i sličan mirisu ljudi. To 
ga je zbunjivalo i zabrinjavalo, ali s druge strane vrata nije čuo 
ni vidio znaka života. 

Kad su mu se oči priučile na polumrak, opazio je da se nalazi 
u polukružnom predvorju. Na začelnom zidu bilo je nekoliko 
zaključana. Isto tako nije mogao otvoriti ni slijedeća. Treća se 
vrata međutim otvore kad ih je gurnuo i ukažu se silazne 
stepenice. 

Pomno je slušao ali nije čuo ništa. Tada pokuša otvoriti 
četvrta vrata. I ona su bila zaključana. Isto tako bila su i peta i 
šesta. Budući da su to bila posljednja vrata, on se ponovo vrati 


trećim vratima, pa se prošavši kroz njih počne spuštati 
stepenicama pipajući u tami. 

Svuda je bilo tiho. Otkako je ušao u zgradu nijedan mu zvuk 
nije dopro do ušiju po kome bi mogao zaključiti da je jos netko 
prisutan. A ipak je znao da tu ima živih bića. To su mu pokazale 
njegove osjetljive nozdrve i neobičan i tajanstven nagon 
prašumske zvijeri. 

Na dnu stepenica rukom napipa vrata. Popipa i nađe zasun. 
Podigne ga, gurne vrata i ona se otvore. Tada mu u nosnice 
udari snažan miris žene. Je li je našao? Je li našao onu koju je 
tražio? 

Prostorija je bila potpuno tamna. Tarzan uđe, no kad je 
pustio vrata, začuje kako su se za njim zatvorila tihim skljoca- 
njem. Osjeti da je uhvaćen. Skočio je prema vratima pokušava- 
jući ih otvoriti, ali su prsti napipali samo glatku površinu. 

U tišini je stajao i čekao. Začuo je ubrzano disanje u nepo- 
srednoj blizini. U njegovim nozdrvama bio je snažan miris žene. 
Nagađao je da to ona diše. Brzina disanja ukazivala je na strah. 
Oprezno se primaknu. 

Bio je sasvim blizu, kad ga iznenada zaustavi zvuk nepo- 
sredno ispred njega. Zvučalo je kao škripa zarđalih šarki. Tada 
se pojavi svjetlo koje otkri cijelu sliku. 

Upravo ispred njega, na hrpi slame, sjedila je bijela žena. Iza 
nje bila su vrata od željeznih šipki, kroz koja je ugledao drugu 
prostoriju. Na suprotnoj strani te druge prostorije bila su vrata 
u kojima je stajao neobičan stvor držeći u ruci zapaljenu baklju. 
Tarzan nije mogao razabirati je li to čovjek ili gorila. 

Prilazio je rešetkastim vratima tiho se cerekajući. Žena je 
okrenula glavu od Tarzana i s užasom promatrala to biće. Sad je 
bacila kratak pogled na Tarzana. Opazio je da je veoma nalik 
Naomi i da je vrlo lijepa. 

Kad ga je ugledala, osvijetljena titravim svjetlom baklje, 
ostala je bez daha od čuđenja. — Stanley Obroski! — viknu ona. 
— Jeste li i vi zarobljenik? 

— Čini se da jesam — odgovori Tarzan. 


— Što radite ovdje? Kako su vas uhvatili? Mislila sam da ste 
mrtav! 

— Došao sam da vas odvedem — odgovori on. 

— Vi! — U njenom glasu bilo je nevjerice. 

Biće u drugoj sobi prišlo je rešetkama i zastalo, tiho se 
cerekajući. Tarzan ga pogleda. Bilo je to lice čovjeka, ali koža je 
bila crna kao u gorila. Načerena usta pokazivala su oštre 
očnjake. Tvrda crna dlaka pokrivala je one dijelove tijela koji su 
se nazirali ispod otvorene kosulje i bedrene pregače. Koža tijela, 
ruku i nogu bila je crna s velikim bijelim mrljama. Bose noge 
bile su noge čovjeka. Ruke su bile crne, dlakave i smežurane, s 
dugim svinutim kandžama. Oči su bile upale, kao u starca. 

— Vi se, dakle, poznajete? — reče on. — Zanimljivo! I došao 
si da je spasiš, je li? Mislio sam da si došao k meni u posjetu., 
Nije, naravno, baš pristojno da stranac dolazi noću, bez poziva 
— ito kradomice. 

— Igrom slučaja saznao sam za tvoj dolazak. Za to moram 
zahvaliti Henriku, Da on nije započeo ples, ne bih to doznao, pa 
bi mi bilo uskraćeno zadovoljstvo da te primim. 

— Gledao sam sa svoje palače u Henrikovo dvorište kad je 
njegova vatra planula i osvijetlila svete stepenice. A na njima si 
bio ti. 

Glas tog bića bio je vrlo blag, a izgovor mu je bio izgovor 
obrazovanog Engleza. Nesklad između govora i izgleda činio ga 
je još odbojnijim i strašnijim. 

— Da, došao sam po ovu djevojku — reće Tarzan. 

A sada si i ti zarobljenik ... Stvorenje se cerekalo. 

— Što hoćeš od nas? upita Tarzan. — Mi nismo neprijatelji. 
Nismo ti ništa učinili. 

— Štoja hoću od vas? To je duga priča. Ali možda biste je vi 
mogli razumjeti i cijeniti je. Zvijeri, kojima sam ovdje okružen, 
ne razumiju je. Prije nego što poslužite mom posljednjem cilju, 
zadržat ću vas neko vrijeme zbog potrebe da razgovaram s 
razumnim ljudskim bićima. 


— Već dugo, vrlo, vrlo dugo nisam vidio ljude. Naravno da 
ih zato ne mrzim manje, ali moram priznati da će mi vaše 
društvo biti ugodno, barem kratko vrijeme. Vi oboje vrlo dobro 
izgledate. To mi je veoma drago, a osim toga to povećava vašu 
vrijednost za ono za što vas ja namjeravam upotrijebiti. Za 
konačnu svrhu — vi me razumijete. Neobično mi je drago da je 
djevojka tako lijepa. Uvijek sam imao slabost prema plavušama. 
Da me ne zanimaju drugačija istraživanja, i kad bi to bilo 
moguće, ne bih nista više volio nego da odredim biološke i 
psihološke razloge dubokoj privlačnosti sto je plave ženke imaju 
za mužjake sviju rasa. 

Iz džepa svoje kosulje izvuće dvije grubo sačinjene cigare i 
jednu pruži Tarzanu kroz rešetke. — Ne biste li zapusšili, go- 
spodine... ah... mislim da vas je mlada gospođa nazvala Obro- 
ski. čini mi se da je to poljsko prezime. Ali ne nalikujete Poljaku. 
Vi izgledate veoma engleski — isto tako engleski kao i ja. 

— Jane pušim — reče Tarzan — a zatim doda začuđeno — 
engleski kao i vi? 

— Ne znate što gubite... duhan osvježava umorne živce. 

— Moji živci nisu nikada umorni. 

— Sretni čovječe! A to je sreća i za mene. Ne mogu sebi 
zaželiti ništa bolje od kombinacije mladosti sa zdravim tijelom i 
zdravim živčanim sistemom, a da ne govorim o vašoj nesum- 
njivoj muškoj ljepoti. Ja ću se potpuno regenerirati. 

— Ne znam o čemu govorite — reče Tarzan. 

— Naravno da ne znate. Zašto bih očekivao da vi razumijete 
nešto što samo ja znam na cijelom svijetu. No drugom prilikom 
to ću vam vrlo rado objasniti. Sada moram otići gore i pogledati 
u kraljevo dvorište. Nalazim da Henrika Osmog moram držati na 
oku. U posljednje vrijeme veoma se loše vlada. On, Suffolk i 
Howard. Ostavit ću vam ovu zapaljenu baklju. Bit će vam tako 
mnogo ugodnije. Želim da se zabavite što bolje možete prije no 
vas ja... dakle, do viđenja. Osjećajte se kao kod kuće... On se 
okrene i pođe prema vratima na drugoj strani prostorije 
cerekajući se na odlasku. 


Tarzan odmah priđe rešetkama koje su dijelile obje odaje. 

Vrati se ovamo! — zapovjedi on. — Pusti nas iz ove rupe, ili 
nam reci zašto nas držiš ovdje i što namjeravaš s nama. 

Stvar se iznenada okrene izobličena izraza od podmuklog 
rezanja. — Ti se usuđuješ meni zapovijedati 1 — viknu. 

— Zašto ne? — upita Tarzan. — Tko si ti? 

Stvar priđe korak bliže rešetkama i udari svoje dlakave grudi 
rožnatim dlanom. Ja sam bog! — vikne. 


opasne prijetnje 


K“ je biće koje je sebe nazivalo bogom otislo iz druge sobe 
zatvorivši vrata, Tarzan se obrati djevojci koja je sjedila na 
podu ćelije. 

— Vidio sam mnogo neobičnih stvari u svom životu, ali ovo 
je nevjerojatno. Koji put mi se čini da sanjam. 

— To sam ija najprije pomislila — odgovori djevojka. — Ali 
ovo nije san, ovo je strašna i opasna stvarnost. 

— Uključujete li u to i boga — zapita on. 

— Da, čak i bog je stvarnost. To biće je bog ovih gorila. Oni 
ga se svi boje, a većina ga obožava. Kažu da ih je on stvorio. Ja to 
ne razumijem. To je poput strašne more. 

— Što on namjerava s nama učiniti? 

— Ne znam. Alije to sigurno nešto užasno — odgovori ona. 
— Dolje u gradu nagađaju svašta, ali čak i oni to ne znaju. 
Dovodi ovamo mlade gorile, koje nitko više nikada ne vidi. 

— Kako dugo ste ovdje? 

— U dvorcu boga sam od jučer. Ali u palači Henrika Osmog 
bila sam više od nedjelju dana. Ne zvuče li vam ta imena be- 
smisleno kad su primijenjena na ove zvijeri. 

— Mislio sam da mi više ništa ne može izgledati neobično 
kada sam jutros sastao Buckinghama i čuo ga kako govori en- 
gleski — a on je ipak gorila. 

— Sastali ste Buckinghama? On je mene uhvatio i doveo u 
grad. Zar je i vas uhvatio? 

— Nije. Uhvatio je Naomi Madison. 


— Naomi! Što je s njom? 

— Ona je s Ormanom, Westom i jednim beduinom kod 
slapova. Došao sam ovamo da vas nađem i da vas odvedem. Ali 
čini se da sam nekako pobrkao stvari, kad su i mene uhvatili. 

— Kako je Naomi pobjegla Buckinghamu? — upita dje- 
vojka. 

— Ubio sam ga! 

— Vi ste ubili Buckinghama? — gledala ga je razrogačenih 
očiju s nevjericom. 

Po njihovu držanju, kad se govorilo o Obroskom, Tarzan je 
shvatio da prijatelji Obroskog nisu imali visoko mišljenje o 
njegovoj hrabrosti, pa ga je još više zabavljalo da ga drugi 
zabunom drže za poznatu kukavicu. 

Djevojka ga je nekoliko časaka promatrala ispod spuštenih 
vjeđa, kao da je pokušavala da mu pročita misli i otkrije domet 
njegova razmetanja. Zatim je stresla glavom. 

— Ti nisi zao momak, Stanley — rekla je ona. Ali nemoj 
svojoj tetki Rhondi pričati ružne priče. 

Jedan od Tarzanovih rijetkih smiješaka pokaže njegove 
snažne zube. — Nitko vas ne može prevariti, je li? — upita on 
zadivljeno. 

— Moram priznati da onaj tko hoće Rhondu Terry uhvatiti 
na spavanju, mora vrlo rano ustati. Ali ono što ne mogu razu- 
mjeli je vaša maska — odjeća, odakle vam to i čemu služi? Bit će 
da vam je hladno? 

— Morate pitati Rungulu, poglavicu Bansuta — odgovori 
Tarzan. 

— Štoon ima s time? 

— Prisvojio je garderobu Obroskog. 

— Počinjem shvaćati. Ali ako su vas uhvatili Bansuti, kako 
ste pobjegli? 

— Da vam i kažem, ne biste mi vjerovali. Vi ne vjerujete da 
sam ubio Buckinghama. 


— Kako bih i mogla, osim ako ste mu se prišuljali dok je 
spavao. Nema tog čovjeka koji bi ubio tako velikog gorilu, 
Stanley, osim puškom. Tako je, vi ste ga ubili iz puške. 

— A zatim sam bacio pušku? — zapita Tarzan. 

— To ne zvuči vjerojatno? Ja mislim, Stanley, da ste vi 
običan podli lažov. 

— Hvala vam. 

— Nemojte se ljutiti. Vi ste mi dragi, i uvijek ste to bili. Ali ja 
sam previše dobro upoznala život da bih vjerovala u ćuda. A 
pretpostavka da ste vi ubili Buckinghama golim rukama ne bi 
bila daleko od čuda. 

Tarzan se okrene i počne pregledavati sobu. Upaljena baklja 
u susjednoj prostoriji bacala je drhtavo, prigušeno svjetlo. 
Otkrio je da je soba četvrtasta i da su zidovi od grubo klesana 
kamena. Strop je bio od dasaka poduprtih velikim gredama. 
Stražnji dio prostorije bio je tako mračan da nije mogao vidjeti 
strop na tom mjestu. Posljednja greda bacala je tamnu sjenu na 
strop. Činilo mu se da je otkrio struju što je od vrata s 
rešetkama vodila u daleki dio prostorije ukazujući na neki otvor. 
Nije ga mogao naći, pa je napustio tu misao. 

Kad je završio pregled, sjeo je na slamu k Rhondi. — Kažete 
da ste ovdje nedjelju dana — upita on. 

— U gradu, ne baš ovdje — odgovori ona. — Zašto? 

— Mislio sam da vas tada moraju hraniti. 

— Da. Hrane me celerom, bambusovim pupoljcima, voćem i 
orasima. Dosta jednolično. 

— Nisam mislio na to čime vas hrane, već kako? Kada i 
kako vam donose hrana? Hoću reći, otkako ste u ovoj sobi. 

— Kad su me juče doveli ovamo, dali su mi dovoljno hrane 
za taj dan. Danas ujutro donijeli su mi hrane za današnji dan. 
Donose je u susjednu sobu i gurnu među rešetke. Nema 
tanjura. Gurnu hranu kroz rešetke po podu svojim golim 
zamazanim šapama. Sve osim vode. Vodu donesu u onoj tikvi 
što stoji tamo u uglu. 

— Ne otvaraju li tada vrata i ne ulaze li u sobu? 


— Ne. 

— Šteta. 

— Zašto? 

— Kad bi otvorili vrata, imali bismo priliku da pobjegnemo 
— objasni Tarzan. 

— Nema takve prilike. Hranu donosi veliki gorila. Zabo- 
ravila sam — nasmija se ona. — Vi biste ga slomili na dva dijela 
i bacili ga u kantu za smeće, kao što ste to učinili s Buckin- 
ghamom. 

Tarzan se nasmije. — Uvijek zaboravim da sam kukavica. 
Morate me podsjetiti na to ako nam zaprijeti kakva opasnost. 

— Mislim, Stanley, da vas na to neću trebati podsjećati... 
Opet ga je pomno promatrala. — Ali nešto ste se promijenili — 
zaključi ona. — Ne znam kako to da protumačim, ali kao da ste 
sigurniji u sebe. A i dobro ste se držali kad ste razgovarali s 
bogom. Što vi mislite, je li ono što ste proživjeli posljednjih 
nekoliko nedjelja djelovalo na vaš um. 

Daljnji razgovor prekinuo je dolazak boga. Dovukao je stolac 
pred rešetke i sjeo. 

— Henrik je glupan — objavi on. — On pokušava zaluditi 
svoje sljedbenike kako bi ih mogao nagovoriti da napadnu nebo 
i ubiju boga. Henrik hoće biti bog. Ali dao im je da previše piju, 
pa ih sada većina spava u dvorištu palače uključujući i samog 
Henrika. Noćas mi neće dodijavati, pa sam zato pomislio da 
dođem ovamo i obavim ovu ugodnu posjetu. Neće više biti 
mnogo prilike jer vi ćete morati poslužiti svrsi prije no što se 
nešto dogodi što bi me moglo spriječiti. Ne mogu ništa staviti na 
kocku. 

— Kakva je to neobična svrha kojoj mi treba da poslužimo 
— upita Rhonda. 

— Potpuno je naučna. Ali to je duga priča ija moram početi 
iz početka — objasni bog. 

— Početak — ponovi on sjetno. — Kako je to davno. Bilo je 
to dok sam bio đak u Oxfordu kad sam prvi put naslutio tinjanje 
svjetla, koje je poslije planulo. Čekajte da vidim, mora da je to 


bilo 1855. Ne, mora da je bilo ranije, jer sam 1855. diplomirao. 
Tako je. Rođen sam 1833, a diplomirao sam s dvadeset i dvije 
godine. 

— Lamarcova i Darwinova ispitivanja uvijek su me privla- 
čila. Oni su bili na pravom putu, ali nisu pošli dovoljno daleko. 
Nedugo poslije moje diplome putovao sam po Austriji, kad u 
Brnu sastadoh svećenika koji je radio na sličnim problemima. 
Zvao se Mendel. izmijenili smo ideje. Bio je to jedini čovjek na 
svijetu koji me mogao shvatiti, ali me nije mogao slijediti na 
čitavom putu. Pomogao mi je. Ali je bez sumnje on imao više 
koristi nego ja. Iako o njemu nisam nikad više ništa čuo, sve dok 
nisam otišao iz Engleske. 

— 1857. godine osjetio sam da sam gotovo riješio tajnu 
nasljeđivanja i te sam godine objavio monografiju o tom pitanju. 
Objasnit ću vam srž svojih otkrića na najjednostavniji mogući 
način, tako da ćete moći shvatiti svrhu kojoj ćete poslužiti. 

— Postoje ukratko dvije vrste ćelija koje nasljeđujemo od 
naših roditelja. Ćelije tijela i ćelije začetka. Te ćelije sazdane su 
od hromosoma, koji sadrže gene, i to posebni gen za svaku fizi- 
čku i duševnu osobinu. Dijeleći se, množeći se, mijenjajući se i 
rastući ćelije tijela određuju kakva ćemo biti vrsta individue. 
Ćelije začetka, koje se u stvari uopće ne mijenjaju sve od našeg 
začeća, određuju kakve će osebine naslijediti naši potomci od 
naših roditelja i od nas samih. 

— Otkrio sam da se nasljednost može kontrolirati preno- 
šenjem ovih gena s jedne individue na drugu. Shvatio sam da 
geni nikad ne umiru. Oni su neuništivi. Oni su osnova sveg 
života na zemlji i obećanje besmrtnosti. 

— U sve sam to bio uvjeren, ali nisam mogao vršiti ekspe- 
rimente. Učenjaci su me prezirali, javnost mi se smijala, a vlasti 
su zaprijetile da će me zatvoriti u ludnicu. Crkva me je htjela 
raspeti na križ. 

— Skrivao sam se i nastavio istraživanja u tajnosti. Došao 
sam do gena od živih bića — mlađih muskaraca i žena, koje sam 
pod raznim izgovorima namamio u svoj laboratorij. Drogirao bih 


ih i vadio iz njih ćelije začetka. U to vrijeme još nisam bio otkrio, 
ili bolje reći nisam bio usavršio tehniku vađenja ćelija tijela. 

— 1858. uspjelo mi je podmićivanjem dobiti pristup u neke 
grobove Westminsterske opatije. Iz tijela bivših kraljeva, kraljica 
i velikaša i njihovih žena izvadio sam besmrtne gene. 

Otmica Henrika Osmog uništila me je. Čovjek koga nisam 
podmitio otkrio me je na poslu. Nije me predao vlastima, ali me 
je počeo ucjenjivati. Zbog njega sam morao ili financijski 
propasti, ili odsjediti dugu kaznu u zatvoru. 

— Moji kolege učenjaci su me prezirali. Vlasti su me htjele 
kazniti. Vidio sam da ću kao nagradu za svoj rad za dobro čo- 
vječanstva primiti samo nezahvalnost i progon. Počeo sam 
mrziti ljude sa svom njihovom pobožnošću, licemjerstvom i 
neznanjem. Još ih danas mrzim. 

— Pobjegao sam iz Engleske. Planovi su bili skovani. Došao 
sam u Afriku i upotrijebio vodiča bijelca da me odvede u 
područje gorila. Doveo me je ovamo. Ubio sam ga, da se ne bi 
saznalo gdje se nalazim. 

— Bilo je tu stotine, što više tisuće gorila. Trovao sam 
njihovu hranu. Gađao sam ih otrovnim strijelama. Ali služio 
sam se otrovom koji ih je samo omamio. Tada sam izvadio ćelije 
začetka i stavio na njihovo mjesto ljudske ćelije koje sam donio 
sa sobom iz Engleske u tekućini koja je pospješivala množenje. 

Činilo se da je neobično biće gorilo nutarnjim žarom dok je 
govorio o svojoj omiljenoj temi. Čovjek i djevojka koji su ga 
slušali gotovo su zaboravili na nesklad između njegova kul- 
turnog engleskog govora i opake i odbojne spoljašnosti. Mnogo 
opakije i odbojnije od spoljašnosti gorila. Jer on nije bio ni zvijer 
ni čovjek, već neki grozni mješanac, rođen u prokletom 
sjedinjenju. Ali ih je um koji se krio u toj odbojnoj vanjštini 
opčarao. 

— Godinama sam ih promatrao — nastavi on — sa sve 
većim razočaranjem. Iz generacije u generaciju nisam mogao 
opaziti nikakve vanjske znakove da su ćelije ljudskog začetka 
izvršile ma i najmanji utjecaj na majmune. Zatim sam počeo 


među njima primjećivati znakove veće inteligencije. Više su se 
svađali, bili su gramzljiviji i osvetoljubiviji. Osjećao sam da se 
približavam svom cilju, 

— Uhvatio sam neke mlade gorile i počeo ih vježbati. Ubrzo 
čuo sam ih kako između sebe ponavljaju engleske riječi koje su 
čuli od mene. Nisu, naravno, znali njihovo značenje, ali to nije 
bilo ni važno. Otkrili su mi istinu. Moji gorile naslijedili su um i 
govorne organe svojih ljudskih pređa. 

— Jošuvijek je tajna koju nisam riješio zašto su naslijedili 
bas te osobine, a ne neke druge. Ali dokazao sam i ispravnost 
svoje teorije. Dao sam se na posao da odgojim stićenike. Nije bilo 
teško. Ove prve poslao sam ostalima kao misionare i učitelje. 

— Učeći, gorile su dolazile k meni po daljnje pouke. Između 
ostalih stvari naučio sam ih poljoprivredi, arhitekturi i gra- 
đevinarstvu. Pod mojim rukovodstvom sagradili su ovaj grad, 
što sam ga ja nazvao London, na rijeci koju sam prozvao Temza. 
Mi Englezi nosimo uvijek sa sobom Englesku, ma kamo pošli. 

— Dao sam im zakone, postao sam njihov bog, a dao sam 
im i kraljevsku porodicu i plemstvo. Sve duguju meni, a sada se 
neki od njih bune protiv mene i hoće me uništiti. Postali su 
ambiciozni, izdajnički, okrutni. 

— Avi? — upita djevojka. — Vi niste čovjek. Vi ste napola 
gorila. Kako ste vi ikada mogli biti Englez? 

— Ja sam ipak Englez — odgovori taj stvor. — Nekoć sam 
čak bio i vrlo pristao Englez. Ali me je nagrizla starost. Osjećao 
sam da mi ponestaje snage. Grob je zjapio preda mnom. Nisam 
htio umrijeti jer sam osjećao da sam tek počeo saznavati tajne 
života. 

— Tražio sam načina da produljim vlastiti život i da sebi 
vratim mladost. Napokon sam uspio. Otkrio sam kako treba 
odvajati ćelije tijela i prenositi ih od jednog bića na drugo. 
Upotrebljavao sam mlade gorile obih spolova i prenosio njihove 
snažne mlade ćelije na svoje tijelo. 

— Uspio sam u toliko što sam zaustavio razaranje starosti i 
vratio sebi mladost. Ali kad su se ćelije gorile množile u meni 


počeo sam poprimati tjelesne osobine gorila. Koža mi je 
pocrnjela, dlake su počele rasti na svim dijelovima tijela, ruke 
su se promijenile, a i zubi. Jednog dana postat ću pravi pra- 
vcati gorila. Ili bolje reći bio bih to postao da sretne okolnosti 
nisu vas dovele k meni. 

— Ne razumijem — reče Rhonda. 

—  Razumjet ćete. S ćelijama vašeg tijela i tijela ovog mla- 
dića neću samo sebi osigurati mladost već ću opet poprimiti 
ljudski oblik. Oči su mu plamtjele luđačkim sjajem. 

Djevojka se stresla. — To je strašno! — krikne. 

Stvor se cerekao. — Služit ćete plemenitoj svrsi! Mnogo 
plemenitijoj nego da ste samo izvršili svoju biološku funkciju za 
koju ste bili rođeni. 

— Ne morate nas ubiti! — viknu ona. — Uzimate ćelije 
začeća od gorila, a da ih ne ubijate. Kad uzmete naše, pustit ćete 
nas da odemo! 

Stvor ustane i priđe rešetkama. Njegovi žuti očnjaci bili su 
iskešeni u zlobnom cerenju. — Vi još ne znate sve — reče on. U 
njegovim blistavim očima plane luđačko svjetlo. — Nisam vam 
rekao sve što sam naučio o pomlađivanju. Nove ćelije tijela su 
moćne, ali djeluju polako. Utvrdio sam da se brzina preobražaja 
povećava kad se meso i žlijezde mladosti pojedu. 

— Ostavit ću vas sada da razmislite o velikoj usluzi koju 
ćete učiniti znanosti — reče i pođe natraške prema vratima 
druge odaje. — Ali vratit ću se! Poslije ću vas pojesti. Pojest ću 
vas oboje. Najprije ću pojesti mužjaka. A zatim, moja ljepotice, 
pojest ću tebe. Ali prije nego što te pojedem, da, ali prije nego što 
te pojedem... 

Cerekajući izašao je natraške kroz vrata i zatvorio ih za 
sobom. 


u stupici 


Cini se da je zastor pao — reče djevojka. 


— Zastor? 
— Da, to je kraj predstave. 
Tarzan se nasmijao. — Pretpostavljam da želite reći da za 


nas nema nade, da smo osuđeni na propast. 

— Tako se čini, i mene je strah. Zar vas nije strah? 

— Očito bi me trebalo biti. 

Promatrala ga je ispod uzdignutih obrva. — Ne razumijem 
vas, Stanley. Čini se da vas sada nije strah, a prije ste se bojali 
svačega. Zar vas zaista nije strah, ili se samo pretvarate? Nije li 
to glumac u vama, vi me razumijete. 

— Možda osjećam da će se dogoditi ono što treba da se 
dogodi, i da mi neće pomoći bude li me strah. Strah nas nikada 
neće odavde izvesti žive, a ja nemam namjeru ovdje ostati i 
umrijeti, ako tome mogu doskočiti. 

— Ne vidim kako bismo mogli izaći odavde — reče Rhonda. 

— Već smo gotovo na slobodi. 

— Kako to mislite? 

— Tajoš smo živi — nasmije se on. — A to je vrlo mnogo. Da 
smo mrtvi, bili bismo izgubljeni sto posto, dok ćemo se — ovako 
živi spasiti s devedeset posto vjerojatnoće. 

Rhonda se nasmije. — Nisam znala da ste takav optimist — 
izjavi ona. 

Tarzan je brzo pregledao sobu i sada je objašnjavao Rhondi što treba da učine da bi se 
nekako izvukli iz ove prostorije. Pošto je otkrio da odnekle nailazi svježi zrak, zaključio je 
da mora postojati i nekakav otvor. Samo — kako ga pronaći? 


— Možda imam razloga da budem optimist. Osjećate li ovu 
struju zraka na podu. 

Ona ga brzo pogleda. U njenom pogledu bilo je smetenosti 
kad ga je upitno pogledala. — Možda će biti bolje da legnete i 
pokusšate spavati — predloži ona. — Vi ste premoren. 

Sad je bio red na njemu da je pogleda. — Kako vi to mislite? 
— upita on. — Zar izgledam iscrpljen? 

— Ne,alija sam... ja, sam mislila da je napor možda za vas 
bio prevelik. 

— Kakav napor? 

— Kakav napor? — viknu ona. — Stanley Obroski, ležite 
smjesta ovamo i dopustite da vam istrljam glavu. Možda ćete 
tako moći spavati. 

— Nisam pospan. Zar vi ne želite izaći odavde? 

— Naravno da želim. Ali ne možemo. 

— Možda ne, ali možemo pokušati. Pitao sam vas osjećate ti 
struju zraka u podu? 

— Naravno da je osjećam. Ali kakve to ima veze? Nije mi 
hladno. 

— Možda to nema veze ni sa ćim — prizna Tarzan. — Ali 
pruža mogućnosti. 

— Kakve mogućnosti? 

— Izlaz! Svježi zrak ulazi iz druge odaje kroz rešetke na 
vratima. On mora negdje 1 izlaziti. Struja je tako snažna da otvor 
mora biti dosta velik. Vidite li u ovoj sobi nekakav veliki otvor 
kroz koji bi zrak mogao izlaziti? 

Djevojka ustane. Počela je shvaćati smisao Tarzanovih pri- 
mjedbi. — Ne — reče ona. — Ne vidim nikakav otvor. 

— Ne vidim ga nija. Ali onje negdje, imi znamo daje on na 
mjestu koje mi ne možemo vidjeti... Govorio je šapatom. 

— Da, toje istina. 

— Ajedini dio sobe, što ga mi ne vidimo jasno jest na stropu 
u onom dalekom zasjenjenom kutu. Osim toga osjetio sam da 
struja vuče onamo. 


Otišao je u dio prostorije o kojem je govorio i pogledao u 
tamu. Djevojka je stala do njega gledajući također gore. 

— Vidite li nesto? — upita ona jedva čujnim glasom, 

— Vrlo je tamno — odgovori on. — Ali mi se čini da nešto 
vidim. Malu mrlju, koja je tamnija od okoline, kao da je tu 
nekakvo udubljenje. 

— Vaše su oči bolje od mojih — reče ona. — Ja ne vidim 
ništa. 

U daljini se začuje sablasno i zlobno hihotanje. Dolazilo je 
odnekuda, no činilo se da dolazi sa stropa ravno iznad njih. 

Rhonda nehotice stavi ruku na Tarzanovu. — Imate pravo — 
reče ona. Nada nama je otvor. To cerekanje čuje se odozgora. 

— Ne smijemo nipošto govoriti glasnije, samo šaptom — 
opomenu je on. 

Činilo se da je otvor na stropu, ukoliko je uopće postojao, 
upravo u kutu prostorije. Tarzan vrlo pomno ispita zidove pi- 
pajući svaki pedalj do visine do koje je mogao doseći. No nije 
našao ništa što bi mu omogućilo da se popne. Tada je ispru- 
ženom rukom skočio u zrak. Osjetio je rub otvora na stropu. 

— Tuje — šapnu on. 

— Što nam to pomaže. Ne možemo ga doseći. 

— Možemo pokušati — reče on i stane uza zid u kutu 
prostorije. — Popnite se na moja ramena — uputi je on, 
Pridržavajte se rukama za Zid. 

Rhonda se popne na njegova široka ramena. Uhvativši je za 
noge, da učvrsti njen položaj, on se polako pridigne, sve dok se 
nije uspravio. 

—  Pipajte oprezno u svim pravcima — šapne on. Procijenite 
širinu otvora i potražite nekakav oslonac. 

Neko je vrijeme djevojka sutjela. Po premještanju njene 
težine s jedne strane na drugu, i po napinjanju mišića na noga- 
ma, naslućivao je da ona ispituje otvor u svim smjerovima dokle 
je mogla doseći. 

Najednom ona reće: — Spustite me dolje! 

Spustio ju je na pod. — Što ste otkrili? 


— Otvorje širok sedamdeset centimetara na metar. Čini se 
da se proteže preko ruba zida. Jasno sam osjetila ivicu. Kad bih 
mogla doseći donde, mogla bih i dalje ispitivati. 

— Pokušat ćemo opet — reče Tarzan. — Stavite ruke meni 
na ramena. — Stajali su jedno nasuprot drugome. — Stavite 
sada desnu nogu na moju lijevu ruku. Tako! A sada postavite 
lijevu nogu u moju desnu ruku. Ukočite sada noge i tijelo, a 
rukama se oduprite o zid. Ja ću vas opet podići, možda ovog 
puta pola metra više nego prije. 

— U redu — šapne ona. — Dižite me! 

Dizao ju je polako do pune dužine ruku. Jedan ju je čas 
držao tako, a zatim nestane njezine težine najprije s jedne, a 
zatim s druge strane. 

Čekao je slušajući. Slijedila je duga minuta šutnje. Zatim 
iznad sebe začuje začuđeni — Ah! 

Tarzan nije ni šušnuo, ni postavljao pitanja. Čekao je. Čuo ju 
je kako diše i znao je da ništa naročito ozbiljno nije bilo povod 
njenom uskliku. Najednom začuje odozgo tihi šapat: 

— Bacite mi svoje uže! 

Dohvatio je travnato uže, koje mu je bilo smotano oko ra- 
mena, i baci petlju gore u mrak prema djevojci. Prvi put promaši 
i uže padne. No drugi put Rhonda ga uhvati. Čuo ju je kako u 
mraku nešto petlja s užetom. 

— Pokušajte — šapne ona najednom. 

Uhvatio je uže iznad svoje glave i podigao noge sa tla, tako da 
je ono nosilo svu njegovu težinu. Držalo je ne pomaknuvši se, pa 
se on počne penjati. Osjetio je kako je djevojka pružila ruku i 
dotakla ga. Zatim je podigla nogu do ruba na kojem je stajala. 
Čas kasnije stajao je kraj nje. 

— Što ste pronašli? — upita on naprežući oči u mraku. 

— Našla sam drvenu gredu. Udarila sam o nju glavom. 

Sad je shvatio zašto je uzviknula i pruživši ruku osjeti debelu 
gredu iznad ramena. Uže je bilo smotano oko nje. Rub na kojem 
su stajali bio je očito vrh zida donje prostorije. Rov što je vodio 
gore bio je, kao što je djevojka rekla, velik metar na sedamdeset 


centimetara. Greda je dijelila njegovu dulju os na dva dijela, te 
ostavljala na svakoj strani dovoljno prostora da se čovjek 
provuće. 

Tarzan se provuće i popne na samu gredu. Nad njim se rov 
dizao, dokle je mogao doseći, bez uporišta za nogu ili ruku. 

Tarzan i Rhonda smišljali su kako da se izvuku iz ove čudne prostorije. Vremena nije 
bilo mnogo i Tarzan je odlučio da ponovo pokušaju ispitati strop pomoću njegova užeta. 


Nagnuo se dolje, prema djevojci. — Dajte mi ruku! — reće on 
i podigne je na gredu. — Moramo još dalje vršiti ispitivanje — 
šapne on. — Podići ću vas, kao sto sam to i ranije činio. 

— Nadam se da ćete na ovoj gredi moći držati ravnotežu — 
reče ona, ali nije oklijevala da stane na njegovu ruku. 

— lja se nadam — odgovori on kratko. 


Jedan čas pipala je naokolo, a zatim je šapnula. — Pustite 
me dolje. 

Spustio ju je do sebe, držeći je tako da ne izgubi ravnotežu i 
ne padne. 

— Dakle? 


— Našla sam još jednu gredu. Ali njen vrh je upravo izvan 
mog dohvata. Napipala sam dno grede i dio svake strane. Ne- 
dostajalo mi je nekoliko centimetara da dosegnem sam vrh. Što 
ćemo učiniti? To je poput more. Naprežemo se ovdje u tami, 
neka strašna prijetnja vreba da nas uhvati, a ne možeš dohvatiti 
jedinu nadu u spas. 

Tarzan zastane i odveže uže koje je još bilo svezano za gredu 
na kojoj su stajali. 

— Tarmangani imaju mnogo ludih poslovica — primijeti on. 
— Jedna od njih kaže da postoji više načina da se mački odere 
koža. 

— Tko su Tarmangani? — upita ona. 

Tarzan se nasmije pouzdavajući se u mrak što ga je skrivao. 
Na čas je zaboravio da zapravo glumi ulogu. — To je neko 
smiješno pleme — odgovori on. 

— Ima takva poslovica i u Americi, čula sam svog djeda koji 
se njome znao poslužiti. Neobično je da bi nekakvo afričko 
pleme imalo istu poslovicu. 

Nije joj rekao da na njegovu materinjem jeziku, a to je bio 
prvi jezik što ga je naučio, jezik čovjekolikih majmuna, Tarman- 
gani znaći jednog, ili sve bijelce. 

Sakupio je uže i držeći jednu njegovu stranu baci smotani 
dio u mrak iznad sebe. Ono se vrati. Opet ga je smotao i bacio — 
i opet s istim uspjehom. Još dva puta je promašio, a tada uže 


ostane napeto, dok je njegov drugi dio pao iz mraka i mlatarao 
kraj njih omotavši se gore oko grede. Napravivši omću na 
jednom dijelu užeta, drugi dio provuče kroz nju i zatim napne 
uže, tako da je omća dosla pod samu gornju gredu. 

— Mislite li da se možete popeti? — upita on djevojku. 

— Ne znam ali pokušat ću. 

— Mogli biste pasti. Ja ću vas ponijeti. On je za čas baci 
sebi na leđa i prije no što je ona shvatila što joj je predložio. — 
Držite se Cvrsto! — opomenu je, a zatim se popne po užetu poput 
majmuna. 

Došavši na vrh on uhvati gredu povuče sebe i djevojku gore. 
Zatim su ponavljali to isto, tražeći i nalazeći novu gredu iznad 
one na kojoj su stajali. 

Kad se Tarzan privukao na treću gredu, opazi upravo ispred 
sebe otvor kroz koji je sijala zvijezda. Riješili su se mraka. Slabo 
svjetlo malo oblačne noći otkrije mu dio ravna krova okružena 
ogradom, a kad je Tarzan dalje ispitivao okolinu, utvrdi da su se 
popeli na jedan od malih tornjeva koji su okruživali dvorac. 

Upravb se spremao da s tornja stane na krov, kad začuje 
sablasno hihotanje, koje im je već bilo tako dobro poznato, pa se 
povuče natrag u udubinu. Tiho i nepokretno stajalo je njih dvoje 
čekajući i osluškujući. 

Cerekanje se ponovilo, no ovog puta bliže, a oštre Tarza- 
nove uši začuju približavanje bosih nogu. No još su mu nešto 
otkrile uši. Biće koje je koračalo nije bilo samo, bio je još netko s 
njim. 

Najednom se pojave polako šetajući. Jedan od njih, kao što 
je to Tarzan naslutio, bilo je biće koje se nazivalo bogom, a drugi 
je veliki gorila. 

Kad su došli nasuprot bjeguncima, stanu i naslone se na 
ogradu gledajući grad. 

— Henrik se nije noćas smio napiti, Craner. — nabaci biće 
koje se zvalo bog. — Sutra ga čeka težak dan. 

— Kako to, moj gospodaru, bože? — upita drugi. 


— Zar si zaboravio da je sutra godišnjica dovršenja svetih 
stepenica u nebo? 

— Stvarno! Tako je, a Henrik se po njima mora popeti na 
rukama, da se pokloni svome bogu. 

— Henrik je postao star i previše debeo. Sunce će biti 
vruće. Ali to krši ponos kraljeva i uči običan puk pokornosti. 

— Ne daj nikome da zaboravi da si gospodar, nas bog, oće! 
— reče Craner pobožno. 

— A kakvo sam iznenađenje spremio Henriku kad stigne na 
vrh stepenica. Tamo ću biti ja, a kraj mojih nogu klečat će 
Engleskinja što sam je njemu oteo. Craner, ti si poslao po nju? 

— Jesam gospodaru, poslao sam jednog od nižih svećenika 
da je dovede. Moraju stići svakog časa. Ali gospodaru, misliš li 
da je mudro izazivati dalje Henrika. Znaš da su mnogi velikaši 
na njegovoj strani i da kuju zavjeru protiv tebe. 

Strašno hihotanje provali s usana čovjeka gorile. — Zabo- 
ravljaš da sam ja bog! — reče on. — Nemoj, Craner, nikada 
zaboraviti tu činjenicu. Henrik to zaboravlja, a njegovo slabo 
pamćenje bit će uzrok njegovoj propasti. — Stvorenje se ispravi 
do pune visine. Gadno režanje zamijeni prijašnji hihot. — Svi vi 
zaboravljate — viknu on — da sam vas ja stvorio. Ja vas mogu 
uništiti! Najprije ću Henrika učiniti ludim od srdžbe, a zatim ću 
ga zdrobiti. Takve bogove vole ljudi. To je jedina vrsta božanstva 
koju oni razumiju. Budući su ljubomorni, okrutni i osvetolju- 
bivi, moraju imati ljubomornog i osvetoljubivog boga. Mogao 
sam vam dati samo ljudski um. Zato moram biti bog, koga će 
takvi umovi cijeniti. Sutra će Henrik naučiti da me potpuno 
cijeni. 

— Kako to mislite, gospodaru? 

Bog gorila opet je hihotao. — Kad stigne na vrh stepenica, 
uništiti ću ga, razorit ću ga. 

— Ubit ćete kralja? Ali gospodaru, Princ od Walesa je pre- 
mlad da bude kralj. 

— Neće on biti kralj. Dosta mi je kraljeva. Preskočit ćemo 
Edwarda VI i Mary. To je prednost kad je bog na vašoj strani, 


Craner. Preskočit ćemo jedanaest godina i tako te spasiti da ne 
budes spaljen na lomaći. Naredni vladar Engleske bit će kraljica 
Elizabeta. 

— Henrik ima mnogo kćeri, gospodaru, između kojih se 
može birati — reče Craner. 

— Neću izabrati ni jednu. Upravo me spopalo nadahnuće, 
Craner. 

— Odakle, moj gospodaru, bože! 

— Samo od sebe, naravno, glupane. To je savršeno. To je 
idealno... Hihotao je od zadovoljstva. — Imenovat ću ovu engle- 
sku djevojku kraljicom Engleske. Ona će biti kraljica Elizabeta. 
Bit će poslušna. Učinit će što joj ja budem kazao. A služit će i 
mojim ostalim ciljevima. Ili gotovo svim ostalim. Naravno da je 
neću moći pojesti, Craner. Ne možeš pojesti svoju kraljicu i 
imati je. 

— Dolazi onaj svećenik, gospodaru! — prekine ga Craner. 

— Sam je — vikne bog. — Nije doveo djevojku. 

Stari gorila došepa do obojice. Izgledao je uzbuđen. 

— Gdjeje djevojka? — upita bog. 

— Nijeje bilo, gospodaru. Nestala je, a s njom i onaj čovjek. 

— Nestala? Pa to je nemoguće! 

— Sobaje prazna. 

— Avrata? Jesu li otključana? 

— Nisu gospodaru! I jedna i druga su zaključana — od- 
govori svećenik. 

Bog gorila najednom zašuti. Nekoliko je časaka ostao 
zamišljen, a zatim se veoma tihim glasom obrati svojim prati- 
ocima. 

Tarzan i djevojka promatrali su ih iz svog skrovišta u tornju. 
Tarzan je bio nestrpljiv. Želio je da oni odu, kako bi pronašao 
nekakav put za bijeg iz dvorca. Da je bio sam, oborio bi se na 
njih oslonivši se na svoju snagu i spretnost. Ali nije se mogao 
nadati da će na taj način omogućiti i bijeg djevojke, jer nisu 
poznavali put iz dvorca, ni broj gorila koje je bog mogao u 
slučaju potrebe pozvati u pomoć. 


Vidio je kako se svećenik okrenuo i brzo otišao. Ostala 
dvojica odu nekoliko koraka od tornja, tako da su u njega gle- 
dali, naslone se na ogradu i nastave razgovor. Ali sada Tarzan 
nije mogao čuti o čemu govore. Položaj ove dvojice bio je takav 
da bjegunci nisu mogli napustiti toranj, a da ih ne vide. 

Tarzan je postao sumnjičav. Neobična osjetljivost progonjene 
zvijeri opominjala ga je na neposrednu opasnost. Ali on nije 
znao s koje strane dolazi, niti u kakvom je obliku treba 
očekivati. 

Najednom opazi mužjaka gorilu koji je došao u njegov 
vidokrug. Zvijer je nosila kolac. Za njim je došao još jedan isto 
tako naoružan, a za njim još jedan i još jedan i jos jedan, dok 
nije oko dvadesetak velikih majmuna bilo sakupljeno na krovu 
dvorca. 

Sakupili su se oko Cranera i boga. Bog im je nešto govorio. 
Tada se njih dvadesetak primaknu tornju i stanu u polukrug 
oko otvora. 

I Rhonda Terry i gospodar džungle pomislili su da su 
naslutili njihovo skrovište, ako ne i pronašli, ali nisu bili sigurni. 
Trebalo je čekati. To je bilo sve što su mogli učiniti. Mjesto se 
međutim moglo lako obraniti. Mogli su ostati ovdje i čekati 
sretniju okolnost, koja će im dati bolju priliku za bijeg no što je 
bila ova. 

Činilo se da gorile na krovu samo čekaju. I kao da ne na- 
mjeravaju da pretraže unutrašnjost tornja. Možda su oni ovdje, 
pomisli Tarzan, iz nekih drugih razloga, a ne zbog nas. Možda- 
se sakupljaju da dočekaju kralja kad ovaj bude došao da pogine. 

Kraj ograde stajao je bog s mužjakom koji se zvao Craner. 
Sablasno hihotanje boga gorila bilo je jedini zvuk koji je na- 
rušivao noćnu tišinu. Tarzan se pitao zašto se to stvorenje toliko 
Cereka. 

Nagla struja zraka iz rova donese oblak oštra dima i val 
vrućine. Tarzan je osjetio kako ga je djevojka primila za ruku. 
Sada je znao zašto su gorile tako mirno čekale pred ulazom u 
toranj. Sada je znao zašto se njihov bog cerekao. 


opći pokolj 


m je bilo jasno da neće dugo moći podnositi dim koji je 
gušio i zasljepljivao. Iznenadni napad na gorile ugrozio bi 
život njegove pratilice, a ne bi im omogućio bijeg. Da je bio sam, 
bilo bi to drugačije, no ovako se činilo da nema drugog, izlaza 
već da mirno izađu i da se predaju. 

On je znao da mu bog sprema smrt, a smrt, ili možda još 
nešto gore, za djevojku. Što god, prema tome, poduzme moglo bi 
je samo upropastiti. Tarzan koji je rijetko oklijevao u donošenju 
odluka bio je očito u škripcu. 

On ukratko izloži Rhondi svoje sumnje. — Mislim da ću ih 
napasti. Dobit ću barem nekakvu zadovoljštinu. 

— Jedino što ćete postići Stanley bit će to da će vas ubiti. 
Možda bi bilo bolje da niste ni došli. Bilo je to hrabro. Ali vi ste 
svojim dolaskom ugrozili sebe. Ne mogu više... Dim — koji je 
gušio prekine njene rijeći. 

— Ne možemo ovo dalje izdržati — promrmlja Tarzan. — 
Izlazim. Slijedite me i nastojte da pobjegnete. 

Sagnuvši se, Tarzan iskoči iz tornja. Divlje režanje provali iz 
dubine njegovih grudi. Djevojka koja ga je slijedila čula je to i 
zgrozila se. U čovjeku koji je bio s njom vidjela je samo Stanleyja 
Obroskog, kukavicu, i mislila je da mu se uslijed beznadnosti 
situacije pomutio mozak. 

Gorile su skočile na Tarzana da ga uhvate. — Uhvatite ga! — 
vikao je bog gorila. — Ali nemojte ga ubiti! 

Tarzan skoči na najbližu zvijer. Njegov nož sinu u svjetlu 
baklja što su ih neke zvijeri nosile. Zario se duboko u grudi koju 


je slučaj nanio na put gospodaru džungle. Zvijer zaurla i želeći 
uhvatiti Tarzana — sruši se podno njegovih nogu. 

Ali drugi nasrnu na tamnoputog diva, a tada jedan za dru- 
gim osjete čelik brze oštrice. Bog gorila bio je izvan sebe od 
bijesa i uzbuđenja. — Uhvatite ga! Uhvatite ga! — vrištao je. 

— Nemojte ga ubiti. On je moj! 

Za vrijeme meteža Rhonda je tražila priliku da se spase. 
Provukla se iza zvijeri koje su se borile da pronađe stepenice što 
vode s krova. Sva pažnja bila je usredotočena na borbu koja se 
vodila pred tornjem. Nitko nije primijetio djevojku. Došla je do 
vratiju u drugom tornju. Pred sobom je vidjela stepenice. Bile su 
osvijetljene upaljenim bakljama. 

Trkom je počela silaziti. Ispod nje sukljao je dim i zastirao joj 
vidik. Nagađala je da je to očito dim od vatre što je bila zapaljena 
da istjera Obroskog i nju iz tornja, a koja se sad proširila i na 
ostale dijelove dvorca. 

Na zavoju stepenica ona uleti ravno u naručaj gorile koji je 
brzao gore. Iza njega uspinjala su se još dvojica. Prvi je uhvati i 
gurne drugoj dvojici. — Sigurno je pokušala pobjeći — reče onaj 
koji ju je uhvatio. — Dovedi je bogu... I zatim on brzo potrči uz 
stepenice. 

Tri gorile pale su pod Tarzanovim nožem, ali četvrti ga uhvati 
za zaglavak i udari drškom pijuka. Tarzan ga napadne. Zvijer 
vrisne i pokuša se osloboditi. Tada priđe jedan od njegovih 
drugova i udari Tarzana snažno po sljepoočici drškom ratne 
sjekire. 

Gospodar džungle padne bez svijesti na krov usred pobje- 
dničkih krikova neprijatelja. Bog potrči naprijed. 

— Nemojte ga ubiti! — vikao je. 

— Mrtav je, gospodaru — reće jedan gorila. 

Bog je drhtao od srdžbe i razočaranja i upravo je htio pro- 
govoriti kad se kroz mnoštvo progura gorila koji je uhvatio 
Rhondu. 

— Dvoracje u plamenu, gospodaru! — viknu on ... Vatra što 
je bila zapaljena da dimom istjera zarobljenike zahvatila je suhu 


travu na podu ćelije i sad su pod i grede u plamenu. Prvi kat 
dvorca pretvorio se u zapaljenu peć. — Ako nećete da izgorite 
gospodaru, morate odmah pobjeći. 

Oni koji su ga čuli brzo se ogledaju. Gusti dim sukljao je iz 
tornja odakle su došli Tarzan i Rhonda. Dim je također sukljao 
iz obližnjih tornjeva. Dizao se i iza ograde izbijajući vjerojatno iz 
prozora s nižih katova. 

Nastao je opći nemir. Gorile su nesigurno trčale ovamo i 
onamo. Sve zvijeri boje se vatre, a instinkt zvijeri gospodario je 
ovim izobličenim stvorovima. Kad su shvatili da će im možda biti 
onemogućen svaki uzmak, najednom ih uhvati panika. 

Vrišteći i urlajući potrče da se spasu, ostavljajući svoje 
zarobljenike i svog boga. Neki potrče u smrt niz zapaljena 
stepeništa, a drugi skoče preko ograde u možda manje strašnu, 
ali zato isto tako sigurnu smrt. 

Njihovi prodorni vriskovi i urlici nadglasavali su tutanj 
plamena i zapovijedi što ih je izdavao njihov bog, koji je potpuno 
izgubio glavu kad je vidio da su ga napustili sljedbenici, te je 
zajedno s njima bezglavo pokušavao da se spasi. 

Srećom za Rhondu, dvojica gorila kojima je bila prepuštena 
nisu poslušali danu zapovijed svog druga da je odvedu pred 
boga, već su se umjesto toga okrenuli i potrčali niz stepenice, 
prije nego što im uzmak odsijeće plamen što je nadirao iz 
dvorca. 

Probijajući se kroz zasljepljujući dim, njihova dlakava tijela 
oprži iznenadno izbijanje plamena, a poludjele zvijeri zaborave 
svog zarobljenika i na sve od straha pred razbuktalim plame- 
nom. Nisu stali ni onda kad su se dočepali dvorišta, već su trčali 
dalje, sve dok nisu otvorili vanjska vrata i pobjegli glavom bez 
obzira što dalje od dvorca. 

Rhonda, gotovo isto tako uplašena, nije izgubila glavu, već je 
iskoristila priliku da pobjegne. Slijedeći gorile, izbila je na liticu 
na kojoj je dvorac bio sagrađen. Plameni koji su se dizali 
osvjetljavali su taj prizor i ona iza sebe opazi strmu pećinu, koja 
se činila nedostupnom. Ispod nje ležao je grad u tami, osim 


nekoliko upaljenih baklja koje su slabim sjajem probijale tamu 
noći. 

S desne strane ugledala je stepenice što vode iz dvorca u 
grad. Bio je to jedini mogući put. Ako joj uspije stići do grada, u 
njegove uske vijugave ulice, možda bi se mogla neopažena 
provući preko zida i izbiti u dolinu. 

Rijeka bi je odvela i do ruba klanca, na podnožju kojeg je 
znala da su logorovali Orman, West i Naomi. Zgrozila se pri 
pomisli na silazak po toj strmoj pećini, ali je znala da bi i mnogo 
više stavila na kocku samo da izbjegne strahotama doline 
dijamanata. 

Trčeći brzo uz rub do početka stepenica, ona se počne 
spuštati prema gradu. Trčala je brzo — izlažući se padu — u 
živoj želji da pobjegne. Iza nje buktao je i urlao plamen što je 
proždirao dvorac. Odsjaj, plamena poigravao se s njenom 
sjenom i osvjetljavao stepenice. A zatim, na njen užas, čopor 
gorila naleti uz stepenice prema dvorcu osuđenom na propast. 

Stala je, ali se nije mogla vratiti. Nije bilo uzmaka ni lijevo, ni 
desno. Njena je jedina nada bila da će je oni možda u uzbuđenju 
previdjeti. Tada je ugleda vođa. 


— Djevojka! — zaurla. — Ona bez dlaka! Uhvatite je: 
Odvedite je kralju! 
Dlakave ruke je uhvate. Predaju je onima iza sebe. — Od- 


vedite je kralju... I dalje su je prebacivali i gurali onima iza sebe. 
— Odvedite je kralju! Odvedite je kralju!... I tako je, izmučenu, 
odvedu niz stepenice u grad i u kraljevu palaču. 

Ponovo je bila sa ženkama Henrikova harema. One su je 
gurale i režale na nju. Nisu bile oduševljene njenim povratkom. 
Chaterine Aragonska bila je najsurovija. Bila bi razderala dje- 
vojku, da se nije umiješala Catherine Parr. 

— Ostavite je opomenu ih ona. — Jer Henrik će nas sve 
prebiti, a neke od nas izgubit će i glave. On jedva čeka ispriku da 
vama skine glavu, Catherine — reče ona staroj kraljici. 

Napokon su je ostavile na miru. Skutrivši se u uglu, imala je 
prilike da razmišlja, prvi put otkako je slijedila Tarzana iz tornja. 


METALA 
MILA iMa 
vi il 


VRENJA 


TALANJETVOJ m ii 


diakH 


: Main A, nora pi it 
/ J ni be —_ - 22 4 po 


Ma 


da oK 
i 


PRA An aje re EMA. trije NORD jR 


Rhonda je trčala niz stepenice prema gradu. Iza nje plamen je proždirao dvorac. Na 
njeno zaprepaštenje čopor gorila naleti uz stepenice prema dvorcu. Stala je ali se nije 
mogla vratiti. Tada je ugleda vođa i naredi da je uhvate... 


Mislila je na čovjeka koji je stavio svoj život na kocku da nju 
spasi. Činilo se nevjerojatnim da su baš svi pogrešno ocijenili 
Stanleyja Obroskog. Snaga i hrabrost bile su sastavni dio njega, 
te je nevjerojatno kako da to nije nikad nitko otkrio. Gledala ga 
je sada drugim očima, koje su otkrivale osobine kojima se žene 
najviše dive kod muškaraca i koje su izazvale nježnost. I ona je 
zajecala. 

Gdje je on sada? Je li pobjegao? Jesu li ga ponovo uhvatili? 
Je li bio žrtva plamena što ga je vidjela na prozorima velikog 
dvorca na litici? Je li on umro? 

Najednom je sjela potpuno se uspravivši, a šake joj se stisnu, 
dok joj se nokti nisu zabili u meso. Preplavila ju je nova istina. 
Taj čovjek, koga je još juče gledala samo s prezirom, potaknuo je 
u njenim grudima osjećaj što ga još nikad nije osjetila ni prema 
jednom muškarcu. Je li to bila ljubav? Je li voljela Stanleyja 
Obroskog? 

Stresla je glavom kao da se hoće riješiti opsjene. Nije moglo 
biti to. Ono što je osjećala morala je biti zahvalnost i tuga i ništa 
više. Ali misao je ustrajala. U ovom času najvećeg očaja nije ge u 
njenim mislima pojavio ni jedan drugi muškarac. Napokon je 
iscrpljena umorom i uzbuđenjem zapala u nemiran san. 

Dok je spavala dvorac na litici je dogorijevao, kao veli- 
čanstvena pogrebna lomaća onih koji nisu uspjeli pobjeći. 


kroz dim i plamen 


ok se uplašeni čopor nastojao spasiti skačući u smrt s 
krova dvorca, sam bog pojurio je do tajnih stepenica što su 
vodile u dvorište. 

Craner i neki svećenici znali su također za to stepenište, pa 
su i oni potrčali onamo. Neki članovi kraljeve garde, poludjeli od 
straha, pošli su za njima, a kad su ugledali ulaz stepeništa 
pobili su se kako bi najprije sebi osigurali spas. 

Bog gorila pokušao je sebi prokrčiti put kroz ovo klupko koje 
se tuklo i urlalo. Bio je slabiji od ostalih pa su ga laktovima 
izgurali u stranu. Vrišteći zapovijedi i kletve, na koje se nitko 
nije obazirao, udarao je šapama i grebao kandžama uzaludno se 
pokušavajući dohvatiti ulaza, ali je uvijek bio ponovo odbačen. 

Od straha i srdžbe najednom je poludio. S pjenom na ustima 
i blebećući poput luđaka, bacio se na leđa velikom mužjaku, čija 
su se ramena ispriječila na putu. Počeo je udarati gorilu po glavi 
i ramenima, ali uplašena zvijer nije na nj obraćala pažnju, sve 
dok on nije svoje očnjake zabio duboko u gorilin vrat. Tada se s 
krikom strave gorila oborio na svog boga. Moćnim šapama ga je 
stresao, a zatim ga je dignuvsši, visoko iznad glave odbacio. Bog 
gorila pao je na krov i ostao tamo ležati u nesvijesti. 

Pobješnjele zvijeri borile su se i natezale na ulazu u ste- 
penište, te su jedna drugu gnjele i gurale dok nisu začepile ulaz. 
Oni koji su ostali van počeli su trčati do drugih stepenica, ali je 
već bilo kasno. Dim i plamen sukljali su iz svakog tornja i 
otvora. Bili su uhvaćeni. 


Pojedinačno ili udvoje, uz strašne urlike, bacali su se s ruba, 
dok na krovu nisu ostali samo bog gorila i njegov bivši 
zarobljenik. 

Plamen je sukljao kroz uske pukotine tornjeva i pretvarao ih 
u goleme baklje koje su osvjetljavale površinu klisure i bacale 
sablasno svjetlo na dolinu i grad. Vatra je načela sjevernu 
stranu krova dvorca, a oslobođeni plinovi izbacivali su dim i 
plamen visoko u nebo. Velika noseća greda stropa je izgorjela, 
pa se dio krova srušio u užareni pakao zasuvsši grad iskrama. 
Plamen je polako puzao do Tarzana i boga gorila. 

Pred dvorcem su stepenice i litica bile krcate čoporom koji je 
došao da gleda opću propast. Šutjeli su. Negdje u tom paklu bio 
je injihov bog. Nisu znali ništa o besmrtnosti jer ih on tome nije 
učio. Vjerovali su da je njihov bog mrtav, i bilo ih je strah. 
Međutim pristaše kralja bili su radosni. Naslućivali su da će 
vlast boga prijeći na kralja i tako će je oni lakše prigrabiti više. 

Jedno tijelo na krovu se pomaknu. Oči se otvore. Trajalo je 
jedan čas prije no što su živnule. Čovjek sjedne. Bio je to Tarzan. 
Skoči na noge. Oko njega svuda naokolo buktao je plamen. 
Vrućina je bila strašna, gotovo nepodnosiva. 

Ugledao je tijelo boga kako leži kraj njega. Vidio je da se 
pokreće. Tada je čudni stvor naglo sjeo i ogledao se. Vidio je 
Tarzana. Vidio je plamen koji je lizao i praskao na sve strane, 
plešući ples smrti — njegove smrti. 

Tarzan se ogleda i ode. Dio krova uz pećinu bio je jos 
slobodan od plamena, pa on krene prema ogradi. 

Bog gorila ga je slijedio. — Mi smo izgubljeni — reče on. — 
Onemogućen nam je uzmak. 

Tarzan slegne ramenima i pogleda preko ruba ograde niz zid 
dvorca. Sedam metara niže bio je krov zgrade, visoke samo 
jedan kat. Bilo je previše visoko da skoči. Plamen je sukljao iz 
prozora i na toj strani, ali ne u tolikoj mjeri kao na drugoj strani. 

Tarzan iskuša otpornost kamena nazupčane ograde. Bio je 
čvrst. Kamenje je bilo učvršćeno dobrom žbukom. On odmota 
svoje uže i sveže ga oko kamena. 


Bog gorila ga je pratio i promatrao. — Ti ćes pobjeći! — vikne 
on. — Spasi i mene. 

Zato da me kasnije ubijes i pojedeš — odgovori Tarzan. 

— Ne, ne! Neću ti učiniti ništa nažao. Za ime božje spasi me! 

— Mislio sam da si bog, pa se spasi sam. 

— Ne možeš me ostaviti. Ja sam Englez! Krv nije voda. 
Nećeš dopustiti da Englez umre kad ga možeš spasiti. 

— Ija sam Englez — odgovori Tarzan. — Ali ti si me na- 
mjeravao ubiti i pojesti. 

— To mi moraš oprostiti. Bio sam lud od želje da vratim sebi 
ljudski lik, a ti si bio možda jedina mogućnost koja mi se 
pružila. Spasi me i dat ću ti blago, veće no što čovjek u najluđoj 
gramzljivosti može i zamisliti. 

— Imam sve što mi treba — odgovori Tarzan. 

— Ti ne znaš što govoriš. Mogu te odvesti do dijamanata. 
Možeš ih sakupljati rukom. 

— Nije mi do tvojih dijamanata, ali ću te spasiti pod jednim 
uvjetom. 

— Koji je to uvjet? 

— Dami pomogneš spasiti djevojku i izvesti je iz doline, ako 
je još živa. 

— Obećavam. Ali požuri. Uskoro će biti prekasno. Tarzan je 
središte konopca ovio oko kamena, a krajevi su visili slobodno, 
nekoliko pedalja iznad krova donje zgrade. Pazio je da konopac 
visi između prozora gdje ga plamen neće moći dohvatiti. 

— Ja idem prvi — reče on — da budem siguran da nećeš 
pobjeći i zaboraviti svoje obećanje. 

— Timi ne vjeruješ! — klikne bog gorila. 

— Naravno da ne! 

Tarzan prebaci tijelo preko ograde i viseći na jednoj ruci 
uhvati oba dijela konopca drugom rukom. 

Bog gorila se strese. — To ne bih nikada mogao učiniti — 
vikne on. — Pao bih. To je strašno... I on pokrije oči rukama. 


— Popni se preko ograde i sjedni mi na leđa — uputi ga 
Tarzan. — Dođi, pomoći ću ti i on pruži prema njemu moćnu 
ruku. 

— Hoće li konopac podnijeti obojicu? 

— Ne znam. Požuri, ili ću poći bez tebe. Vrućina postaje sve 
žešća. 

Bog gorila se dršćući popne preko ograde. Tarzan ga prihvati 
i prebaci na leđa. Bog gorila se u smrtnom strahu ovije oko 
Tarzanove šije. 

Polako i oprezno spuštao se Tarzan. Nije sumnjao u otpor- 
nost konopca kad se radilo o težini, ali se bojao da ga oštri 
rubovi kamena ne presijeku. 

Vrućina je postala nepodnosiva. Plamen je sukljao iz otvora 
sa svih strana. Oštri dim, koji ih je gušio, obavio ih je. Dok se još 
trenutak ranije njihov silazak činio razmjerno sigurnim, bio je 
sad pun opasnosti koje su njihovu pustolovinu činile više nego 
dvojbenom. Kao da je demon vatre otkrio njihovu želju da 
pobjegnu, pa je sazvao sve svoje snage da to spriječe, i onda 
njihova imena pribroji listi žrtava. 

Odlučnom upornošću Tarzan je nastavio da se spušta. Na- 
padaji kašlja i gušenja izmjenjivali su se s prodornim krikovima 
Tarzanova pratioca. Tarzan je imao zatvorene oči i pokušao da 
ne diše u gustom dimu što ih je okruživao. 

Činilo se da će mu pluća pući, kad na svoje olakšanje osjeti 
da su mu noge dodirnule čvrsto tlo. Istog časa baci se na lice i 
počne duboko disati. Dim što se dizao zajedno s vrućinom 
dovodio je i svježi zrak na krov na kojem su obojica ležali. Disali 
su punim plućima taj zrak. 

Tarzan je samo časak tako ležao. Zatim se baci na leđa i 
počne brzo vući jedan kraj užeta, dok nije drugi kraj povukao uz 
kamen oko kojeg je bio omotan. Uže padne na krov. 

Ovaj krov bio je samo tri metra iznad zemlje. Posluživši se 
opet konopcem, trajalo je samo nekoliko časaka, dok su se 
obojica našli u razmjernoj sigurnosti između dvorca i pećine. 


— Dođi — reče Tarzan — poći ćemo sada pred dvorac i 
utvrditi je li djevojka pobjegla. 

— Moramo biti oprezni — opomenu ga bog gorila. — Ova 
vatra privukla je svjetinu iz grada. Imam mnogo neprijatelja u 
kraljevoj palači, koji bi bili vrlo zadovoljni kad bi nas obojicu 
uhvatili. Tada bi nas ubili, a djevojka bi bila izgubljena, ako već 
nije mrtva. 

— Što predlažeš? — Tarzan je bio sumnjičav. Osjećao je 
stupicu i dvoličnost u svemu što je ovaj čovjek predlagao. 

— Vatra još nije zahvatila ovo donje krilo — objasni gorila. 
— Tu se nalazi ulaz u rov što vodi u stan vjernog svećenika koji 
stanuje u spilji na podnožju pećine u istoj razini s gradom. Ako. 
stignemo do tog svećenika, bit ćemo sigurni. On će nas sakriti i 
učiniti sve što mu zapovjedim. 

Tarzan je oklijevao da uđe u nepoznate zatvorene prostorije, 
ali je čuo dio razgovora između boga gorila i Cranera, pa je znao 
da je ova tvrdnja ako ne potpuno, a ono bar djelomično istinita. 
Njegovi bi neprijatelji u palači zaista bili sretni da ga uhvate ili 
unište. 

— Uredu — pristane Tarzan. — Ali svezat ću ovaj konopac 
oko tvog vrata, da mi ne pobjegnesš. Neka te podsjeća da imam i 
nož kojim sam ubio nekoliko tvojih gorila. Nož i ja bit ćemo 
uvijek u tvojoj blizini. 

Bog gorila nije odgovorio. Dopustio je da bude vezan, zatim 
priđe zgradi do lukavo skrivenih preklopnih vrata na vrhu rova 
koji se spuštao u tamu. 

Po ljestvama se silazilo dolje i Tarzan pusti svog pratioca da 
prvi siđe u mrkli mrak rova. Nakon kratkog spuštanja stignu do 
vodoravna hodnika što je završavao drugim okomitim rovom. 
Rovovi i hodnici smjenjivali su se dok bog gorila napokon ne 
objavi da su stigli do podnožja pećine. 

Nastavili su put hodnikom, dok im teška drvena vrata ne 


naslonjena na daske vratiju. Napokon skine zasun i tiho od- 


škrine vrata. Kroz pukotinu Tarzan je ugledao spilju u kamenu, 
osvijetljenu čađavom bakljom. 

— Nema ga! reće bog gorila kad je otvorio vrata i ušao — Bit 
će da je otišao s ostalima da promatra vatru. 

Tarzan se ogleda po unutrašnjosti. Vidio je od dima pocr- 
njelu spilju i pod pokriven prljavom slamom. Nasuprot otvoru 
kroz koji su usli bio je drugi, koji je vjerojatno vodio napolje i bio 
zatvoren teškim drvenim vratima. Uz vrata bio je samo jedan 
mali prozor. Vreće sašivene od životinjskih koža visile su s 
klinova koji su bili zabijeni u zid. U velikom kotlu na tlu bilo je 
vode. 

— Moramo čekati da se vrati — reče bog gorila. — U me- 
đuvremenu hajdemo jesti. 

Posao je do vreća što su visile na zidu i pretražio ih. Našao je 
celer, vrhove bambusa, voće i orahe. Izabrao je ono što je želio i 
sjeo na pod. — Uzmi i ti! — ponudi on Tarzana mahnuvši rukom 
prema vrećama. 

— Jeo sam — reče Tarzan i sjedne kraj boga gorile, gdje je 
mogao paziti na vrata i na njega. 

Njegov je pratilac nekoliko časaka šutke jeo. Zatim pogleda 
Tarzana. — Rekao si da nećeš dijamante... Govorio je s 
nevjericom u glasu. — Zašto si tada došao ovamo? 

— Nisam došao zbog dijamanata. 

Bog gorila se cerekao. — Moji su ljudi ubili neke kad su htjeli 
ući u dolinu. Kod jednog nađena je zemljopisna karta doline 
dijamanata. Zar vas čudi što sam pretpostavljao da ste došli 
zbog dijamanata. 

— Ne znam ništa o karti. Kako smo mogli imati kartu ove 
doline koja je do našeg dolaska bila potpuno nepoznata bijelim 
ljudima. 

— Imali ste kartu. 

— Tko ju je mogao izraditi? 

— Ja 

— Ti! Kako smo mogli imati kartu koju si ti izradio? Zar si 
se vraćao u Englesku? 


— Nisam. Ali sam izradio zemljopisnu kartu. 

— Dosao si ovamo jer si mrzio ljude, i što si želio pobjeći. 
Nije vjerojatno da si izradio kartu kako bi domamio ljude ovamo, 
a sve ako sije i izradio, kako je stigla u Ameriku, ili Englesku, ili 
bilo kuda gdje su je moji zemljaci mogli nabaviti? — upita 
Tarzan. 

— Reći ću ti. Volio sam djevojku. Nije je zanimao bijedan 
učenjak koji pred sobom nije imao financijsku karijeru. Željela 
je bogatstvo i sjaj. Htjela je bogata muža. 

— Kad sam došao u ovu dolinu i pronašao dijamante, mi- 
slio sam na nju. Ne mogu reći da sam je još volio, ali sam je želio. 
Želio sam joj se osvetiti za sve patnje što mi ih je nanijela. 
Vjerovao sam da bi se temeljito osvetio da sam je doveo ovamo i 
zadržao ovdje doživotno. Dao bih joj bogatstva — više bogatstva 
nego što ga ima bilo koje biće na zemlji. Ali s njim ne bi mogla 
ništa kupiti... — cerekao se misleći na taj plan. 

— Izradio sam kartu i napisao joj pismo. Pisao sam joj što 
da učini, gdje da se iskrca, i kako da sakupi safari. Tada sam 
čekao. Čekao sam sedamdeset i četiri godine, ali nije došla. 

— Učinio sam znatne napore da joj dostavim pismo. Morao 
sam otići daleko odavle, pronaći meni naklonjeno selo i 
pismonosšu koji će pismo odnijeti do mora. Nikad nisam saznao 
je li pismo stiglo do obale. Možda je taj pismonosša ubijen. Mnogo 
štošta se moglo dogoditi. Često sam se pitao što se dogodilo, sa 
zemljopisnom kartom. Sad se vratila k meni — nakon sedamde- 
set i četiri godine... ponovo se zacerekao. — I dovela mi je drugu 
djevojku, mnogo ljepšu djevojku. Moja bi bila — čekaj da izraču- 
nam — stara devedeset i četiri godine. Krezuba, stara baba. Ali 
mi se čini da neću dobiti ni jednu, ni drugu. 

Ispred vrata začuje se šum, Tarzan skoči na noge. Vrata se 
otvore i na njima se pokaže stari gorila. Kad je ugledao Tar- 
zana, iskesio je zube i stao. 

— U redu je, oče — reće bog gorila. — Uđi i zatvori vrata. 


— Gospodaru! — vikne stari gorila, zatvori vrata i baci se na 
koljena. — Mislili smo da si poginuo u plamenu. Hvala budi 
nebu da si se spasio. 

— Blagoslovljen bio, sine moj — odgovori bog gorila. A sada 
mi reci što se dogodilo u gradu? 

— Dvorac je razoren. 

— To znam. Ali što se dogodilo kralju? Misli li i on da sam 
mrtav? 

— Svito misle. I mnogi ga proklinju. Henriku je drago. Kažu 
da će sebe proglasiti bogom. 

— Znašli nešto o sudbini djevojke koju je Wolsley spasio iz 
Henrikovih pandža i doveo je k meni u dvorac? Je li poginula u 
plamenu? — upita bog gorila. 

— Spasila se, gospodaru, vidio sam je. 

— Gdjeje ona? — upita Tarzan. 

— Spasili su je kraljevi ljudi i odveli u njegov dvorac. 

— To je njezin kraj — najavi bog gorila. — Jer ako bude 
Henrik želio da je uzme za ženu, što će on sigurno i učiniti, 
Catherine Aragonska rastrgat će je na komade. 

— Moramo je smjesta spasiti — reče Tarzan. 

Bog gorila slegne ramenima. — Sumnjam da je to moguće. 

— Rekao si daje to već jednom netko učinio. Mislim da si ga 
nazvao Wolsley. 

— Ali Wolsley je imao snažne sljedbenike. 

— Nisu bili snažniji od tvojih — reče mirno Tarzan, ali pri 
tome malo trzne konopac koji je bio obavijen oko vrata boga i 
dodirne oštricu svog noža. 

— Kako ja to mogu učiniti? — upita bog gorila. — Henrik 
ima mnogo vojnika. Ljudi misle da sam ja mrtav, i sada će se 
kralja bojati više nego ikada. 

— Ti imaš mnogo vjernih sljedbenika, zar ne? — upita 
Tarzan. 

— Da! 

— Tada pošalji ovog svećenika da ih skupi. Javi im neka se 
skupe pred ovom spiljom, naoružani onim do ćega mogu doći. 


Bogu gorila, kojeg je Tarzan zarobio, nije preostalo ništa drugo nego da zapovjedi svom 
svećeniku Tobinu da bez pogovora sluša Tarzanova naređenja. 


Svećenik je u cudu promatrao svog boga i stranca koji je s 
bogom razgovarao s tako malo strahopoštovanja i koji je držao 
kraj konopca, svezana oko vrata bogu. S užasom je čak spazio 
kako taj stranac trza konopcem. 

— Idi, oče Tobin — reće bog gorila — i skupi vjernike. 


— Pazi da ne bude izdaje — sikne Tarzan. — Vaš bog mi je 
obećao da će mi pomoći spasiti djevojku. Vidiš li ovaj konopac 
na njegovu vratu? Vidis li nož za mojim pojasom? 

— Ako obojica ne učinite sve sto je u vašoj moći da mi 
pomognete, vaš će bog umrijeti... U ovu tvrdnju Tarzanovu nije 
se moglo sumnjati. 

— Idi, oče Tobin reće bog gorila. 

— 1 požuri — doda Tarzan. 

— Idem, gospodaru — viknu svećenik. — Ali vas teška srca 
ostavljam u pandžama ovog bića. 

— Njemu se neće ništa dogoditi ako ti izvršiš svoj zadatak 
— uvjeri ga Tarzan. 

Svećenik opet klekne, prekriži se i ode. Kad su se vrata 
zatvorila, Tarzan se obrati svom pratiocu — Kako je moguće — 
upita on — da si uspio prenijeti dar govora, a možda i razmišlja- 
nja na ove zvijeri? A ipak oni nisu poprimili ni jednu vanjsku 
oznaku čovjeka. 

— Tome nisam ja kriv — odgovori bog gorila — već instinkt 
tih zvijeri, koji je jači od novopriučenih sposobnosti razmišlja- 
nja. Prenoseći ljudske embrionalne ćelije iz generacije u 
generaciju, što oni i sad čine, nije neobično da se rađaju djeca 
koja imaju fizičke osobine čovjeka. Ali usprkos mom nastojanju, 
ti su izrodi beziznimno bili ubijani već pri porodu. 

— U malom broju slučajeva u kojima su ostali pošteđeni 
izrasli su u čudovišta koja nisu ni ljudi ni zvijeri. Bića nalik 
čovjeku, s najgorim osobinama ljudi i zvijeri. Neki od njih bili su 
istjerani iz grada, ili su pobjegli. Zna se da postoji takvo pleme 
koje živi u spiljama na krajnjem rubu doline. 

— Znam dva primjera gdje su križanci bili po obliku i po 
rastu savršeni ljudi, ali su imali mozak gorila. Većina ih, me- 
đutim, izgleda nakazno. 

— Jedan od takvih slučajeva bila je i vrlo lijepa djevojka, 
bar je bila takva kad sam je ja posljednji put vidio, ali je imala 
ćud divlje lavice. Drugo je bio mladić koji je izgledao i držao se 
kao plemić, s blagom ćudi Džeka Trboseka. 


— Dakle, mladiću — nastavi bog gorila — što namjeravaš 
učiniti kad se moji sljedbenici skupe ovdje. 

— Pod našim vodstvom oni će jurišati na kraljev dvorac i 
oduzeti mu djevojku. 


smrt u zoru 


honda Terry se naglo probudi. Čula je viku, režanje, krikove 

i urlike, koji kao da su dolazili iz blizine. Vidjela je da su 
Henrikove ženke nemirne. Neke su tiho režale, kao uznemirene, 
uplašene zvijeri. Ali nisu je probudili ti zvuci, već oni što su 
snažno i prijeteći dopirali kroz prozore odaja. 

Rhonda ustane i priđe prozoru. Kad je Catherine Aragon- 
ska spazi, iskesi očnjake uz zlobno režanje. 

— Nju hoće — zareži kraljica. 

U svjetlu baklja Rhonda opazi kroz prozor skup dlakavih 
stvorenja koja su se borila na život i smrt. Dah joj zastane i ona 
pritisnu ruku na srce, jer je između njih ugledala Stanleyja 
Obroskog kako se probija prema ulazu u palaču. 

Najprije joj se učini da se on sam bori protiv čopora zvijeri, ali 
brzo utvrdi da su mu mnoge bile saveznici. Vidjela je boga gorila 
u blizini Obroskog. Vidjela je čak i konopac od trave oko njegova 
vrata. Jedina joj je briga bila sigurnost Obroskog. 

Oko sebe je čula glasove koji su urlali od bijesa. Tada je 
shvatila rijeći kraljice. — Ona je kriva svim nevoljama — go- 
vorila je kraljica. Da je ona mrtva, imali bismo mir. 

Onda je ubijte — reče Anne od Clevesa. 

— Ubijte je! — vikala je Anne Boleyn. 

Djevojka se okrenula i ugledala divlje zvijeri koje su se 
primicale. Velike dlakave zvijeri koje su je mogle rastrgati na 
komade. Nesklad između njihova ljudskog govora i zvjerskog 
izgleda najednom se činio strašnijim i nakaznijim nego ikad 
ranije. 


Jedna se odvoji, stane ispred Rhonde i okrene se prema 
ostalima. Bila je to Catherine Parr. — Ostavite je — reče. 

— Nije ona kriva što je ovdje. 

— Ubijte obje! Ubijte i Parrovu! — vrištala je Catherine 
Howard. 

Ostale se slože. — Ubijte obje! — Howardova skoči na 
Parrovu, i uz bijesne strahotne urlike obje su pokusšale velikim 
žutim očnjacima dohvatiti jedna drugoj grlo. Druge navale na 
Rhondu Terry. 

Nije se moglo pobjeći. Bile su između nje i vratiju. Prozori su 
bili zagrađeni rešetkama. Oči su joj uzalud tražile nešto čime bi 
ih mogla odbiti. Povlačila se, ali je znala da nema nade. 

Tada se vrata najednom otvore, i tri velika mužjaka uđu u 
odaje. Njegovo veličanstvo kralj! — vikne jedan, a ženke zašute i 
napuste Rhondu. Samo one dvije, koje su se borile na tlu, nisu 
ga čule. 

Veliki mužjak gorila, Henrik Osmi, upadne u sobu. — Tišina! 
— zaurla, i prišavši onima koje su se borile na podu počne ih 
udarati nogom i ćuškati, dok se nisu rastavile. — Gdje je 
ljepotica bez dlaka? — upita on, a zatim mu oči padnu na 
Rhondu koja je stajala gotovo zakrivena velikim tjelesima 
Henrikovih ženki. 

— Dođi! — zapovjedi on. — Bog je došao po tebe, ali te neće 
dobiti. Ti pripadaš meni. 

— Daj mu je! — vikne Catherine Aragonska. — Ona je 
uzrok svim nevoljama. 

— Šuti, ženo — vikne kralj — ili ćeš u tamnicu ili na stra- 
tišle. 

On uhvati Rhondu i prebaci je preko ramena, kao da uopće 
nema težine, te brzo priđe vratima. — Suffolk i Howard, zadržite 
ih kako bih ja imao vremena da pobjegnem. 

—  Dopustite nam da pođemo s vama, gospodaru! — zamoli 
jedan. 

— Ne. Ostanite ovdje, sve dok ne budete imali za mene 
kakve novosti, a tada me slijedite u sjeverni dio doline do ka- 


njona, gdje izvire istočni krak Temze... Rekavši to, okrene se i 
požuri hodnikom. 

Na donjem kraju hodnika skrene u malu sobu, priđe ormaru 
i otvori tajna vrata. — Nikad nas neće ovamo slijediti moja 
ljepotice! — reče on, — To sam naučio od boga, ali on ne zna da 
sam to sagradio. 

Poput velikog majmuna spusti se po stupu koji je vodio dolje 
u mrak, i kada su stigli do dna, Rhonda opazi da prolaze 
podzemnim hodnikom. Bio je vrlo dug i veoma mračan. Kralj 
gorila kretao se polako, napredujući po opipu, ali napokon 
izbiju na otvoreni prostor. 

Stavio je Rhondu na tlo i po zvuku što ga je čula shvatila je 
da on pomiče nekakav teški predmet. Tada osjeti svjež noćni 
zrak i ugleda zvijezde nad sobom. Čas kasnije stajali su na obali 
rijeke, na podnožju niske stijene, dok je Henrik stavljao veliki 
plosnati kamen na tamni otvor hodnika što su ga upravo 
napustili. 

Započe strašno putovanje. Slijedeći rijeku brzali su kroz noć 
prema gornjem dijelu doline. Velika zvijer nije je više nosila, već 
ju je vukla držeći je za zaglavak. Činilo se da je nervozan i 
uplašen jer je povremeno zastajkivao da onjuši zrak i osluškuje. 
Kretao se gotovo bešumno i jedan ili dva puta je opomene da 
šuti. 

Nakon izvjesnog vremena prijeđu rijeku prema istoku, gdje 
je voda, iako brza, dosizala samo do koljena. Tada nastave put u 
sjeveroistočnom smjeru. Nije bilo znaka da ih progone, ali je 
ipak kraljev nemir rastao. Rhonda se najednom dosjeti razlogu. 
Sa sjevera čuli su silnu riku lava. 

Kralj gorila zareži duboko u grudima i ubrza korak. Tračak 
zore pojavi se na istočnom obzorju. Hladna magla sakrila je 
dolinu. Rhonda je bila vrlo umorna. Svaki ju je mišić bolio i 
tražio odmor, ali ju je njen otmičar neumorno vukao dalje. 

Noćnom tišinom jeknu rika lava, od kojeg se stresla zemlja. 
Bio je mnogo bliže nego malo prije. Činilo se da je veoma blizu. 
Gorila prijeđe u gegavi kas. Zora se rađala. Nazirali su se 
predmeti u blizini. 


Rhonda ugleda lava, koji je stajao pred njima, malo ulijevo. 
Ugledao ga je i kralj gorila, pa skrene prema istoku i rubu šume, 
koji je bio oko trideset metara daleko. 

Lav im se približavao lakim njišućim hodom. Ali i on pro- 
mijeni smjer i prijeđe u kas, s očitom namjerom da ih stigne 
prije no se dohvate šume. 

Rhonda opazi kako mu se mlohavi trbuh klati s jedne strane 
na drugu u ritmu koraka. Čudno kako takve sitnice opažamo u 
časovima opasnosti. Lav je bio mršav i gladan. Neprestano je 
rikao kao da je pokušavao da sam sebe natjera u srdžbu. Počeo 
je trčati. 

Sad je postalo jasno da se nikad neće dočepati stabla. Gorila 
je stao režati. Lav je sada dolazio ravno k njima. Gorila je 
oklijevao. Zatim je digao djevojku svojim moćnim šapama i 
bacio je pred lava, okrenuvši se u istom času i potrčavši što su 
ga noge nosile u pravcu odakle su došli. Njegov plijen postala je 
žrtva kojom je namjeravao sebi spasiti život. 

Ali pravio je račun ne poznavajući dovoljno psihologiju lava; 
Rhonda je pala licem na zemlju. Znala je da je lav udaljen samo 
nekoliko metara i da dolazi prema njoj, te da mu ne može 
pobjeći. Ali se sjetila svojih iskustava s lavom: ostala je nepo- 
mično ležati. Otkad je pala nije pomakla ni jedan mišić. 

Biće koje trči privlači divlju zvijer. Opazili ste to kod vlastitog 
psa, koji je potomak zvijeri. Ako plijen bježi, on ga mora 
progoniti jer je bespomoćni rob zakona prirode, koji je milijun 
godina stariji od prvog psa. 

Međutim, ako je to Henrik Osmi ikada znao, zacijelo je 
zaboravio, inače bi natjerao djevojku da trči, a on bi legao i ostao 
potpuno nepomičan. Ali on to nije učinio i dogodilo se ono što je 
bilo neizbježivo. Lav se nije obazirao na nepomično tijelo 
djevojke, već je slijedio gorilu koji je pokušavao pobjeći. 

Rhonda je osjetila kako je lav brzo prošao kraj nje, a zatim je 
podigla glavu i pogledala. Gorila se kretao mnogo brže nego što 

je ona to smatrala mogućim, ali ipak ne dovoljno brzo. Za čas će 
ga lav dostići. To će se dogoditi dovoljno daleko od Rhonde, i lav 
će neko vrijeme biti zabavljen komadanjem svog plijena. Činilo 


se nevjerojatnim da se veliki majmun oboružan moćnim 
čeljustima i snažnim očnjacima — neće divlje boriti za svoj život. 

Djevojka skoči na noge i ne ogledavši se potrči prema stablu. 
Presšla je tek nekoliko metara kad začuje strašnu riku, urlanje i 
krikove, po kojima je znala da je lav stigao gorilu, i da su se obje 
zvijeri već počele boriti. Dok je ta buka trajala, znala je da je lav 
neće primijetiti. 

Kad je bez daha stigla do stabla, zastala je i ogledala se. Lav 
je vukao gorilu, velike ralje sklopile su se nad njegovom glavom. 
Jedan jaki trzaj i majmun je omlohavio. Tako je poginuo Henrik 
Osmi. 

Mesožder se nije ni okrenuo da pogleda u smjeru djevojke, 
već se odmah nagnuo nad tijelo svoje žrtve i počeo se hraniti. 
Bio je vrlo gladan. 

Djevojka se tiho ušuljala u šumu. Nekoliko koraka dovede je 
do obale rijeke. Bio je to istočni korak Temze, obrastao stablima 
na jednoj i drugoj obali. U želji da zametne svoj trag pred lavom, 
ukoliko bi je slijedio, uđe u vodu i otpliva na drugu obalu. 

Prvi put, u posljednjih nekoliko dana, javila se nada u spas. 
Bila je slobodna. Znala je gdje su joj prijatelji, a znala je također 
da će ih slijedeći rijeku do klisure koja je tvorila Omwamvwi 
slapove susresti. Nije znala kakve opasnosti vrebaju na putu, ali 
se činilo da su one neznatne prema onima kojima je već izbjegla. 
Stabla što su rasla uz obalu rijeke pružit će joj zaštitu, a prije 
nego prođe ovaj dan, ona će stići do klisure. Sam silazak niz 
klisuru savladat će kad dođe vrijeme. 

Bila je umorna, ali nije stala da se odmori. Nije se smjela 
odmarati sve dok nije bila izvan opasnosti. Pošla je prema jugu. 
Sunce se diglo iznad planina što su uokviravale dolinu s istoka. 
Godila joj je toplina koja je razbijala hladnu, vlažnu, noćnu 
maglu. 

Najednom rijeka skrene U velikom luku na istok, pa iako je 
znala da će slijedeći zavoje rijeke znatno povećavati udaljenost 
do klisure, nije imala drugog izbora. Nije se usuđivala napustiti 
razmjernu sigurnost šume, i rijeku kao sigurna vodiča, koji će je 
dovesti do slapova. 


Gotovo obamrla od umora teška je koraka išla vukući bolno 
jednu nogu za drugom. Njena se iscrpljenost očitovala uma- 
njenim reakcijama. Bile su mlitave i polagane. Čula su joj otu- 
pila. Ili nije čula neobičan zvuk, ili ga nije bila u stanju protu- 
maćiti, kao nešto što zaslužuje pomno ispitivanje. To ju je 
upropastilo. 

Kad je postala svjesna opasnosti, bilo je prekasno. Nakazna 
prilika, pola čovjek, pola gorila, skoči sa stabla ravno pred nju. 
Prikaza je imala lice čovjeka, a uši i tijelo majmuna. 

Djevojka se okrene i potrči prema rijeci u namjeri da se spasi 
plivanjem. Ali kad se okrenula, još se jedna takva strašna 
prilika spusti sa stabla. Zatim obje režeći i urlajući skoče na nju 
i zgrabe je. Svaki je uhvati za jednu ruku. Jedan ju je vukao na 
jednu, drugi na drugu stranu vrišteći i blebećući. 

Činilo joj se da će joj iščupati ruke iz ramena. Napustila je 
svaku nadu, kad iznenada bijeli, goli čovjek, skoči s grane. U 
ruci je nosio toljagu kojom je udario najprije jednog, a zatim 
drugog napadača, dok je nisu pustili. Ali na svoj užas čula je da 
i njen spasilac vrišti i blebeće. 

Čovjek je sada uhvati i stane, režeći poput divlje životinje, 
dok je nekoliko ljudi-zvijeri skočilo iz krošnje i opkolilo je. 
Čovjek koji ju je držao bio je pristao i dobro građen. Koža mu je 
bila preplanula. Gusta plava kosa padala mu je na ramena 
poput lavlje grive. 

Bića koja su ih okruživala bili su mješanci svih stupnjeva 
nakaznosti. No činilo se da je i on mješanac, jer se glasao istim 
glasovima. Ta bio je s njima zajedno skriven u krošnji. No činilo 
se da ga se drugi boje, možda jer je držao toljagu. Iako su željeli 
prići i oteti djevojku, držali su se daleko izvan dohvata toljage. 

Čovjek je krenuo sa svojom zarobljenicom da što prije izađe 
iz kruga što ih je opkoljavao. Tada se uz ciku prisutnih prolomi 
divlji krik zvijeri. 

Čim se spustila na tlo, potrčala je prema njima. Njeno lice, 
iako je izražavalo divlji bijes, bilo je lijepo. Mlado tijelo bilo je bez 
greške. Ali očito joj je narav bila drugačija. 


Kad se približila zvijerima koje su okruživale Rhondu i 
čovjeka — ove se povuku načinivši joj mjesta, iako su režale i 
kesile zube. Nije im obratila pažnju, već je prilazila ravno 
Rhondi. 

Čovjek je vrištao ali je uzmicao. Zatim je bacio Rhondu na 
leđa, okrenuo se i pobjegao. Trčao je vrlo brzo usprkos težini 
svoje zarobljenice. Za njim je trčala lijepa divlja ženka psujući i 
vrišteći. 


divlja djevojka 


S je ustukla pred mnoštvom vjernika koji su navalili na 
vrata kraljeve palače na zapovijed svog boga. Bogu se to 
svidjelo. On je htio kazniti Henrika, ali se nikada prije nije 
usudio napasti palaču. Sad je pobijedio. A pobjednici su često 
velikodušni, naročito prema onima koji su im omogućili po- 
bjedu. 

On je namjeravao prekršiti svoje obećanje dano Tarzanu i 
osvetiti se za uvredu koja je nanijeta njegovu božanstvu, ali je 
sada odlučio da čovjeka i djevojku pusti na slobodu. 

Tarzana nije bilo brige za političku stranu noćne avanture. 
Mislio je samo na Rhondu. — Moramo naći djevojku! — rekao je 
on bogu gorila u času kad su uspjeli ući u palaču. — Gdje bi 
mogla biti? 

— Vjerojatno je s drugim ženama. Dođi sa mnom. One su 
na gornjem katu. 

Na vrhu stepenica čekali su Howard i Suffolk da izvrše 
zapovijed svog kralja. Ali kad su ugledali boga kako im prilazi, i 
kako su predvorje i stepenice bile pune njegovih sljedbenika, 
podsjetili su se da je kralj pobjegao. Howard i Suffolk se pre- 
domisle i dočekaju boga klečeći. Uvjeravali su ga da su Henrika 
istjerali iz palače i ispravo se spremali da svim snagama napa- 
dnu neprijatelje boga. A bog je znao da oni lažu. 

— Gdjeje ženka bez dlaka? — upita bog gorila. 

— Henrik ju je odveo sa sobom. 

— Kamo je pošao? 

— Ne znam. Otrčao je do kraja hodnika i nestao. 


— Netko to sigurno zna — prosikće Tarzan. 

— Možda zna Catherine Aragonska — napomene Howard. 

— Gdjeje ona? — upita Tarzan. 

Poveli su ih do vratiju harema. Suffolk otvori širom vrata. — 
Gospodin bog! — najavi on. 

Nemirne i uplašene ženke očekivale su da će ih svjetina 
izvući i linčovati. Kad su ugledale boga one padnu pred njim 
ničice na zemlju. 

— Smiluj nam se, gospodaru, bože! — vikne Catherine 
Aragonska.— Ja sam tvoja vjerna službenica ! 

— Tada mi reci gdje je Henrik? 

— Pobjegao je sa ženkom bez dlaka — odgovori stara kra- 
ljica. 

— Kamo? 

Bijes ljubomorne ženke uputio je Catherine Aragonsku kako 
da se osveti. — Dođi sa mnom — rekla je. 

Slijedili su je niz hodnik do odaje i sve do ormara. Tu je ona 
otvorila tajna vrata. — Ovaj rov vodi u tunel koji ispod grada 
prolazi do obale rijeke iza bedema. On i ženka bez dlaka pošli su 
ovim putem. 

Oštri njuh Tarzana otkrije slab miris bijele djevojke. Znao je 
da ju je kralj gorila odnio u tamni otvor. Možda su i sada bili tu 
dolje. Možda se kralj još skrivao od svojih neprijatelja, dok mu 
ne bude osiguran povratak. Ili možda postoji hodnik koji vodi 
ispod grada, kao što je to rekla stara ženka, pa je gorila odnio 
zarobljenicu u nekakvo skrovište u planine što su okruživale 
dolinu. 

No u svakom slučaju Tarzan je dalje morao ići sam. Nije se 
mogao pouzdati u ni jedno od ovih bića da će mu pomoći u 
progonu i hvatanju kralja. Već je skinuo konopac s vrata boga 
gorila. Bio je sada smotan na njegovu ramenu. O boku visio mu 
je lovački nož. Tarzan-majmun bio je spreman na sve. 

Bez riječi on se po stupu spusti u tamnu provaliju. Bog gorila 
uzdahne s olakšanjem kad je nestao. 


Slijedeći trag onih koje je tražio, Tarzan prijeđe tunel što vodi 
s dna rova do obale rijeke. Odgurne veliki kamen s ulaza i izađe 
u noć. Stajao je uspravno osluškujući i njušeći zrak. Struja 
zraka, jedva primjetljivo, puhala je prema kraju doline. U njoj 
nije bilo ni traga mirisu što ga je tražio. Sve ga je upozoravalo da 
kralj nije krenuo prema jugu. Možda je pošao na istok zapad, ili 
sjever. Na istoku tekla je duboka i brza rijeka tako da je preostao 
samo sjever i zapad. 

Tarzan se sagne do zemlje. Njuhom i opipom pronađe trag 
koji je vodio na sjever. Ili bolje rečeno na sjeveroistok, između 
rijeke i pećine. On krene po tome tragu. Kako je često morao da 
se zaustavlja da bi provjerio trag, nije se kretao tako brzo kao 
kralj gorila. 

Izgubio je vremena prelazeći rijeku jer je prošao kraj mjesta 
gdje je trag skretao naglo u desno, u rijeku. Morao se vratiti i 
pažljivo ispitivati dok nije ponovo otkrio trag. Da je vjetar bio 
povoljan, tj. da se kralj gorila kretao protiv vjetra Tarzan bi ga 
slijedio trčeći. 

Prisilno zadržavanje nije ga uznemirilo, kao što bi to uzne- 
mirilo običnog čovjeka, jer je strpljenje zvijeri u lovu neizmjer- 
no. Tarzan je znao da će stići svog protivnika, i da je djevojka 
dovoljno zaštićena dok su u pokretu. 

Kad je prešao rijeku svanuo je dan. Daleko ispred sebe čuo je 
riku lava koji je lovio, a najednom se s rikom pomiješa režanje i 
vrisak još jedne zvijeri. Bio je to gorila. Tarzan je znao da je 
Numa napao gorilu. Nagađao je da je to kralj gorila. Ali što je s 
djevojkom? Nije čuo da bi se ljudski vriskovi miješali s 
majmunskim. Potrčao je. 

S male uzvisine ugledao je Numu koji je trgao svoj plijen. Nije 
mu bi o teško otkriti da je lav žderao gorilu. Djevojke nigdje nije 
bilo. 

Tarzan obiđe mesoždera. Nije imao namjere da se sukobi s 
kraljem životinja. To bi ga zacijelo zadržalo, a možda i stajalo 
glave. 

Prošao je kraj lava u znatnoj udaljenosti uz vjetar. A kad ga 
je zvijer nanjusšila, nije se ni digla sa svog plijena. 


Iza lava, blizu ruba šume, Tarzan opet nađe djevojčćin trag. 
Slijedio ga je dalje uz rijeku. Tu je skretao prema jugu, protiv 
vjetra. Sada se kretao uz vjetar i mogao je lako slijediti njen 
miris. Produžio je kasom dalje. Odjednom drugačiji se mirisi 
pomiješaju s mirisom djevojke. Bio je to neobičan miris, 
mješavina Manganija i Tarmanganija — čovjekolikih majmuna i 
bijelaca, mužjaka i ženki. 

Tarzan je požurio. Neobičan instinkt sto ga je posjedovao kao 
i druge prašumske zvijeri upozorio ga je na opasnost. Djevojka 
je bila u opasnosti, a možda i on. Brzo i nečujno kretao se rubom 
šume što je rasla uz rijeku. 

U njegovim nozdrvama neobičan miris postajao je sve jači. U 
daljini, pred sobom, začuje bijesno kriještanje. Sada kad se 
kretao prelazeći sa stabla na stablo, bio je u svom elementu. I 
odmah osjeti snagu i sigurnost što mu je drveće uvijek ulijevalo. 
Ovdje je, kao nigdje drugdje, on doista gospodar džungle. 

Začuje bijesni glas ženke koja je psovala. Bio je to gotovo 
ljudski glas, ali zvjerski prizvuk bio je jasan. Razabirao je riječi 
izgovorene jezikom čovjekolikih majmuna. Ali to bijesno 
čavrljanje nije razumio. 

Došao je gotovo do njih i čas kasnije ugledao je gomilu 
nakaznih bića, pola ljudi, pola gorile. Goli, bijeli čovjek upravo je 
nestao među drvećem noseći preko ramena djevojku koju je 
tražio. Njega je progonila bijela djevojka, duge plave kose, koja 
se vijorila. Bila je gola, kao i druga bića koja su vrišteći i ble- 
bećući trčala za njom. 

Čovjek koji je nosio Rhondu Terry brzo je odmicao plavo- 
kosom đavolu. Oboje su se kretali brže od ostalih bića koja su 
također potrčala, ali su ubrzo odustala. 

Prebacujući se s drveta na drvo, Tarzan se polako primicao 
neobičnom paru, koji je bio toliko zabavljen jurnjavom da nisu 
ni jednom pogledali u krošnje. 

Prestigao je djevojku koja je još uvijek trčala. Ali veliki napor 
oduzeo joj je snagu i sad je sve više gubila na brzini. I čovjek joj 
je odmakao. Bili su već prilično udaljeni. 


Tarzan je ispred sebe ugledao predio golog zemljišta, iza 
kojeg se dizala kamena pećina. Šume više nije bilo, pa se spustio 
na zemlju i nastavio da goni. Protivnik je povećao razmak, pa 
iako je Tarzan postepeno smanjivao udaljenost što ih je dijelila, 
shvatio je da će onaj stići prije njega do pećine. Iza sebe, posve 
blizu, čuo je djevojku kako dasšće. 

Čim je vidio prvi put golog čovjeka, ženu i neobične nakaze 
koje su zaostale u šumi, Tarzan se sjetio priče što mu ju je 
ispričao bog gorila o mješancima koji su izbjegli smrt i sada su 
živjeli u ovom dijelu doline. To su, dakle, bili strašni rezultati tih 
neobičnih pokusa starog biologa. 

Ali Tarzan sada nije imao vremena da razmišlja o rezultatima 
tih pokusa. Sve njegove sposobnosti bile su podređene časovitoj 
svrsi da prestigne biće koje je nosilo Rhondu Terry. Tarzan se 
divio brzini tog čovjeka, opterećenog zarobljenicom. 

Pećine su sad bile blizu. Njihovo podnožje bilo je zakrčeno 
gomilama kamenja koje je u toku vremena palo odozgo. Same 
pećine bile su zapravo niz nepravilnih i izlomljenih litica, a 
površina im je bila ispresijecana otvorima mnogobrojnih špilja. 

Kad je čovjek stigao do podnožja pećina, skakao je skamena 
na kamen, poput divokoze. Tarzan ga je slijedio, ali polaganije 
jer nije bio vičan takvom terenu. Za njima je trčala divlja ženka. 

Penjući se s litice na liticu, on je Rhondu Terry nosio sve 
više. Visoko na pećini čovjek surovo gurne Rhondu u nekakvu 
spilju, pa se okrene da dočeka progonitelja. 

Tarzan-majmun skrene odmah udesno i potrči liticom koja 
se uspinjala. Namjeravao je da stigne na liticu na kojoj je stajao 
onaj čovjek, a da se pri tom ne mora penjati ravno prema svom 
protivniku. Čovjek je otkrio njegovu namjeru, pa potrči po svojoj 
litici da ga zaobiđe. Ali se uspinjala i ona djevojka. 

— Natrag! — vikne čovjek jezikom čovjekolikih majmuna. 
— Natrag, ili ću te ubiti! 

— Rhonda! — vikne Tarzan. 

Djevojka proviri iz spilje i dopuže na liticu. — Stanley! — 
viknu ona začuđeno. 


Slijedeći trag onih koji su odveli bijelu djevojku, Tarzan je odgurnuo veliki kamen s ulaza 
i izašao u noć osluškujući i njušeći zrak. Oštri Tarzanov njuh otkrio je slabi miris bijele 
djevojke i on krene prema rijeci, gdje se trag ponovo izgubio. 


— Penji se uz pećinu — naredi joj Tarzan — slijedi ovu 
liticu. Zadržat ću ga dok ne stigneš na vrh. A tada kreni prema 
jugu u niži dio doline. 

— Pokušat ću — odgovori Rhonda, pa se stane penjati s 
litice na liticu. 

Djevojka koja se penjala odozdo opazi je i vikne čovjeku. — 
Kreeeg-ah! — vrisne ona. — Ženka će pobjeći! 

Čovjek pusti Tarzana i počne slijediti Rhondu. Tarzan ga nije 
direktno slijedio, već se popeo na visu liticu krećući se u 
dijagonali prema Rhondi. 

Potaknuta strahom, Rhonda se penjala mnogo brže nego što 
je ona ikad smatrala da može. U normalnoj situaciji plašile bi je 
tijesne litice i mala uporišta. No sada nije vodila računa ni o 
kakvim opasnostima, već je samo nastojala da se dohvati vrha 
pećine prije no što je neobični bijeli čovjek uhvati. 

I tako je spajanjem njene brzine i Tarzanove strategije, ovaj 
uspio prestići njena progonitelja prije no što je divlji čovjek 
stigao Rhondu. 

Kad je čovjek shvatio da mu je presiječen put, okrenuo se 
prema Tarzanu zaurlavši divljački, a lijepo lice poprimilo je 
zvjerski izgled. 

Litica je bila uska. Tarzanu je bilo jasno da se ne mogu boriti, 
a da se ne sruše u provaliju. U borbi kotrljali bi se s litice na 
liticu, dok jedan, ili obojica ne bi bili teško ranjeni, ili ubijeni. 

Brz pogled pokazao mu je da se divlja djevojka sve više 
približava. Ispod i iza nje stizali su i nakazni mješanci koji su se 
ponovo pridružili potjeri. Kad bi Tarzan i preživio dvoboj, te 
nakaze bi ga dohvatile još prije no što bi borba bila završena. 

Razum mu je govorio da treba izbjeći taj suvišan sukob, u 
kojem će vjerojatno izgubiti život. Ovi su mu zaključci sijevnuli 
mozgom brzinom kamere koja jednu sliku osvjetljava za 
drugom. Tada odluku više nije mogao donijeti on. Čovjek-zvijer 
je napao. Napao je zvjerski urlajući. 

Djevojka, koja se još uvijek uspinjala, dovikivala je riječi 
podrške, a mješanci su vriskali i blebetali. Rhonda se okrenula 


kad je čula divlje glasove i pogledala dolje. Otvorenih usta i s 
rukom na srcu promatrala je užasnuta i zbunjena prizor pod 
sobom. 

Tarzan je — zgrčivši se — dočekao napad. Čovjek-zvijer borio 
se bez umijeća, ali s velikom snagom i divljaštvom. Ma kako 
tanak bio sloj civilizacije sto ga je Tarzan stekao u dodiru s 
ljudima, sad je nestao. Zvijer je stajala nasuprot zvijeri. 

Duboko režanje izbije iz grla gospodara džungle. Razvukao je 
usnice i iskesio bijele snažne zube, primitivno oružje prvog 
čovjeka. 

Sudarili su se poput bikova i kao podivljale pantere nastojali 
su da jedan drugome zagrizu u vrat. Stješnjeni u čeličnom 
zagrljaju, jedan su čas teturali liticom, a zatim se sunovratili 
preko ruba. 

U taj čas Rhondu Terry napustio je posljednji tračak nade. 
Popela se na pećinu do mjesta gdje više nije mogla otkriti 
nikakvo uporište. Čovjek koga je držala za Stanleya Obroskog, i 
čije su novootkrivene vrijednosti postale jedini izvor bilo kakvih 
nada u spas, bio je vjerojatno mrtav. Jer ako ga pad nije ubio, 
ubit će ga mješanci koji su nadirali prema njemu. Žalost zbog 
vlastite nesreće bila je potisnuta tugom što ju je osjećala zbog 
zle sudbine tog čovjeka. Njen osjećaj prezira promijenio se u 
divljenje, a ovo je preraslo u uzbuđenje koje je jedva mogla sebi 
objasniti. Bilo je to nešto jače od prijateljstva, možda je to bila 
ljubav. Nije željela da ga vidi kako umire. Ali kao opčinjena, 
gledala je u dubinu. 

Tarzan nije još mislio umrijeti. Po divljaštvu i snazi bio je 
ravan svom protivniku, ali u hrabrosti i pameti bio je nadmo- 
ćniji. Zahvaljujući njegovu razboru, obojica su pali na liticu koja 
je bila samo metar niže. I kao što je on upravljao padom, tako je 
upravljao i načinom na koji su pali. Čovjek-zvijer bio je dolje, a 
Tarzan nad njim. 

Kao što je Tarzan i želio, protivnik je pri padu udario 
potiljkom o kamen, a Tarzanovo koljeno prignječilo mu je trbuh; 
tako da nije samo pao u nesvijest već je i zrak bio istjeran iz 
pluća, pa neće duže vremena biti sposoban da se bori. 


Tek sto su udarili o liticu, a Tarzan je već bio na nogama. 
Vidio je kako se nakaze brzo uspinju, kako divlja djevojka pruža 
ruku da ga dohvati, i u tom času njegov je plan bio gotov. 

Djevojka je stajala na donjoj litici i pružala ruku da dohvati 
njegov nožni zglob i da ga povuće. Tarzan zastane i uhvati je za 
kose, zatim je prebaci na svoja leđa dok je ona vrištala i vikala. 

Udarala je i grebla, čak je pokušavala da ga i ugrize. Ali on ju 
je držao, sve dok je nije odnio na visu liticu. Tu ju je bacio na tlo 
i omotao konopcem. Divlje se borila, ali ju je Tarzan ipak 
savladao. 

Nakaze koje su se uspinjale bile su ih gotovo stigle kad je 
Tarzan svezao konopac. Zatim je potrčao uzbrdo s litice na 
liticu, vukući djevojku. Na taj način bio je izvan njena dohvata, a 
ona mu nije mogla smetati. 

Najviša litica, s koje je Rhonda raskolačenih očiju pratila 
prizore promjenljive borbe bila je i najšira. Uz nju je zjapio otvor 
spilje. Iznad nje dizala se pećina nepristupačna do vrha. 

Do ove litice Tarzan je dovukao divlju djevojku, koja je sada 
bila začudo tiha. Tu su on i Rhonda bili stjerani u kut, 
naslonjeni leđima na kamen i nisu nikamo mogli pobjeći. 

Djevojka je stala nasuprot Tarzanu i nije se više namjeravala 
boriti. Divlje režanje je prestalo. Smiješila se Tarzanu i bila je 
veoma lijepa. No njegova pažnja bila je sad usmjerena na čopor 
koji je režao, i čiji su se vođe brzo uspinjali prema Tarzanu. 

— Natrag! — vikne Tarzan — ili ću ubiti vašu ženku! 

To je bio plan koji je mislio da ih zadrži. Htio je djevojku 
iskoristiti. Bio je to dobar plan. Ali kao mnogi dobri planovi, i 
ovaj nije upalio. 

— Neće se oni zaustaviti — reče djevojka. — Nije njima stalo 
do mog života. Oteo si me. Pripadam tebi. Pobit će nas sve i 
pojesti ako budu mogli. Udri ih kamenjem, a onda ću ti pokazati 
kako im možemo pobjeći. 

I ona zgrabi kamen i baci ga na najbliže stvorenje. Kamen ga 
udari u glavu i ono natraške padne na nižu liticu. Djevojka se 
smijala urlajući psovke i pogrde. 


Tarzan je brzo uočio efikasnost takve obrane, pa je nakupio 
kamenja i počeo gađati nakaze koje su se sve više približavale. 
Tada se i Rhonda pridružila i svi troje sasuli su kišu kamenja 
koje je neprijatelja prisililo da se uvuče u spilje. 

— Sad nas neko vrijeme neće pojesti — nasmije se dje- 
vojka. 

— Vijedete ljudsko meso? — upita Tarzan, 

— Ni Malbijat, a ni ja ga ne jedemo — odgovori ona. — Ali 
oni ga jedu. Oni jedu sve. 

— Tko je Malbijat? 

— Moj mužjak. Borio si se s njim i oteo si me njemu. Sad 
sam tvoja. Borit ću se za tebe. Nitko te neće imati... Obratila se 
Rhondi režeći, i bila bi je napala da je Tarzan nije spriječio. 

— Ostavije — upozori je Tarzan. 

— Nećeš imati druge ženke osim mene — reče divlja dje- 
vojka. 

— Onanije moja — objasni joj Tarzan. — Ne smiješ joj ništa 
učiniti nažao. 

Djevojka je i dalje poprijeko gledala Rhondu, ali je prestala 
da je napada. — Ja ću paziti — reče ona. — Kako joj je ime? 

— Rhonda. 

— Akakoje tvoje? 

— Možeš me zvati Stanley — reče Tarzan. Čudni obrat do- 
gađaja zabavljao je Tarzana, ali ga nije smeo. Shvatio je da je 
jedino njihova nada za bijeg ova mala, čudna, lijepa divljakinja i 
nije sebi dopuštao da je izaziva. 

— Stanley — ponovi ona zapinjući malo kod te čudne riječi. 
— Ja se zovem Balza. 

Tarzan pomisli da joj ime dobro pristaje, jer je to na jeziku 
čovjekolikih majmuna značilo »zlatna djevojka«. Imena majmu- 
na uvijek su opisna. Njegovo ime značilo je »bijela koža«. 
Malbijat je značilo »žuta glava«. 

Balza zastane za čas i digne kamen, te ga baci u glavu koja je 
oprezno izvirila iz otvora spilje. Pogodila je i veselo se nasmijala. 


— Nećemo im dopustiti da se približe do noći — reće ona. 
— A zatim ćemo otići. Noću nas neće slijediti. Boje se tame. Da 
sad pođemo, krenuli bi za nama, a toliko ih je da bi nas zacijelo 
ubili. 

Djevojka je zainteresirala Tarzana. Sjećajući se što je bog 
gorila rekao o ovim mješancima, pretpostavljao je da ima tijelo 
savršeno, a mozak gorile. Ali je opazio da je ponovila njegovo 
ime, a to nijedan gorila ne bi mogao. 

— Govoriš li engleski — upita je on na engleskom. 

Pogledala ga je iznenađena. — Da — odgovorila je — ali 
nisam znala da ti govoris. 

— Gdje si naučila engleski? 

— U Londonu, prije no što su me prognali. 

— Zašto su te prognali? 

— Jer nisam bila poput njih. Majka me je godinama skri- 
vala, ali su me napokon ipak otkrili. Ubili bi me da sam ostala. 

— Jeli Malbijat isti kao ti? 

— Ne. Maibijat je kao i drugi. On ne može naučiti ni jednu 
englesku riječ Ti mi se mnogo više sviđaš. Nadam se da si ubio 
Malbijata. 

— Nisam. Vidim ga kako se vuče po litici na kojoj je ležao. 
Djevojka pogleda, a zatim dohvati kamen i baci ga na nesretnog 
Malbijata. Kamen promaši i Malbijat otpuzi u zaklon. 

— Ako me se opet dohvati, prebit će me. 

— Mislim da će te ubiti — reče Tarzan. 

— Neće. Nema ni jedne poput mene. Druge su ružne — ja 
sam lijepa. On me neće nikad ubiti, ali bi me ženke ubile — i ona 
pokaže glavom na Rhondu. 

Amerikanka je bila iznenađena i pažljiv slušalac ovog dijela 
razgovora što se vodio na engleskom jeziku, ali nije rekla ni 
rijeći. 

— Jatte ne želim ubiti — reče ona. — Ne znam zašto mi ne 
bismo bile prijateljice. 

Balza je pogleda začuđeno, a zatim je pažljivo promotri. 

— Govori li ona istinu? — upita Tarzana. 


Tarzan kimnu glavom: — govori! 

— Tada smo prijateljice — reče Balza Rhondi. Njene su 
odluke bile jednako nagle u pitanjima ljubavi, prijateljstva i 
umorstva. 

Satima su stražarili na litici, ali je samo povremeno trebalo 
opominjati nakaze da se drže na pristojnoj udaljenosti. 


dijamanti 


Nj se dugi dan primicao kraju. Svi su bili gladni i žedni 
ijedva sa čekali da napuste tvrdu i neudobnu liticu na kojoj 
su od jutra bili izloženi vrelom afričkom suncu. 

Mala divljakinja zabavljala je i kratila vrijeme Tarzanu i 
Rhondi. Bila je potpuno nepokvarena i bez ikakvih obzira i 
takta. Rekla je i činila ono što je htjela, što je bilo dražesno, ali 
često i vrlo neugodno. 

Kad se sunce spuštalo za planine na zapadu na drugoj strani 
doline, ona je ustala. — Dođite — rekla je — sad možemo poći. 
Neće nas slijediti jer će uskoro biti tamno. 

Povela ih je u unutrašnjost spilje. Spilja je bila tijesna, ali 
ravna. Djevojka ih je vodila do stražnjeg ruba spilje sve do otvora 
koji je nastao a pećini. Sumračno nebo naziralo se iznad tog 
otvora, a u svjetlu se ukazala i hrapava površina zidna otvora 
sve do izlaza koji je bio nekoliko metara udaljen. 

Tarzan u času shvati položaj. Vidio je da će se moći popeti 
odupirući se leđima o jednu, a nogama o drugu stranu otvora. 
Također je zapazio da hrapava površina stijene može ozlijediti 
djevojčina leđa. 

— Jaidem prvi — reče on. — Čekajte ovdje, dobacit ću vam 
uže. Čudno je, Balza da tvoji nisu došli na vrh pećine i napali 
nas odozgo. Mogli su se spustiti ovim otvorom i iznenaditi nas. 

— Previše su glupi. Oni imaju samo toliko mozga da nas 
mogu slijediti. Nikad se ne bi sjetili da nas zaobiđu i napadnu s 
druge strane. 


Kad se sunce počelo spuštati iza planine na drugoj strani doline, Balza je pozvala 
Tarzana i Rhondu u unutrašnjost spilje gdje je uskoro Tarzan uspio pronaći otvor. 


— Toje sreća zanasa iza njih — dobaci Tarzan i počne se 
penjati. 

Kad je stigao na vrh spustio jc uže i začas digao obje dje- 
vojke. Našli su se u uskoj kotlini čije je tlo bilo pokriveno sirovim 
kristaliziranim šljunkom, koji je odražavao svjetlo dana sto se 
gasio i pretvarao kotlinu u izvor blagog svjetla. 


Kad su joj oči ugledale taj prizor, Rhonda krikne od izne- 
nađenja i nevjerice: — Dijamanti! Dolina dijamanata! 

Stala je i nakupila nešto tog kamenja u ruku. Balza je po- 
gleda u ćudu. Dragulji joj nisu značili ništa. Lukaviji Tarzan 
podigne samo nekoliko većih komada. 

— Mogu li neke ponijeti? — upita Rhonda. 

— Zašto ne? — reče Tarzan. — Uzmi koliko možeš nositi. 

— Svi ćemo biti bogati! — klikne Rhonda. — Možemo 
dovesti čitavu ekipu i napuniti kamione ovim draguljima. Pa 
ovdje ih ima na tone. 

— Aznašli što će se tada dogoditi? — upita Tarzan. 

— Znam. Imat ću vilu na Rivijeri, kuću u Beverly Hillsu, 
farmu vrijednu sto i pedeset tisuća dolara u Malibu, gradilište 
na Palm Beachu i neboder u New Yorku... 

— Nećeš imati više nego što si i do sada imala — prekine je 
Tarzan. — Jer ako te dijamante odneseš u civilizaciju, zasitit ćeš 
tržište, a dijamanti će biti jeftini kao staklo. Ako si mudra, uzet 
ćeš samo nekoliko za sebe i svoje prijatelje, a zatim nećeš 
nikome reći kako se može stići u dolinu dijamanata. 

Rhonda razmisli jedan čas, a zatim reče. — Imaš pravo. Od 
ovog časa, što se mene tiče, nema više doline dijamanata. 

Za vrijeme kratkog sumraka Balza ih povede u dolinu što 
dalje od spiljskih nastamba mješanaca. Cijele noći putovali su 
prema klancu i Omwamvwi slapovima. 

Put je bio iznenađenje svima, jer Balza nikad nije bila toliko 
daleko od svog spiljskog sela. Ova činjenica i mrak zadržavali su 
ih, tako da je već skoro svitalo kad su stigli do klanca. 

Veći dio puta. Tarzan je nosio Rhondu koja je bila iscrpljena 
onim što je proživjela, te su tako ipak mogli napredovati. A Balza 
je bila neumorna koračajući u stopu za svojim mužjakom. Ona 
je sada Tarzana smatrala svojim. Nije govorila jer ju je iskustvo 
poučilo da mora biti tiha ako želi noć u divljini provesti živa. 
Svako čulo usredotočeno je na samoodržanje. Ali tko zna što je 
prolazilo malim divljim mozgom dok je ljepotica slijedila svog 
novog gospodara i učitelja u potpuno tuđi, nepoznati svijet. 


Prizor koji se vidio s vrha klanca djelovao je na Rhondu u 
ranu zoru tužno i odbojno. Podnožje je bilo prekriveno maglom. 
Samo je zaglušni šum slapova, koji se poput glasova sablasnih 
gorostasa dizao kao iz groba, stvarao osjećaj bezdanih dubina. 
Činilo joj se da gleda dolje u drugi svijet, svijet u koji nikada 
neće stići živa. 

Rhonda se još neobično jasno sjećala kako ju je golemi gorila 
nosio uz ovaj vrtoglavi ponor. Znala je da sama nikad ne bi 
mogla sići. Znala je da je Stanley Obroski neće moći nositi. 
Privikla se već da čini mnoge stvari koje mu još prije nekoliko 
nedjelja ne bi nitko rekao da mozže učiniti, ali ovaj spust bilo je 
nešto što nijedan čovjek nije kadar ostvariti. Čak je sumnjala da 
se ion sam može spustiti. 

Dok su joj takve misli brzo prolazile glavom, čovjek je prebaci 
preko širokih ramena i počne se spuštati. Rhonda je ostala bez 
daha, ali je stisla zube i nije vikala. Očito istom snagom, kao i 
mužjak gorile, ali mnogo spretnije, spuštao se u strahoviti ponor 
pronalazeći uporište za noge i ruke nepogrešivom tačnošću. Za 
njima je silazila divlja Balza, sigurna u sebe, poput bilo kojeg 
majmuna. 

Ono što je bilo nemoguće napokon se ostvarilo. Svi troje 
stajali su sigurno u podnožju brda. Sunce se diglo i magla je 
polako nestajala. Nova nada obuzme Rhondu i snaga joj prožme 
tijelo. 

— Pusti me, Stanley, — reče ona. — Vjerujem da sada mogu 
i sama hodati. Osjećam se jača. 

On je spusti na zemlju. — Nije više daleko do logora gdje sam 
ostavio Ormana i druge — reće on. 

Rhonda pogleda Balzu i nakašlje se. — Svi smo mi iz 
Hollywooda — reče ona — ali ipak zar ne misliš da bi Balzi 
trebalo dati nekakvu suknju prije no što je dovedemo u logor. 

Tarzan se nasmije. — Jadna Balza! Uskoro će morati zagristi 
u zelenu jabuku kad dolazi u dodir s civiliziranim ljudima. 
Ostavi joj njenu prirodnu jednostavnost, dokle je god to moguće. 

— Predložila sam to zbog nje branila se Rhonda. 


— Nju to neće smetati — uvjeri je Tarzan. — Suknja bi joj 
mnogo više smetala. 

Rhonda slegne ramenima i reče: — O.K., Tom i Bili su ionako 
već prije mnogo godina zaboravili da crvene. 

Presli su kratak put niz rijeku, kad se Tarzan zaustavi i 
pokaže rukom. — Ovdje je bio njihov logor — reče on. — Ali su 
otišli. 

— Što im se moglo dogoditi? Zar nisu rekli da će te čekati? 

Tarzan je stajao, slušao i njuškao zrak. — Oni su niže dolje, 
niz rijeku, najavi odjednom. — I nisu sami. Mnogo je ljudi s 
njima. 

Nastavili su put još kilometar i pol, kad najednom ugledaju 
mnogo šatora i kamiona. 

— Ekipa! — viknu Rhonda. — Pat se probio! 

Kad su se približili logoru, netko ih opazi i počne vikati. 
Nastala je opća gužva. Svi su ih htjeli dočekati. Svi su ljubili 
Rhondu, a Naomi Madison poljubila je Tarzana. Režeći, Balza 
skoči na nju. Tarzan uhvati divlju djevojku oko pasa i zadrži je, 
dok je Naomi uplašena ustuknula. 

— Okanite se Stanleyja! — opomenu ih Rhonda sa smi- 
ješkom. — Mlada gospođa ga je posvojila. 

Tarzan Uhvati Balzu za ramena i okrene je prema sebi. To su 
moji ljudi — reče on. — Njihovi običaji nisu poput tvojih. Ako se 
budeš s njima svađala, otjerat ću te! Ove ženke su tvoji prijatelji. 

Svi su gledali Balzu s neprikrivenim divljenjem. Orman 
okom režisera koji otkriva zvijezdu. Pat O'Grady, okom asistenta 
režisera, što je opet potpuno drugačije. 

— Balza — nastavi Tarzan. — Poći ćeš s ovim ženkama i 
učinit ćeš što ti kažu. Pokrit će tvoje lijepo tijelo neudobnim 
haljinama, ali moraš ih nositi. Za mjesec dana pušit ćeš cigarete 
i piti koktele. Tada ćeš biti civilizirana. Sada si samo di- 
vljakinja. Idi s njima, i budi nesretna. 

Svi su se smijali osim Balze. Nije znala što to znači. Ali joj je 
to rekao njen gospodar i ona ga je poslušala. Posla je s 
Rhcmdom i Naomi u njihov šator. 


Tarzan je razgovarao s Ormanom, Westom i O'Gradyjem. Svi 
su ga smatrali Stanleyjem Obroskim, a on ih nije pokušao 
razuvjeriti. Rekli su mu da je Bill West proveo cijelu proslu noć, 
pokusavajući se popeti uz klanac. Popeo se dovoljno visoko da je 
vidio logorske vatre ekipe i farove nekih kamiona. Ali je bio 
prisiljen da napusti pokušaj da stigne do vrha. Vratio se i poveo 
druge do glavnog logora. 

Orman je s oduševljenjem želio da nastavi snimati film. 
Vratila mu se njegova zvijezda, glavna uloga i svi važniji članovi 
glumačke ekipe. Odlučio je da glavnu mušku ulogu igra sam, a 
Pat O'Gradyju povjerio je ulogu majora Whitea. Sam je napisao 
ulogu za Balzu. — Oborit će ih od prve — prorokovao je on. 


zbogom, afriko 


DD: tjedna Orman je snimao scenu za scenom na prekrasnoj 
pozadini raskošne rijeke i veličanstvenih slapova, Tarzan 
ode na dva dana i vrati se s prijateljskim plemenom urođenika, 
kako bi zamijenili one koji su dezertirali. Vodio je snimatelja do 
lavova, slonova i svih vrsta divljači što ih je bilo u tom kraju. Svi 
su se divili znanju, hrabrosti i snazi Stanleyja Obroskog. 

Tada ih je zadesio udarac. Stigao je čovjek s telegramom za 
Ormana. Poslala ga je kompanija. Naredili su mu da se odmah 
vrati u Hollywood s ekipom i tehnikom. 

Svi osim Ormana bili su presretni — Hollywood! — vikne 
Naomi Madison. — Sjeti se, Stanley! Nisi li lud za Hollywo- 
odom? 

— Možda je to prava rijeć — odgovori on. 

Ekipa je plesala i pjevala, poput djece, a Tarzan ih je pro- 
matrao i čudio se. Pitao se kakb izgleda taj Hollywood kad toliko 
privlači ove žene i muškarce. Mislio je da će jednog dana i sam 
poći da vidi Hollywood. 

Prokrčenim stazama povratak se odvijao lako i brzo. Tarzan 
je ekipu pratio kroz zemlju Bansuta, uvjeravajući ih da neće 
imati neprilika. — Uredio sam to s Rungulom, prije no što sam 
napustio njegovo selo — objasni im on. 

Izgovarajući se da želi prije njih stići u Jinju, požuri u selo, 
gdje je ostavio Obroskog. Mpugu ga dočeka izdužena lica. — 
Bijeli čovjek umro je prije sedam dana — objavi poglavica. 

— Odnijeli smo njegovo tijelo u Jinju, neka se zna da ga 
nismo ubili. 


Tarzan uzdahne. Ali ništa se više nije moglo učiniti. Bio je 
poduzeo onda sve sto je mogao. 

Dva dana kasnije stajali su na maloj uzvisini — gospodar 
džungle i Jad-bal-ja, Zlatni lav, i promatrali dugu kolonu ka- 
miona koji su se kretali prema Jinji. 

Pat O'Grady koračao je kao zalaznica. Uz njega bila je Balza. 
Hodali su zagrljeni, a Balza je pušila cigaretu. 


hello, holiywood! 


rošla je jedna godina. 

Visok preplanuo čovjek izašao je iz ekspresa na željezničkoj 
stanici u Los Angelesu. Veličanstveno ležerna otmjenost njegova 
stasa, skromno ali ponosno držanje, snažni mišići i dostojan- 
stvo lica, sve je to upozoravalo da je rođen u zviježđu lava, kao 
da je bio utjelovljenje Nume. 

Velika gomila ljudi gurala se oko vlaka. Kordon dobroćudnih 
policajaca zadržavao ih je i čuvao prazan prostor za ugledne 
putnike i za slavnu zvijezdu koju su svi čekali s velikim 
nestrpljenjem. 

Kamere su zujale za mjesne novine, za korporacije i za 
filmske novosti. Radoznali reporteri, specijalni dopisnici i obo- 
žavateljice gurali su se u prvi red. 

Gomila je napokon ugledala zvijezdu i urlik dobrodošlice 
zabruji mikrofonima koje je na »strateška« mjesta postavio 
Freeman Lang. 

Na vratima vlaka pojavi se djevojka zelene kose. Njen agent 
išao je pred njom, dok su neposredno iza nje stupale tri 
sekretarice, a za njima dvorkinja koja je vodila gorilu. 

On je odmah bio okružen reporterima. Freeman probije sebi 
put do zvijezde. — Ne biste rekli bar jednu riječ svim vašim 
prijateljima kroz eter? — upita je on uhvativši je za ruku. — 
Molim vas odmah, ovdje! 

Ona priđe mikrofonu. — Pozdrav svima! Željela bih da ste svi 
ovdje. Ovo je predivno. Tako sam sretna, što sam opet u 
Hollywoodu. 


Freeman Lang preuzme mikrofon. — Gospođe i gospodo — 
objavi on. — Upravo ste čuli glas najljepše i najslavnije dje- 
vojčice. Trebali biste vidjeti svijet što se skupio na stanici da je 
dočeka na povratku u Hollywood. Vidio sam mnogo ovakvih 
povrataka, ali časnu vam riječ dajem, ljudi, nikad još nisam 
vidio ništa slično. Cijeli Los Angeles izašao je da pozdravi film- 
sku zvijezdu — slavnu Balzu. 

U očima preplanulog stranca pojavi se nešto poput smiješka. 
Napokon mu je uspjelo da se probije kroz gomilu do ulice gdje je 
pozvao taksi i zatražio da ga odveze u hotel. 

Kad se prijavljivao u hotelu, neki mladić naslonjen na pisaći 
stol potajno je zapisao njegovo ime, John Clayton, London. I kad 
je Clayton krenuo za dječakom prema liftu, mladić ga je 
promatrao i zapazio visinu stasa, širinu ramena i slobodni, a 
ipak mačji hod. 

Kroz prozore svoje sobe Clayton je gledao na holivudski 
bulevar, na beskrajni niz automobila koji su nečujno klizili s 
istoka na zapad. Nazreo je tanka stabalca na malim travnjacima 
gdje ih nagurane trgovine još nisu istisle, pa je uzdahnuo. 

Vidio je mnogo ljudi koji su se vozili u automobilima, ili 
pješačili po asfaltnim nogostupima i gomile bezbrojnih kupaca 
kako se guraju po tijesnim trgovinama, pa se osjetio osamljeniji 
nego ikada prije u svom životu. 

Osjetio se pritješnjen između hotelske sobe, pa se spustio 
liftom u predvorje namjeravajući odšetati do brežuljaka što ih je 
vidio da se protežu u blizini, na sjeveru. 

U predvorju nagovori ga mlad čovjek: — Niste li vi gospodin 
Clayton? — upita on. 

Clayton jedan čas pažljivo promotri stranca, prije no što je 
odgovorio. — Jesam, ali ja vas ne poznajem. 

— Vi ste možda zaboravili, ali mi smo se sastali u Londonu. 

Clayton strese glavom. — Ja nikada ne zaboravljam. 

Mladić slegne ramenima i nasmiješi se. — Oprostite, ali ja 
sam vas ipak prepoznao. Jeste li došli poslom>?... Nije se ni 
zbunio ni postidio. 


— Došao sam da vidim Hollywood — odgovori Clayton. — 
Toliko sam slušao o njemu pa sam zaželio da ga vidim. 

— Pretpostavljam da ovdje imate mnogo prijatelja? 

— Nitko me ovdje ne poznaje. 

— Možda vam mogu biti na usluzi? — predloži mladić. — 
Ovdje sam starosjedilac. Već dvije godine sam tu. Nemam posla, 
pa ću vam rado biti vodić. Zovem se Recce. 

Clayton je jedan čas razmišljao. Došao je da vidi Holly- 
Wood. Bilo bi dobro imati vodiča. A vodič bi mogao biti i ovaj 
mladić, kao i bilo tko drugi. — To je ljubazno od vas — reče on. 

— Hajdemo tada na ručak. Pretpostavijam da želite vidjeti 
neke slavne ljude s filma. Svi to žele. 
novnici Hollywooda. 

— Odlično! Hajdemo u »Brown Derbi«, tamo ćete ih vidjeti. 

Kad su napustili taksi pred »Brown Derbyjem«, Clayton 
ugleda mnoštvo ljudi koje je stajalo sa svake strane ulaza. To ga 
je podsjetilo na gomilu što ju je vidio na željezničkoj stanici koja 
je dočekivala slavnu Balzu. 

— Očito očekuju vrlo uglednu ličnost — reče on Reecu. 

— Ovi tipovi su ovdje svaki dan — odgovori mladić. 

»Brown_Derby« bio je krcat. Dobro obučeni muškarci i 
otmjene djevojke. Bilo je nečeg neobičnog u načinu odijevanja, 
ukrasima i frizurama, kao da je svatko pokušavao da nadmaši 
drugog samo da bi na sebe privukao pažnju. Bilo je mnogo 
brbljanja i dozivanja između stolova. — Kako ste? Izvrsno izgle- 
date! Kako ste? Vidimo se večeras u premijernom kinu! 

Reece je Claytonu pokazivao slavne ljude. Neka imena 
stranac je poznavao, ali svi su tako jednako izgledali i tako 
jednako govorili, a da nisu ništa rekli, da je to Claytonu uskoro 
dodijalo. Bio je sretan kad su pojeli. Platio je i oni su izašli. 

— Što namjeravate večeras? — upita Recce. 

— Nemam nikakav program. 

— Kako bi bilo da odemo na premijeru Balzina posljednjeg 
filma »Nježna ramena«. Imam kartu, a poznajem čovjeka koji 


može i za vas jednu nabaviti. Možda će vas stajati dvadeset i pet 
dolara. I on pogleda upitno Claytona. 

— Je li to nešto što treba vidjeti ako želim upoznati 
Hollywood? 

— Bezuvjetno. 


More svjetla blistalo je na pročelju premijernog kina i na 
nebu iznad njega. Dvadeset tisuća ljudi miljelo je, guralo se 
bulevarom, ispunivši ulicu od bloka kuća do bloka kuća. Zbije- 
na gomila ljudstva zakočila je sav promet. Policajci su se odu- 
pirali i znojili. Autobusi su stali. Clayton i Reece išli su pješice 
od hotela »Roosevelt« kroz zbijeno mnoštvo. 

Kad su se približili kinematografu, Clayton je čuo zvučnike 
koji su najavljivali dolazak zvijezda. One su ostavile svoja kola 
nekoliko blokova dalje i gurale se kroz gomilu u predvorje kina. 

Predvorje je bilo prepuno gledalaca i lovaca na autograme. 
Neki su donijeli i stolce. Mnogi su sjedili ili stajali ovdje od jutra, 
kako bi sebi osigurali najbolja mjesta. 

Kad je Clayton ušao u predvorje kina, Freemanov glas ra- 
zlijegao se bulevarom sa zvučnika. — Zvijezde nastupaju sada u 
gustom nizu sa svih strana! Naomi Madison upravo izlazi iz 
automobila. S njom je njezin novi muž, princ Mudini. A sada 
dolazi najslađa djevojčica i upravo ulazi u predvorje. Sama 
Balza! Pokušat ću je nagovoriti da vam nešto kaže. Hej, dragana, 
dođi ovamo! Kako sjajno večeras izgledaš. Reci barem riječ svim 
tvojim prijateljima. Evo ovdje, molim draga! 

Tuce napasnika pružilo je olovke i bilježnice prema Balzi, ali 
mikrofonu. 

— Pozdrav svima! — procvrkuta. — Željela bih da ste svi 
ovdje. Divno je tu. Tako sam sretna da sam se vratila u Holly- 
wood. 


Clayton se tajanstveno smiješio, a gomila na ulici gromo- 
glasno je pljeskala, dok se Freeman okrenuo da pozdravi novu 
zvijezdu. — Evo ga dolazi... Ne može proći kroz svjetinu. Boga 
mi, ljudi, ovo je nevjerojatna gomila ljudi. Vidjeli smo mnogo 
premijera, ali tako nešto još nismo doživjeli. Policija ih ne može 
zadržati. Guraju se evo ovdje oko mog mikrofona. Jest, evo ga 
dolazi. Jimmie! Dođi ovamo! Ljudi te hoće čuti. To je Jimmie 
Stone, drugi pomoćnik producenta, čiji super-film »Nježna 
ramena« ima danas premijeru. 

— Pozdravljam sve. Želio bih da ste i vi ovdje. Divno je. 

— Hajdemo unutra — predloži Clayton. 


— Dakle, Clayton, kako vam se svidio film? — upita Reece. 

Akrobati u predigri bili su odlični — odgovori Englez. 

Reece je izgledao malo ožalošćen. Najednom se razvedrio. — 
Reći ću vam što ćemo učiniti. Pozvat ću još neke ljude, pa ćemo 
se malo zabaviti. 

— U ovo doba noći? 

— Jošje rano. Evo Billy Broukea. Hej, Billy! Da te upoznam 
s gospodinom Claytonom, moj stari prijatelj iz Londona. Gospo- 
din Clayton, ovo je Billy Brouke. Hajdemo se malo zabaviti, 
Billy. 

— Slažem se. Hajdemo mojim kolima. Stoje iza ugla. 

U pokrajnoj ulici, kraj Ulice Franklin, sjednu u sportski 
dvosjed. Brouk je vozio nekoliko blokova po Ulici Franklin, a 
zatim je skrenuo u tijesnu ulicu što se u zavojima uspinjala na 
brdo. 

Clayton je bio zbunjen. — Možda vašim prijateljima neće biti 
drago ako im dovedete stranca — napomene on. 

Reece se smijao! — Ne brinite. Njima će biti jednako drago 
kad vide vas, kao što će im biti da vide nas. 

Billy Brouke se nasmijao. — Mislim da hoće — doda on. 


Stigli su do kraja ulice. — Do vraga! — promrmlja Brouke i 
okrene kola. Skrenuo je u drugu ulicu i vozio njom nekoliko 
blokova. Zatim skrene u ulicu Franklin. 

— Jeste li zaboravili gdje vaši prijatelji stanuju? — upita 
Clayton. 

U pokrajnoj ulici, inače tihe četvrti, opaze sjajno osvijetljenu 
kuću pred kojom je bilo parkirano nekoliko automobila. Iz 
otvorenog prozora orio se smijeh i zvuk muzike preko radija. 

— Činimi se daje to pravo mjesto — reče Reece. 

— Jest — reče Brouke i stane kraj pločnika. 

Filipinac otvori vrata kad su pozvonili. Reece upadne u stan, 
a ostali za njim. Čovjek i djevojka sjedili su na stepenicama što 
su vodile u gornji kat. Pokušavah su se strastveno ljubiti, a da 
ne razliju piće iz koktel-čaša što su ih držali u ruci. Uspjeli su se 
poljubiti i nisu obraćali pažnju pridošlicama. 

Desno od predvorja nalazila se velika dnevna soba u kojoj je 
nekoliko parova plesalo. Ostali su bili ispruženi na stolcima i 
divanima. Svi su pili. Bilo je mnogo smijeha. 

— Zabava uspijeva — tumačio je Brouke kad ih je poveo u 
dnevnu sobu. Pozdravljam sve — viknu on. — Gdje je piće? 
Hajdemo! — i on krenu prema stražnjoj strani kuće hodajući 
plesnim korakom. 

Čovjek srednjih godina, prosijed na sljepoočicama, ustane s 
divana i priđe Reeceu. Izgledao je zbunjeno. — Nisam siguran... 
— započne on, ali ga Brouke prekine. 

— Uredu, stari! — vikne on — oprosti što sam zakasnio. — 
Rukuj se s gospodinom Reeceom i s gospodinom Claytonom iz 
Londona. — Da nešto popijemo? — i ne čekajući odgovor, on 
krene u kuhinju. Reece i domaćin pođu za njim, ali je Clayton 
oklijevao. Nije u ponašanju prosijedog čovjeka koga je smatrao 
kućedomaćinom, otkrio nikakvo bučno oduševljenje njihovim 
posjetom. 

Priđe mu visoka blondina, njišući malo bokovima. — Nisam 
li vas već negdje srela gospodine ... 

— Clayton — pomogne joj on. 


— Da malo zaplešemo? — upita ona. — Moj prijatelj je 
sustao — prizna kad su zaplesali — pa su ga morali strpati u 
krevet. 

Neprestano je govorila, ali je Clayton stigao da je upita 
poznaje li Rhondu Terry. 

— Poznajem li Rhondu Terry! Naravno da je poznajem. 
Sada je na Samoa otočju. Igra glavnu ulogu u novom filmu svog 
muža. 

— Svog muža? Je li ona udata? 

— Udala se za Toma Ormana, režisera. Zar je poznajete. 

— Upoznao sam je jednom. 

Bila je slomljena poslije smrti Stanleyja Obroskog, ali se 
napokon trgla i udala za Toma. Obroski se proslavio u Africi. 
Ljudi još uvijek govore o tome kako je ubijao lavove i gorile s 
jednom rukom svezanom na leđa. 

Clayton se uljudno smiješio. 

Poslije plesa odvuče ga na divan na kome su sjedila dva 
čovjeka. — Abe — rekla je ona jednom — ovo je čovjek za tebe. 
Ovo je gospodin Potkin, gospodin Clayton. Abe Potkin, čuli ste 
za njega. A ovo je gospodin Puant. Dan Puant, slavni scenarist. 

Promatrali smo gospodina — odgovori Potkin. 

— Radije ga uhvatite — savjetovala ih je djevojka. — Nećete 
naći boljeg Tarzana. 

— Nije baš pravi tip, ali možda odgovara. Primijetio sam ga 
— reče Potkin. — Što ti misliš Dan? 

Nije baš onakav kakvim sam ja zamišljao Tarzana, ali može 
proći. 

— Naravno da u licu ne izgleda kao Tarzan, ali je visok, a to 
je ono što trebam odgovori Potkin. 

— Nije poznat. Nikad nitko nije čuo za njega, a ti si rekao da 
hoćeš neko slavno ime — dokazivao je Potkin. 

— Upotrijebit ćemo onu svjetlu plavušu Eru Dessent da igra 
uz njega. Ona je vrlo privlačna i slavna. 

— Imam ideju — vikne Puant. — Napisat ću scenarij za 
Dessentovu i nekog pristalog mladića, uvest ću jos jednu 


žensku ulogu i nekog glavnog, sa slavnim imenom. Claytona 
možemo upotrijebiti u totalima, s majmunima kao pozadinom. 

— Krasna ideja, Dan. Ubaci mnogo seksa i trokut, te scenu 
u plesnoj dvorani ili kabaretu, i to veliku scenu s jazz orkestrom. 
Hoćemo nešto novo. 

— To je u redu, pa prema tome možemo upotrijebiti ovog 
momka — reće Puant. — Nije važno tko igra Tarzana. 

— Što mislite o tome gospodine Clayton? — upita Potkin s 
umiljatim smiješkom. 

U taj čas Reece i Brouke upadnu iz kuhinje, svaki s bocom u 
ruci. Pratio ih je domaćin negodujući. 

— Neka svatko nešto popije! — vikne Brouke. — Zabava je 
zamrzla. 

Obilazili su sobu, punili čaše čistim viskijem ili džinom. Koji 
put bi ih i pomiješali i zastali da i sami nešto popiju. Napokon 
nestanu u predvorju tražeći prazne čaše. 

— Dakle? — upita Potkin kad je upadica prošla. — Što o 
tome mislite? 

Clayton ga upitno pogleda. — Što mislim, o čemu? 

— Snimat ću film iz džungle — objašnjavao je Potkin.— 
Imam ugovor za film o Tarzanu i trebam Tarzana. Sutra ću vas 
odvesti na pokusno snimanje. 

— Mislite da bih ja mogao igrati ulogu Tarzana-majmuna 
— upita Clayton, a laki smiješak prijeđe mu preko usana. 

— Niste baš ono što želim, ali možete proći. Vidjeli ste da 
gospodin Puant može napisati lijepu priču o Tarzanu, iako 
nemamo uopće Tarzana. A osim toga, to vam je odskočna daska. 
Morali biste mi platiti za takvu priliku. Ali reći ću vam što ću 
učiniti. Sviđate mi se, gospodine Clayton. Dat ću vam pedeset 
dolara na tjedan i postarat ću se da vas sva reklama koju ćete 
imati ništa neće stajati. Dođite ujutro u studio. Načinit ću po- 
kusni snimak. Što mislite? 

Clayton ustane. — Razmislit ću — reče on i krene iz sobe. 

Mlada žena, lijepa izgleda, utrči iz predvorja. Brouke ju je 
slijedio. — Ostavi me, gade ! — vikala je. 


Sijedi domaćin slijedio je Broukea. — Ostavite moju ženu na 
miru — vikao je i gubite se odavde! 

Brouke gurne čovjeka te ovaj posrćući padne na stolac kraj 
zida. Zatim uhvati ženu, digne je na ruke i potrči s njom u 
predvorje. 

Clayton je zapanjen gledao. Okrenuo se i opazio djevojku 
Maya kraj sebe. — VaS prijatelj postaje pomalo grub — reče ona. 

— On nije moj prijatelj — odgovori Clayton. — Upoznao 
sam ga većeras. Pozvao me na ovu zabavu koju je priredio 
njegov znanac. 

Djevojka se nasmije. — Njegov znanac — oponašala je ona 
Claytona. — Joe nikad nije vidio ni njega ni vas. — Vi — nastavi 
ona — nećete valjda tvrditi da niste znali da upadate u 
nepoznatu kuću. 

Clayton začuđeno pogleda. — Zašto nas nisu izbacili? Zašto 
ne zovu policiju? 

— Pa da policija nađe kuhinju punu pića. Prestani se šaliti, 
mali! 

S gornjeg kata dopre ženski krik. Domaćin je teturajući 
ustao. — Bože, moja žena — vikne on. 

Clayton skoči u predvorje i jurne uz stepenice. Čuo je krikove 
koji su dopirali iza zatvorenih vrata. Bila su zaključana. On upre 
ramenom i vrata se treskom otvore. 

U sobi se žena borila u zagrljaju pijanog Broukea. Clayton 
uhvati čovjeka za vrat i odvuće ga. Brouke vrisne od boli i 
srdžbe. Zatim se okomi na Claytona, ali je bio bespomoćan u 
snažnom zahvatu divovskih mišića. 

Policijska sirena začuje se iz daljine. To je čini se otrijeznilo 
Broukea — Pusti me, prokleti glupane! — vikne on. Dolazi 
policija! 

Clayton odnese čovjeka, koji se koprcao, do početka stepe- 
nica i baci ga dolje. Zatim se vrati u sobu. Žena je još ležala na 
podu. On je digne. 

— Jeste li ozlijeđeni? — upita on. 


— Ne, samo uplašena. Pokušao me je prisiliti da mu kažem 
gdje držim svoj nakit. 

Policijska sirena čula se već mnogo bliže, — Radije idite, Joe 
je strašno ljut. Dat će vas uhapsiti svu trojicu. 

Clayton pogleda kroz prozor, pred kojim su se pred kućom u 
svjetlu uličnih svjetiljki vidjele grane velikog hrasta. Stavio je 
nogu na prag prozora i skočio u mrak. Žena vrisnu. 


Ujutro Clayton nađe Reecea gdje ga čeka u predvorju hotela. 
— Jučer je zabava bila odlična? — upita mladić. 

— Mislio sam da ste u zatvoru — reče Clayton. 

Ni govora. Brouke ima posjetnicu neke velike zvijerke. Znam 
da ćete raditi za Abe Potkina. Igrat ćete Tarzana. 

— Tko vam je to rekao? 

— U stupcu Louelle Parson piše u »Examineru«. 

— Necu. 

— Lukayvi ste. Ali dat ću vam dobar savjet ako mislite raditi 
na filmu. »Prominent film« traži ljude za uloge u novom filmu o 
Tarzanu, i... 

Prišao im je teklić. — Telefon vas zove, gospodine Clayton 
reče on. 

Clayton priđe aparatu i digne slušalicu. — Ovdje Clayton! 

— Ovdjeje ured za angažiranje glumaca »Prominent filma«. 
Možete li doći odmah na razgovor? 

— Razmislit ću — odgovori Clayton i prekine vezu. 

—  »Prominent film« me sada zvao — reče on Reeceu. — Žele 
da dođem na razgovor. 

— Radije pođite. Ako vas »Prominent film« angažira, uspjeli 
ste. 

— Moglo bi biti zanimljivo. 

— Mogli biste, mislim, igrati Tarzana. 

— Možda. 

— Opasna uloga. Ne bih je baš previše želio. 


— Mislim da ću ih ipak posjetiti... On krene prema ulici. 
— Reci stari — reče Reece — možeš li mi posuditi deset, do 
subote. 


Režiser za izbor glumaca prihvati Claytona. — Ja vas pri- 
hvaćam. Odvest ću vas gospodinu Goldenu, on je producent. 
Jeste li imali iskustva? 

— Kao Tarzan? 

Režiser se nasmije: — Hoću reći, na filmu. 

— Nisam. 

— Mislim da će vam to ići od ruke. Ne morate biti Barry- 
more da igrate Tarzana. Dođite, hajdemo u ured gospodina 
Goldena. 

Morali su pričekati nekoliko časaka u predsoblju, a tada ih je 
uvela sekretarica. 

— Zdravo, Ben! — pozdravi režiser Goldena. — Mislim da 
sam našao čovjeka. Ovo je gospodin Clayton, a ovo je gospodin 
Golden. 

— Za što? 

— Za Tarzana. 

— Hmmmmm! 

Goldenove oči kritički su promatrale jedan čas Claytona. 
Tada je producent mahnuo dlanom kao da ih otpušta. Stresao je 
glavom. — Nije on taj tip — odbrusi on — nije uopće taj tip. 

Kad je Clayton s režiserom izlazio iz sobe sjena smiješka 
preleti njegovim usnama. 

— Znate što — reče režiser — možda se nađe neka manja 
uloga za vas. Neću vas zaboraviti. Ako što pronađem, javit ću 
vam se telefonom. Zbogom! 

Kad je Clayton čitao poslijepodnevne novine, vidio je glavni 
naslov na vrhu stranice s kazališnim vijestima. CYRIL WAYNE 
IGRAT CE TARZANA. ZNAMENITOG PJEVAČA ANGAŽIRAO JE 
»PROMINENT FILM« ZA GLAVNU ULOGU U NOVOM FILMU. 


Prošlo je tjedan dana i Clayton se spremao da napusti Ka- 
liforniju i vrati se kući. U njegovoj sobi zazvoni telefon. Bio je to 
režiser »Prominent filma«. — Imam ulogu za vas u filmu o 
Tarzanu najavi on. — Budite sutra u sedam sati i trideset 
minuta u studiju. 

Clayton razmisli jedan ćas. — U redu — odgovori. — Sutra u 
sedam i trideset. 

Osjetio je da bi to moglo biti zanimljivo iskustvo koje će 
upotpuniti njegov boravak u Hollywoodu. 


— Hej vi! — vikne asistent režisera — kako vam je ime? 

— Clayton! 

— Vi ste taj koji igra bijelog lovca što ga Tarzan spasava od 
lava. 

Cyril Wayne umotan u platnenu odjeću i tijela obojena 
smeđom šminkom promatrao je Claytona i šaptao nešto re- 
žiseru, koji se sad također okrenuo i pogledao. 

— Gle! — vikne režiser. — Taj će ti uništiti film. Koji je 
glupan njega izabrao. 

— Ne možeš li to izbjeći trikom? — upita Wayne. 

— Naravno. Dat ćemo ga sasvim kratko. Nećemo uopće 
pokazivati njegovo lice. Počnimo i načinimo pokus s tom sce- 
nom. Hej vi, dođite ovamo. Kako vam je ime? 

— Clayton! 

— Slušajte, Clayton. U prvom kadru vi kroz džunglu do- 
lazite ravno na kameru. Ukočeni ste od straha i neprestano se 
obazirete. Sasvim ste iscrpljeni. Posrćete, kao da ćete pasti. 
Izgubljeni ste u džungli, razumijete li me. Progoni vas lav. Urezat 
ćemo lava u montaži. I tada, u posljednjoj sceni, lav je 
neposredno iza vas, a lav će tada biti stvarno u kadru s vama, ali 
ne morate se bojati, neće vam ništa učiniti. On je potpuno pitom 
i blag. Vi viknete. Izvučete nož. Koljena vam drhću. Tarzan vas 
čuje i dolazi prebacujući se s grane na granu. Hej, je li tu 


zamjenik Cyrilov koji će se prebaciti s grane na granu?... 
prekine on sam sebe da to upita svog asistenta. Kad je utvrdio 
da je zamjenik prisutan — nastavi: — Lav napada. Tarzan skoči 
između vas i lava. Tu ćemo vas snimiti iz bliza. Budite leđima 
okrenuti kameri. Zatim Tarzan skoći na lava i ubije ga. Eddic, 
ima li krotitelj lavova koji će zamijeniti Cyrila u toj sceni ubijanja 
istu šminku kao Cyril? Jučer je bijedno izgledao prilikom 
napada. 

— Sveje u redu, šefe — odgovori asistent. 

— Tada je sve u redu. Pažnja svi! — vikne režiser. — Idemo, 
Clayton, i zapamtite. Lav vas slijedi i vi ste ukočeni od straha. 

Pokus je uspio i prvi snimci svidjeli su se režiseru. Tada je 
došla velika scena u kojoj su bili Clayton, Wayne i lav. Lav je bio 
velik i lijep. Clayton mu se divio. Krotitelj ih je sve opomenuo da 
u slučaju da bilo što krene naopako, svi budu potpuno 
nepomični, a pod nikakvim izgovorom nitko ne smije dirnuti 
Lea. 

Kamere su zujale. Clayton je posrtao i napola pao. Gledao je 
uplašeno preko leđa i viknuo od straha. Cyril Wyne skočio je s 
grane niskog stabla upravo kad se lav pojavio iz džungle iza 
Claytona. A tada je nešto krenulo naopako. 

Lav je ružno riknuo i skupio se za skok. Wayne, koji je osjetio 
opasnost i izgubio glavu, potrči kraj Claytona. Lav napadne. On 
bi prošao kraj Claytona, koji je ležao potpuno nepomično i 
nastavio loviti Waynea koji je trčao, ali se tada nešto dogodi. 

Clayton, koji je prije svih drugih shvatio opasnost koja je 
prijetila glumcu, skoči lavu na leđa. Snažna ruka obavije lavlji 
vrat. Zvijer se okrene i pokuša udariti čovjeka koji mu se pripio 
za leđa, ali strašne kandže promaše cilj. Clayton učvrsti noge iza 
upalih slabina mesoždera. Lav se baci na pod i stane se valjati u 
ludom bijesu. 

S njegovom bijesnom rikom miješali su se isto tako zvjerski 
krikovi čovjeka. Lav je skočio i ispravio se na stražnjim nogama. 
Nož, što su ga dali Claytonu, sijevne u zraku. Jedanput, dvaput, 


triput, zabije se duboko u slabine pobješnjele zvijeri. Tada Leo 
padne na pod, grčevito se strese i smiri. 

Clayton skoči, stavi nogu na žrtvu i digne lice prema nebu. 
Zatim se trgne, i neprimjetni smiješak preleti njegovim usnama. 

Uzbuđeni čovjek upadne na scenu. Bio je to Benny Golden, 
producent. 

— Zaboga! — vikne on. — Ubili ste našeg najboljeg lava. Bio 
je vrijedan deset tisuća dolara, kao ništa. Otpušteni ste! 


Portir u hotelu »Roosevelt« pogleda. — Ostavljate nas go- 
spodin Clayton? — zapita uljudno. — Nadam se da ste se u 
Hollywoodu dobro zabavili. 

— Vrlo dobro odgovori Clayton. — Ali molim vas, da li biste 
mi mogli dati jedno obavještenje. 

— Naravno. O čemu je riječ? 

— Kojije najkraći put u Afriku. 


Dogovor 

Blato 

Otrovne strijele 
Odmetnici 
Smrt 

Grižnja savjesti 
Katastrofa 
Kukavica 
Izdaja 

Mucćenje 
Posljednja žrtva 
Mapa 

Duh 

Luđak 

Strah 

Evad 

Sama 

Kralj gorila 
Očaj 

Dođi sa mnom 
Oteta 

Varalica 

Čovjek i zvijer 
Bog ubojica 
Opasne prijetnje 
U stupici 

Opći pokolj 
Kroz dim plamen 
Smrt u zoru 
Divlja djevojka, 
Dijamanti 
Zbogom, Afriko 
Hello, Hollywood 


SADRŽAJ 


Izdavač 

EPOHA 

Izdavačko, grafičko I knjižarsko poduzeće 
Zagreb, Dolac 8 


Za izdavača 
LJUBO GRUBOR 


Tisak 
Vjesnik 
Zagreb, Odranska bb. 


/ adnje korice nisu originalne 


Ekipa filmadžija kreće na opasan put kako bi u 
izvornom ambijentu, u srcu Afrike, snimili 
avanturistički film. 


Na putu kroz džunglu napada ih sve što grize i 
ujeda - od komaraca, lavova, ljudoždera, pa do 
tajantstvenog plemena ljudi-gorila koji žive u 
dolini dijamanata sa svojim živim bogom... 


Naravno, tu je Tarzan da ih vadi iz opasnih 
situacija... 


